
I. 

Barndom  og  første  Ungdomsaar. 
Det  aandelige  Milieu. 

George  Berkeley  fødtes  som  den  ældste  af  sex 
Sønner  12te  Marts  1685  paa  en  lille  Landgaard  i 
Nore-dalen,  Grevskabet  Kilkenny,  Irland.  Gaarden 
hørte  ind  under  det  gamle  Castle  of  Dysert.  Om 
Berkeleys  Slægt  vides  kun  lidet  ud  over,  at  den  paa 
Sværdsiden  var  et  Sideskud  af  den  adelige  Familie 
Berkeley,  altsaa  oprindelig  engelsk.  Georges  Fader, 
William  Berkeley,  fødtes  i  Irland;  hans  Fader  igen 
synes  at  være  indvandret  fra  England  kort  efter  Re- 
staurationen, maaske  i  den  daværende  Statholders, 
Lord  Berkeleys  of  Strattons  Følge.  George  Berkeleys 
Moder  var  temmelig  sikkert  af  irsk  Afstamning  og 
fjernt  i  Familie  med  den  berømte  General  Wolfe, 
„Helten  fra  Quebec".  Trods  sin  varme  Kærlighed 
til  Irland,  regnede  Berkeley  øjensynlig  sin  Slægt  for 
engelsk"). 

Det  var  en  bevæget  Tid,  Tiden  omkring  Berke- 
leys Fødsel.  Først  og  fremmest  i  politisk  Hen- 
seende. Maaneden  før  var  Carl  den  anden  død,  og 
den  siste  Stuart  paa  Tronen,  Katoliken  James  den 
anden,   havde  tiltraadt  sin  korte  Regering.  Tre  Aar 


*)  Se  „Querisf  91.  92.  Sign.  Fortalen  til  Monk  Berkeleys 
Digte,  hvor  man  finder  den  Meddelelse  om  George  Berke- 
leys Forældre,  at  de  begge  døde  i  samme  Uge,  90  Aar 
gamle,  og  blev  begravede  i  samme  Grav.  —  Jeg  citerer 
efter  Frasers  siste  Udgave  af  Berkeleys  Værker,  1901. 


efter  havde  han  gjort  sig  umulig  ved  sin  sneversynede 
Fanatisme  og  sine  aabenlyse  Konspirationer  med 
den  franske  Arvefjende  —  Broderens,  Carl  den  an- 
dens, havde  dog  været  hemmelige.  Parlamentets  le- 
dende Mænd  indkaldte  hans  Svigersøn,  William  af 
Oranien,  gift  med  James'  Datter  og  Arving  Mary, 
og  han  gjorde  som  bekendt  Ende  paa  Stuarternes 
Tyranni.  Revolutionen  1688  grundlagde  den  nugæl- 
dende engelske  Forfatning.  Under  Striden  med  sit 
Folk  havde  James  søgt  at  sikre  sig  en  Retrætepost 
i  det  katolske  Irland,  og  her  stod  den  siste,  for- 
tvivlede Kamp.  I  Begyndelsen  af  1689  hejsede  den 
irske  General,  Katoliken  Lord  Tyrconnell,  over 
Dublins  Kastel  et  Flag  med  Indskriften:  „Nu  eller 
aldrig!"  James  ankom  kort  efter  fra  Frankrig,  hvor 
han  var  flygtet  hen,  og  opslog,  efter  at  have  besejret 
den  protestantiske  Hær,  sin  Residens  i  Dublin.  Ledet 
eller  snarere  behersket  af  det  mest  yderliggaaende 
katolske  Parti,  rasede  han  her  mod  Protestanterne. 
William  havde  alle  Hænder  fulde  med  Ordningen  af 
de  indviklede,  indrepolitiske  Forhold;  hans  bedste 
Tropper  var  under  Mariborough  engagerede  paa 
Fastlandet  i  Kampene  mod  Ludvig  den  fjortende. 
Først  i  Juni  1690  blev  det  Kongen  mulig  at  komme 
til  Irland  i  Spidsen  for  en  Hær.  Den  1ste  Juli  stod 
Slaget  ved  Boyne,  hvor  William  vandt  en  afgørende 
Sejr.  Berkeley  har  rimeligvis,  6  Aar  gammel,  set  de 
besejrede  Jacobiter  flygte  gjennem  Noredalen  for 
Williams  Tropper.  James  søgte  atter  Ly  i  Frankrig, 
og  imens  de  europæiske  Forviklinger  trak  den  ende- 
lige Ordning  af  de  irske  Forhold  ud  nogen  Tid 
endnu,  var  Sagen  i  det  væsenlige  afgjort. 

Ogsaa  i  aandelig  Henseende  er  denne  Tid  en 
Gæringstid.  Betydelige  Digtere  opstaar  ikke  —  den 
største.  Irlænderen  Swift,  fødtes  1667  -  men  Viden- 
skaberne og  det  religiøse  Liv  undergaar  betyd- 
ningsfulde Omdannelser,  og  den  engelske  Filosofis 
største  Skikkelse,  John  Locke,  grundlægger  paa 
denne  Tid  sit  System.    Hver  af  disse  vigtige  Mo- 


menter  til  Forstaaelsen  af  det  aandelige  Milieu, 
hvori  Berkeley  voxede  op,  skal  her  til  Orientering 
kortelig  omtales. 

I  Elisabeths  Dage  havde  Bacon  fremsat  Er- 
faringsvidenskabens Program.  Sammenlignet 
med  Italiens  og  Tysklands  videnskabelige  Arbejder, 
—  Danmarks  Tyge  Brahe  ikke  at  forglemme  —  er 
Englands  Bidrag  i  den  nærmest  følgende  Periode 
vel  ikke  særlig  betydelige;  men  Gilbert  havde  dog 
endnu  under  Elisabeth  opdaget  Jordmagnetismen, 
og  i  James  den  førstes  Regeringstid  gør  Harvey  sin 
vigtige  Opdagelse  af  Blodomløbet.  Puritanismens 
Interesser  gik  ikke  i  Retning  af  Naturundersøgelser, 
men  efter  Restaurationen  tager  Udviklingen  ny  Fart. 
Carl  den  anden  koketterede  med  sine  videnskabelige 
Sværmerier  som  en  behagelig  Afvexling  fra  de 
erotiske.  Han  gjorde  kemiske  Forsøg  og  pralede  af 
at  være  en  kyndig  Nautiker.  I  hans  Tid  kommer  de 
exakte  Studier  paa  Mode;  det  videnskabelige  Aka- 
demi, Royal  Society,  oprettes  under  hans  Majestæts 
Auspicier.  Opdagelser  og  Opfindelser  følger  Slag  i 
Slag.  Robert  Boyle  grundlægger  Kemien;  Sydenham 
reformerer  Medicinen;  Woodwards  Arbejder  indleder 
den  mineralogiske  Videnskab,  som  John  Rays,  Grews 
og  Morrisons  Zoologien  og  Botaniken;  Willis  stu- 
derer Hjernens  Fysiologi,  og  Wilkins  spekulerer  paa 
Dannelsen  af  et  Universalsprog. 

Op  over  Alle  rager  Isaac  Newton  (f.  1642). 
Hans  Opfindelse  af  Spejltelescopet  indleder  de  betyd- 
ningsfulde Undersøgelser  over  Farvelæren  1670 — 79. 
Gravitationsteorien  opstilles  1687.  Uendelighedsreg- 
ningen,  hvor  Leibnitz  kom  ham  i  Forkøbet  med  Offen- 
liggørelsen,  betegner  den  tredie  store  Fase  i  hans  Ger- 
ning. To  Punkter  skal  i  denne  Sammenhæng  fremhæves. 
Næsten  alle  Newtons  Skrifter  begynder  med  den  For- 
sikring, at  de  udelukkende  indeholder  exakte  Iagt- 
tagelser samt  uangribelige  Konsekvenser  af  saadanne. 
„Hypoteses  non  fingo"  (Princ.  math.  2  Ed.  p.  484)  er 
hans  Valgsprog,  hvorved  han  aabenbart  sigter  til  den 

Cartesianske  Skoles  Metode  som  sin  Modsætning*). 
Endvidere  er  det  oprindelige  Formaal  med  Under- 
søgelserne praktisk.  Hensigten  med  Naturlæren 
1687  var  først  og  fremmest  at  bestemme  Planetstil- 
lingernes Afvigelser  fra  de  Keplerske  Love  nøjag- 
tigere end  før  for  —  Skibsfartens  Skyld.  Der  lægges 
ogsaa  en  ganske  særlig  Vægt  paa  Formlerne  for 
Maanens  Aberrationer*"^).  Ud  fra  dette  praktiske 
Sigte  naar  Newton  saa  frem  til  en  exakt  matema- 
tisk Afledelse  fra  ét  Princip  af  Grundloven  for  Him- 
mellegemernes Bevægelser.  Det  var  ikke  Newton, 
men  hans  Medbejler  Hooke,  der  først  opfattede  Til- 
trækningen som  almengyldig  Verdenslov  og  frem- 
satte Tanken  om  Tyngdens  Aftagen  med  Afstandens 
Kvadrat.  Det  storartede  i  Newtons  Arbejde  er,  at  han 
deducerer  de  Keplerske  Love  rent  matematisk  af 
Centralkraften  og  den  retlinede  Sidebevægelse.  Og- 
saa Uendelighedsregningen  har  et  praktisk  Sigte: 
at  lette  og  muliggøre  Løsningen  af  Tangentialpro- 
blemet  og  andre  beslægtede  Problemer;  navnlig  i 
Leibnitz'  og  Bernouillernes  Arbejder  viser  den  nye 
Opfindelse  sig  mere  som  en  Regnemaade  end  som 
et  Princip. 

Ogsaa  den  religiøse  Bevægelse  i  Tiden  om- 
kring Berkeleys  Fødsel  karakteriseres  i  al  Alminde- 
lighed ved  Retningen  mod  det  rationelle  og  det 
praktiske.  Naar  man  kalder  Perioden  Deismens, 
er  det  forsaavidt  med  Urette,  som  de  vitterlige 
Deister  indtog  en  ringe,  foragtet  Stilling^*)  og 
neppe  præsterede  et  eneste  virkelig  fremragende 
Arbejde;   men  den  rationaliserende  Tendens,  som  i 


*)  Hypotetiske  Teorier  fremsætter  Newton  oftest  i  Form 
af  „Spørgsmaal".  (Se  f.  Ex.  Tillæget  til  hans  Optik  1704.) 
**)  Observatoriet  i  Greenwich  var  oprettet  under  Carl  den  an- 
den; men  Flamsteeds  epokegørende  Observationer  tilhører 
Newtons  Tid. 
***)  I  „The  Tatler"  (Nr.  257)  skildrer  Addison  Deismen  symbolsk 
som  en  halvnøgen  Bondetøs.  (Her  citeret  efter  Ad.  Hansen : 
„Addison  som  literær  Kritiker"   1883.) 


deres  Skrifter,  fører  længer  og  længer  hen  mod 
ren  Kristendomsfornægtelse,  er  kendelig  ogsaa  hos 
de  fleste  af  deres  Modstandere,  og  selve  den  for- 
bitrede Kamp,  der  trods  deres  Uanselighed  førtes 
mod  dem,  viser  bedst,  at  deres  Principer  havde  Ind- 
flydelse. Allerede  under  Puritanernes  Regimente 
hævdede  de  saakaldte  Latitudinarier  Fornuftens  og 
Tolerancens  Ret  mod  de  Cromwellske  Principer.  Ved 
Restaurationen  traadte  de  i  første  Række.  Med  Lord 
Falkland  i  Spidsen  og  Mænd  som  Chillingworth, 
Hales  og  Taylor  til  aandelige  Ledere  betegner  de 
en  ny  Tids  Frembrud.  Hoffet  stillede  sig  gunstigt 
til  Bevægelsen,  baade  af  politiske  Grunde,  og  fordi 
de  latitudinariske  Ideer  bedre  end  de  puritanske  lod 
sig  forene  med  Hofmoralen.  Englands  betydeligste 
Kirkemand  i  den  nærmest  følgende  Tid,  Tillotson, 
fortsætter  egenlig  Latitudinariernes  Gerning  og  an- 
vender i  sin  Kamp  mod  Romerkirken  (navnlig  mod 
Transsubstantiationslæren)  rent  rationalistiske  Argu- 
menter, hvorfor  Deismens  ædleste  Forkæmper,  Anthony 
Collins,  med  en  vis  Ret  kunde  henvise  til  ham  som 
de  engelske  Fritænkeres  første  Høvding.  Rimeligvis 
har  de  store  Opdagelser  i  Astronomien  befordret  den 
deistiske  Tankegang;  endnu  mer  maaske  de  geo- 
grafiske. Uendelighedsideen  sprængte  de  teologiske 
Fordommes  Lænker,  og  det  udvidede  Kendskab  til 
Asien  viste,  at  Kristenheden  kun  udgør  en  forholds- 
vis ringe  Del  af  Jordens  Befolkning.  Det  er  beteg- 
nende, at  Kineserne  med  deres  praktiske  Etik  og 
Virkelighedsforgudelse  bliver  Deisternes  Kælebørn, 
medens  Jøderne  stadig  er  de  forhadte  Syndebukke; 
navnlig  Tindal  bliver  aldrig  ked  af  denne  Sammen- 
stilling*^). Men  det  maa,  som  anført,  paa  den  anden 
Side  ikke  overses,  at  Deisterne  gennemgaaende  til- 


*=)  Det  er  værd  at  lægge  Mærke  til,  at  selv  en  Mand  som 
Swift,  der  var  erklæret  Modstander  af  Deisterne,  i  sit  Testa- 
mente udelukker  „Jøder,  Ateister  og  Vantro"  fra  Andel  i  den 
Understøttelse,  han  legerede.  (Sheridan : , Life  of  Swift".  S.  438. 

hørte  Underklassen.  Deres  Bøger  er  smaa,  uanselige, 
oftest  anonyme,  medens  Modstandernes  er  omfangs- 
rige, tit  i  flere  Bind.  Næsten  alle  Tidens  fremragende 
Aander  angriber  dem.  Mænd  som  Toland  (fattig 
Indvandret),  Tindal  (fattig  Studerende),  Collins  (Land- 
mand) Chubb  (Lysestøber),  Annet  (Lærer),  Woolston 
(Tigger  og  Kolportør)  forfatter  deres  Literatur.  Bø- 
gerne bliver  ikke  sjældent  brændt  af  Bøddelen,  Den 
sølle  „Ateist"  Aikenhead  blev  hængt  i  Skotland 
1697  paa  Grund  af  sine  Udtalelser  til  Edinburghs 
Studenter,  skøndt  han  angrede  og  omvendte  sig  til 
Kirkens  Lære.  Collins  maatte  flygte  til  Holland,  As- 
gill  udstødtes  af  Parlamentet,  Whiston  mistede  sit 
Professorat,  Woolston  og  Annet  blev  Gang  paa  Gang 
indespærrede  og  mulkterede.  Den  siste  af  Deisterne, 
Peter  Annet,  der  erklærede  Apostlene  for  vitterlige 
Bedragere,  maatte  staa  i  Gabestokken  1762,  og 
Woolston,  som  havde  studeret  sig  fra  Forstanden  i 
Origenes,  døde  1733  i  Fængslet,  da  han  ikke  kunde 
betale  den  Bøde  paa  100  £,  som  han  var  blevet 
idømt  for  sine  afsindige  Gudsbespottelser. 

Det  skal  i  denne  Sammenhæng  fremhæves,  at 
næsten  alle  de  store  Naturforskere  og  Filosofer  stod 
paa  Kirkens  Side.  Boyle  testamenterede  en  større 
Sum  Penge  til  Afholdelse  af  otte  aarlige  Forelæs- 
ninger, der  skulde  forsvare  Kristendommen*).  New- 
ton udtaler  (Opera  IV  p.  429):  „Da  jeg  skrev  min 
Afhandling  om  vort  Planetsystem,  havde  jeg  Blikket 
rettet  mod  saadanne  Principer,  som  kunde  bidrage 
til  at  styrke  Menneskene  i  deres  Tro  paa  Guddom- 
men, og  Intet  kan  glæde  mig  mere  end  at  finde 
dem  anvendelige  til  dette  Formaal."  Udgiveren  af 
Værkets  anden  Edition,  den  geniale  Matematiker 
Cotes,  hævder  i  sin  Indledning,  at  Newtons  Skrift 
er  et  sikkert  Værn  mod  Ateismen,  og  at  man  intet- 


*)  I  hvilken  Anledning  Collins  spydigt  bemærker,  at  Ingen 
tvivlede  om  Guds  Tilstedeværelse,  før  Boyle  lavede  et  Legat 
til  at  bevise  den. 

steds  vil  finde  kraftigere  Vaaben  for  Kristendommens 
Sag  end  i  hans  Rustkammer.  Tiieologen  Bentley 
byggede  sine  apologetiske  Forelæsninger  paa  New- 
tons Værker  og  paastod,  at  Gravitationslæren  mate- 
matisk godtgør  Guds  Tilstedeværelse,  hans  Visdom 
og  Magt*),  Det  er  et  karakteristisk  Fænomen,  at  saa 
mange  Kvinder  kastede  sig  over  det  naturviden- 
skabelige Studium  og  sluttede  sig  til  Newton  med 
den  Motivering,  at  Descartes'  mekaniske  Teori  førte 
til  Ateisme. 

Blandt  Filosoferne  straaler  Locke  med  lignende 
Glans  som  Newton  blandt  Naturforskerne.  Locke 
var  rettroende  Kristen,  og  han  blander  sig  direkte 
i  den  religiøse  Strid  med  et  Skrift:  „Reasonableness 
of  Christianity"  1695,  hvori  han  meddeler  en  „Op- 
dagelse", han  har  gjort.  Udtrykket  „discovery"  er 
Lockes  eget,  og  Opdagelsen,  som  minder  den  dan- 
ske Læser  paafaldende  om  Grundtvigs,  gaar  ud  paa. 


*)  Bentley  betegnede  det  som  Newtons  Mening,  at  Gravita- 
tionen er  Materien  væsenlig  og  iboende;  herimod  proteste- 
rer Newton:  om  Gravitationens  Aarsag  véd  man  intet,  det  er 
et  aabent  Spørgsmaal.  Men  andetsteds  udtaler  Newton,  at 
Aarsagen  ikke  kan  tænkes  materiel.  „Det  er  utænkeligt, 
at  død,  ubesjælet  Materie  skulde  kunne  paavirke  anden 
Materie  uden  direkte  Berøring  (som  i  Gravitationens  Til- 
fælde), med  mindre  et  eller  andet,  der  ikke  er  materielt 
danner  Mellemleddet."  (Opera  IV  p.  438).  Det  er  aabenbart, 
at  Newton  —  skøndt  han  ikke  direkte  siger  det,  da  det 
kun  kan  være  en  Hypotese  —  betragter  Gravitationen  som 
et  umiddelbart  Udslag  af  Guds  Villie.  Med  sin  Teori  var 
han  altsaa  naaet  til  Kedens  siste  Led.  Det  utænkelige  i, 
at  Materie  skulde  virke  paa  Afstand,  har  ført  Forskere  i 
Nutiden  til  at  opgive  Gravitationsteorien  og  vende  tilbage 
til  nye  Former  af  Descartes'  Hvirvelteori  (Ætersvingnin- 
ger. Se  bl.  a.  Sidney  Gales,  Maxwells  og  Wylds  Skrifter 
herom.)  Newton  har  for  Resten  selv  i  sit  Brev  til  Boyle 
1679  (Se  Opera  IV  384—94)  antydet  Æterteoriens  Mulig- 
hed, og  Berkeley  gjør  i  „Siris"  (§  224)  opmærksom  paa, 
at  dermed  er  Gravitationsteorien  ombyttet  med  en  prin- 
cipiel anden  Teori.  Holberg  foretrækker  i  Ep.  I.  42  Car- 
tesius'  Teori  for  Newtons  og  ender  sin  Epistel:  „Det  kan 
hænde  sig,  at  hans  Filosofi  overalt  vil  komme  i  Moden 
igen." 

at  Kristendommens  Kærne  er  og  bliver  Troen  paa 
Kristus  som  Messias^),  der  naturligvis  forudsætter 
Troen  paa  Gud,  eftersom  det  var  paa  denne  Tro, 
ikke  paa  denne  eller  hin  Konfession,  at  Apostlene 
døbte.  „Ingen  kan  føje  noget  som  helst  til  disse 
fundamentale  Troesartikler  eller  gjøre  noget  Andet 
nødvendigt  end  det,  Gud  selv  har  erklæret  for  nød- 
vendigt." Og  Locke  forsvarer  sin  Opdagelses  Værdi 
med,  at  selv  den  mest  Ulærde  kan  tilegne  sig  den; 
Bekendelsen  er  klar,  og  den  er  fri  for  alt  det  Kram, 
hvormed  „Skriblere  og  Kvaksalvere  i  Religion"  har 
opfyldt  vor  Kristendom,  „som  om  der  ikke  var  an- 
den Vej  til  Kristus  end  gennem  Akademiet  og  Ly- 
cæet."  Enhver,  der  anerkender  Kristus  som  sin 
Konge,  er  hans  Undersaat,  selv  om  han  ikke  ken- 
der alle  Rigets  Love,  hvad  ingen  Regering  kan 
fordre  af  sine  Undersaatter^'^).  Man  vil  i  dette  Indlæg 
for  Kristendommen  tydelig  spore  den  rationelle  og 
praktiske  Tendens.  Da  Deisten  Toland  Aaret  efter 
udsendte  sit  Skrift:  „Christianity  not  mysterious", 
beraabte  han  sig  paa  Locke  og  kaldte  sig  hans  Elev, 
men  blev  paa  det  bestemteste  vist  tilbage  af  denne. 
Den  filosofiske  Bevægelse  udgaar  fra  Locke, 
men  har  til  Forudsætning  ikke  blot  Bacon  og  Hob- 
bes, men  tillige  og  fornemlig  Descartes.  Det  Tankens 
Gennembrud,  der  almindeligvis  dateres  fra  Descartes, 
beror  paa  den  ærlige  Villie  og  klare  Forstand,  hvor- 
med han  stræber  efter  at  erstatte  Skolastikens  taagede 
eller  uforstaaelige  Ordfilosofi  med  bestemt  Redegø- 
relse. Her  ligger  det  væsenlige  Lighedspunkt  mellem 
ham  og  Locke.  Ganske  vist  gaar  Descartes  i  sin 
systematiske  Fremstilling   ud   fra  Bevidstheden  som 


=')  Locke  angiver  selv,  at  han  tildels  har  laant  denne  Tanke 
fra  Hobbes,  maaske  var  det  derfor,  Newton  kaldte  ham 
„Hobbist". 

'■)  Se  Lockes  Værker  VI.  p.  157.  „Opdagelsen"  var  imrig  alle- 
rede gjort  af  Arthur  Bury  fem  Aar  tidligere  og  udtalt  i 
Skriftet  ,Naked  Gospel",  som  blev  brændt  af  Universitetet 
i  Oxford. 

apriorisk  Princip  og  søger  at  give  en  matematisk 
sikker  Deduktion  af  alle  sine  Sætninger,  men  det 
nye  hos  ham,  det,  der  har  blivende  Værd,  er  Iagt- 
tagelserne og  Analyserne.  Matematiken,  den  eneste 
udviklede  Videnskab  paa  denne  Tid,  blev  for  ham, 
som  for  Spinoza  og  Hobbes,  Idealet  med  Hensyn 
til  Filosofiens  Form ;  men  det  er  ikke  systematiske 
Æselsbroer  som  Teoremet  om  Guds  Sanddruhed, 
ikke  heller  Hvirvelteorien,  den  han  selv  kalder  „en 
filosofisk  Roman",  —  det  er  Iagttagelsen,  Grund- 
læggelsen af  den  psykologiske  Analyse,  der  giver 
Descartes  hans  Betydning,  og  det  er  den,  som  Locke 
fortsætter.  Ved  at  iagttage  sig  selv,  opdager  Descar- 
tes Grundmodsætningen:  Aand — Legeme.  Disse  to 
Bestemmelser  analyserer  han  og  reducerer  deres 
Mærker  til  Tænkning  —  Udstrækning:  En  Aand  vil 
sige  et  Væsen,  der  tænker,  et  Legeme  vil  sige  et 
Væsen,  der  er  udstrakt.  Derpaa  søger  han  at  dedu- 
cere alle  aandelige  Fænomener  af  Tænkningen,  alle 
legemlige  af  Udstrækningen.  Det  Ideal,  han  stræber 
hen  imod,  er  en  mekanisk  Forklaring  i  mate- 
matisk-deduktiv  Form  af  begge  Verdener.  Metoden 
medfører,  at  han  ikke  kan  stanse  ved  „aabne  Spørgs- 
maal";  man  slipper  ikke  en  matematisk  Opgave, 
før  den  er  løst. 

Menneskehedens  Udvikling  følger  ikke  den  rette 
Linie,  har  Lessing  rigtig  bemærket.  Naar  Descartes' 
Skole  særlig  kastede  sig  over  det  subtile  Spørgsmaal 
om  Forholdet  mellem  den  tænkende  og  den  ud- 
strakte Substans  og  Muligheden  af  at  forklare  deres 
tilsyneladende  eller  faktiske  Forbindelse,  saa  skyldtes 
det  Skolastikens  Eftervirkninger.  Descartes  selv  in- 
teresserede sig  egenlig  ikke  synderlig  for  dette  Pro- 
blem; som  for  at  blive  af  med  det  henviser  han  til 
Guds  Almagt.  For  Malebranche  derimod  er  det  Ho- 
vedsagen. Locke  har  den  Fortjeneste  at  have  ledet 
Strømmen  tilbage  i  det  frugtbare  Leje,  den  med 
Descartes'  første  Analyser  var  kommet  ind  i.    Han 

slipper  gennemgaaende  den  matematisk- deduktive 
Metode,  som  Hobbes  endnu  holdt  paa,  og  fæster 
Opmærksomheden  paa  det  praktisk  værdifulde:  Selv-, 
iagttagelsen  og  dens  Resultater,  de  psykologiske 
Analyser.  I  Fremstillingen  af  Filosofiens  Historie 
lægges  Hovedvægten  oftest  paa  Forskellen  mellem 
Descartes  og  Locke,  ja  den  gøres  endog  —  formo- 
denlig for  Symmetriens  Skyld  —  stundom  til  en 
diametral  Modsætning.  Med  større  Ret  kunde  man 
maaske  vove  det  Paradox,  at  Locke  er  Descartes' 
Elev*).  De  er  i  al  Fald  begge  karakteristiske  Udtryk 
for  en  og  samme  Bevægelse  i  Tiden,  Bevægelsen 
mod  Klarhed  og  Virkelighed.  Leslie  Stephen  gør  i 
sin  „History  of  english  thought  in  the  eighteenth 
Century"  den  Bemærkning:  „I  nogle  Naturer  er  Tran- 
gen til  syntetisk  Enhed  stærkest  udviklet,  i  andre 
Ønsket  om  Overensstemmelse  med  Virkeligheden." 
Descartes  fordrer  begge  Dele,  men  for  ham,  og 
endnu  mere  for  hans  umiddelbare  Efterfølgere 
(Spinoza  iberegnet),  er  Trangen  til  Sammenhæng 
den  overvejende.  Locke  fordrer  først  og  fremmest 
Virkelighed,  fordi  han  fordrer  praktisk  Anvendelig- 
hed. Han  er  Englænder  og  kan  sige  med  Newton: 
„Hypotheses  non  fingo".  Han  fortsætter  og  udarbej- 
der Descartes'  psykologiske  Analyser,  og  da  han 
ikke  sæfter  sig  som  Maal  at  levere  en  fuldfærdig 
Løsning  af  Tilværelsesproblemet,  stanser  han  for  det 
meste,  hvor  Erfaringen  slipper.  Der  kommer  derved 
noget  brudstykkeagtigt,  og,  da  han  dog  ikke  helt 
lader  sig  nøje  med  Empirien,  undertiden  tillige  no- 
get uklart,  vaklende  i  hans  Fremstilling. 

Han  polemiserer  mod  Descartes'  Lære  om  de 
„medfødte  Ideer".  Paa  dette  Punkt  synes  han  nu  at 
have  misforstaaet  Descartes.  De  medfødte  Ideer  vil 
hos  Desacrtes  ikke  sige  færdige  Begreber,  men  Be- 
vidsthedens medfødte  Evne  til  at  reagere  mod  Ind- 


*)  Se  f.  Eks.  Georg  Geil:   Ueber  die  Abhångigheit  Lockes 
von  Descartes.  Strassburg.  1887. 

tryk,  altsaa  som  hos  Leibnitz:  Bevidstheden  selv*), 
Locke  opgiver  Reduktionen  af  Aandernes  Funktion 
til  Tænkning,  Legemernes  til  Udstrækning,  og  om 
Substansernes  Væsen  ved  vi  intet,  heller  ikke  om 
deres  indbyrdes  Forbindelse:  det  er  et  aabent  Spørgs- 
maal.  Malebranches  og  Spinozas  Problem  indlader 
han  sig  ikke  med.  Mer  end  for  Grundforskellen: 
Aand — Legeme  interesserer  Locke  sig  for  en  an- 
den af  Descartes'  Dobbeltbestemmelser,  nemlig  For- 
skellen mellem  de  primære  og  og  sekundære  Kva- 
liteter. Denne  Distinktion  findes  allerede  hos  de 
antike  Atomikere;  Aristoteles  henfører  den  til  Leu- 
kippos.  Galilæi  fremdrog  den  paany  med  den  Til- 
føjelse, at  de  sekundære  Kvaliteter  beror  paa  visse, 
for  os  ukendte  Modifikationer  i  de  primære  Kvali- 
teter. Med  denne  Tilføjelse  kommer  Teorien  (over 
Gassendi)  til  Descartes  og  fra  ham  i  en  Form,  der 
maaske  skyldes  Boyle,  til  Locke.  Selve  Udtrykket 
„Kvaliteter"  er  først  blevet  almindeligt  siden  Locke. 
Vi  modtager  Indtryk  fra  Omverdenen  af  forskellig 
Art;  disse  Indtryk  fremkalder  Billeder  i  vor  Bevidst- 
hed, „Ideer"  kalder  Locke  dem  med  et  Udtryk, 
der  tildels  er  laant  fra  Descartes**),  og  blandt  disse 
„Ideer"  maa  der  skælnes  mellem  saadanne,  som  er 
umiddelbare  Udtryk  for  VirkeHgheden,  og  saadanne, 
som  kun  middelbart  er  det.  De  første  udtrykker 
reelle,   objektive  Egenskaber  ved  Tingene,  primære 


*)  I  „Notæ  in  programma"  §  12  siger  Descartes:  „Nunquam 
scripsi  vel  judicavi  mentem  indigere  idels  innatis,  quæ 
sunt  aliquid  diversum  ab  ejus  facultate  cogitandi  ..."  altsaa 
Tæni<eevne  simpelthen.  (Se  forresten  Hamiltons  Note  A  til 
Reids  Værker  II  S.  782.) 
**)  Locke  bruger  altsaa  Ordet  .Ide"  i  Betydningen:  Fornem- 
melse og  Forestilling.  Cartesianerne  skælnede  mellem  Ide 
(d:  Forestilling)  og  Sensation  (Fornemmelse).  Ved  at  slaa 
disse  to  Bestemmelser  sammen  til  én  har  Locke  forskyldt 
en  Del  Tvetydighed  og  Uklarhed.  I  Lockes  Betydning  af 
Ordet  har  Glanvil  benyttet  det  før  ham.  „Ide"  som  ren 
psykologisk  Betegnelse  findes  iøvrig  hos  Buchanan  tidligere 
end  hos  Descartes. 

, Kvaliteter",  som  Tingene  besidder  uafliængig  af  os. 
Det  er:  Udstrækning,  Soliditet,  Figur,  Bevægelighed 
og  Tal.  De  sekundære  Egenskaber  eller  „Kvaliteter" 
bestemmes  ved  vore  Sansers  ejendommelige  Beskaf- 
fenhed og  kan  derfor  siges  kun  paa  anden  Haand 
at  stamme  fra  Virkeligheden,  med  hvilken  de  sikkert 
ikke  har  mindste  Lighed.  Det  er:  Farve,  Lyd,  Smag, 
Lugt,  Hede  og  Kulde. 

Af  „Ideerne"  danner  vi  nye,  „sammensatte  Ideer" 
ved  Reflexionens  Hjælp.  Denne  medfødte  Evne  er 
egenlig  det  samme,  som  Descartes  mener  med  „ideæ 
innatæ".  Reflexionen,  Evnen  til  at  iagttage  vor  egen 
iagttagende  Virksomhed,  lærer  os  ogsaa  at  sammen- 
ligne Ideerne,  idet  vi  erindrer  dem  og  ordner  dem. 
I  sit  Højdepunkt  kan  Reflexionen  danne  „abstrakte 
Ideer"  derved,  at  den  fra  en  bestemt  „Idé"  fjerner 
alt  det,  hvori  den  afviger  fra  andre  Individer  af 
samme  Art;  saaledes  danner  jeg  den  abstrakte  Ide 
„en  Hest",  idet  jeg  fjerner  fra  de  forskjellige  Ideer 
om  Heste  det,  hvori  de  er  forskellige.  Lockes  „ab- 
strakte Ideer"  er  det,  vi  kalder  „Almenforestillinger". 

I  alt,  hvad  der  kun  angaar  Ideernes  indbyrdes 
Sammenhæng  og  Forhold,  kan  vi  opnaa  fuldkom- 
men Sikkerhed,  thi  vi  har  her  med  vort  eget  Be- 
vidsthedsindhold  at  gøre.  Men  naar  Spørgsmaalet 
bliver  om  den  Virkelighed,  der  ligger  til  Grund  for 
Ideerne,  bagved  Ideerne,  saa  stanser  vor  Forvisning. 
„I  fysiske  Ting  kan  vi  aldrig  naa  videnskabelig  Sik- 
kerhed", siger  Locke.  Det  har  imidlertid  kun  ringe 
praktisk  Betydning,  da  vi  „i  al  Fald  har  tilstrække- 
lig Indsigt  til  at  vejlede  os  under  Arbejdet  med  at 
naa  de  Goder  og  afværge  de  Onder,  ydre  Genstande 
foraarsager;  og  det  er  dog  Hovedgrunden  til,  at  vi 
søger  Kundskab  om  dem."  Denne  Udtalelse  er  ka- 
rakteristisk for  Tendensen  i  Lockes  Filosofi.  Den 
„sensitive  Erkendelse",  hvorved  vi  naar  en  vis, 
ikke  absolut,  men  praktisk  tilstrækkelig  Kendskab 
til  Virkeligheden,  giver  os  altsaa  Materialet,  hvormed 
Reflexionen    arbejder.    Ved    umiddelbar,    instinktiv, 

absolut  sikker  Erkendelse  —  „Intuition"  kalder 
Locke  det  —  opfatter  vi  vor  egen  Bevidsthed*).  Ved 
„Demonstration",  matematisk  sikker  Deduktion 
af  Ideernes  indbyrdes  Forhold,  naar  vi  frem  til  de 
store  Sammenhængs-ideer,  bl.  a.  til  Gudsideen.  De 
tre  Grundformer  af  Erkendelse  er  altsaa  „sensitiv 
Erkendelse",  Intuition  og  Demonstration.  Kun  de  to 
siste  giver  en  af  Erfaringen  uafhængig,  matematisk 
sikker  Forvisning. 

Vi  kan  altsaa,  siger  Locke,  bevise  Guds  Tilvæ- 
relse „ligesaa  sikkert,  som  at  Trekantens  Vinkelsum 
er  180  ■",  og  da  han  grundlægger  Moralen  paa  Re- 
ligionen, kan  han  tilføje:  „Moralen  er  tilgængelig 
for  Bevisførelse  lige  saa  vel  som  Matematiken." 
At  denne  Anvendelse  af  „Demonstrationen"  staar  i 
Strid  med  Grundlaget  for  hans  hele  Tænkning,  var 
han  sig  næppe  klart  bevidst.  Det  praktiske  Hensyn 
har  for  ham  stadig  Overvægten,  og  skøndt  han  selv 
gør  opmærksom  paa,  at  de  moralske  Ideer  skifter 
med  de  ydre  Forhold,  fastholder  han  dog,  at  den 
sande  Morals  Grundlag  er  Lydighed  mod  Guds 
Villie,  som  den  er  aabenbaret  i  Skriften,  og  at  dens 
enkelte  Bud  altsaa  lader  sig  demonstrere  ud  fra 
Gudsideen  og  dens  Bestemmelser.  Samfundet  maa 
nemlig  have  noget  absolut  at  bygge  paa,  en  urokke- 
lig Autoritet;  her  kan  vi  ikke  nøjes  med  Relativiteter 
og  lade  Spørgsmaalene  staa  aabne.  — 

Efter  denne  Oversigt  over  Tidens  vigtigste  Aands- 
fænomener,  hvorved  jeg  kun  har  tilstræbt  foreløbig 
at  tilvejebringe  en  Baggrund,  vender  jeg  tilbage  til 
George  Berkeley. 

En  Sommerdag  1696  blev  Berkeley,  elleve  Aar 
gammel,  indmældt  i  Kilkenny  Skole.  Han  optoges 
i  den  anden  af  de  fem  Klasser,  hvilket  tyder  paa, 
at  han  har  været  ualmindelig  fremmelig,  thi  Skolens 
Registre  viser  ellers  ikke   et  eneste  Eksempel  paa, 


*)  Udtrykket  er  som  bekendt  Centrum  for  Henry  Bergsons  Filo- 
sofi i  væsenlig  samme  Betydning  som  hos  Locke. 

at  en  saa  ung  Elev  er  kommet  i  anden  Klasse  ved 
Indtrædelsen.  Samme  Aar  som  Berkeley  kom  i  an- 
den, kom  Thomas  Prior  i  tredie;  de  to  blev  Venner 
gennem  hele  Livet.  Skolens  Have  gik  ned  til  Nore- 
floden, ligesom  Etons  til  Themsen.  Paa  den  mod- 
satte Bred  laa  Ormondernes  gamle  Borg.  Kilkennys 
Skole  var  højt  anset;  den  har  Æren  af  at  have 
dimitteret  Swift  og  Congreve;  man  kalder  den  al- 
mindelig „Irlands  Eton".  Om  Beikeleys  Skolegang 
har  vi  ingen  Meddelelser.  Rimeligvis  har  han  brugt 
sine  Øjne  og  Øren  og  udviklet  baade  sin  Iagttagelses- 
evne og  sin  Kritik.  Hans  Beskrivelse  af  Dunmore- 
Hulen  i  Kilkennys  Omegn  stammer  fra  Kollegietiden, 
men  den  tyder  paa,  at  han  tidlig  har  vænnet  sig  til 
at  se  sig  om  i  Naturen  og  gøre  Iagttagelser.  I  flere 
af  hans  Værker  ser  vi  Vidnesbyrd  om,  at  Sansen 
for  landskabelig  Skønhed  var  et  Element  i  hans 
Sjæleliv.  Det  er  noget  ikke  ganske  almindeligt  paa 
den  Tid  —  Thomsons  og  Grays  Naturbeskrivelser 
falder  i  Berkeleys  Manddomstid  —  men  Kærlighe- 
den til  Naturen  har  jo  aldrig  helt  ligget  i  Dvale  i 
Chaucers  og  Spensers^)  Fædreland. 

21de  Marts  1700  immatrikuleredes  Berkeley  ved 
„Trinity  College"  i  Dublin.  Kollegiet  havde  lidt  me- 
get under  den  irske  Opstand  faa  Aar  i  Forvejen**), 
men  var  i  god  Fremgang,  da  Berkeley  indtraadte. 
Peter  Browne,  Berkeleys  senere  Modstander,  var 
dets  „Provst".  Han  udgav  netop  1700  sit  Angreb 
paa  Tolands  „Christianity  not  mysterious".  Natur- 
videnskaberne havde  begyndt  deres  Sejrstog  ogsaa 
her,  og  den  nyere  Filosofi  (Lockes  Hovedværk  ud- 
kom 1690)  afløste  de  skolastiske  Aristotelikere,  som 
havde  pint  Swift  saa  bitterlig  tyve  Aar  tidligere.  Det 
var  især  Lockes  Ven,  William  Molyneux,   som  var 


*)  Spenser  har  bl.  a.  netop  besunget  Nore-Dalens  Skønhed. 
**)  Medens  James  II  residerede  i  Dublin  var  Trinity  College 
Kaserne  for  hans  Tropper,  Kapellet  var  Krudtmagasin.  Det 
laa  dengang  udenfor  Byens  Mure.  Dublin  havde  i  1700  ca. 
50,000  Indbyggere. 

virksom  i  den  Retning.  1710  føjedes  Forelæsninger 
i  Kemi,  Botanik  og  Anatomi  til  Kollegiets  Læseplan, 
kort  efter  ogsaa  Experimentalfysiken.  Men  Optegnel- 
ser i  Berkeleys  Dagbog  viser,  at  han  allerede  1705 
sammen  med  ligesindede  Kammerater  havde  stiftet 
et  Selskab  „til  Studiet  af  den  nye  Filosofi",  o:  New- 
ton, Boyle,  Locke,  etc,  hvor  der  blandt  andet  anstil- 
ledes fysiske  og  kemiske  Experimenter.  I  dette  Sel- 
skabs første  Møde,  10de  Januar  1706  oplæste  Berke- 
ley en  Skildring  af  sit  Besøg  i  den  mærkelige  Dun- 
more  Hule.  Senere  bidrog  han  med  en  Afhandling, 
hvori  han  protesterer  mod  Uendelighedsbegrebets 
Anvendelse  i  Matematiken,  da  det  i  sig  selv  er 
uforstaaeligt  og  mystisk,  navnlig  harmes  han  over 
Differentialerne  af  anden  og  højere  Ordner,  han 
kalder  dem  det  rene  Vanvid,  forresten  gør  han  selv 
opmærksom  paa,  at  Newton  i  „Quadratura  Curvarum" 
afleder  Fluxionsregningen  af  den  kontinuerlige  Be- 
vægelse, ikke  af  de  uendelig  smaa  Størrelser.  Et 
Experiment  havde  nær  kostet  Berkeley  Livet.  Han 
havde  overværet  en  Exekution  paa  en  dødsdømt  For- 
bryder, og  forat  faa  Oplysning  om,  hvad  et  Men- 
neske følte  i  Dødsøjeblikket,  aftalte  han  med  en 
Kammerat  ved  Navn  Conterini  (den  „brave  Onkel" 
i  Goldsmiths  „Vicar  of  Wakefield"),  at  de  skulde 
hænge  hinanden,  og  paa  et  givet  Tegn  fra  Delin- 
kventen, naar  han  havde  faaet  nok,  skulde  Kamme- 
raten skære  ham  ned  igen.  Berkeley  gjorde  Begyn- 
delsen med  at  lade  sig  hænge,  men  saa  sig  ikke  i 
Stand  til  at  give  noget  som  helst  Signal,  da  han 
var  klynget  op,  hvorfor  Vennen  lod  ham  hænge 
saa  længe,  at  han  paa  det  nærmeste  var  kvalt. 
Conterini  modsatte  sig  derefter  Forsøgets  Fort- 
sættelse. 

Saadanne  Historier  gør  det  forstaaeligt,  at  Berke- 
ley af  sine  Omgivelser  blev  anset  snart  for  et  Geni, 
snart  for  en  Afsindig.  Han  var,  sagtens  ogsaa  paa 
Grund  af  sin  Godmodighed,  ofte  Genstand  for 
Kammeraternes  Løjer.  Drømmende  og  stærkt  mod- 

2* 

tagelig  har  han  sikkert  været'^),  men  af  et  ildfuldt 
og  energisk  Temperament.  I  intellektuel  Henseende 
er  hans  tidlige  Modenhed  næsten  lige  saa  fænome- 
nal som  Schellings.  Hans  opbevarede  „Common- 
place-book"  fra  Aarene  1705—08  viser  os  hans  se- 
nere Filosofi  færdig  i  alt  væsenligt.  Optegnelserne 
drejer  sig  ikke  om  Tanken  selv,  der  aabenbart  er 
ham  klar,  men  om  den  mest  praktiske  Maade  at 
meddele  den  til  Verden.  Jeg  kommer  tilbage  til  disse 
mærkelige  Optegnelser  af  den  tyveaarige  Yngling, 
men  nævner  for  den  kronologiske  Ordens  Skyld 
først  et  Par  matematiske  Afhandlinger,  hans  Debut 
som  Forfatter. 

1702  blev  Berkeley  „Scholar",  1704  (Lockes 
Dødsaar)  „Bachelor  of  arts",  1707  „Master".  1709 
indviedes  han  til  „Deacon"  ved  Kollegiet  og  tilhørte 
nu  dets  Embedsstand,  lige  til  han  1724  udnævntes 
til  „Dean  of  Derry".  Hans  „Tutor"  ved  Kollegiet, 
Dr.  Hall,  havde  vakt  hans  Interesse  for  Matema- 
tiken,  og  dette  Studium  afsatte  som  Virkning  to  la- 
tinske Afhandlinger,  forfattede  i  1705,  som  han 
udgav  1707.  Navnlig  den  første  har  nogen  Interesse. 
Læsningen  af  den  dengang  almindelig  brugte  Lære- 
bog i  Aritmetik,  Tarquets  „Arithmeticæ  Theoria  et 
Praxis"  havde  ærgret  Berkeley  ved  sit  upraktiske  og 
upædagogiske  Anlæg.  Tarquet  bygger  Aritmetiken 
paa  Algebraen,  der  efter  Euklids  Exempel  igen  hen- 
ter sin  Form  fra  Geometrien;  paa  den  numeriske 
Udregning  lægges  der  ingen  Vægt,  da  Regningen 
ansaas  for  noget  lavere,  fordi  den  ofte  maa  nøjes  med 
Tilnærmelser.  Berkeley  gør  opmærksom  paa,  at  naar 
man  med  største  Møje  har  gennemarbejdet  et  helt 
Kursus  hos  Tarquet,  har  man  endnu  ikke  erhvervet 
sig  mindste  Færdighed  i  at  operere  med  Tal,  hvilket 
jo  dog  er  Hovedsagen  („vis  et  præstantia")  i  Arit- 


*)  „Vi  øboere,"  skriver  Berkeley  i  et  Brev  1746,  „er  saa  melan- 
iiolske  og  liypokonder  anlagte,  at  vi  synes  gjort  af  Smør; 
hvert  Indtryk  virker  dybt  paa  os.' 

metiken.  For  at  undgaa  denne  Omvej  grundlægger 
Berkeley  sin  Fremstilling  af  Regningsarterne  paa 
Talrækken  og  giver  en  skematisk  Fremstilling,  der 
ganske  ligner  Nutidens*).  Berkeley  siger  udtrykkelig 
i  sin  Indledning:  „Neminem  transscripsi;  nullius 
scrinia  expilavi",  —  en  Udtalelse,  der  forresten 
kunde  være  Motto  for  hele  hans  Forfatterskab  — , 
dog  er  han  neppe  Banebryder  i  absolut  Forstand 
med  denne  sin  første  Afhandling;  fra  Descartes 
strækker  den  Bevægelse,  man  har  kaldt  „Algebraens 
Aritmetisering",  (se  S.  59  i  Prof.  Zeuthens  Afhand- 
ling „Om  den  historiske  Udvikling  af  Mathematiken" 
i  Universitetets  Indbydelsesskrift  1896  eller  F.  Klein: 
Ueber  Arithmetisirung  der  Mathematik,  1895)  sig  lige 
op  til  vore  Dage*-^).  Men  Berkeleys  mærkelige  Evne 
til  at  fornemme  Tidens  Puls  er  i  hvert  Fald  kende- 
lig i  dette  hans  første  Skrift. 

Den  anden  Afhandling,  som  er  tilegnet  hans  Ven 
og  Elev  Samuel  Molineux,  har  mindre  Interesse. 
Den  indeholder  nogle  matematiske  Iagttagelser 
uden  synderlig  Værdi***),  et  upraktisk  Forslag  til 
at  erstatte  Rodtegnet  ved  græske  Bogstaver  eller  ved 
Prikker  over  Bogstaverne,  (hvorved  han  vilde  have 
karamboleret  med  Newtons  Fluxionsbetegning)  samt 
Beskrivelse  af  et  selvopfundet  Spil,  der  skal  afløse 
Skak,  og  som  beror  paa,  at  man  lader  Tilfældet  be- 
stemme Formen  af  og  Konstanterne  i  visse  Lignin- 
ger, hvis  hurtige  og  elegante  Løsning  derefter  af- 
gør, hvem  Sejersprisen  bør  tilfalde. 


*)  Mærkelig  nok  begynder  lærde  Skolebogforfattere  i  vore 
Dage  at  indlede  deres  Fremstillinger  med  abstrakte,  for 
Børnene  ganske  uforstaaelige  Begrebsdefinitioner,  neppe 
til  Baade  for  Undervisningen,  hvis  ,vis  et  præstantia"  dog 
vistnok  bør  være  Færdighed  i  Operationerne. 
**)  Berkeleys  Talteori,  der  opfatter  Tallet  som  Ord  ens  tal, 
falder  mærkelig  sammen  med  Teorier  som  Kroneckers  og 
H.v.  Helmholtz'.  (Se  Phil.  Aufsatse  Ed.Zeller  gewidmet  1887.) 
***)  Et  Teorem  om  Forholdet  mellem  Kuglens  og  den  om- 
skrevne Kegles  Overflader  er  kun  et  specielt  Tilfælde  af  et 
velkendt  stereometrisk  Teorem. 

Disse  Afhandlinger  har  neppe  vakt  synderlig  Op- 
mærksomhed. Saa  meget  større  Betydning  fik  hans 
næste  Bog:  „An  Essay  towards  a  new  theory  of 
vision",  udgivet  1709.  Da  Optegnelserne  i  „Com- 
monplace-book"  næsten  alle  referere  sig  til  denne 
Bog  og  dens  Efterfølger  og  ikke  kan  forstaas  tilfulde 
uden  Kendskab  til  de  to  Hovedværker,  foretrækker 
jeg  at  gennemgaa  dem  først,  idet  jeg  lejlighedsvis 
benytter  Dagbogens  Noter  som  Kommentar. 


II. 

„Teorien  om  Synet".  Psykologisk  Idealisme. 

Lockes  Analyse  havde  ført  Berkeley  til  den  Forkla- 
ring af  Erkendelsesvirksomheden,  at  Tingene  paa- 
virker vore  Sanser  og  saaledes  fremkalder  „Ideer". 
Vore  Forestillinger  om  de  rumlig  udstrakte  Ting 
faar  vi  navnlig  gennem  Synet  og  Følesansen.  Den 
almindelige  Mening,  som  Locke  synes  at  dele"),  er, 
at  disse  to  Arter  af  Indtryk  giver  os  den  samme 
Ting  paa  to  forskellige  Maader:  vi  ser  Bordet,  og 
vi  føler  paa  Bordet,  og  faar  saaledes  vort  Indtryk 
af  Bordet.  Berkeley  gør  nu  opmærksom  paa,  at  de 
to  Arter  af  Indtryk  er  i  den  Grad  væsensforskellige, 
at  det  er  umuligt  at  paavise  noget  som  helst,  der 
er  fælles  for  dem,  og  at  det  altsaa  bliver  et  Problem 
af  stor  Betydning,  hvorledes  den  synlige  Verden 
skaffer  os  Besked  om  den  følelige,  som  den  aldeles 
ikke  ligner  og  ikke  har  nogen  som  helst  indre  For- 
bindelse med.  Svaret  paa  dette  Spørgsmaal  giver  os, 
naar  det  fremstilles  udtømmende.  Grundlaget  for 
Berkeleys  hele  Verdensanskuelse.  I  „Teorien  om 
Synet"  faar  vi  imidlertid  kun  de  første  Prælimi- 
narier. 

Synsindtrykkene  bestaar  at  Lys  og  Skygge  samt 
Farver,  intet  andet.  Vi  indbilder  os,  at  vi  ser  Afstan- 
den, hvori  Tingen  befinder  sig  fra  Øjet,  dens  Stør- 
relse og  dens  Stilling  til  de  andre  Genstande,  men 


*)  I  „Essay"  II  ch.  9  §  8  tangerer   han  Berkeleys   Opfattelse. 

det  er  en  Fejltagelse.  Med  Føleindtrykkene  følger 
dels  Berøringsfornemmelser,  dels  Bevægelsesfornem- 
melser,  begge  af  helt  anden  Art  end  Synsfornem- 
melserne.  Hvilken  af  de  to  Arter  Indtryk  ligner  nu 
den  objektive,  materielle  Ting?  Berkeley  svarer,  at 
det  er  gennem  Følesansen,  vi  lærer  Tingene  selv 
at  kjende.  Synet  kan  bedrage;  først  naar  vi  kan 
„tage  og  føle"  paa  Tingen,  véd  vi,  hvorledes  den 
virkelig  er.  Men  det  er  ikke  sin  sande  Mening, 
Berkeley  her  udtaler.  Han  gaar  af  pædagogiske 
Grunde,  for  ikke  at  skræmme  Læserne  med  det 
egenlige  Paradox,  at  der  slet  ikke  existerer  materi- 
elle Ting,  hverken  for  Synet  eller  Følesansen,  fore- 
løbig ind  paa  den  sædvanlige  Maade  at  opfatte 
Tingene  paa.  Denne  overlegne  Pædagogik  overrasker 
hos  en  23aarig  Mand*).  Maaske  har  det  været  en 
medvirkende  Grund,  at  han  ikke  kunde  udvikle  sin 
Opfattelse  af  Følesansen  uden  den  Polemik,  han 
rykker  frem  med  i  sin  næste  Bog.  I  „Theory  of 
vision"  behøvedes  dette  ikke.  Og  rent  teknisk  set 
kunde  det  da  anbefale  sig  for  ham  ikke  at  postulere 
mere,  end  Lejligheden  og  Pladsen  tillod  ham  at 
dokumentere.  Han  siger  forresten  i  „Commonplace- 
book"  (S.  92),  at  han  lige  fra  sin  Barndom  har  havt 
den  Vane  at  gaa  ind  paa  Folks  Meninger,  netop 
naar  han  vilde  have  dem  til  et  eller  andet  efter  sit 
Hoved. 

Den  dybest  liggende  og  sande  Grund  til,  at  vi 
tillægger  Føleindtrykkene  større  Virkelighed  end 
Synsindtrykkene,  er  den,  at  de  har  langt  større  Be- 
tydning for  vor  Existens.  Det  er  ikke  det  Lyn,  man 
ser,   der  dræber.   Føleindtrykkene  spiller  derfor  en 


•')  I  sin  „Idealismus  und  Positivismus"  antager  Ernst  Laas,  at 
Berkeley  ikke  endnu  var  klar  over  Konsekvenserne  af  sin 
Lære.  Hans  udtrykkelige  Forsikring  derom  i  „Princ.  of  hu- 
man knowl."  §  43,  44,  kan  imidlertid  ikke  antages  for 
Løgn.  Penjon:  „Georges  Berkeley"  og  Encycl.  Britt,  gaar 
begge  ud  fra,  at  Berkeley  virkelig  er  gaaet  saa  diplomatisk 
til  Værks,  som  han  selv  siger. 

større  Rolle  i  vort  sjælelige  Liv  end  Synsindtrykkene, 
skøndt  de  siste  er  mangfoldigere.  Synets  væsenlige 
Betydning  er,  at  det  hjælper  os  til  at  tage  vore  For- 
holdsregler overfor  Tingene,  inden  Berøringen,  som 
er  det  afgørende  Fænomen,  indtræder^). 

Idet  B.  nu  foreløbig  gaar  ud  fra  den  (fejlagtige) 
Mening,  at  vi  i  Følesansen  har  Midlet  til  at  lære 
den  materielle  VirkeHghed  at  kende,  opklarer  han 
først  de  Fejltagelser,  man  sædvanlig  gør  sig  skyl- 
dig i  med  Hensyn  til  Synet,  paapeger  derefter  det 
sande  Forhold  og  viser  endelig,  hvorledes  Fejltagel- 
sen er  opstaaet. 

Det  er  en  Misforstaaelse,  man  ofte  støder  paa  i 
Fremstillinger  af  Berkeleys  Filosofi,  at  han  har  op- 
daget, at  vi  ikke  ser  en  Tings  Afstand  fra  Øjet.  Han 
gaar  ud  derfra  som  fra  en  blandt  Filosofer  alminde- 
lig anerkendt  Sandhed.  I  sin  „Dioptrica  nova" 
havde  Molineux,  Fader  til  Berkeleys  før  nævnte  Ven, 
skrevet:  „Afstand  selv  kan  ikke  iagttages,  thi  den 
er  en  Linie,  der  naar  til  vort  Øje  med  sit  ene  Ende- 
punkt, og  et  Punkt  er  usynligt;  derfor  iagttages  Af- 
standen væsenligst  ved  Hjælp  af  mellemliggende 
Legemer^)."  Berkeley  lægger  ikke  Vægten  paa  den 
Subtilitet,  at  et  Punkt  er  usynligt,  eftersom  han 
aldeles  ikke  accepterede  denne  Sætning,  men  gør 
opmærksom  paa,  at  Afstandens  Endepunkt  i  Øjet  — 
enten  det  er  synligt  eller  usynligt  —  repræsenterer 
store  og  smaa  Afstande  ganske  ens  og  kan  altsaa 
ikke  oplyse  om  Afstandens  Størrelse. 

Hvorledes  opstaar  da  Forestillingen  om  Afstand? 
For  det  første  faar  vi  visse  bestemte  Bevægelsesfor- 
nemmelser  i  Øjemusklerne,  idet  vi  indstiller  Synet 
for  at  se  en  Ting;  disse  Fornemmelser  er  forskel- 
lige for  Ting  i  forskellige  Afstande.    Dernæst    faar 


*)  Malebranche  har  antydet  denne  Opfattelse.  (Se  „Recherche 
de  la  véiité"   Liv.  I  c.  5,  6,  9). 
**)  Se  Charles  R.  Teape:    „Berkeleyan  Philosophy",  p.  2.   — 
løvrig  har  allerede  Aristoteles  gjort  opmærksom  paa,  at  vi 
ikke  umiddelbart  ser  andet  end  Farve. 

vi  visse  Bevægelsesfornemmelser,  idet  vi  gaar  hen 
til  Tingen  og  beføler  den.  Disse  Fornemmelser 
varierer,  i  Kvantitet  navnlig,  efter  Afstanden:  vi  bru- 
ger mer  Kraft  og  Tid,  naar  Afstanden  er  stor,  end 
naar  den  er  lille.  Endelig  spiller  Tydeligheden  en 
Rolle.  I  en  vis  bestemt  Afstand  (den  „tydelige  Syns- 
vidde") er  Synsbilledet  klart  og  tydeligt.  Er  Afstan- 
den større,  bliver  det  utydeligt,  er  den  mindre,  bliver 
det  forvirret.  En  indre  Aarsag  til  disse  Love,  kan  vi, 
mener  Berkeley,  ikke  paavise;  vi  véd  kun,  at  saa- 
ledes  er  det.  Naar  vi  fejlagtig  indbilder  os,  at  vi 
kan  „se",  hvor  langt  en  Genstand  er  borte,  saa 
kommer  det  af,  at  vi  gennem  lang  Erfaring  har  ind- 
øvet Lovene  og  erhvervet  os  en  saadan  Øvelse  i  at 
rette  os  efter  dem,  at  vi  slet  ikke  lægger  Mærke  til 
det  Ræsonnement,  vi  i  Virkeligheden  anvender'^). 
Berkeley  gjør  det  Tankeexperiment,  at  en  Blindfødt 
pludselig  fik  Synet;  han  vilde  ikke  have  mindste 
Anelse  om,  at  de  Ting,  han  saa,  befandt  sig  i  nogen 
Afstand  fra  ham;  det  maatte  han  først  gennem  Er- 
faringen lære.  Vi  kan  sammenligne  Synet  med  et 
Sprog;  det  er  et  Sprog,  Virkeligheden  taler  til  os. 
Først  naar  vi  indøves  i  Betydningen  af  dette  Sprogs 
enkelte  Ord,  lærer  vi  at  forstaa  det,  og  er  Indøvel- 
sen naaet  til  et  vist  Højdepunkt,  synes  vi,  at  vi  op- 
fatter Ordenes  Betydning  umiddelbart,  uden  Re- 
flexion**).  Naar  vi  hører  et  Skud  eller  >/ognrummel 
paa  Gaden,  kan  man  ogsaa  faa  den  Indbildning,  at 
man  hører  Afstanden  umiddelbart,  især  hvis  den  ikke 
er  for  stor. 

Ikke  blot  Forestillingen  om  Afstanden  fra  Øjet, 
men  ogsaa  vor  Forestilling  om  Tingenes  Størrelse 
er  Produktet  af  en  Slutning,  en  Oversættelse  fra 
Synssproget  til  Følesproget.  Man  maa  skælne  skarpt 


^)  Her  strøjfer  Berkeley,  som  saa  ofte,   det  Ubevidste,  men 

indlader  sig  ikke  med  det. 
'')  „Jeg    ser  denne    Klippe   i   samme    Betydning,   hvori   jeg 

hører  den,  naar  man  nævner  Ordet  .Klippe'."  („Alciphron* 

IV.  Berkeleys  Works  II  S.  170). 

mellem  den  synlige  Udstrækning,  der  er  farvet 
(coloured),  og  den  følelige,  der  er  resistent  (resi- 
stant).  Det  er  Sprogbetegnelsens  Skyld,  at  vi  har 
saa  vanskeligt  ved  at  faa  dem  skilt  fra  hinanden. 
Ordet  „Træ"  bruges  baade  om  det  Træ,  vi  ser,  og 
det,  vi  føler  paa,  skøndt  det  er  to  aldeles  forskellige 
Ting.  „Følestørrelsen"  af  Træet  er  altid  den  samme, 
saalænge  Træet  selv  ikke  forandrer  sig  eller  foran- 
dres, men  „Synsstørrelsen"  varierer  med  vor  Afstand 
fra  Træet  og  med  forskellige  andre  Omstændig- 
heder, der  ikke  vedrører  Træet  selv.  Loven  for  den 
Variation,  der  skyldes  Afstanden,  er  den,  at  Syns- 
størrelsen  formindskes,  naar  Afstanden  forøges.  Naar 
Afstand  og  alle  andre  Omstændigheder  er  ens,  er 
Synsstørrelsen  proportional  med  Følestørrelsen;  i 
saa  Tilfælde  slutter  jeg  direkte  fra  Lighed  i  den  ene 
Art  Størrelse  til  Lighed  i  den  anden  Art.  Er  Syns- 
fornemmelsen  i  et  Tilfælde  utydeligere  end  i  et  an- 
det af  lignende  Art,  slutter  jeg,  at  Følestørrelsen  vil 
vise  sig  større,  fordi  Genstanden  da  kan  formodes 
at  være  længere  borte.  Det  forvirrede  Synsindtryk, 
som  opstaar,  naar  Genstanden  kommer  Øjet  nær- 
mere end  den  tydelige  Synsvidde,  bringer  mig  om- 
vendt til  at  slutte  til  mindre  Følestørrelse  end  ved 
det  tydelige.  Med  simplere  Ord:  naar  en  Genstand 
fylder  en  vis  Del  af  Synsfeltet,  vil  man  vurdere  dens 
Størrelse  efter,  som  den  viser  sig  utydelig,  tydelig 
eller  forvirret.  Forbindelsens  Art  kan  kun  læres  ved 
Erfaring  og  maa  indøves;  den  er  ikke  nødvendig; 
man  kunde,  siger  Berkeley,  godt  tænke  sig  et  Øje 
saaledes  konstrueret,  at  der  svarede  et  større  Føle- 
billede til  et  mindre  Synsbillede. 

Foruden  Tydelighedsgraden  har  vor  Genken- 
delse af  Tingen  i  Forening  med  tidligere  Erfaringer 
sin  Betydning  ved  Vurderingen  af  dens  Størrelse. 
Et  Taarn,  set  i  Afstand,  vurderes  uvilkaarlig  større 
end  et  Menneske,  fordi  vi  af  Erfaring  véd,  at  det 
almindeligvis  er  større. 

Ved   Hjælp    af   denne   Teori    forklarer    Berkeley 

det  bekendte  Fænomen,  at  Maanen  synes  større, 
naar  den  staar  i  Horizonten,  end,  naar  den  staar 
højt  paa  Himlen.  Den  Del  af  Atmosfæren,  som  lig- 
ger mellem  Maanen  og  Betragteren,  er  nemlig  i 
første  Tilfælde  mere  dampfyldt  og  uklar  end  i  siste. 
Indtrykket  bliver  derfor  utydeligere,  og  Vurderingen 
i  Overensstemmelse  derm.ed.  I  taagede  Aftner  er 
Fænomenet  især  paafaldende"). 

Tænker  vi  os  den  Blindfødte  faa  Synet,  vil  han 
vurdere  Tingenes  Størrelse  umiddelbart  efter  Syns- 
størrelsen  og,  indtil  han  har  gjort  Erfaringer  i  mod- 
sat Retning,  antage  de  Ting,  der  fylder  lige  store 
Dele  af  Synsfeltet,  for  lige  store,  f.  Ex.  sin  Tommel- 
finger for  lige  saa  stor  som  den  Del  af  Huset,  den 
skjuler. 

Berkeley  hævder,  at  den  synlige  saalidt  som  den 
følelige  Udstrækning  kan  deles  i  det  uendelige.  Der 
gives  et  minimum  visibile  d:  den  mindste  Flade, 
Øjet  kan  opfatte  som  Flade,  og  et  minimum  tan gi- 
bi  le  o:  den  mindste  Flade,  som  kan  opfattes  ved 
Berøring.  Endvidere  paastaar  han,  at  disse  Minima 
altid  er  ens  for  alle  seende  og  følende  Væsner,  og 
at  vi  altid  ser  lige  mange  Minima,  et  forholdsvis 
ringe  Antal,  men  nok  til  vort  praktiske  Behov.  Var 
vort  Øje  indrettet  til  at  se  flere,  vilde  Synsindtryk- 
kene ikke  saa  godt  kunde  avertere  om  Følelsesind- 
trykkene  som  nu,  og  den  vigtigste  Fordel  ved  Synet 
forringes. 


*)  Berkeleys  Forklaring  af  dette  Fænomen  er  ikke  den  rette, 
omend  den  maaske  indeliolder  et  Moment  af  Sandhed. 
Betragter  man  Horizontmaanen  gennem  et  Rør.  der  skjuler 
de  mellemliggende  Dele  af  Landskabet,  ophører  den  oftest 
ganske  at  virke  større  end  sædvanlig.  Det  er  altsaa  Sam- 
menligningen med  Genstande,  der  ses  i  samme  Retning, 
som  fremlialder  Bedraget.  Alt  vurderes  mindre,  naar  det 
ses  i  Højden,  end,  naar  det  ses  i  vandret  Plan.  (Bjerge  f. 
Ex.)  Paa  Havel,  hvor  Genstandene  til  Sammenligning  lige- 
ledes mangler,  undervurderer  man  Afstandene.  —  Berkeley 
kendte  den  rigtige  Forklaring,  som  var  fremsat  af  Wallis, 
men  foretrak  sin  egen. 

Ogsaa  Tingens  Beliggenhed  i  Foriiold  til  andre 
Ting  bestemmes  ved  en  gennem  Erfaring  indøvet 
Slutning.  Den  opererede  Blindfødte,  der  fik  Synet, 
vilde  ikke  paa  Forhaand  mene,  at  nogen  af  de  Ting, 
han  saa,  var  oppe  eller  nede  (i  hans  Betydning  af 
disse  Ord  d:  nær  ved  hans  Hoved  eller  Fod);  han 
vilde  heller  ikke  have  nogen  Forestilling  om,  hvor- 
dan man  kom  fra  den  ene  til  den  anden,  før  han 
havde  erfaret  det.  Saaledes  forstaas  det,  at  vort  Syn 
ikke  generes  af,  at  Synsbilledet  vendes  paa  Hovedet, 
idet  Straalerne  passerer  Øjelinsen;  Erfaringen  knytter 
sig  lige  saa  godt  til  det  omvendte  Billede,  som  den 
vilde  knytte  sig  til  det  oprette.  De  Ting,  jeg  ser 
tydeligst,  naar  jeg  drejer  Hovedet  opad,  kalder  jeg 
øverst,  men  Billedet  af  disse  Ting  projicerer  sig 
netop  nederst  paa  Nethinden. 

Hovedsagen  er,  at  man  stadig  skarpt  adskiller 
Føleindtrykkene  fra  Synsindtrykkene.  Man  kan  ikke 
tale  om  synlige  Tings  Afstand  fra  eller  Stilling  til 
følelige,  men  kun  om  synlige  Tings  Stilling  til  og 
Afstand  fra  andre  synlige  Ting  eller  om  følelige 
Tings  Stilling  til  og  Afstand  fra  andre  følelige  Ting. 
Afstanden  mellem  to  Ting  bestaar  af  et  vist  Antal 
Minima,  som  enten  maa  være  visibilia  eller  tangibilia 
(synlige  eller  følelige). 

I  Bogens  Slutning  behandler  Berkeley  det  Spørgs- 
maal,  om  Geometriens  Genstand  er  Synsudstræknin- 
gen  eller  Føleudstrækningen.  Han  holder  paa  den 
siste.  Et  Væsen,  som  kun  havde  Synssans,  vilde  ikke 
kunne  danne  nogen  Geometri,  da  han  kun  vilde 
opfatte  Lys,  Skygge  og  Farvenuancer,  men  ingen 
Forestilling  vilde  faa  om  Afstand,  Størrelse  og  Belig- 
genhed, altsaa  heller  ikke  om  Rummets  tre  Dimensio- 
ner, som  er  Geometriens  Forudsætning.  Berkeley  anty- 
der, at  denne  Teori  maaske  vil  genere  „Matematikerne", 
som  han  allerede  dengang  havde  et  godt  Øje  til. 

Inden  jeg  underkaster  denne  Berkeleyske  Teori 
en  Kritik,  vil  jeg  kortelig  berøre  dens  Forhistorie 
og  senere  Skæbne. 

Hos  Oldtideris  Tænkere  findes  ingen  Antydninger 
af  det  for  Teorien  karakteristiske:  Sansesymbolis- 
men, det,  som  Berkeley  billedlig  udtrykker  ved  sin 
Sammenligning  mellem  Synet  og  Sproget.  Et  af  de 
vistnok  første  Spor  til  den  er  nogle  dunkle  Vendin- 
ger i  Glanvils  „Scepsis  scientifica"  c.  5,  hvori  der 
tales  om  en  „hemmelig  Deduktion",  hvorved  vi 
danner  Figurer,  Stillinger  og  Afstande,  som  intet 
har  med  Tingene  selv  at  gøre.  Kort  efter  berører, 
som  allerede  nævnt,  Malebranche  Tanken.  Medens 
Berkeley  maaske  ikke  har  kendt  Glanvils  Bog,  har 
han  ganske  sikkert  læst  Malebranches.  Molineux  havde 
indført  Studiet  af  Descartes  og  Malebranche  saavel 
som  af  Locke  ved  Dublins  Kollegium,  og  skøndt 
Descartes  aldrig  fik  mange  egenlige  Tilhængere  i 
England,  saa  staar  en  Mand  som  John  Norris,  „den 
engelske  Malebranche",  ham  dog  nær  i  Anskuelser, 
og  Norris'  Bog  „Essay  towards  ideal  or  intellectual 
world"  1701  blev  uden  Tvivl  studeret  ved  Kollegiet 
i  Dublin.  Jeg  har  ogsaa  nævnet,  at  Locke  nærmer 
sig  Teoriens  Tanke,  hvor  han  i  „Essay"  skildrer 
et  Tankeexperiment  af  Molyneux:  en  Blindfødt,  der 
faar  Synet,  og  som  nu  ikke  er  i  Stand  til  ved  Synet 
alene  at  bestemme  Forskjellen  mellem  en  Kugle  og 
en  Terning^).  Disse  Betragtninger  har  Berkeley 
kendt.  Men  i  Gennemførelsen  af  Tankegangen  og 
i  Anvendelserne  er  han  langt  videre  end  sine  For- 
gængere. 

Samme  Aar,  Berkeleys  Bog  udkom,  1709  foretog 
en  Læge  netop  en  Operation  paa  en  blindfødt  (eller 
rettere  meget  utydeligt  skimtende)  Dreng  og  gav 
ham  Synet.  Denne  Operation  omtaler  Berkeley  i  et 
Tillæg  til  anden  Udgave  af  „Theory  of  vision",  som 
udkom  sent  hen  paa  Aaret  1709,  og  han  bemærker, 
at  man  nu  „maa  kunne"  faa  paalidelig  Besked  om 
Teoriens  Værdi,  men   han  synes  altsaa  endnu  ikke 


*)  Stedet  er  først  indført  i  4de  Udg.  af  Lockes  „Essay",  men 
det  citeres  udtrykkelig  af  Berkeley. 

at  have  faaet  Oplysning  om  Tilfældets  Enkeltheder*). 
Den  verdensberømte  Operation,  som  Dr.  Cheselden 
foretog,  blev  meddelt  1728.  I  sin  Piece  fra  1733 
„The  theory  of  vision  or  visual  language  vindicated 
and  explained"  beraaber  Berkeley  sig  med  Stolthed 
paa,  at  Cheseldens  Forsøg  i  alt  væsenligt  har  be- 
kræftet hans  Teori  og  svaret  til  hans  Forudsigelser. 

Da  Voltaire  var  i  England  (1726 — 28)  traf  han 
ogsaa  sammen  med  Berkeley,  hvem  han  i  et  Brev 
betegner  som  „Opdageren  af  den  rigtige  Teori  om 
Synet".  30  Aar  efter,  at  Berkeleys  Bog  var  udkom- 
men, meddeler  Voltaire  hans  Tankegang  (uden  at 
nævne  Forfatterens  Navn.)  D'Alembert,  Diderot,  Buf- 
fon  behandler  senere  Teorien  som  en  anerkendt 
Sandhed.  I  England  mødte  den  en  Del  Modstand, 
mest  anonymt;  i  Frankrig  bekæmpes  den  først  af 
Condillac  („Essais  sur  l'origine  des  connaissances 
humaines"  1746.  I.  Sect.  6),  men  han  tilbagekalder 
senere  sin  Kritik  og  slutter  sig  til  Teorien  („Traité 
des  sensations"  1754),  tilmed  i  stærkt  tilspidset 
Form**). 

Hartley  erklærer  sig  i  sin  epokegørende  Bog 
„Observations  of  man"  1749,  der  grundlægger  den 
moderne  Associationslære,  for  Tilhænger;  Dr.  Smith 
anvender  Teorien  videnskabeligt  i  sin  „System  of 
optics",  og  Adam  Smith  kalder  den  (i  „Essays" 
1795)  „et  af  de  smukkeste  og  tillige  vigtigste  Ex- 
empler  paa  filosofisk  Analyse".  Reid,  som  i  saa 
meget  gaar  ud  fra  Berkeley,  giver  hans  Sanse-Sym- 
bolisme  en  vid  Anvendelse  og  erkender  Teoriens 
Fortjenester,  om  han  end  mener,  at  Berkeley  har 
overvurderet  dens  Anvendelighed   og  navnlig  havt 


*)  Operationen  beskrives  i  „The  Tatler"  (16.  Aug.  1709)  paa  en 
temmelig  forvirret  og  aabenbarl  meget  upaalidelig  Maade. 

"*)  Berkeley  antog,  at  Synssansen  dog  vurderede  Afstanden 
dels  efter  Billedets  Tydelighed,  dels  efter  Øjets  Akkomoda- 
tionsanstrengelse ;  Condillac  henfører  ogsaa  disse  Forestil- 
linger til  Følesansens  Hjælp.  (Se  Wundt:  Grundz.  d. 
physiolg.  Psych.  II.  173.  Anm.) 

Uret  i  sin  Paastand  om,  at  Synsindtrykkene  og 
Føleindtrykkene  aldeles  ikke  staar  i  nogen  indre 
Sammenhæng. 

Det  vilde  føre  for  vidt  at  komme  nærmere  ind 
paa  den  Maade,  hvorpaa  moderne  Psykologer  af 
den  „genetiske"  Retning  har  omdannet  og  bestemt 
Teorien.  Lotzes  Lære  om  Lokaltegnene  og  Wundts 
Anvendelse  af  den:  Sammensmeltningen  af  Syns- 
fornemmelser  og  Bevægelsesfornemmelser  med  de 
ydre  og  indre  Lokaltegn  til  et  Slags  Produkt  af 
„psykisk  Kemi",  har  Berkeleys  Teori  som  historisk 
Udgangspunkt,  om  den  end  paa  væsenlige  Punkter 
korrigerer  den. 

Teoriens  uomtvistelige  Fortjeneste  er,  at  man 
gennem  den  er  blevet  opmærksom  paa  en  Række 
psykologiske  Problemer  angaaende  Forholdet  mellem 
Syns-  og  Følesansen,  hvis  Behandling  igen  faar 
vigtige  Følger  med  Hensyn  til  vor  Rumsopfattelse. 
Den  naive  Mening,  at  vi  ser  og  føler  „det  samme" 
umiddelbart,  er  for  bestandig  tilintetgjort  ved  Berke- 
leys Bog.  Rigtig  er  vistnok  ogsaa  hans  Teori  om, 
at  der  tidlig  danner  sig  faste  Associationer  („Sugge- 
stioner" kalder  han  det)  mellem  Synsfornemmelserne 
og  Følefornemmelserne,  og  at  disse  Associationer 
faar  afgørende  Betydning  for  vor  Opfattelse  af 
Virkeligheden.  Men  om  den  nærmere  Beskaffenhed 
af  Associationsprocessen,  f.  Ex.  om  hvorvidt  Associa- 
tionen foregaar  bevidst  eller  ubevidst  (Berkeley  an- 
tager det  første),  har  de  nyere  Psykologer,  der  sid- 
der inde  med  et  langt  rigere  Materiale  af  Iagttagelser 
end  den  unge,  irske  Tænker  raadede  over,  dannet 
sig  Anskuelser,  der  i  mangt  og  meget  afviger  fra 
hans. 

Hvad  for  det  første  angaar  Forklaringen  af  Maa- 
den,  hvorpaa  Afstandsforestillingen  bliver  til,  —  den 
almindeligst  antagne  Del  af  Berkeleys  Theori  —  da 
maa  det  indrømmes,  at  Cheseldens  Blindfødte  efter 
Operationen  ikke  viste  Spor  af  Afstandsvurdering 
(han   syntes,  at  Tingene   berørte  hans  Øjne),   men 

Forsøg  med  Dyr,  der  fra  Fødselen  har  Evnen  til 
reguleret  Bevægelse,  synes  at  vise,  at  saadanne  fødes 
med  en  Art  Afstandsforestilling").  En  nyfødt  Gris, 
som  man  gav  et  Bind  om  Øjnene  og  anbragte  paa 
en  Stol,  maalte,  efter  at  Bindet  var  taget  af,  tilsyne- 
ladende Afstanden  til  Gulvet  og  sprang  derefter  ned 
af  Stolen.  At  beraabe  sig  paa  Instinktet  er  at  opgive 
Forklaringen  eller  at  skyde  Vanskeligheden  længer 
tilbage  (Nedarvningsteorien).  Spørgsmaalet  er,  om 
der  ikke  hos  alle  seende  Væsner  findes  et  Anlæg 
til  at  danne  Afstandsforestillinger,  og  om  det  ikke 
snarere  er  Vurderingen  end  selve  Forestillingen,  der 
indøves  gennem  Erfaringen^). 

Endnu  mer  trænger  dette  Spørgsmaal  sig  frem, 
naar  Talen  bliver  om  Tingenes  Størrelse,  Figur  og 
indbyrdes  Stilling.  At  Vurderingen  indøves  gennem 
Erfaring,  er  utvivlsomt.  Cheseldens  Blindfødte  kunde 
ikke  forstaa,  at  Værelset,  hvori  han  befandt  sig,  var 
en  Del  af  Huset;  han  syntes,  det  udfyldte  hele 
Rummet,  og  maatte  ved  Erfaring  lære,  at  Rumud- 
fyldningen kan  betyde  højst  forskellige  Kvantiteter 
for  Følesansen  og  de  andre  Sanser.  Heraf  følger 
imidlertid  ikke,  at  Synsindtrykket  er  uden  Forbin- 
delse med  Forestillingen  om  Størrelse.  Berkeley 
taler  selv  om  „Synsudstrækning"  og  synes  derved 
uvilkaarligt  at  indrømme,  at  Forestillingen  om  Stør- 
relse ikke  ganske  lader  sig  skille  fra  Synsindtrykkene. 
Hans  „minima  visibilia"  har  dog  en  vis  Udstrækning. 
Reid  og  Stewart  synes  (thi  deres  Fremstillinger  er 
paa  dette  Punkt  uklare)  at  mene,  at  Farveindtrykket 
ikke  nødvendig  medfører  Forestillingen  om  Udstræk- 

*)  I  sin  Gendrivelse  af  Bayleys  lidetsigende  Indvendinger  mod 
Teorien  indrømmer  Mill,  at  her  er  et  vanskeligt  Punkt. 
{, Dissertations"  II  S.  84—119). 
**)  Om  den  nativistiske  og  genetiske  Teoris  Tilnærmelse  til 
hinanden  se  Høffding:  „Psychologi"  V.  C.  8.  Blandt  nyere 
Nativister  har  Abbott,  en '  af  Berkeleys  Efterfølgere  ved 
Dublins  Kollegium,  bekæmpet  hans  Teori  i  .Sight  and 
touch",  idet  han  navnlig  nægter  Muligheden  af  en  Associa- 
tion mellem  Syns-  og  Følefornemmelsen. 

ning;  James  Mill  mener  det  i  al  Fald.  (Se  „Analysis 
of  the  human  mind"  I.  S.  72,  S.  265).  Men  allerede 
d'Alembert  har  paapeget,  at  vi  skælner  farvede  Flader 
fra  hinanden  i  Grænselinierne;  de  farvede  Flader 
ses  altsaa  begrænsede,  af  en  vis  Størrelse.  Naar 
Reid  opstiller  en  „geometry  of  visibles"  med  den 
Forudsætning,  at  Synet  projicerer  sine  Billeder  paa 
den  indre  Flade  af  en  Halvkugle,  tillægger  han  jo 
i  Virkeligheden  Synsindtrykkene  Rumsudstrækning; 
konsekvent  maatte  han  ligesom  Berkely  nægte  Geo- 
metriens Anvendelighed  paa  Synsbillederne. 

Kritiken  over  Berkeleys  Teori  maa  ogsaa  gøre 
opmærksom  paa,  at  Antallet  af  visse  særegne  Ind- 
tryk er  ens  for  Synstingene  og  Føletingene.  Moly- 
neux  lod,  som  før  omtalt,  en  opereret  Blindfødt  staa 
tvivlraadig  overfor  Synsindtrykkene  af  en  Kugle  og 
en  Terning.  Men  Terningen  har  8  Hjørner,  Kuglen 
ingen.  Dersom  den  Blindfødte  ved  Følesansen  har 
lært  de  to  Legemer,  her  er  Tale  om,  grundig  at 
kende,  maa  han  have  erfaret,  at  hans  Fingre,  naar 
han  beføler  Terningen,  stanser  paa  en  karakteristisk 
Maade  et  vist  Antal  Gange  ved  dens  Hjørner  og 
Kanter,  medens  Kuglen  ingen  saadanne  Stansninger 
frembyder.  Mindede  man  ham  nu  herom,  medens 
han  betragtede  Terningen  og  Kuglen,  maatte  hans 
Øje  sikkert  i  Billedet  af  Terningen  opdage  noget, 
der  svarede  til  Stansningen  i  Føleindtrykkene  og 
paa  denne  Maade  vilde  han  sandsynligvis  dog  kunne 
træffe  det  rigtige  Valg  alene  ved  Synets  Hjælp*). 
Ganske  vist  ser  jeg  kun  Lys  og  Farver,  men  fire 
Lys  gjør  ikke  blot  et  stærkere,  men  tillige  et  ander- 
ledes karakteriseret  Indtryk  paa  Synet  end  ét  Lys. 
Nethinden  paavirkes  paa  flere  Punkter  i  det  ene  end 


*)  Den  af  Dr.  Franz  (1840)  opererede  Blindfødte  skælnede 
mellem  en  Cirkel  og  et  Kvadrat  uden  Beføling,  men  maatte 
tænke  sig  om  først  og  mærkede  en  Fornemmelse  i  Finger- 
spidserne, der  hjalp  ham  til  at  gætte  rigtigt,  naturligvis 
reproducerede  Følefornemmelser!  (Wundt:  Physiol.  Psychol. 
II.  S.  178.) 

i  det  andet  Tilfælde.  Berkeley  mener,  at  Tallet  er 
en  rent  subjektiv  Bestemmelse,  da  Enheden  altid  er 
vilkaarlig  valgt:  jeg  kan  tale  om  ét  Hus,  men  det 
har  flere  Etager,  ét  Vindue,  men  det  har  flere  Ruder. 
Spørgsmaalet  er,  om  ikke  Enheden  paatvinger  sig 
umiddelbart  ved  Synsindtrykket.  Ganske  vist  kan  jeg 
kalde  tolv  Lys  et  Dusin,  men  deraf  følger  ikke,  at 
de  virker  som  en  Enhed  paa  Synet.  Berkeley  ind- 
rømmer selv,  at  Synsbilledet  af  et  Kvadrat  er  „bedre 
egnet"  til  at  repræsentere  Følekvadratet  end  Syns- 
billedet  af  en  Cirkel,  fordi  baade  Synskvadratet  og 
Følekvadratet  har  fire  Sider  og  Hjørner;  men  det  er 
noget  nær  det  samme  som  at  opgive  Teoriens 
Princip.  Man  kan  naturligvis  godt  sige  (med  Reid, 
der  paa  dette  Punkt  iøvrig  ikke  helt  deler  Berkeleys 
Opfattelse):  „Dersom  Synsindtrykket  af  to  Shilling 
fra  Begyndelsen  var  associeret  med  Føleindtrykket 
af  en  Shilling,  saa  vilde  det  første  have  repræsenteret 
Enheden  ligesaa  naturligt,  som  det  nu  repræsenterer 
Toheden;"  men  Spørgsmaalet  er  netop,  om  denne 
Forudsætning  ikke  strider  mod  Synssansens  Væsen. 
Locke  har  sikkert  Ret,  naar  han  mener,  at  Enheds- 
forestillingen  uvilkaarlig  følger  med  ethvert  Sanse- 
indtryk; dette  vil  jo  nemlig  kun  kunne  danne  sig  paa 
Baggrund  af  —  „de  andre".  Her  mødes  en  Empiriker 
som  Locke  med  en  Dialektiker  som  Hegel. 

Fællesmaalet  for  Syns-  og  Følesansen  er  Be- 
vægelsen. Jeg  bevæger  mig  med  Fingeren  under 
Befølingen  fra  et  Punkt  til  et  andet;  jeg  bevæger 
mig  med  Blikket  under  Synsiagttagelsen  fra  et  Punkt 
til  et  andet.  Bevægelsesfornemmelserne  danner  altsaa 
det  naturlige  Associations-kit  og  bestemmer  tillige 
Sammensætningens  Karakter,  hvorved  saadanne  Uri- 
meligheder som  Reids  ovennævnte  Tankeexperiment 
udelukkes  fra  det  i  Virkeligheden  mulige. 

Forbindelsen  mellem  Syn  og  Følelse  er  altsaa 
ikke  absolut  tilfældig.  Berkeley  mener,  det  er  umu- 
ligt at  angive  nogen  Grund  til,  at  de  fjerne  Ting 
synes  utydelige,   de  meget  nære  Ting  forvirrede  og 

Ting  i  den  tydelige  Synsvidde  bestemte,  og  at  man 
lige  saa  godt  kunde  tænke  sig  en  ganske  mod- 
sat Forbindelse  realiseret  af  Naturen.  Nogen  Op- 
mærksomhed paa  de  fysiske  og  fysiologiske  Betin- 
gelser for  Synets  Virksomhed  viser  imidlertid,  at  jo 
fjernere  en  Ting  befinder  sig  fra  Øjet,  des  mindre 
Lys  vil  den  reflektere  til  Øjet,  eftersom  Luften  ab- 
sorberer en  større  Mængde  Lysstraaler  paa  en  læn- 
gere end  paa  en  kortere  Strækning.  Men  mindre 
Lys  giver  mindre  Tydelighed.  Utydeligheden  har 
altsaa  sin  fysiske  Grund  og  er  ikke  tilfældig.  I  den 
tydelige  Synsvidde  forenes  Lysstraalerne,  som  Tin- 
gen reflekterer,  til  et  fuldstændigt  Billede  paa  Net- 
hinden; derfra  Billedets  Bestemthed.  I  større  Nærhed 
vil  Straalerne  kun  delvis  kunne  forenes  og  vil  paa 
flere  Maader  forstyrre  hinanden;  derfor  bliver  Bille- 
det forvirret. 

Man  kan  endelig  beregne  Perspektivens  Love  ud 
fra  den  tangible  Virkelighed  alene.  Man  kan  gøre 
den  blindfødte  Blinde  forstaaeligt,  at  Tingene  paa 
Afstand  maa  forekomme  Øjet  mindre  end  i  Nærhe- 
den, eftersom  Vinkelen  formindskes  med  Afstanden. 
Den  blinde  og  blindfødte  Dr.  Saunderson  var  Lektor 
i  Matematik.  Han  forstod  f.  Ex.,  at  Cirkelens  Pro- 
jection maatte  blive  en  Ellipse.  Men  naturligvis,  da 
han  var  afskaaret  fra  den  Hjælp,  Synsanskuelsen 
giver  den  Seende  til  at  løse  Geometriens  Problemer, 
var  han  længere  om  Arbejdet  og  kunde  kun  naa  til 
et  vist  Punkt. 

Om  nu  end  Berkeley  har  overvurderet  sin  Op- 
dagelses Rækkevidde  noget  og  taget  delvis  fejl  af 
dens  Konsekvenser:  hans  geniale  Analyse  og  Kritik 
har  strax  her  i  hans  første  større  Arbejde  stillet  Vi- 
denskaben nye  Problemer.  Hvorledes  han  selv  be- 
svarede ét  af  dem,  nemlig  Modsigelsen  mellem 
Bevidsthedens  (og  Tilværelsens)  Enhed  paa  den  ene 
Side  og  den  karakteristiske  Differens  mellem  Syn 
og  Følesans  paa  den  anden  Side,  —  det  vil  fremgaa 
af  Undersøgelserne  i  næste  Kapitel. 


III. 

„Principerne  for  den  menneskelige  Erkendelse". 
Metafysisk  Idealisme. 

I  det  Brev,  hvormed  Berkeley  1710  sendte  J.  Perci- 
val  anden  Udgave  af  „Teorien  om  Synet",  omtaler 
han  blandt  andre  Indvendinger  mod  Bogen  den,  der 
synes  at  have  ærgret  ham  mest  af  alle:  at  den  (Bo- 
gen) skulde  være  unyttig.  Og  han  tilføjer,  at  han 
om  kort  Tid  haaber  at  forelægge  Læseverdenen  en 
ny  Bog,  som  vil  blive  Moral  og  Religion  en  værdi- 
fuld Støtte.  Denne  nye  Bog  udkom  endnu  samme 
Aar  1710,  og  dens  fuldstændige  Titel  er:  „En  Af- 
handling om  Principerne  for  den  menneskelige  Er- 
kendelse, hvori  prøves  Hovedaarsagerne  til  Fejl- 
tagelser og  Vanskeligheder  i  Videnskaberne  samt 
Grundene  til  Tvivl  om  Guds  Tilstedeværelse,  til  Van- 
tro eller  Irreligiøsitet." 

Værket,  der  fremstiller  Berkeleys  filosofiske  An- 
skuelse uden  sligt  Forbehold  som  i  „Theory  of 
vision",  er  tilegnet  Jarlen  af  Pembroke,  hvem  ogsaa 
Locke  havde  tilegnet  sit  Hovedværk,  og  i  Fortalen 
udtales  det,  at  Forfatterens  Hensigt  væsenlig  er 
praktisk;  Bogen  er  skrevet  for  dem,  „der  er  anstukne 
af  Skeptiscisme  og  savner  Beviser  for  Guds  Tilvæ- 
relse og  Aandelighed  eller  for  Sjælens  Udødelighed." 
I  Værkets  siste  Paragraf  hedder  det:  „Betragtningen 
af  Gud  og  vor  Pligt  er  Hovedformaalet  med  mit 
Arbejde  .  .  .  Jeg  anser  det  for  unyttigt,   dersom  det 

ikke  kan  indblæse  mine  Læsere  en  from  Følelse  af 
Guds  Nærværelse." 

Berkeleys  vigtigste  Maal  er  altsaa  at  virke  til 
Religionens  og  Moralens  Fremme.  Han  søger  en 
praktisk  brugbar  Filosofi.  Ordet  „common  sense," 
der  senere  blev  den  skotske  Skoles  Slagord,  findes 
allerede  hos  Berkeley.  Med  sine  Forgængere,  Locke 
og  Descartes,  deler  han  Uvillien  mod  Skolastikens 
Abstraktioner  og  Uforstaaeligheder.  „Jeg  var  mis- 
tænksom fra  mit  ottende  Aar,"  skriver  han  i  „Com- 
monplace-book",  „og  var  altsaa  af  Naturen  anlagt 
for  de  nye  Ideer."  Det  er  denne  Uvillie  mod  det 
abstrakte,  „ubrugelige",  der  fører  ham  ind  paa  hin 
Paastand,  der  vel  fremfor  alle  har  gjort  hans  Navn 
berømt,  i  alt  Fald  i  Filosofernes  Kreds-,  jeg  mener 
hans  Forkastelse  af  Almenforestillingerne  eller,  som 
det  hedder  i  hans  (og  Lockes)  Sprog:  „de  abstrakte 
Ideer".  Kritiken  over  dem  udgør  Hovedpartiet  af 
Indledningen  til  hans  „Principles"  og  skal  her  først 
refereres. 

Locke  havde  lært,  at  Mennesket  besad  det  For- 
trin fremfor  Dyret,  at  det  kan  danne  Forestillinger, 
som  omfatter  en  større  eller  mindre  Række  af  Enkelt- 
forestillinger, idet  disses  Fællesmærker  udtages  og 
kombineres.  „Ideen"  en  Hest  f.  Ex.  indeholder  de 
Mærker,  som  er  fælles  for  alle  Heste,  og  ingen  an- 
dre Mærker.  Berkeley  erklærer  nu,  at  han  ikke  er 
i  Stand  til  at  danne  en  saadan  „abstrakt  Ide".  Ordet 
„en  Hest"  fremkalder  ikke  for  hans  Tanke  Billedet 
af  en  Hest,  der  hverken  er  sort,  graa,  hvid,  brun 
eller  rød,  hverken  stor  eller  lille  o.  s.  v.  Nej,  det 
Billede,  som  Ordet  fremkalder,  er  altid  en  ganske 
bestemt,  enkelt  Hest.  Men  Opmærksomheden  kan 
koncentrere  sig  paa  visse  af  dens  Egenskaber  og 
lade  de  andre  ligge  utydeligere.  Ved  denne  psykiske 
Proces  kommer  den  enkelte  Forestilling  om  en  Hest 
til  at  repræsentere  alle  Heste.  Kendemærket,  som 
adskiller  de  saakaldte  abstrakte  Ideer  fra  de  kon- 
krete,  er   altsaa   rent   negativt:    man   lader  være  at 

fæste  sig  ved  de  særlige  Egenskaber.  Naar  jeg  i 
Geometrien  vil  bevise  en  Sætning  om  Trekanten  i 
Almindelighed,  kan  jeg  ikke  tegne  en  Trekant,  som 
hverken  er  retvinklet,  spidsvinklet  eller  stumpvinklet; 
jeg  maa  bruge  et  bestemt  Exemplar  af  Trekant,  et, 
som  altsaa  enten  er  retvinklet,  spidsvinklet  eller 
stumpvinklet;  men  jeg  kan  lade  være  at  be- 
nytte andre  Egenskaber  til  Beviset  end  dem,  der  er 
fælles  for  alle  Trekanter,  og  jeg  har  i  saa  Fald  Ret 
til  at  hævde,  at  mit  Bevis  gælder  for  dem  alle. 

Naar  vi  indbilder  os,  at  vi  kan  danne  abstrakte 
Ideer,  er  det  Sprogets  Skyld.  I  den  Definition,  der 
samles  i  Ordet  „Trekant"  eller  Ordet  „Hest"  har 
vi  udskilt  de  fælles  Egenskaber,  der  er  fælles  for 
alle  Trekanter  eller  alle  Heste,  og  Brugen  af  Ordet 
fremkalder  nu  Fixideen  om  Fællesforestillinger,  der 
omfatter  alle  de  fælles  Egenskaber  med  Udelukkelse 
af  de  særlige.  Et  Ord  svarer  altid  til  samme  Defini- 
tion, men  ikke  altid  til  samme  Ide.  Gennem  den 
praktiske  Brug  bliver  Ordet  som  en  Regnepenge, 
der  betyder  rigtige  Penge  og  regnes  med  som  en 
selvstændig  Værdi.  Vi  danner  os  ingenlunde  altid  et 
konkret  Billede,  hver  Gang  vi  hører  eller  bruger  et 
Ord.  Afslibningen  ved  Brug,  som  gør  Ordet  praktisk 
anvendeligt,  medfører  ogsaa  Faren  for  Misbrug  og 
Sofisteri;  saa  maa  man  søge  tilbage  til  Ordets 
Oprindelse  og  klare  sig  Forestillingens  Indhold.  For- 
resten bruges  Ordene  ogsaa  til  andet  end  til  at 
fremkalde  Ideer;  fuldt  saa  betydningsfuld  er  Orde- 
nes Anvendelighed  til  at  fremkalde  Følelser  og 
sætte  Villien  i  Bevægelse.  Dette  kan  paa  Grund  af 
Associationerne  gennem  Brug  ske  ganske  umiddel- 
bart, uden  at  bestemte  Ideer  fremkaldes  ved  Ordet. 
Bagved  denne  psykologiske  Bemærkning  ligger  Anel- 
sen pm  Modsætningsforholdet  mellem  Teori  og 
Praxis,  der  senere  fik  en  stor  Betydning  for  Berke- 
leys Tænkning^%  — 


*)  Se  bl.  a.  „Alciphron"  VII.  Dialog. 

Det  Materiale,  hvoraf  vor  Erkendelse  opbygges 
er  altsaa  de  konkrete  „Ideer",  som  dannes  ved  Hjælp 
af  Sansningen,  og  som  kan  genfrembringes  ved 
Erindring,  Forventning  og  fri  Fantasi.  „Ide"  vil 
for  Berkeley,  som  for  Locke,  sige  baade  For- 
nemmelse, Sanseindtryk  og  Forestilling.  Allerede 
under  Sansningen  sammensættes  Ideerne  ved  Hjælp 
at  Association  (Berkeley  kalder  det  „Suggestion"). 
Naar  visse  Ideer  ofte  eller  altid  er  optraadt  sammen, 
forbindes  de  ved  en  sjælelig  Proces,  saa  at  den  ene 
fremkalder  („suggerer")  Forventningen  om  den  an- 
den. Ideen  om  en  Hest  bliver  til,  idet  visse  Enkelt- 
ideer, der  er  ejendommelige  for  denne  bestemte 
Hest  og  som  derfor  altid  er  forekomne  sammen 
under  vor  Sansning  af  den,  indgaar  en  saadan  For- 
bindelse, at  Sansning  eller  Erindring  om  den  ene 
fremkalder  den  anden. 

Ideerne,  baade  de  enkelte  og  de  sammensatte, 
har  for  os  ingen  anden  Tilværelse  end  den,  de  faar 
ved  at  opfattes  (perciperes)  o:  sanses  eller  forestilles 
af  os.  Vi  kan  ikke  tillægge  dem  en  eneste  Egenskab, 
som  falder  udenfor  vor  Perception,  —  end  ikke  i 
vor  dristigste  Fantasi.  Deres  „esse"  er  „percipi"  — 
hverken  mer  eller  mindre!  Men  existerer  Træerne 
da  ikke,  naar  vi  ikke  ser  dem?  Ja,  hvad  forstaar  vi 
ved  „existere"  ?  At  Tingene  existerer  ogsaa,  naar  vi 
ikke  ser  dem,  vil  sige:  vi  er  sikre  paa  eller  formo- 
der, at,  dersom  vi  var  tilstede,  vilde  vi  percipere 
dem.  Anden  Betydning  kan  vi  slet  ikke  tillægge 
Ordet  „existere".  Virkeligheden  er  altsaa:  fak- 
tiske eller  mulige  Perceptioner. 

Der  er  imidlertid  en  karakteristisk  Forske!  mel- 
lem to  Slags  Ideer,  idet  nogle  virker  som  Realiteter, 
andre  som  Indbildninger.  Hvorpaa  beror  denne  For- 
skel? Ja,  hvori  bestaar  den?  De  „reelle"  Ideer  er 
tydeligere,  mere  sammenhængende  end  de  indbildte, 
og  de  er  ikke  som  disse  afhængige  af  vor  Villie. 
Hvad  er  Grunden  til  denne  ejendommelige  Forskel? 

Herpaa  kan  der  kun  svares  ved  en  Hypotese,  som 
forudsætter  en  anden  vigtig  Iagttagelse. 

Foruden  Indholdet,  Ideerne,  finder  jeg  i  min  Er- 
kendelse et  Element  af  en  hel  anden  Art:  mit  Jeg. 
Foruden  de  perciperede  Ideer  er  der  det,  der  perci- 
perer dem.  Vi  kalder  det  Sjæl,  Aand,  Bevidsthed, 
Jeg  o.  s.  V.  Spørger  man  om,  hvad  det  er,  kan  der 
foreløbig  kun  svares:  det  er  det  perciperende. 
Som  Ideernes  Væsen  er  „percipi",  er  Aandernes 
Væsen  „percipere".  Men  en  nøjere  Iagttagelse  af 
vort  eget  Jeg  belærer  os,  ifølge  Berkeley,  om,  at 
Perciperingen  ikke  udtømmer  Aandens  Væsen. 
Jeget  eller  Aanden  kan  operere  med  Ideerne,  sam- 
menligne dem,  forbinde  og  variere  dem,  delvis  med 
fri  Villie").  Endvidere  er  Aanden  ikke  blot  erken- 
dende, den  er  tillige  følende  og  villende.  Vil  li  en 
er  for  Berkeley  netop  det  egenlig  centrale,  det  for 
Aanden  karakteristiske.  I  „Principles"  kommer  han 
ikke  ind  paa  den  emotionelle  Side  af  Aandens  Væ- 
sen (den  var  sandsynligvis  forbeholdt  Afhandlingens 
anden  Del,  hvorom  mere  siden);  det  er  den  erken- 
dende, med  Erkendelsens  Indhold  opererende  Aand, 
han  saa  godt  som  udelukkende  dvæler  ved.  Villies- 
elementet  i  Perciperingen  kan  kendes  paa,  at  vi 
under  Perceptionen  er  aktive,  medens  Ideerne, 
Perceptionens  Stof,  er  absolut  passive.  Det  er  Til- 
værelsens dybeste  Grundmodsætning.  Den  karak- 
teriserer de  to  „Ting"  (som  Berkeley  oftest  kalder 
det),  hvoraf  Verden  bestaar:  Ideer  og  Aander. 

Vi  vender  nu  tilbage  til  den  før  omtalte  Forskel 
mellem  Realitet  og  Indbildning.  Den  højere  Grad 
af  Tydelighed  og  Sammenhæng  ved  de  reelle  Ideer 
gør  dem  kun  relativt  forskellige  fra  de  indbildte. 
Vigtigere  er  det  Kendemærke,   at  de  reelle  Ideer  er 


>=)  I  §  1  regner  Berkeley  ganske  vist  Bevidsthedens  indre 
Operationer  under  .Ideerne".  Senere  regnes  de  stadig  til 
„notions',  med  hvilket  Ord  Erkendelsen  af  Aanden  ud- 
trykkelig betegnes  i  anden  Udgave  af  Principles. 

uafhængige  af  min  Villie.  Det  er  altsaa  en  usand- 
synlig Antagelse,  at  jeg  selv  frembringer  dem  (det 
Ubevidste  spiller  som  sagt  endnu  ingen  Rolle  for 
Berkeley,  som  senere  for  Hume).  Da  Ideerne  er  pas- 
sive, kan  den  ene  Ide  umulig  frembringe  den  anden. 
Der  bliver  altsaa  ingen  anden  Antagelse  mulig  end,  at 
det  er  en  anden  Aand  end  min  egen,  som  frem- 
bringer de  reelle  Ideer  i  min  Aand.  Fra  den  større 
Grad  af  Tydelighed  og  Sammenhæng  har  jeg  Ret 
til  at  slutte  til  en  højere  Grad  af  Visdom  og  Magt 
hos  samme  Aand.  Tilværelsen,  Virkeligheden,  de 
reelle  Ideer  er  altsaa  —  for  mig  —  denne  Aands 
Meddelelser  til  mig,  det  Sprog,  han  taler  til  mig  — 
og  Virkeligheden  er  slet  intet  andet,  thi  der  kan, 
som  vi  senere  skal  se,  ikke  forbindes  nogen  fornuf- 
tig Mening  med  nogen  anden  Definition.  Sammen- 
hængen mellem  de  reelle  Ideer,  det,  vi  kalder  Na- 
turens Orden  eller  Naturlovene,  er  Grammatiken  i 
Guds  Sprog.  Nogen  nødvendig  Forbindelse  mel- 
lem Ideerne  kan  vi  ikke  paavise;  de  er  hver  for  sig 
direkte  Udslag  af  Guds  Villie;  men  Sammenhængens 
faktiske  Ubrydelighed,  hvorom  Erfaringen  belærer 
os,  er  Vidnesbyrdet  om  denne  Villies  Fuldkommen- 
hed og  Konsekvens.  Kun  vor  ufuldkomne  Villie 
ytrer  sig  i  Luner  og  det,  vi  kalder  Vilkaarlighed. 

Ingen  Ide  er  altsaa  Aars  ag  til  en  anden  Ide. 
Ideerne  er  passive;  Forestillingsbilleder  kan  ikke 
virke.  Fixideen  om  en  indre,  nødvendig  Aarsags- 
forbindelse  opstaar  ved  Vanen.  Naar  vi  iagttager, 
at  visse  Ideer  til  Stadighed  ledsages  af  andre,  ind- 
bilder vi  os,  at  hine  er  „Aarsag"  til  disse.  Vi  ser 
en  lysende  Skive  og  faar  samtidig  Varmefornem- 
melser; saa  siger  vi,  at  Solen  er  Aarsag  til  Varmen. 
Men  Solen  er  en  Ide  og  kan  ikke  være  virkende 
Aarsag.  Det  cirkelrunde,  vi  ser,  kan  ikke  fremkalde 
Følefornemmelser  i  vor  Krop.  Det  er  Gud,  der  frem- 
kalder saavel  Synsideen  (Solen)  som  Følefornem- 
melsen (Varmen)  og  af  egen  fri  Villie  lader  dem 
følges  ad,  for  derigennem  at  meddele  sig  til  os. 

Denne  Opdagelse  eller  Hypotese,  at  Gud  er  det 
eneste  aktive  Ophav  til  alle  reelle  Ideer  —  hvoraf 
vore  erindrede  eller  indbildte  Ideer  kun  er  blege, 
usammenhængende  Kopier  —  den  forklarer  nu  nær- 
mere, hvordan  Tingene  kan  være  til,  skøndt  jeg  ikke 
perciperer  dem.  De  existere  som  Guds  Percep- 
tioner. Jorden,  før  der  blev  levende,  sansende 
Væsner  til,  var  til  i  Guds  Perception.  — 

Aanden  er  ikke  nogen  Ide.  Jeg  kan  ikke  danne 
nogen  Ide  om  Aanden,  thi  det  vilde  være  at  for- 
vandle den  fra  aktiv  til  passiv,  m.  a.  O.  fuldstændig 
at  forvanske  dens  Væsen.  Jeg  naar  til  „en  Slags 
Erkendelse",  —  „notion"  kalder  Berkeley  det  i 
anden  Udgave  af  „Principles",  —  af  Aanden  gen- 
nem Fornuftslutninger  fra  Ideerne;  men  min  egen 
Aand  opfatter  jeg  ved  en  umiddelbar  Intuition.  Af 
de  reelle  Ideers  Uafhængighed  af  min  Villie  slutter 
jeg  mig  til  Guds  Tilværelse  og  ved  fortsatte  Slut- 
ninger til  hans  Visdom,  Magt  og  Kærlighed.  At 
dette  kun  er  en  metafysisk  Hypotese  paa  Grundlag 
af  den  sensualistiske  Erkendelsesteori,  er  ikke  Ber- 
keley klart.  Han  betragter  det  som  en  fuldkommen 
sikker  og  paalidelig  Deduktion.  Derimod  mener  han, 
at  vor  Slutning  ved  Analogi  til  vore  Medmenneskers 
eller  andre  Væsners  Aander,  er  mindre  sikker.  Gud 
synes  at  have  skabt  eller  rettere  at  skabe  Tilværel- 
sen dels  for  at  kunne  meddele  sig  til  Menneskene, 
dels  for  at  disse  ved  Hjælp  af  Ideerne  kan  meddele 
sig  til  hinanden.  At  en  Ting  er  til,  vil  altsaa  sige, 
at  den  perciperes  enten  af  mig,  et  andet  levende 
Væsen  eller  Gud. 

Den  almindelige  filosofiske  Teori,  at  Tingenes 
Existens  beror  paa  Stoffet  eller  Materien,  er  en  Ab- 
surditet. Hvad  er  Stoffet?  Hvad  skal  vi  forstaa  der- 
ved? Det  maa  vel  kendes  paa  dets  Egenskaber. 
Disse  delte  Locke  i  to  Grupper:  de  primære  og  de 
sekundære.  At  de  siste  (Farve,  Lugt,  Smag,  Lyd, 
Hede,  Kulde)  er  subjektive  Bestemmelser,  at  de 
existere   og  kun  existere  i  Bevidstheden,   derom  er 

Alle  enige.  Af  dem  kan  vi  altsaa  faa  noget  at  vide 
om  os  selv,  men  intet  om  Stoffet.  Saa  er  der  de 
primære:  Udstrækning,  Soliditet,  Figur,  Bevægelig- 
hed og  Tal.  De  skulde  jo,  mente  Locke,  være  uaf- 
hængige, ikke  blot  af  din  og  min,  men  af  al  Be- 
vidsthed; de  skulde  altsaa  udtrykke  Stoffets  objek- 
tive Væsen.  Det  mente  ogsaa  Descartes  for  Ud- 
strækningens Vedkommende.  Men,  maa  vi  nu  spørge, 
lære  vi  da  de  primære  Egenskaber  at  kende  paa  en 
væsenlig  anden  Maade  end  de  sekundære?  Nej! 
Det  er  Sansningen,  og  kun  Sansningen,  der  giver 
os  ogsaa  de  primære  Ideer.  Hvorfor  skulde  de  saa 
være  væsensforskellige  fra  de  sekundære?  Alle 
Egenskaber  er  „sekundære",  fordi  de  alle  forudsæt- 
ter en  Bevidsthed,  der  opfatter  dem.  Hvad  de  er 
udenfor  eller  uafhængig  af  al  Bevidsthed,  kan  Ingen 
sige,  thi  der  kan  simpelthen  ikke  forbindes  nogen 
klar  Mening  dermed.  Det  er  atter  Sproget,  Abstrak- 
tionen, der  har  drevet  sit  Spil  med  Menneskene,  saa 
de  tror  at  tænke  Ting,  der  slet  ikke  lader  sig  tænke. 

Udstrækning  f.  Ex.  er  enten  stor  eller  lille,  men 
disse  Vurderingsbestemmelser  forudsætter  en  vurde- 
rende Bevidsthed,  er  altsaa  subjektive.  En  abstrakt 
Udstrækning  existerer  kun  i  Skolastikernes  Fraseologi, 
ikke  engang  i  deres  Indbildning.  At  man  ikke  umid- 
delbart ser  Afstanden,  blev  vist  i  „Theory  of  vision"; 
men  i  hin  Bog  blev  det  af  taktiske  Grunde  lært, 
at  Føleindtrykkene  gav  Meddelelse  om  Virkelig- 
heden. I  Virkeligheden  --  nu  kan  det  siges  rent  ud 
—  er  der  naturligvis  ingen  Væsens -Forskel  paa 
Synsindtrykkene  og  Føleindtrykkene;  de  er  lige 
subjektive  begge  og  existere  kun  derved,  at  de 
perciperes.  Udenfor  al  Bevidsthed  er  der  intet,  fordi 
„at  være"  vil  sige:  at  være  indenfor  en  Bevidsthed. 

Men  selv  om  vi  antog,  at  der  existerede  et  Stof, 
en  Materie  „bagved"  Tingene,  som  bar  dem  eller 
„lignede"  dem,  saa  vilde  en  saadan  Antagelse  være 
ganske  unyttig.  Disse  Udtryk:  „bagved",  „bar",  „lig- 
nede" viser  i  deres  Taagethed,  hvor  goldt  Materie- 

begrebet  i  Virkeligheden  er;  hvad  skal  vi  med  dette 
Begreb?  Malebrance  og  Norris,  som  begge  holder 
paa  det  materielle  Substansbegreb,  skøndt  de  ikke 
bruger  det  til  noget,  gør  det  af  Hensyn  til  den  hel- 
lige Skrifts  Udtalelser*).  Men  der  staar  intetsteds  i 
den  hellige  Skrift,  at  der  bagved  Tingene  ligger 
andet  end  Guds  Villie.  Dersom  der  existerede  Ting 
udenfor  al  Bevidsthed,  kunde  vi  aldrig  lære  dem  at 
kende,  thi  derved  kom  de  jo  indenfor  Bevidstheden, 
og  dersom  saadanne  Ting  ikke  existerer,  vilde  vi 
have  nøjagtig  de  samme  Grunde  til  at  antage  deres 
Existens,  som  vi  har  nu. 

Ideerne  repræsenterer  altsaa  ikke  skjulte  Sub- 
stanser, som  de  „ligner"  —  en  Farve  f.  Ex.  kan 
ikke  „ligne"  andet  end  en  Farve  —  Ideerne,  de 
reelle  Ideer,  er  Virkeligheden.  Berkeley  hævder  ind- 
trængende, at  hans  Teori  ingenlunde  udsletter  For- 
skellen mellem  Virkelighed  og  Indbildning.  Virkelig 
Ild  er  ligesaa  forskellig  fra  indbildt  Ild  som  virkelig 
Smerte  fra  indbildt  Smerte,  men  medens  Ingen  me- 
ner, at  virkelig  Smerte  kan  bestaa  uden  et  følende 
Subjekt,  antager  Mange  meningsløst,  at  virkelig  Ild 
kan  det,  skøndt  vi  lærer  Ilden  og  Smerten  at  kende 
paa  væsenlig  samme  Maade,  gennem   vore  Sanser. 

Tilværelsen  er  Guds  Sprog  til  Menneskene.  Ide- 
erne er  ikke  forbundne  som  Aarsag  og  Virkning, 
men  som  Ordene  i  et  Sprog.  Ilden  er  f.  Ex.  ikke 
Smertens  Aarsag,  men  et  Tegn,  som  bl.  a.  gennem 
Synet  advarer  os  om  den  Maade,  hvorpaa  Gud  vil 
tale  til  vor  Følelse,  hvis  vi  kommer  for  nær.  Forstaar 
man  ved  „Stof"  visse  os  ukendte  Sider  af  Guds 
Væsen,  kan  man  gerne  sige,  at  Stoffet  existerer 
„bagved"  Tingene;  men  det  er  tydeligere  og  rigti- 
gere at  sige:  bagved  Tingene  (d:  Ideerne)  existerer 
Guds  Villie,  intet  andet. 


*)  Allerede  blandt  Skolastikerne  findes  der  Tilløb  til  en  med 
Berkeley  beslægtet  Teori  (Nominalisternes),  men  Hensynet 
til  Substansbegrebets  Betydning  for  Nadverlæren  hindrede 
Motivets  konsekvente  Udfoldelse. 

I  den  følgende,  vidtløftige  Del  af  Afhandlingen 
gendrives  først  forskellige  tænkte  Indvendinger,  som 
navnlig  gaar  ud  paa,  at  Berkeley  fornægter  Virke- 
ligheden, Det  er  ham  naturligvis  let  at  paavise,  at 
han  netop  understreger  Virkeligheden  ved  at  gøre 
den  til  Guds  umiddelbare  Villiesudslag.  Derefter  viser 
han,  hvorledes  hans  Teori  bliver  en  Støtte  for  Mo- 
ral og  Religion  ved  at  berøve  Ateister  og  Material- 
ister, „Epikuræere,  Hobbister  og  ligesindede"  deres 
Yndlingsbegreb :  Materien.  Ogsaa  Skepticismen  vil 
være  overvunden,  naar  vi  erkender,  at  Ideerne  er 
Virkeligheden,  thi  vi  kan  i  saa  Fald  ikke  tvivle  om 
Sandheden  af  vore  Sanseindtryk.  At  Sanserne  kan 
bedrage,  vil  kun  sige,  at  vi  kan  fortolke  vore  Ind- 
tryk forkert,  drage  fejle  Slutninger  ud  fra  dem.  Havde 
Tingen  derimod  Aarsagen  til  sine  Egenskaber  i  sig 
selv,  i  en  os  absolut  utilgængelig  Kærne,  hvem  ga- 
ranterede os  saa  for,  at  vore  Sanseindtryk  i  mindste 
Maade  dækkede  eller  blot  lignede  denne  Kærne? 
En  evig  Skeptiscisme  er  den  uundgaaelige  Følge  af 
Materialismens  Lære  om  et  ubekendt  Stof  bagved 
Tingene.  Berkeley  mener,  at  han  har  bevist  Guds 
Tilværelse  mindst  ligesaa  sikkert  som  vore  Med- 
menneskers. Jeg  kan  ikke  se  Gud,  men  jeg  kan 
heller  ikke  se  mine  Medmenneskers  Sjæle,  og  som 
jeg  slutter  til  disses  Tilværelse  af  Tegnene  derpaa, 
saaledes  slutter  jeg  mig  med  endnu  større  Ret  til 
Guds  Tilværelse  af  de  Tegn,  han  gennem  hele  Til- 
værelsen viser  mig. 

Sjælens  Udødelighed  slutter  Berkeley  sig  til  fra 
dens  Aktivitet.  En  absolut  aktiv  Substans  er  enkelt, 
udelelig  og  uforgængelig.  Hvad  skulde  den  kunne 
opløses  i?  Det  moralske  Bevis  anvender  han  ikke. 
Det  fysiske  Onde  forklarer  han  som  et  Krydderi  paa 
Tilværelsen,  uden  hvilket  den  vilde  være  mindre 
fuldkommen,  end  den  er.  Det  onde  er  kun  ondt, 
naar  det  rives  ud  af  Sammenhængen.  Naturens  Ød- 
selhed med  Liv,  der  vilde  være  en  Daarskab  af  selv 
det   rigeste   Menneske,   er   ikke   Daarskab   af  Gud; 

han  har  Raad  til  det.  Det  moralske  Onde  er  en  nød- 
vendig Konsekvens  af  Menneskets  Frihed.  En  Ver- 
den, hvori  Synd  var  umulig,  vilde  være  en  Verden 
at  ufrie  Aander,  altsaa  ufuldkomnere  end  selv  den 
syndefuldeste  Verden.  Leibnitz'  „Theodicée"  udkom 
samme  Aar  som  Berkeleys  „Principles".  De  er  altsaa 
uafhængig  af  hinanden  kommet  til  lignende  Resul- 
tater*). 


*)  Et  Fællespunkt  haves  maaske  i  W.  Kings:  „De  origine 
mali",  som  gav  Anledning  til  Leibnitz'  og  Bayles  berømte 
Strid.  King  var  Ærkebiskop  i  Dublin  under  Berkeleys  Op- 
hold dér. 


IV. 
Kritik  af  Berl^eleys  Principer. 

Berkeleys  „Principles"  er  en  højst  mærkelig 
Ydelse  af  en  25aarig  Mand.  Den  indeholder  de  tre 
Hovedopdagelser,  som  efter  Stuart  Mills  Mening 
giver  Berkeley  den  første  Plads  blandt  Verdens 
spekulative  Tænkere-):  1)  Synsperceptionerne  beror 
paa  en  Association,  2)  vi  kan  ikke  danne  Almen- 
forestillinger, 3)  Materien  existerer  ikke  udenfor  eller 
bagved  vore  Forestillinger.  Om  den  anden  Opda- 
gelse siger  allerede  Hume  („Treatise  ot  human  na- 
ture" I,  7.),  at  den  er  „en  af  de  største  og  værdi- 
fuldeste Opdagelser,  der  er  gjort  i  den  senere  Tid." 
Berkeley  har,  som  før  bemærket.  Forgængere  paa 
dette  Punkt  i  Middelalderens  Nominalister,  lige  fra 
Roscelinus  til  William  Occam,  og  den  af  Berkeley 
saa  forhadte  Hobbes  (som  ikke  var  mere  Ateist 
end  Locke)  fremsætter  den  med  Ord,  der  næsten  fal- 
der sammen  med  Berkeleys^"). 

Sin  Stræben  efter  at  være  almenforstaaelig,  der 
atter  hænger  sammen  med  hans  agitatoriske,  prak- 
tiske Tendens,  skylder  Berkeley  den  for  en  Filosof 


*)  Mills  Diss.  IV  1875  S.  155:  ,of  all  who,  from  the  earliest 
times,  have  applied  the  powers  of  their  minds  to  meta- 
physical  inquiries,  he  is  the  ene  of  greatest  philosophic 
genius,  though  among  these  are  included  Plato,  Hobbes, 
Locke,  Hartley  and  Hume,  Descartes,  Leibnitz,  Spinoza  and 
Kant.* 
**)  Se  f.  Ex.  ,Leviathan°  I.  4. 

ualmindelig  tydelige  Stil,  der  udmærker  ham,  maa- 
ske  ogsaa  den  stundom  trættende  Vidtløftighed  og 
de  mange  Gentagelser  samt  en  vis  Tilbøjelighed  til 
ikke  at  føre  sin  Tanke  helt  igennem.  Ofte  bliver  han 
staaende,  naar  det  tilsigtede  Facit  er  naaet,  ved  et 
„quod  erat  demonstrandum",  hvorved  hans  Frem- 
stilling kommer  til  at  ligne  et  advokatorisk  Indlæg 
mere  end  filosofisk  Analyse.  Her  er  Hume  ham 
overlegen. 

At  intet  er  objektivt  uden,  hvad  der  objektiveres, 
at  kun  en  Subjektivitet  kan  objektivere,  og  at  den 
uendelige  Subjektivitet,  Gud,  er  den  alt  objektive- 
rende Aand  —  det  er,  udtrykt  i  moderne  Form, 
Kærnen  i  Berkeleys  Lære.  En  Dansker  vil  gen- 
kende Rasmus  Nielsens  Ontologi,  som  han  er  naaet 
til  uafhængig  af  Berkeley,  hvem  han  med  Urette 
opfattede  som  extrem  Spiritualist.  Men  i  Berkeleys 
Udformning  af  Grundtankerne  er  der  Adskilligt,  som 
giver  Anledning  til  Kritik. 

Protesten  mod  Almenforestillingerne.  Lockes  „ab- 
strakte Ideer"  (som  Locke  dog  næppe  har  opfattet 
fuldt  saa  abstrakt,  som  Berkeley  mener)  er  i  det 
Væsenlige  en  naturlig  Følge  af  Reaktionen  mod 
Formalismen  i  Skolastikens  Filosofi.  Men  Berkeley 
gaar  i  sit  Had  til  Alt,  hvad  der  blot  lugter  af  Ab- 
straktion for  vidt.  Naturligvis  har  han  Ret,  naar  han 
hævder,  at  Newtons  Gravitationsteori  intet  som  helst 
udsiger  om  Tingenes  Væsen  og  kun  har  sin  Betyd- 
ning derved,  at  den  viser  en  Lighed  mellem  visse 
Fænomener  og  udvider  en  matematisk  bestemt 
Formel  til  at  gælde  overalt  indenfor  disse  Fænome- 
ner; men  han  har  Uret,  naar  han  vil  vindicere  Guds 
Vilkaarlighed  en  extra  Plads,  ved  at  nægte  Fix- 
stjernehimlens  og  Planteverdenens  Delagtighed  i 
Gravitationen.  Han  gaar  saa  vidt,  at  han  anbefaler 
Naturforskere  hellere  at  beundre  og  glæde  sig  over 
det  store  Heles  Skønhed,  Orden  og  Mangfoldighed, 
for  derved  at  komme  Gud  nærmere,  end  at  fordybe 
sig  i  „Smaatingene"  og  stræbe  efter  at  bringe  enhver 

Bagatel  ind  under  Loven.  Hensigtsaarsagerne  er  et 
frugtbarere  Studium,  mener  Bacons  Landsmand  og 
Efterfølger,  end  de  uvirkelige  „causæ  efficientes", 
som  efter  Berkeleys  Anskuelse  kun  beror  paa  Mis- 
forstaaelse,  da  Guds  Villie  er  den  eneste  virkende 
Aarsag. 

Endnu  skarpere  træder  denne  Begrænsning  (og 
Inkonsekvens)  hos  Berkeley  frem  under  hans  liden- 
skabelige Polemik  mod  Matematikerne.  Han  er  i 
„Principles"  kommet  ganske  bort  fra  den  geniale 
Anelse  om  Tallets  Væsen  i  hans  første  mathernatiske 
Afhandling  fra  1705.  Mathematikens  Emne,  hævder 
han  nu,  er  de  ganske  tomme  Abstraktioner:  Rum 
og  Tal.  At  studere  Tallene  uden  praktisk  Hensyn 
til  Tingene  er  Daarskab,  thi  der  existerer  slet  ikke 
Tal,  men  kun  Ting*.)  De  urimelige  Spekulationer  i 
Matematiken,  som  ikke  fører  til  praktiske  Resultater, 
er  ham  slaaende  Vidnesbyrd  om  Abstraktionens  for- 
dummende Indflydelse^).  Navnlig  forarges  han  af 
den  „forrykte"  Paastand,  at  endelige  Størrelser  kan 
deles  i  det  uendelige.  Da  enhver  udstrakt  Størrelse 
er  en  Ide  og  som  saadan  perceptibel,  kan  den  ikke 
deles  i  ikke-perceptible  Dele.  „Der  existerer  ikke 
saadan  noget  som  ^/joooo  ^^  ^^  Tomme"***).  Jeg  kom- 


*)  Berkeley,  der  tidligere  opfattede  Tallet  som  Ordenstal,  op- 
fatter det  nu  —  paa  lignende  Maade  som  senere  Stuart 
Mill  —  som  Antalsbestemmelse. 
**)  1  „Cornmonplace-book"  citerer  han  med  Velbehag  en  Ud- 
talelse af  Joh.  Scaliger:  „Niillum  ingenium  præclarum 
unquam  fuit  magnus  mathematicus."  Dog  er  han  saa  barm- 
hjærtig  fra  Fæhovederne  at  undtage  —  Newton! 

Kuriøst  nok  tillægges  der  Diderot  følgende  Ytring:  „Det, 
der  har  Betydning  i  Geometrien,  kan  læres  paa  sex  Maa- 
neder:  Resten  er  lutter  Narrestreger."  (Se  J.  Bertrand: 
„D'Alembert".  1889.  S.  46.) 
***)  „Commonplace-book"  indeholder  mange  lignende  paradoxale 
Paastande:  Kurver  kan  ikke  bestemmes  ved  Ligninger,  thi 
„Punkter  lader  sig  ikke  bestemme  ved  Ord".  To  Trekanter 
kan  ikke  være  kongruente,  thi  naar  de  dækker  hinanden, 
ophører  den  nederste  at  existere,  da  den  ikke  perciperes.  (!) 
Et  Kvadrat  kan  ikke  være  det  dobbelte  af  et  andet,  da 

mer  siden  tilbage  til  Berkeleys  Kritik  af  Uendelig- 
hedsregiiingen. 

Det  er  Anskuelsesmetoden,  Berkeleys  Styrke, 
der  her  kommer  tilkort  overfor  Problemer,  der  kræ- 
ver gennemført  Dialektik.  Af  Frygt  for  de  usunde, 
tvetydige  Abstraktioner  søger  Berkeley  stadig  til  An- 
skuelserne; men  han  har  ikke  tilstrækkelig  klaret 
sig  det  psykologiske  Vexelforhold  mellem  Anskuelse 
og  Tanke.  En  kort  Analyse  af  dette  Forhold  er  en 
nødvendig  Forudsætning  for  en  kritisk  Vurdering  af 
hans  Lære. 

Sansningens  første  Resultater  samler  sig  til  en 
Anskuelse,  et  rumligt  Billede  af  Tingen,  hvori  den 
synes  at  bestaa  ved  sig  selv,  uafhængig  af  ethvert 
Forhold.  Saasnart  det,  ved  modstridende  Erfaringer, 
opdages,  at  der  kan  rejses  Tvivl  om  Anskuelsens 
Paalidelighed,  begynder  Tankens  dialektiske  Virk- 
somhed, der  foregaar  i  Tiden,  ligesom  Anskuelsen 
projiceres  i  Rummet").  Det  er  Modsigelsen,  der 
vækker  Tanken  til  Bevidsthed  om  sin  Virken,  som 
det  sandsynligvis  er  en  Hæmmeise  i  Anskuelses- 
virksomheden,  der  første  Gang  fremkalder  Tanke- 
virksomheden. Bevidst  Tænkning,  Reflexion,  beror 
altid  paa  Sammenligning,  Sætten  af  Forhold.  Den 
kræver  derfor  altid  mindst  to  Led.  A  er  ikke  Sand- 
hed, B  ikke  heller;  men  A=B  eller  A  5  B  kan  være 
det.   Allerede  i  Sansningen   som  Perception  er  der 


hvert  Kvadrat  er  en  individuel  Ide;  Pythagoras  Teorem  er 
altsaa  Nonsens,  o.  s.  v.  Slige  Indvendinger  rammer  deres 
Ophavsmand. 
'")  Den  Paastand,  at  vore  Anskuelser  altid  projiceres  i  Rum- 
met, kan  ikke  her  nærmere  belyses;  et  hvilket  som  helst 
Exempel  illustrerer  den:  selv  Tiden  kan  vi  kun  anskue 
som  en  Linie  i  Rummet.  Havde  vi  kun  Evne  til  at  proji- 
cere vore  Sanseindtryk  i  Rummets  Form,  vilde  vor  Bevidst- 
hed være  en  usammenhængende  Række  af  Billeder  uden 
indbyrdes  Forhold.  Havde  vi  kun  Evnen  til  at  anbringe 
vore  Sanseindtryk  i  Tidens  Form,  vilde  vor  Bevidsthed 
blive  en  Strøm  af  Forholdsbestemmelser  uden  Hvilepunkter, 
hvori  de  fæstnedes  og  samledes  til  relative  Enheder. 

4* 

en  latent  Tænkning,  eftersom  der  er  en  Skælnen  og 
en  Genkendelse.  Selve  de  modstridende  Erfaringer, 
der  vækker  Tanken  til  Bevidsthed  om  sin  Virken, 
til  egenlig  Reflexion,  kunde  ikke  gøres  uden  en 
saadan.  De  Kendemærker,  hvori  Tingene  af  en 
Gruppe  stemmer  overens,  faar  allerede  under  Sans- 
ningen deres  særegne  Farve  formedelst  Genkendel- 
sen; i  Sproget,  Tankens  Medium,  fæstnes  de;  og 
under  Tankeprocessens  bevidste  (reflekterende)  Frem- 
skriden  samles  de  til  Begreber,  idet  vi  bliver  os  be- 
vidst, at  vi  retter  Opmærksomheden  paa  netop  disse 
Forhold,  og  ikke  paa  andre.  Beviserne  for  Teorem- 
erne om  Trekanter  f.  Ex.  bruger  kun  de  Egenskaber, 
der  er  fælles  for  alle  Trekanter,  idet  jeg  under  Be- 
visførelsen stadig  er  mig  deres  Forskel  fra  de  øvrige 
(specielle,  varierende)  Egenskaber  bevidst.  At  Skælne- 
tegnet  er  negativt,  kommer  altsaa  af  den  dialektiske 
Grundlov  for  al  Tænkning:  hvad  et  Begreb  er,  be- 
stemmes ved,  hvad  det  ikke  er. 

Modsigelserne  i  Anskuelsen  sætter  Tanken  i  be- 
vidst, reflekterende  Virksomhed.  Der  sammenlignes, 
sættes  i  Forhold,  defineres  og  sluttes. 

Nu  er  det  en  økonomisk  Lov  for  Bevidstheds- 
livets Gang,  at  det  er  intermitterende  d:  Reflex- 
ionen  maa  jævnlig  stanse,  forat  dens  Resultater  kan 
blive  ligesom  opmagasinerede  i  nye,  korrigerede 
Anskuelser.  Ellers  vilde  Erindringen  mangle  Holde- 
punkter, og  Tænkningen  forløbe  som  Vand  gennem 
et  Sold.  Skal  det  vundne  Begreb  omsættes  i  en  ny 
Anskuelse,  maa  en  Individualforestilling  bruges  som 
Basis,  medens  Opmærksomheden  koncentreres  paa 
de  Mærker,  Tanken  har  gennemreflekteret  som  Fæl- 
lesmærker  for  Individer  af  denne  Gruppe.  Anskuelsen 
er  altid  et  rumligt  Billede,  maa  give  bestemte  Kon- 
turer og  kan  ikke  faa  det  i  Tiden  konsekutive  med. 
Det  er  dette,  Berkeley  har  opdaget:  Almenforestilin- 
ger  anskues  altid  ved  Hjælp  af  en  eller  anden 
Individualforestilling.  Men  han  har  ikke  opdaget  den 
psykologiske  Grund  dertil;   derfor  mener  han  med 

Urette,  at  alle  Abstraktioner  kan  og  maa  banlyses, 
hvilket  vilde  være  ensbetydende  med  en  Paralysering 
af  Tanken  og  forvandle  selve  Anskuelsen  til  en 
idiotisk  Gloen.  Vi  tænker  ikke  i  „Ideer";  det  er 
Sandheden  i  Berkeleys  Paastand.  For  Anskuelsen 
er  Trekanten  en  Del  af  Planet,  hvilket  ikke  fører  os 
videre.  For  Tanken  er  den  bestemt  ved  de  tre  hin- 
anden skærende  Liniers  indbyrdes  Forhold,  og 
kun  derpaa  kan  der  bygges  Slutninger  og  Beviser, 
Naar  Berkeley  indrømmer  at  Individualforestillingen 
kan  „repræsentere"  Arten  derved,  at  man  „ser  bort 
fra"  det  tilfældige  i  den,  som  ikke  er  fælles  for  den 
og  alle  Artens  Individer,  saa  har  han  selv  under- 
forstaaet  Forskellen  mellem  Anskuelse  og  Tanke; 
thi  „alle  Artens  Individer"  kan  ikke  anskues,  men 
kun  reflekteres  paa.  I  en  Tilføjelse  til  §  89,  som  han 
anbragte  i  anden  Udgave  af  „Principles",  siger  han, 
at  vi  har  en  vis  Erkendelse  („notion")  af  Forhol- 
dene mellem  Ideerne;  han  har  nemlig  nu  opdaget, 
at  disse  Forhold  ikke  kan  sanses  eller  anskues, 
følgelig  er  de  ikke  „Ideer",  og  altsaa  sætter  han 
Erkendelsen  af  dem  i  Klasse  med  Erkendelsen  af 
—  Aanderne.  Denne  abstruse  Klassificering  er  Følge 
af  Uklarhed  over  Vexelforholdet  mellem  Anskuelse 
og  Tanke.  Han  har  rigtig  indset,  at  al  Tænkning 
beror  paa  Forholdsætten"'-)  —  det  er  jo  netop  derpaa 
han  grunder  sin  Hovedpaastand,  at  Objektet  ikke  kan 
bestaa  for  Tanken  uden  gennem  sit  Forhold  til  Sub- 
jektet —  men  han  har  ikke  gennemført  denne  sin 
egen  Tanke.  I  saa  Fald  havde  han  indset,  at  For- 
kastelsen af  Almenforestillingerne  som  Anskuelser 
ikke  behøver  at  involvere  en  Forkastelse  af  al  Ab- 
straktion. 

Vi  har  set,  hvorledes  Almenforestillingerne  under 


'")  „Universality,  so  far  as  I  can  comprehend,  not  consisting 
in  the  absolute,  positive  nature  or  conception  of  anythmg, 
but  in  the  relation  it  bears  to  the  particulars  signified 
or  represented  by  it."  (Introduction  to  the  Principles  §  15). 

Vexelvirkningen  mellem  Anskuelse  og  Tanke  (der 
naturligvis  fortsættes  i  det  ubestemmelige)  mer  og 
mer  udvikles  til  Begreb.  Vi  skal  nu  følge  Processen 
for  et  enkelt  af  disse  Begrebers  Vedkommende,  Sub- 
stansbegrebet, som  Berkeley  har  rettet  sine  vold- 
somste Angreb  imod.  Det  er  det  materielle  Substans- 
begreb, Striden  drejer  sig  om;  det  aandelige  var  det 
forbeholdt  Berkeleys  store  Efterfølger,  Hume,  at  gjøre 
det  af  med. 

Tingsideerne,  de  „reelle  Ideer",  adskiller  sig  fra 
Fantasibillederne  ved  større  Tydelighed  og  Sammen- 
hæng samt  ved  at  være  uafhængige  af  vor  Villie. 
Paa  dette  siste  Kendetegn  lægger  Berkeley  med 
Rette  en  Hovedaccent.  Men  hvad  vil  det  sige,  at 
Fantasibillederne  er  afhængige  af  vor  Villie?  Der 
gives  dog  Tvangsforestillinger,  Hallucinationer,  som 
mælder  sig  til  Trods  for  vor  Villie,  og  vore  Fantasi- 
forestillinger er  i  høj  Grad  afhængige  af  den  fore- 
gaaende  sjælelige  Tilstand,  altsaa  ikke  absolut  vil- 
kaarlige.  Alligevel  er  der  noget  rigtigt  i  Bestemmel- 
sen. Tingsideerne  mælder  sig  med  en  Selvstændighed, 
der  tvinger  mig  til  at  give  dem  en  særlig  Plads 
blandt  mine  Forestillinger.  Gennem  Erfaringen  er- 
hverver jeg  en  vis  Tillid  til,  at  de  Ideer,  der  mælder 
sig  med  Virkelighedens  Præg,  er  til  at  stole  paa,  at 
de  kan  benyttes  som  Udgangspunkter  for  Virksom- 
hed af  forskellig  Art,  og  at  saavel  de  selv  som  deres 
Virkninger  vil  staa  til  min  Disposition  under  Til- 
værelseskampen. Det  er  navnlig  deres  Kontinuer- 
lighed.  Vægten  falder  paa.  Hvad  Øjeblik  jeg  vil, 
kan  jeg  paany  rette  Opmærksomheden  imod  dem, 
og  de  mælder  sig  paany,  medens  Fantasiideerne 
netop  paa  det  Punkt  er  uafhængige  af  min  Villie, 
at  de  altid  forsvinder  efter  meget  kort  Tids  Forløb, 
og  ofte  kun  med  Besvær  kan  genfrembringes. 

Denne  Tingsideernes  Kontinuerlighed  kendes 
ogsaa  paa,  at  Andre  faar  lignende  Ideer,  naar  de 
stilles  under  de  samme  konkrete  Vilkaar  som  jeg 
selv.  I  Tvivlstilfælde  vil  et  andet  Menneskes  Vidnes- 

byrd  om,  at  han  ser  og  hører  det  (tilnærmelsesvis) 
samme  som  jeg,  være  mig  et  Vidnesbyrd  om,  at  jeg 
har  med  Virkeligheden  at  gjøre,  ikke  med  Fantasier 
eller  Hallucinationer.  Her  er  det  højest  mulige  Kri- 
terium. Ganske  vist  kan  flere,  undertiden  mange, 
hallucineres  paa  samme  Maade,  men  hvis  Alle  kon- 
tinuerlig er  hallucinerede,  saa  kan  en  saadan  Hal- 
lucination simpelt  hen  ikke  praktisk  skælnes  fra 
Virkelighed.  Paa  Tingsideernes  Kontinuerlighed  og 
Uafhængighed  af  Villien  beror  Substansbegrebet.  Vi 
vil  nu  forsøge  at  beskrive  den  Vej,  ad  hvilken  det 
bliver  til. 

Barnet  skælner  oprindelig  ikke  mellem  Ting  og 
levende  Væsner,  da  begge  Grupper  optræder  med 
hint  Selvstændighedspræg.  Det  er  naturligt,  at  de 
levende  Væsner  tiltvinger  sig  den  største  Opmærk- 
somhed, og  som  Følge  deraf  tillægger  Barnet  Tin- 
gene Liv  og  Individualitet.  Denne  personificerende 
Drift  ligger  til  Grund  for  al  Leg,  maaske  for  fler  af 
Aandslivets  elementære  Former,  end  man  i  Alminde- 
ighed  antager. 

Barnet  opdager  tidlig  Forskellen  mellem  sit  Indre 
og  Yderverdenen.  Omgivelserne  forandres,  men  Jeget 
forbliver  under  Forandringerne  ét  med  sig  selv.  Se- 
nere gøres  ganske  vist  den  Iagttagelse,  at  ogsaa  den 
indre  Verden  forandrer  sig;  men  det  er  og  bliver 
dog  Forudsætningen  for  alt  selvbevidst  aandeligt 
Liv,  at  der  trods  Forandringerne  stedse  er  noget, 
der  er  uforandret;  begynder  jeg  at  tvivle  om  min 
egen  Identitet,  er  Bevidsthedens  Opløsning,  Afsindig- 
heden nær^).  Idet  Barnet  nu  under  Personificeringen 
overfører  Modsætningen  mellem  sit  Indre  og  Ydre 
—  Legemets  (det  egne  Legemes)  særlig  vigtige  Rolle 
under  Objektiveringsprocessen  skal  her  blot  peges 
paa  —  paa  Tingen,  har  vi  den  Spire,  hvoraf  Sub- 
stansbegrebet efterhaanden  voxer  frem. 

*)  Dybest  beror  Identitetsbevidstheden  ~  hvad  her  kun  skal 
nævnes  —  paa  FøIelsesHvet  og  VilliesHvet.  Se  herom  denne 
Bogs  siste  Kapitel. 

Der  er  Forskel  paa  Træets  Ydre  med  dets  Egen- 
skaber og  Ytringsformer  og  saa  paa  Træets  Indre, 
„Træet  selv".  De  første  kan  forandre  sig,  medens 
„Træet  selv"  bliver  uforandret  —  for  Anskuelsen, 
Det  er  navnlig  Kontinuerligheden  i  Rum  og  Tid,  der 
motiverer  Sondringen.  Men  naar  Træets  Ydre  for- 
andres, forandrer  „Træet  selv"  sig  saa  ikke  med 
Nødvendighed  samtidig?  Naar  denne  første  Mod- 
sigelse i  Anskuelsen  har  aabenbaret  sig  for  Tanken, 
begynder  Reflexionens  Bearbejdelse,  I  den  første 
mytisk  personificerende  Anskuelse  var  Træets  Sub- 
stans dets  Sjæl  eller  Villie;  naar  Forskellen  mellem 
Træet  og  Mennesket  gennem  Erfaringen  er  blevet 
tilstrækkelig  bevidst,  bliver  Substansen  det  Stof, 
hvoraf  Træet  bestaar,  Veddet,  fordi  Veddet  —  naar 
Træet  benyttes  som  Materiale  —  synes  at  være  dets 
uforanderlige  Del,  og  den  Substans,  der  søges,  er 
det  uforanderlige  i  Træet,  Men  Tanken  opdager 
snart  Modsigelsen  ogsaa  i  denne  naivt  materialistiske 
Anskuelse,  og  naar  Refiexionen  har  arbejdet  sig 
gennem  den,  naaer  den  til  Atomteorien :  det  blivende 
i  Veddet  er  Atomerne,  det  foranderlige  er  deres  Virk- 
ninger paa  hinanden,  maaske  deres  Figur,  Størrelse 
og  Beliggenhed  til  hinanden.  I  dette  reflektert  mate- 
rialistiske Standpunkt  hviler  Anskuelsen  ud,  indtil 
Tanken  opdager  ny  Modsigelse.  Atomerne  kan  ikke 
paavirke  hinanden,  dersom  de  ikke  er  Momenter  i 
en  dem  omfattende  Helhed;  men  saa  er  det  jo 
denne,  som  er  den  egenlige  Substans,  Lad  os  da 
antage,  at  Atomerne  ikke  paavirker  hinanden.  Saa 
er  Naturens  Love  Tilfældigheder,  Naturen  selv  en 
Illusion.  Saa  er  Atomerne  (de  af  hinanden  absolut 
uafhængige  Positioner)  det  eneste  reelle  fra  Evighed 
og  i  Evighed.  Reflexionens  sist  beskrevne  Bevæ- 
gelse synes  saaledes  at  slutte  i  to,  hinanden  diame- 
tralt modsatte  Anskuelser  af  Substansen:  enten  en 
alt  omfattende  Helhed,  som  vi  ikke  kan  anskue  paa 
anden  Maade  end  i  Analogi  med  vor  egen  Aand  — 
her   vender   Personificeringen   tilbage   —  eller   en 

Uendelighed    af    materielle   Positioner,    som    vi   vel 

nærmest  maa  forestille  os  i  Analogi  med det 

ubekendte  „Stof",   vi  begyndte  med  at  spørge  om! 

Nu  gør  Reflexionen  det  siste  Skridt,  idet  den  fra 
disse,  hinanden  modsatte  Hypoteser  vender  sig  mod 
selve  den  erkendende  Virksomhed,  og  her  viser  det 
sig  da,  at  vi  ikke  kan  forestille  os  et  Stofpunkt  uden 
at  underforstaa  den  forestillende  Virksomhed,  der 
perciperer  det.  Den  har  hele  Tiden  ubevidst  været 
med.  Her  har  vi  Berkeleys  udødelige  Fortjeneste. 
Substansen  skulde  være  det  egenlig  existerende,  det 
i  Forandringerne  uforanderlige;  men  at  existere  vil, 
nærmere  beset,  sige  at  være  en  stadig  Mulighed  for 
Objektivering.  Vi  kan  ikke  forstaa  andet  derved  og 
kan  altsaa  ikke  finde  Ro  i  en  Anskuelse,  som  ikke 
tilfredsstiller  denne  Tankefordring:  Existensen  maa 
være  objektiveret,  enten  reelt  eller  potentielt.  Men 
det  siste  kan  ikke  fastholdes  uden  det  første.  En 
Mulighed,  som  ikke  et  Steds  er  Virkelighed,  er  lig 
Nul.  At  opløse  Tilværelsen  i  Atomer  er  at  opløse 
den  i  lutter  Muligheder,  er  at  forklare  den  ved  at 
bortforklare  den.  Det  er  ikke  nødvendigt,  at  jeg  eller 
noget  Menneske  objektiverer  Tingene,  men  etsteds 
maa  de  være  objektiverede.  Fixideen  om  en  materiel, 
uobjektiveret  Substans  opstaar,  naar  Muligheden 
stivner  for  Anskuelsen  og  falskelig  antager  Virke- 
lighedens Form. 

Saa  synes  vi  henvist  til  den  Hypotese,  at  Sub- 
stansen væsenlig  er  Aand.  Men  Aandsbegrebet  er 
dannet  ved  Analogi  med  vor  egen  Aand.  En  Aand 
uden  Indhold  er  ligesaa  uforstaaelig  som  et  Indhold 
uden  Aand;  den  er  atter  en  Mulighed,  der  intetsteds 
bliver  Virkelighed.  At  spørge  om,  hvad  Aanden  er 
forud  for  eller  uafhængig  af  al  Objektivering,  er  at 
spørge  om  en  Aand  bagved  Aanden  og  saaledes 
videre  i  det  uendelige. 

Tanken  er  en  stadig  Forholdssætten;  et  Forhold 
kræver  mindst  to  Led.  Tanken  tillader  ikke  Ansku- 
elsen at  komme  til  Ro  i    noget  af  Extremerne.   Vi 

maa  —  det  ligger  i  Sagens  Natur  —  slutte  i  en 
Dobbeltanskuelse:  en  Aand,  der  objektiverer  alt,  og 
en  Objektivitet,  der  objektiveres  —  Aand  og  Natur. 
Anskuelsen  stanser;  Tanken  kan  ikke  sammensmelte 
disse  to  til  en  højere  Enhed  eller  ophæve  den  Ene 
til  Fordel  for  den  Anden.  Sandheden  er  hverken 
Aanden  eller  Naturen,  men  Overensstemmelsen,  For- 
bindelsen mellem  dem.  Det  er  Berkeleys  store  Fejl- 
tagelse, at  Aanden  skulde  kunne  undvære  Naturen. 
Denne  Tanke  er  nøjagtig  lige  saa  urimelig  som 
Materialismens:  at  Naturen  skulde  kunne  undvære 
Aanden.  Vor  Erkendelses  Væsen  medfører  Dualismen. 
Anskuelsen  kræver  Enheden,  Tanken  negerer  den; 
Striden  kan  ikke  ophøre.  Er  der  en  Enhed,  som 
overvinder  Modsætningen,  saa  er  den  i  hvert  Fald 
utilgængelig  for  vor  Tanke. 

En  anden  Tankerække  fører  os  til  samme  Re- 
sultat og  føjer  en  vigtig  Bestemmelse  til. 

Naar  vi  sammenligner  vore  Opfattelser  af  Tingene 
med  Andres  eller  med  vore  egne  til  forskellige  Tider, 
saa  opdager  vi,  at  de  er  af  forskellig  Værdi:  De  er 
mer  eller  mindre  „rigtige"  d:  mer  eller  mindre  sva- 
rende til  Virkeligheden,  den  kontinuerlige  Virkelig- 
hed, der  danner  Grundlaget  for  vor  Virksomhed.  Vi 
kan  lære  af  Erfaringen  at  korrigere  vore  Opfattelser; 
vi  kan  lære  af  Andre,  der  har  set  rigtigere  og  skar- 
pere ;  og  Resultaterne  bekræfter  én  Opfattelses  Værdi 
fremfor  en  anden.  Men  mellem  alle  mulige  Opfat- 
telser af  den  samme  Ting,  maa  én,  og  den  alene, 
være  den  „rigtige".  Det  er  den,  der  giver  os  „Tin- 
gen selv".  Hvad  vil  det  nu  sige?  Ifølge  det  fore- 
gaaende  vil  det  sige  den  fuldkomne  Begriben. 
Tingen  selv,  den  objektive  Ting,  „Tingen  i  sig"  er: 
Tingen  opfattet  af  den  fuldkomne  Begriben*). 


")  Mellem  de  to  Bestemmeiser:  Substansen  som  det  i  Tingen 
uforanderlige  og  Substansen  som  Tingen  i  sig,  Tingen  rigtig 
opfattet,  er  der  en  Forbindelse.  Den  første  gaar  ind  under 
den  siste.  Det  uforanderlige  i  Tingen,  som  vi  ved  en  Art 
Antropomorfisme  overfører  fra  os  selv,  vor  egen  Identitet, 

Dette  Udtryk  kan  bestemmes  nærmere,  naar  jeg 
lægger  Mærke  til,  at  min  egen  Begriben  af  en  Ting 
er  fuldkomnest,  naar  jeg  selv  kan  frembringe  den. 
I  de  matematiske  Forestillinger  og  Begreber  mødes 
Anskuelse  og  Tanke;  Anskuelsen  projicerer  dem  i 
Rummet,  Tanken  gennemreflekterer  dem  i  Tiden,  og 
der  bliver  ingen  dunkel,  hemmelighedsfuld  Rest  til- 
bage, som  staar  begge  imod.  Ingen  falder  paa  at 
spørge  om  „en  Cirkel  i  sig"  bagved  Cirkelen.  An- 
vender jeg  dette  paa  „Tingen  i  sig"  ved  en  Analogi, 
som  er  den  eneste  Slutningsmaade,  der  her  kan  an- 
vendes, saa  maa  den  fuldkomne  Begriben  bestemmes 
som  den  frembringende  Begriben  eller  den  Be- 
griben, der  er  forbundet  med  Evnen  til  Frembrin- 
gelse. „Tingen  i  sig"  er  altsaa:  Tingen,  objekti- 
veret af  den  Begriben,  der  er  forbundet  med 
Magt  til  at  frembringe  den. 

Atter  her  stanser  vi  ved  en  Dobbeltanskuelse,  thi 
Magten  kan  kun  bestemmes  .ved  det  reelle  Forhold 
til  Tingen,  ligesom  Begribningen  ved  det  intellektu- 
elle. Da  vi  selv  er  afmægtige  overfor  Tingen,  kan 
vi  ikke  forstaa  en  reelt  frembringende  Magt  eller, 
hvorledes  dens  Forening  med  en  ideelt  konstruerende 
Begriben  overhovedet  er  mulig.  Vi  kan  kun  i  ab- 
strakt Almindelighed  sige,  at  Sandheden  maa  bero 
paa  Enheden  af  fuldkommen  Viden  og  fuldkommen 
Magt,  fordi  alle  relative  Sandheder  beror  paa  En- 
heden af  ufuldkommen  Viden  og  ufuldkommen  Magt. 
Analogien  er  paa  disse  Omraader,  de  metafysiske, 
vort  siste  og  højeste  Middel;  vore  Resultaters  Paa- 
lidelighed  er  begrænsede  af  Midlets  Paalidelighed*). 

til  Tingens  Indre,  maa  naturligvis  være  en  Del  af  det  fuld- 
komne Begreb  om  Tingen.  At  det  tillige  er  det  væsenlige 
i  Tingen,  fordi  det  er  det  uforanderlige,  er,  som  alt  udvik- 
let, en  paa  Analogi  støttet  Myte,  der  først  i  det  religiøse 
Liv  faar  den  eneste  Baggrund,  det  er  os  muligt  at  skaffe 
den:  Guds  Uforanderlighed,  som  atter  følger  af  Guds  Per- 
sonlighed og  Fuldkommenhed.  Vore  Analogier  er  her  ab- 
solut symbolske. 
*)  Antager  man,  at  Frembringelsesevnen  og  Begribningen  er 

Naar  vi  nu  stanser  ved  Dobbeltanskuelsen:  Sub- 
jektivitet— Objektivitet,  —  hvori  vor  Erkendelses 
Grundbetingelser  ganske  naturligt  kommer  tilsyne 
paany,  som  de,  med  sympatetisk  Blæk  skrevne  Ord, 
—  saa  bliver  det  siste,  afgørende  Spørgsmaal :  i  hvad 
Forhold  staar  vor  Subjektivitet  til  den  alt  begribende 
og  alt  magtende?  Maa  vor  Objektivering  ikke  være 
„forkert",  siden  den  afviger  fra  den  „rigtige"?  Og 
ender  vi  saaledes  ikke  alligevel  i  Skeptiscisme?  Nej, 
thi  den  fuldkomne  Begriben  maa,  netop  fordi  den 
er  fuldkommen,  optage  enhver  Form  af  ufuldkom- 
men Begriben  som  Moment  i  sig,  hvilket  vil  sige: 
forstaa  dens  relative  Berettigelse.  Botanikeren  har 
et  fuldkomnere  Begreb  om  Træet  end  Lægmanden, 
men  netop  derfor  forstaar  han  Lægmandens  Begreb 
om  Træet  som  relativt  berettiget  fra  hans  Synspunkt. 
Lægmandens  ufuldkomnere  Begriben  indgaar  som 
Moment  i  Botanikerens  fuldkomnere.  Forudsætnin- 
gen er,  at  de  to  Former  af  Begribning  er  beslægtede; 
borttages  denne  Forudsætning,  saa  overskæres  al 
Erkendelses  Rod,  og  vi  ender  i  bundløs  Skeptiscisme. 
Men  jeg  har  en  vis  Ret  til  at  antage,  at  min  ufuld- 
komne Begriben  trods  Væsensforskellen  er  et  Mo- 
ment i  den  fuldkomne  Begriben,  eftersom  jeg  selv 
er  Objekt  for  den,  sat  og  bestemt  ved  den  fuld 
kom  ment  begribende  og  magtende  Subjektivitet.  Kravet 
paa  Enhed  i  Tilværelsen  hænger  sammen  med  denne 


absolut  adskilte  i  Tilværelsen,  saa  faar  vi  paa  den  ene  Side 
en  afmægtig  Begriben  (i  de  endelige  Aander),  paa  den  an- 
den Side  en  begrebløs  Magt  (i  Tingene),  saa  vil  den  fuld- 
komne Begriben  kun  existere  som  et  uopnaaeligt  Ideal, 
som  et  Grænsebegreb.  Derved  ophæves  Substansbegrebet 
i  højere  Forstand,  eller  det  bliver  paa  samme  Maade  et 
Grænsebegreb.  Konsekvensen  heraf  bliver,  hvad  Hume  rig- 
tig saa,  den  gennemførte  Skeptiscisme.  Som  der  for  en 
hæderlig  Finansmand  intet  vilde  være  at  gøre  i  en  Stat, 
hvor  der  kun  existerede  Sedler,  ingen  Valuta,  saaledes  bli- 
ver der  for  det  begribende  Menneske  intet  at  gøre,  ud  over 
den  praktiske  Orientering,  i  en  Verden,  hvor  den  fuldkomne 
Begriben  mangler. 

Antagelse.  Hvis  der  er  en  eneste  Synsmaade,  Gud  „ikke 
forstaar",  er  Enheden  sprængt  og  Skeptiscismen  uund- 
gaaelig*).  Gud  maa  saa  at  sige  kunne  se  Tingene 
ogsaa  med  mine  Øjne;  og  min  Erkendelse  har  aU- 
saa  Muligheder  for  ved  fortsat  Anspændelse  af  Aan- 
dens  Kræfter  at  naa  stedse  videre  frem  mod  den 
fuldkomne,  skøndt  jeg  aldrig  naar  den.  Praktisk  set 
er  altsaa  den  fuldkomne  Erkendelses  Begreb  (og 
Substansbegrebet)  for  mig  Grænsebegreber,  men 
Skeptiscimen  undgaas,  naar  jeg  antager,  at  der  til 
disse  Grænsebegreber  svarer  en  evig  gyldig  Valuta.  — 
Paa  Grundlag  af  det  foregaaende,  hvor  mange 
Problemer  har  maattet  strejfes  uden  gennemført  Re- 
flexion^),  vil  Kritiken  over  Berkeleys  Lære,  hans  Er- 
kendelsesteori og  metafysiske  Hypotese,  nu  kunne 
afsluttes.  Hans  paa  Erkendelsesteori  grundede  Op- 
dagelse, at  man  ikke  kan  danne  en  Anskuelse  af 
eller  et  Begreb  om  en  Objektivitet  hinsides  al  Sub- 
jektivitet, har  i  den  Grad  betaget  ham,  at  han  ikke 
er  blevet  opmærksom  paa  det  ligesaa  umulige  i  at 
forestille  sig  eller  tænke  en  Subjektivitet  uden  al 
Objektivitet.  Denne  hans  Fejltagelse  kan  udtrykkes 
saaledes:  Berkeley  gør  Naturen  naturløs.  Jeg 
skal  oplyse  det  nærmere.  „Saalænge  Tingene  ikke 
perciperes  af  mig,"  hedder  det  i  „Principles",  „alt- 
saa ikke  existerer  i  min  Sjæl  eller  i  et  andet  skabt 
Væsens,  har  de  enten  ingen  Existens,  eller  de  exi- 
sterer i  et  eller  andet  evigt  Væsens  Sjæl."  Denne 
Disjunktion,  hvorved  de  endelige  Aander  naivt  side- 
ordnes med  Guds  Aand  er  betegnende.  „Saalænge" 
jeg  eller  et  andet  Menneske  (eller  Dyr?)  perciperer 
Træet,  kan  det  altsaa  undvære  Existensen  i  „et  eller 


*)  Dette  er  den  sande  Betydning  af  det  ontologiske  Bevis  for 

Guds  Tilværelse. 
**)  Vigtigst  af  dem  alle  er  Paralellismen  mellem  Substansens 
Forhold  til  Anskuelsen  i  Rummet  og  Aarsagsræk- 
kens  Forhold  til  Tænkningen  i  Tiden.  Her  kan  kun 
medtages,  hvad  der  er  nødvendigt  for  den  efterfølgende 
Kritik  af  Berkeley. 

andet  evigt  Væsens  Sjæl";  men  naar  vi  holder  op 
at  percipere  Træet,  maa  de  evige  Væsner  skynde  sig 
at  tage  fat;  ellers  ophører  Træet  at  existere.  Dette 
er  meningsløst.  Erkendelsesteoretisk  kan  vi  ganske 
vist  ikke  komme  længere  end  til  den  hypotetiske 
Dom:  „Hvis  vi  var  tilstede,  vilde  vi  percipere 
denne  eller  hin  existerende  Ting,"  men  Antagelsen 
af  andre  Væsner  (endelige  og  evige),  som  perciperer 
i  min  Fraværelse  hjælper  mig  ikke  en  Smule  videre, 
hvis  jeg  ikke  antager,  at  der  er  en  alt  begribende 
og  alt  magtende  Subjektivitet,  hvis  Percipering  er 
det,  som  bærer  Tingene,  hvad  enten  jeg  perci- 
perer dem  eller  ej.  Denne  Antagelse  er  en  meta- 
fysisk Hypotese,  den  eneste,  hvorved  Skeptiscismen 
kan  undgaas.  Tingene  er  altsaa  dog  noget  andet 
end  vore  „Ideer" ;  Substansbegrebet  slipper  vi  ikke 
af  med.  Berkeleys  Fejltagelse  kommer  af,  at  han 
ikke  er  tilstrækkelig  opmærksom  paa  den  kvalitative 
Forskel  mellem  en  mægtig  og  en  afmægtig,  en  fuld- 
kommen og  en  ufuldkommen  Begriben.  Hans  Lære 
tilintetgør  tilligemed  Substansen  og  „Materien"  alle 
de  virkelige  Forhold  mellem  Tingene,  altsaa 
Aarsagsf orholdet  først  og  fremmest.  Hume  træk- 
ker kun  den  uundgaaelige  Konsekvens  af  Berkeleys 
Forudsætninger.  Den  simple  Bemærkning,  at  vi  vel 
kan  se  og  smage  Føden  og  forsaavidt  reducere  den 
til  „Ideer",  men  at  vi  —  under  normale  Forhold  — 
ikke  bliver  os  Fordøjelsesvirksomheden  bevidst,  me- 
dens den  dog  gennem  sine  Virkninger  viser 
sig  ligesaa  „reel"  som  Føden,  kan  oplyse  om,  hvor 
forkert  det  er  at  lukke  Øjnene  i  for  Tingenes  ind- 
byrdes Forkold,  medens  det  er  fuldtud  forsvarligt  at 
forestille  sig  disse  Forhold  bestemt  ved  Tingenes 
Forhold  til  den  Subjektivitet,  der  har  frembragt  eller 
frembringer  dem. 

Berkeleys  Fejltagelse  røber  sig  ved  forskellige 
Selvmodsigelser  i  hans  Antagelser.  Menneskeaanderne 
er  ifølge  Berkeley  skabte  af  Gud,  altsaa  er  de  lige- 
saa vel   som   Tingene   objektiverede   og  vel   ogsaa 

perciperede  af  Gud*).  Antager  vi,  at  vor  Aand  kan 
existere  uden  at  være  perciperet,  hvorfor  skulde  saa 
ikke  Tingene  kunne  det?  Berkeley  faar  da  ogsaa 
meget  svært  ved  at  forklare,  hvorledes  vi  overhove- 
det bliver  os  Aandernes  Existens  bevidst.  De  maa 
ikke  være  „Ideer",  og  dog  skal  de  være  Genstand 
for  Erkendelse;  vi  har  en  vis  Erkendelse  af  eller  et 
vist  Begreb  („some  knowledge  or  notion")  om  Aan- 
derne.  (§  89).  I  §  137  gør  han  selv  den  Bemærkning, 
at  hvis  Aanderne  erkendes  og  existere  i  samme  For- 
stand, hvori  vi  siger,  at  Tingene  erkendes  og  exi- 
stere, saa  kunde  man  fristes  til  at  tvivle  om,  at  man 
overhovedet  har  en  Sjæl,  eftersom  man  ingen  „Ide" 
kan  danne  om  den.  Atter  her  trækker  Hume  den 
berettigede  Konsekvens  af  Berkeley,  naar  han  næg- 
ter den  aandelige  Substans'  Existens.  De  andre  Aan- 
ders  Existens  véd  jeg  naturligvis  endnu  mindre  om 
end  om  min  egen.  Dersom  det  er  berettiget  at  slutte 
til  deres  „Existens"  fra  de  Tegn,  jeg  modtager  gen- 
nem Sanserne,  hvorfor  er  det  saa  uberettiget  at  slutte 
til  en  skjult  Substans  bagved  Tingene  fra  de  Tegn, 
jeg  modtager  fra  dem  (nemlig  „Ideerne")?  Berkeley 
kan  intet  svare  paa  disse  Spørgsmaal.  Ved  at  ad- 
skille Naturen  og  Aanden  har  han  gjort  Naturen 
naturløs  og  Aandens  Væsen  selvmodsigende. 

Samme  Selvmodsigelse  kommer  tilsyne,  naar 
Berkeley  kalder  alle  Aander  absolut  aktive  (ligesom 
alle  „Ideer"  er  absolut  passive  o:  Aarsagsbegrebet 
fornægtet),  medens  han  lader  Gud  meddele  sig  til 
vore  Aander  gennem  Tilværelsens  Sprog.  Aander, 
som  modtager  Meddelelser,  er  forsaavidt  passive. 
Og  Guds  „Aktivitet"  er  aabenbart,  ligesom  hans  Vi- 
den, af  en  væsenlig  anden  Art  end  vor.  Forskellen 
beror  paa  Magten  hos  ham  og  Afmagten  hos  os, 
denne  Forskel,   som  Berkeley  ikke  var  tilstrækkelig 


^■)  Jeg  behøver  ikke  at  bemærke,  at  Berkeley  naturligvis  reg- 
ner Menneske-legemerne  med  til  „Ideerne".  At  Tingene 
existerer  udenfor  hans  Legeme,  har  han  aldrig  betvivlet. 

opmærksom  paa.  Analogien  mellem  Aanderne  har 
tilsløret  hans  Blik  for  Forskellighederne.  Det  religiøs- 
moralske Maal,  som  han  har  sat  sig:  at  forene  vort 
Væsen  med  Guds,  har  i  den  Grad  været  ham  et  og 
alt,  at  han  for  at  naa  det  har  oversprunget  Vanske- 
lighederne og  derved  —  forfejlet  Maalet.  Thi  der- 
som den  menneskelige  Aand  opfattes  som  absolut 
existerende  (hans  Bevis  for  Sjælens  Udødelighed!), 
absolut  aktiv,  saa  er  den  netop  adskilt  fra  Gud. 
Hver  enkelt  Aand  bliver  da  i  al  Evighed  alene  med 
sine  „Ideer"  og  „Notions",  og  det  bliver  umuligt  at 
tænke  Forbindelsen  mellem  Aanderne.  I  §  147  an- 
tyder Berkeley,  at  det  er  Gud,  som  vedligeholder 
Samkvemmet  mellem  Aanderne,  men  en  siiadan 
kollektivistisk  Verdensanskuelse  forudsætter  rigtig- 
nok, at  Aanderne  er  satte  af  Gud,  ligesaa  vel  som 
Tingene. 

Naar  man  har  opfattet  Berkeleys  Lære  som  ab- 
solut Spiritualisme  eller  vel  endog  Solipcisme,  er 
det  forsaavidt  med  Urette,  som  han  mener,  at 
Tingene  er  objektiverede,  ikke  alene  af  mig  (os), 
men  tillige  af  Gud;  men  Misforstaaelsen  har  han 
selv  forskyldt  ved  umiddelbart  at  sideordne  vor  Per- 
ception med  Guds.  Var  Guds  Objektivering  ligesaa 
skyggeagtig  som  vor,  saa  var  Naturens  Virkelighed 
en  Skygge  og  den  naturløse  Aand  den  eneste  (selv- 
modsigende og  uvirkelige)  Virkelighed. 

Ved  at  gennemføre  Berkeleys  Billede  med  Spro- 
get, kommer  vi  til  samme  Resultat.  Jeg  kan  ganske 
rigtig  ved  Tegn  meddele  mig  til  Andre,  og  min 
Meddelelse  kan  have  Betydning  uafhængig  af  Teg- 
nets faktiske  Natur.  Men  Guds  Meddelelse  gennem 
Naturen  har  sit  særegne  Præg,  thi  hans  Tegn  bliver 
staaende  og  kan  opfattes  af  alle,  efterhaanden  eller 
samtidig.  Ja,  Sammenligningen  mellem  Tilværelsen 
og  Sproget  fører  endog  til  den  Meningsløshed,  at 
Gud  skulde  „meddele"  sig  ogsaa,  naar  der  Ingen 
er  til  at  modtage  Meddelelsen,  f.  Ex.  inden  Jorden 

fik  levende  Beboere*).  Skal  Billedet  gennemføres, 
maa  vi  snarere  sammenligne  Guds  Meddelelse  i  Na- 
turen med  vore  skriftlige  Meddelelser,  der  bestaar, 
efter  at  de  er  gjorte ;  men  de  forudsætter  ogsaa  gan- 
ske rigtig  Tilværelsen  af  en  ved  Magt  sat  Realitet, 
hvori  vi  udtrykker  os. 

Berkeley  er  ærlig  nok  til  at  indrømme,  at  han 
ikke  kan  give  Svar  paa  det  Spørgsmaal:  hvorfor  be- 
nytter Gud  sig  af  det  sammenhængende  Naturhele 
med  dets  Love  som  Meddelelsesapparat?  Kunde  han 
ikke  lige  saa  godt  meddele  sig  direkte  ved  en  Art 
guddommelig  „Tankeoverføring"?  Berkeleys  fam- 
lende Svar  (§  63),  at  Gud  dog  ikke  saa  godt  kan 
gøre  Mirakler  til  daglig,  fordi  han  saa  vilde  spolere 
Miraklernes  Effekt  ved  højtidelige  Lejligheder,  røber 
hans  Forlegenhed.  Det  kunde  jo  f.  Ex.  være,  at  Gud 
havde  andre  Hensigter  med  Tilværelsen  end  den  at 
meddele  sig  til  os.  Med  sin  „Sproglære"  har  Berke- 
ley vist,  at  han  forstaar  den  ene  Side  af  Vexelvirk- 
ningens  Sandhed  som  al  Erkendelses  Grundforud- 
sætning, men  ved  at  ophæve  det  ene  Led,  Naturen, 
har  han,  netop  i  Kraft  af  sin  egen  Opdagelse,  op- 
hævet ogsaa  det  andet,  Aanden.  Hans  Lære  om  Gud- 
dommens vilkaarlige  Meddelelse  gør  Tilvæielsen  lige 
saa  naturløs,  som  Materialismen  gør  den  aandløs. 
Kan  Gud  vilkaarlig  lade  mig  se  en  Ko,  hvor  min 
Nabo  ser  en  Hest  eller  Ingenting,  saa  er  Naturen 
dog  virkelig  opløst;  men  forsvinder  Objektiviteten, 
saa  forsvinder  ogsaa  Objektiviteten  for  Tanken,  og 
dermed  Sandheden,  thi  Sandheden  er  begge  Extre- 
mers  Overensstemmelse  indbyrdes. 


„Principles  of  human  knowledge"  bærer  i  første 
Udgave  paa  Titelbladet  Betegnelsen  Part  I.  Af  Part  IL 


'')  Derfor  maa  Berkeley  ogsaa  tænke  sig  Aander  (Engle)  sam- 
tidig med  Tilværelsen  lige  fra  Begyndelsen,  en  ret  besværlig 
Hjælpehypotese, 

havde  Berkeley,  ifølge  et  Brev  til  hans  amerikanske 
Ven  Samuel  Johnson  1729,  skrevet  et  stort  Stykke, 
men  det  gik  tabt  ved  Skibbrud  under  hans  Rejse  i 
Italien.  Ingen  véd,  hvad  denne  anden  Del  skulde 
indeholde;  men  sammenligner  man  første  Del  med 
Optegnelserne  i  „Commonplace-book",  er  der  Grund 
til  at  tro,  at  anden  Del  skulde  undersøge  Vil  li  es- 
begre  bet  som  Tilværelsens  anden  Pol.  Mange  Op- 
tegnelser i  Dagbogen  viser,  hvorledes  Berkeley  kæm- 
pede for  at  tydeliggøre  sig  dette  Begreb.  Etsteds, 
hvor  han  har  skrevet:  „Existence  is  percipi  or  perci- 
pere," har  han  i  Marginen  tilføjet  „or  velle  i.  e. 
agere."  Et  andet  Sted  hedder  det:  „the  soul  is  the 
will."  Al  Aarsag,  erklærer  han,  er  dybest  Villie,  de 
naturlige  saakaldte  Aarsager  kun  Anledninger.  S.  28 
hedder  det:  „Erkendelsen  synes  ikke  at  afvige  i  noget 
fra  dens  Perceptioner  eller  Ideer.  Spørgsmaal:  hvad 
maa  man  tænke  om  Villien  og  Lidenskaberne?"  Og 
senere  tilføjer  han:  „Det  er  ikke  saa  givet,  at  en 
Ide  kan  existere  uden  en  Villie  eller  en  Handling." 
Han  antyder,  —  hvorved  han  peger  i  Retning  af 
Bains  senere  Undersøgelser,  -  at  man  bør  gaa 
psykologisk  paa  Jagt  efter  Villien  ved  at  undersøge 
dens  Ytringsformer  i  Fosteret.  Side  34  hedder  det 
om  Villien,  at  den  er  meget  vanskelig  at  undersøge, 
„fordi  den  er  toto  coelo  forskellig  fra  Erkendelsen 
d:  fra  alle  vore  Ideer."  Han  benægter  Lockes  Paa- 
stand, at  Villien  altid  forudsætter  et  Savn,  thi  denne 
Bestemmelse  er  en  „Ide",  altsaa  passiv,  og  kan  der- 
for ikke  motivere  Villien.  Er  Villien  da  selvoprunden? 
Det  er  aabenbart,  at  Berkeley  her  staar  forbløffet 
overfor  en  Dobbelthed  i  Tilværelsens  dybeste  Grund, 
som  han  er  for  ærlig  til  at  nægte.  Alle  Tings  Væsen 
er  i  Gud,  og  i  Gud  er  der  „Erkendelse  saa  vel  som 
Villie"  („there  is  in  the  Deity  understanding  as  well 
as  will.")  Naar  Tingene  kan  existere,  uden  at  vi 
perciperer  dem,  kommer  det  dybest  af,  at  de  har  en 
potentiel  Existens  i  den  guddommelige  Villie.  Tin- 
gene er  „powers"  eller  „combinations  of  powers  in 

an  unknown  substratum".  Men  hvis  der  gøres  Alvor 
af  denne  Antydning,  er  Tingene  altsaa  ikke  „absolut 
passive",  siden  der  er  Villie  i  dem.  Det  er  da  ogsaa 
som  Villie,  at  Menneskesjælen  er  udødelig. 

Desværre  har  vi  kun  disse  spredte  Antydninger 
at  holde  os  til;  anden  Del  af  „Principles"  kom  al- 
drig til  at  foreligge  som  Bog.  Men  de  er  tilstrække- 
lige til  at  vise,  hvor  alvorligt  og  dybt  den  tyveaarige 
Yngling  arbejdede  sig  ind  mod  Problemernes  Kærne. 
Det  er  jo  hverken  mer  eller  mindre  end  Voluntaris- 
men, hvis  Princip  her  anes.  Man  forstaar  Schopen- 
hauers Sympati  for  Berkeley  i  anden  Del  af  „Die 
Welt  als  Wille  und  Vorstellung"*).  Men  havde  Berke- 
ley klaret  sig  den  fulde  Betydning  af  disse  sine 
spredte  Antydninger,  maatte  han  være  kommet  til  en 
anden  metafysisk  Hypotese  end  den,  han  har  frem- 
stillet i  „Principles"  Part  I.  Forskellen  mellem  den 
guddommelige  og  den  menneskelige  Villie  maatte 
have  belært  ham  om  den  Dobbelthed  i  Tilværelsen, 
som  Forskellen  mellem  den  guddommelige  og  den 
menneskelige  Erkendelse  ikke  afslørede  for  ham. 
Der  er  i  Optegnelserne  i  „Commonplace-book"  en 
beundringsværdig  Forening  af  ærlig  Selvkritik  og 
begejstret  Selvtillid;  en  ildfuld,  primitiv  Begavelse 
begynder  her  forfra  i  en  Grad,  som  er  uhyre  sjæl- 
den i  Verden,  uden  Fordomme,  med  Tro  paa  Sand- 
heden, med  Dug  fra  Edens  Have  i  sine  Lokker. 


*)  Schopenhauer  har  iøvrig  ikke  kendt  „Commonplace-book' 
som  først  offenHggjordes  af  Fraser  1871. 

5* 


V. 

„Passiv  Lydighed".  „Dialogerne  mellem  Hylas 

og  Philonous".  Vandreaar.  „De  motu". 

Berkeley  sendte  naturligvis  sin  Velynder  og  Ven, 
John  Percival,  „Principerne",  anmodede  ham  om  at 
vise  dem  til  saa  mange  intelligente  Mænd  som  mulig 
—  den  eneste  Maade,  hvorpaa  han  i  sin  Afkrog 
kunde  faa  en  kyndig  Vurdering  af  sit  Værk  —  og 
ventede  med  Spænding  paa  Resultatet.  Det  blev  ikke 
gunstigt.  Percival  selv  interesserede  sig  for  Tankerne 
i  „Principles",  men  indlod  sig  ikke  paa  nogen  egen- 
lig Bedømmelse,  hvortil  han  vel  ogsaa  manglede 
Forudsætningerne.  De  Mænd,  han  viste  Bogen  til 
og  løselig  forklarede  dens  Grundtanke,  afslog  at 
læse  den,  da  den  indeholdt  „en  saa  meningsløs 
Paastand,  som  at  Yderverdenen  ikke  existerede".  De 
fleste  lo  og  spottede;  en  Læge  spurgte  Percival  ud 
om  Berkeleys  mentale  Tilstand,  og  en  Biskop  ynkede 
den  unge  Forfatter,  som  „for  at  være  original"  ned- 
lod sig  til  at  fremsætte  slige  Absurditeter.  Lord  Pem- 
broke,  hvem  „Principles"  var  dediceret,  mente,  at 
Forfatteren  var  „en  begavet  Mand,  der  fortjente 
Støtte",  men  „troede  rigtignok  ikke,  at  der  ingen 
Materie  var  til".  Exemplarer  af  Bogen  sendtes  til 
Samuel  Clarke,  Tidens  mest  ansete  Filosof,  og  til 
Whiston,  Newtons  Efterfølger  som  Professor  i  Cam- 
bridge. Det  lykkedes  ikke  Percival  at  bevæge  Clarke 
til  at  læse  den, 

Berkeley  tabte  imidlertid  ikke  Modet.  Han  beslut- 


69 

tede  at  fremstille  sit  System  i  Dialogform,  dels  for 
paa  den  Maade  at  gøre  det  mere  tilgængeligt  for 
den  store  Almenhed,  som  det  altid  var  ham  magt- 
paaliggende  at  faa  i  Tale,  dels  for  at  gendrive  de 
Indvendinger,  der  kunde  tænkes  gjorte  mod  Grund- 
tanken, navnlig  mod  Opløsningen  af  det  materielle 
Substansbegreb.  Denne  nye  Bog  vilde  han  udgive 
i  London.  De  tidligere  var  alle  trykte  i  Dublin;  men 
først  naar  hans  Tanker  kom  frem  i  Hovedstaden  og 
underkastedes  de  virkelig  Kyndiges  Diskussion, 
kunde  han  haabe  at  faa  dem  anerkendte  eller  i  al 
Fald  grundig  gendrevne.  Tillige  brændte  han  af 
Utaalmodighed  efter  ved  personlig  Omgang  med  de 
betydelige  Lærde  i  hiovedstaden  at  erhverve  sig  nye 
Kundskaber  og  en  udvidet  aandelig  Horizont.  Han 
følte  sig  overbevist  om,  at  han  nok  skulde  tiltvinge 
sig  Respekt,  selv  blandt  de  bedste.  Da  Dialogerne 
var  færdige  i  Manuskript,  drog  han  i  Januar  Maaned 
1713  til  London.  Rejsen  angives  i  „Trinity-college"s 
Registre  som  „foretaget  af  Helbredshensyn",  for- 
modenlig den  sædvanlige  Form  for  slige  Dispensa- 
tioner. Berkeley  vedblev  at  oppebære  sin  Gage  i 
sine  følgende  otte  „Vandreaar",  men  Fritagelsen  for 
Embedsforretningerne  maatte  stadig  fornyes  ved  kon- 
geligt Brev  paa  et  eller  to  Aar  ad  Gangen. 

Inden  jeg  omtaler  Berkeleys  Oplevelser  i  London 
og  hans  nye  Værk,  nævner  jeg  blot,  at  han  1711 
havde  holdt  tre  Forelæsninger  i  „Trinity-college"s 
Kapel,  hvilke  han  Aaret  efter  under  Titelen  „Passiv 
Lydighed"  udgav,  udtrykkelig,  som  han  siger,  „forat 
hindre  falske  Referater."  Denne  lille  Bog  har  sin 
Hovedinteresse  ved  at  give  den  første  Fremstilling 
af  Berkeleys  ethiske  Principer;  under  dette  Syns- 
punkt skal  jeg  senere  betragte  dens  Indhold  i  anden 
Sammenhæng,  Her  skal  kun  berøres  Bogens  Betyd- 
ning for  Berkeleys  Livshistorie.  Grundtanken  er,  at 
passiv  Lydighed  mod  den  bestaaende  Regering  er 
enhver  kristen  Undersaats  Pligt,  og  at  Oprør  maa 
betragtes    som   en   Synd,   i   hvilken   Form  og  med 

hvilken  Motivering  det  end  optræder.  Man  skulde 
ikke  paa  Forhaand  antage,  at  denne  Tankes  Frem- 
sættelse kunde  gjøre  Berkeley  mistænkelig  i  Rege- 
ringens Øjne,  og  dog  var  det  saa.  Sagen  var,  at  det 
hannoveranske  Hus  jo  havde  besteget  Storbrittanniens 
Trone  i  Kraft  af  et  Oprør,  ligesom  det  Cromwellske 
Regimente  var  bygget  paa  Folkets  Ret  til  at  vælge 
sin  Regering  selv.  Derfor  havde  Stuarternes  Parti, 
der  stadig  i  Smug  agiterede  for  Kong  James'  Krav 
paa  Tronen,  sat  Grundsætningen  om  „passiv  Lydig- 
hed" paa  sin  Fane.  I  Aaret  1683  allerede,  samme 
Dag  Lord  Russell  besteg  Skafottet  til  Straf  for  sit 
Oprør  mod  Carl  den  anden,  havde  Oxforder-univer- 
sitetet  erklæret  den  passive  Lydighed  for  en  Del  af 
den  kristne  Religion.  Stuarternes  Tilhængere,  Jakob- 
iterne,  som  de  kaldtes,  fandt  sit  Tilhang  politisk 
mellem  Toryerne,  kirkeligt  mellem  Højkirkens  Mænd. 
Medens  Lavkirken  var  loyale  Tilhængere  af  Hanno- 
vers Kongehus  og  tillige  fordrede  en  vis  Strenghed 
i  Levevis  og  Optræden  hos  sine  Medlemmer,  var 
Højkirkens  Mænd  gennemgaaende  jakobitisk  sindede 
og  i  Forbindelse  dermed  overbærende  mod  de  rent 
menneskelige  Tilbøjeligheder.  Musik  og  Vin  var  ikke 
banlyst  fra  dens  Præsters  Familie,  og  en  lille  Ed 
nu  og  da  betragtedes  som  et  Vidnesbyrd  om  For- 
domsfrihed. Ligesom  sin  Landsmand  Swift  var  Ber- 
keley nærmest  Tory  og  højkirkelig.  Intet  Under,  at 
hans  Krav  paa  passiv  Lydighed  opfattedes  som  Til- 
slutning til  Jakobiterne.  For  at  forebygge  denne 
Misforstaaelse  udgav  han  Forelæsningerne,  uden  dog 
at  opnaa  sit  Formaal.  Det  var  den  første  Bog  af  ham, 
der  tryktes  i  London.  At  den  vakte  en  Del  Opsigt, 
ses  af,  at  den  udkom  i  tre  Oplag  i  Løbet  af  1712-1713. 
Berkeley  kom  til  London  paa  et  politisk  og  re- 
ligiøst stærkt  bevæget  Tidspunkt.  Dronning  Anna 
havde  regjeret  siden  1702,  først  under  et  Whig- 
ministerium, der  holdt  hende  under  trykkende  Tvang, 
senere   under  et  Toryministerium  med  Lord  Oxford 

(Harley)  og  Bolinbroke  i  Spidsen.  Netop  det  Aar, 
da  Berkeley  ankom,  var  Spændingen  mellem  Mini- 
steriets to  Førere  paa  Højdepunktet.  Lord  Oxford, 
Premierministeren,  var  en  intelligent,  hæderlig,  men 
noget  lad  Natur;  Bolinbroke  var  ham  overlegen  i 
Energi  og  diplomatisk  Behændighed,  neppe  i  Karak- 
ter. Det  var  Sv/ift,  som  Gang  paa  Gang  maatte  for- 
sone de  to  Rivaler,  hvis  Partier  ved  Hoffet  natur- 
ligvis stadig  intrigerede  mod  hinanden.  Han  havde 
ogsaa  ved  sine  Flyveskrifter  støttet  xMinisteriet  mod 
Whiggernes  Angreb  og  var  en  indflydelsesrig  Mand. 
Da  han  tillige  var  Irlænder  ligesom  den  20  Aar 
yngre  Berkeley,  søgte  denne  ham  op  og  fik  den 
venligste  Modtagelse.  Swift  præsenterede  ham  for 
Lord  Berkeley  (Stratton)  med  de  Ord:  „Maa  jeg 
præsentere  Deres  Herlighed  en  af  Deres  Slægtninge. 
Jeg  kan  forsikre  Dem,  at  det  er  en  meget  større 
Ære  for  Dem  at  være  i  Familie  med  ham,  end  det 
er  for  ham  at  være  i  Familie  med  Dem.."  Gennem 
Sv/ift  traf  Berkeley  Miss  Vanhomrigh,  Swifts  „Va- 
nessa," d:  han  spiste  til  Middag  en  Gang  hos  hen- 
des Moder,  men  synes  ellers  ikke  at  have  truffet 
hende;  at  hun  efter  sin  Død  skulde  faa  Indflydelse 
paa  hans  Skæbne,  har  han  sikkert  mindst  af  alt 
tænkt  sig. 

Swifts  „Journal  til  Stella",  som  han  netop  skrev 
i  disse  Aar,  og  hvor  Berkeley  ogsaa  nævnes,  giver 
et  levende  Billede  af  det  Samliv,  som  Datidens  be- 
gavede Mænd  førte  paa  Kaffehusene  og  i  Klubberne. 
Det  var  vel  mest  de  politiske  og  religiøse  Spørgs- 
maal,  der  satte  Sindene  i  Bevægelse;  men  ogsaa 
literære,  filosofiske  og  sociale  Emner  kom  under 
ivrig  Diskussion,  oftest  paa  tre -fire  Mands  Haand. 
Mellem  de  betydeligste  var  en  anden  Irlænder,  den 
aandrige  Løsgænger  Richard  Steele,  som  1713  stif- 
tede sit  Tidsskrift  „The  Guardian",  efter  at  Addisons 
„Spectator"  var  ophørt  at  udkomme.  Berkeley  blev 
anmodet  om  Bidrag  og  skrev   ialt  14  Artikler  i  de 

seks  Maaneder,  Bladet  existerede*).  For  hver  Artikel 
fik  han  en  Guinea  og  et  Maaltid  Mad  sammen  med 
Redaktøren.  Ogsaa  med  Addison  og  Pope  gjorde 
han  Bekendtskab.  Den  siste  forærede  ham  sit  Digt, 
„Windsor  Forest",  som  netop  da  havde  gjort  Dig- 
terens Navn  berømt.  Addison  var  meget  interesseret 
i  Berkeleys  Idéer;  i  et  Brev  fra  Percival  hedder  det 
endog,  at  han  er  gaaet  helt  og  holdent  over  til 
Teorien  om  Materiens  Ikke-existens.  Sammen  med 
ham  og  andre  af  hans  Venner  overværede  Berkeley 
første  Opførelse  af  „Cato",  Addisons  berømteste 
Tragedie,  og  giver  i  et  Brev  en  livlig  Skildring  af 
Begivenheden.  Man  ser  overhovedet  af  hans  Korre- 
spondance fra  disse  Aar,  som  Fraser  første  Gang 
fremlagde  paaTryk  1871,  hvorledes  han  ligesom  med 
alle  Porer  indsuger  de  frugtbare  Indtryk,  som  Sam- 
livet med  en  saa  opvakt  og  intelligent  Kreds  ydede 
en  ung  Mand  med  hans  rige,  modtagelige  Aand. 
Da  Lokalpolitiken  interesserede  ham  grumme  lidt, 
omgikkes  han  med  lige  Glæde  og  Udbytte  Toryer, 
som  Pope  og  Swift,  og  Whigger,  som  Addison  og 
Steele.-  selv  stod  han  Toryerne  nærmest.  Jarlen  af 
Berkeley  førte  ham  sammen  med  Biskop  Atterbury 
af  Rochester,  en  af  Englands  mægtigste  og  mest 
ansete  Kirkemænd;  da  Jarlen  spurgte  den  ellers 
temmelig  bidske  Herre,  hvad  han  syntes  om  den 
unge  Mand,  svarede  Atterbury:  „En  saadan  Forening 
af  Forstand  og  Kundskaber  med  Barnlighed  og  Yd- 
myghed troede  jeg  kun,  man  fandt  hos  Englene." 
Berkeley  øvede  en  betagende  Indflydelse  paa  Alle, 
der  kom  sammen  med  ham. 

Hvad  han  i  Irland  saa  højlig  havde  ønsket:  at 
træde  i  Forbindelse  med  Clarke,  lykkedes  ham  nu 
ved  Addisons  Mellemkomst.  Clarke,  som  netop  paa 
den  Tid  havde  begyndt  sine  berømte  Prækener  i 
Sanct  James   i  Westminster,   har   formodenlig  haft 

'■■)  „The  Guardian"  var  et  Dagblad,  hvert  Nummer  paa  nogle 
faa  Oktavsider,  beregnet  paa  at  fordøjes  „sammen  med 
Morgenteen".  (Specta'lor  Nr.  10.) 

Berkeley  blandt  sine  Tilhørere.  Disputen  mellem 
dem  førte  naturligvis  ikke  til  noget  Resultat*).  Mackin- 
tosh  kalder  Clarke  „Tidens  metafysiske  Patriark" ; 
han  var  ikke  Deist,  angreb  endogsaa  Deisterne,  men 
stod  dem  i  Virkeligheden  nær.  Leslie  Stephen  kalder 
ham**)  „Newtons  teologiske  Løjtnant".  Han  vilde 
skabe  et  Værk,  der  kunde  blive  for  Kristendommen, 
hvad  „Principia  mathematica"  var  for  Astronomien. 
I  12  „Proportioner"  beviser  han  Guds  Existens,  Al- 
magt o.  s.  V.,  og  gaar  dernæst  gennem  15  Led,  op- 
stillede som  Leddene  i  et  af  Euklids  Beviser,  over 
til  at  godtgøre  den  aabenbarede  Religions  Identitet 
med  den  naturlige.  Ligesom  Berkeley  er  han  paa- 
virket baade  af  Locke  og  Descartes,  men  han  er 
langt  mindre  original;  det  var  gennem  sin  Flid,  sin 
humane  Personlighed  og  store  Belæsthed,  at  han 
udøvede  Indflydelse  paa  sin  Samtid. 

I  April  1713  var  Berkeley  første  Gang  ved  Hof- 
fet, hvor  Swift  indførte  ham.  Aaret  efter  døde  Dron- 
ning Anna,  efter  at  Lord  Oxford  havde  maattet  ind- 
give sin  Demission.  Bolinbroke  gjorde  sig  en  kort 
Tid  Haab  om  at  blive  hans  Efterfølger;  men  Kong 
Georg  den  førstes  Tiltrædelse  forandrede  alt:  et 
Whigministerium  med  Walpole  som  ledende  Aand 
kom  til  Roret,  og  de  efterfølgende  28  Aar,  Berkeleys 
Manddomsalder,  er  Walpoles  Periode.  Det  fik  Be- 
tydning for  ham  som  Tory,  at  Whiggerne  saaledes 
blev  førende.  Hans  Ansøgning  om  Embede  i  den 
irske  Kirke  førte  foreløbig  ikke  til  noget.  Molyneux 
præsenterede  ham  1716  for  Kronprinsen  og  Kron- 
prinsessen (senere  Georg  II  og  Dronning  Caroline), 
og  rimeligvis  gjorde  den  siste,  der  var  meget  ind- 
taget i  Berkeley,  sig  Umage  for  at  skaffe  ham  det 
Embede,  han  ønskede;  men  hin  Forelæsning  om 
passiv  Lydighed  virkede  endnu  efter  5  Aars  Forløb 

*)  Clarkes  Bemærkninger  i  „Remarks  on  human  liberty"  1723 
om   Materie-fornægterne   tyder   ikke   paa,   at  han  har  for- 
staaet  Berkelev,  hvem  han  forresten  ikke  nævner. 
**)  „Engiish  thougth"  S.  119. 

saaledes,  at  Irlands  Statholder,  Lord  Galway,  gav  en 
Anden  det. 

I  Juni  Maaned  1713  udkom  „Tre  Dialoger 
mellem  Hylas  og  Philonous  til  Indførelse  i  en 
Metode,  der  gør  Videnskaberne  lettere,  nyttigere 
og  mere  kortfattede".  Dialogens  Form  egnede  sig 
særlig  til  Fremstilling  og  Gendrivelse  af  de  Ind- 
vendinger, som  „Principles"  havde  fremkaldt.  Og 
saa  grundigt  og  ærligt  er  Berkeley  gaaet  til  Værks, 
at  kun  meget  faa  af  de  Indvendinger,  som  senere 
er  gjort  mod  hans  Theori  savnes,  selv  ikke  de  dybt 
rammende,  som  han  kun  tilsyneladende  gør  det  af 
med  gennem  Philonous'  Ræsonnementer.  Dialog- 
formen laa  godt  for  Berkeleys  Begavelse^).  Den 
smidige  Evne  til  at  sætte  sig  ind  i  andres  Tanke- 
gang, han  ifølge  sit  Udsagn  allerede  besad  som 
Barn,  det  kunstneriske  Anlæg,  Sprogsansen,  som  faa 
engelske  Skribenter  har  besiddet  i  højere  Grad,  og 
endelig  den  seige  Fastholden  ved  en  stor,  klart  for- 
muleret Grundtanke  —  alle  disse  Egenskaber  kom- 
mer fortrinlig  frem  i  Berkeleys  Dialoger.  Ingen  har 
vistnok  siden  Plato  behandlet  denne  Form  med  saa 
stort  Mesterskab,  end  ikke  Hume,  der  tog  den  op 
efter  ham. 

Der  er  ingen  Grund  til  her  at  fordybe  sig  i 
Fremstillingens  Detailler,  eftersom  de  ledende  Tan- 
ker og  deres  Begrundelse  allerede  blev  udførligt 
refereret  og  kritisk  belyst  i  de  foregaaende  Kapitler. 
Indtryk  af  Stilens  Friskhed  og  Vittighed  faar  man 
naturligvis  kun  ved  at  læse  Bogen  i  Grundsproget, 
Et  Par  Antydninger  af  Gangen  i  det  Hele  maa  være 
tilstrækkeligt. 

Hylas  —  Navnene  betegner  Modsætningen  mel- 
lem Materiens  Forkæmper  og  Aandens  —  repræ- 
senterer det  dannede  Menneske,  som,  uden  at  kende 

*)  Denne  Form  var  tidligere  benyttet  i  England,  f.  Eks.  af 
Dryden  i  hans  „Essay  on  dramatic  poesy",  en  Dialog  mel- 
lem fire  Æstetikere,  hvoraf  en  repræsenterer  Drydens  egen 
Mening. 

meget  til  Filosofi,  bygger  sine  Ræsonnementer  paa 
den  saakaldte  „sunde"  Menneskeforstand.  Netop  de 
Folk  var  det,  Berkeley  vilde  have  i  Tale.  Philonous, 
Berkeleys  Talerør,  træder  i  første  Dialog  ud  i  den 
friske  Morgenluft  og  glæder  sig  over  Blomsterduften, 
Fuglesangen  og  de  røde  Morgenskyer,  —  en  billed- 
lig Forhaandsantydning  af,  at  Tilværelsen  er  ham 
en  Virkelighed,  og  at  hans  Filosofi  ikke  er  en  Stue- 
lufts-metafysik uden  Tilhold  i  Naturen,  men  tvært- 
imod udtrykker  et  sundt  og  kraftigt  Sympatiforhold 
til  Jorden  og  dens  Fænomener.  Diskussionen  mel- 
lem de  to  Mænd  drejer  sig  udelukkende  om  Grund- 
problemet: existerer  Materien  som  Substans  uafhæn- 
gig af  al  Objektivering?  Efter  at  have  sikret  sig  mod 
sofistiske  Baghold  ved  at  slaa  fast,  at  de  sanselige 
Egenskaber  sanses  umiddelbart,  og  at  der  ved 
sanselige  Egenskaber  kun  kan  forstaas  de  umiddel- 
bart opfattede,  ikke  de  Slutninger,  som  mulig  kan 
drages  deraf*),  beviser  Philonous  saa,  at,  da  sanse- 
lige Egenskaber  forudsætter  en  Sansning,  og  da 
Reflexionen  bygger  paa  Sansningen,  kan  der  umulig 
existere,  og  vi  umulig  forestillle  os,  en  absolut  ob- 
jektiv Væren.  Al  Existens  underforstaar  et  Subjekt, 
som  objektiverer  den.  Baade  de  primære  og  de 
sekundære  Egenskaber  er  relative,  nemlig  i  Forhold 
til  det  perciperende  Subjekt.  Om  det  gaadefulde 
Substrat,  som  skal  bære  eller  ligge  bagved  Tingene, 
kan  der  ikke  siges  ét  fornuftigt  Ord. 

I  anden  Dialog  fremsætter  Hylas  „den  smukke 
moderne  Lære"  (cartesiansk),  at  Genstandene  under 
Sansningen  paavirker  Hjernen  gennem  Nerverne, 
og  at  det  er  disse  Nervesvingninger,  der  af  Hjernen 
opfattes  som  Idéer.  Philonous  indvender,  at  Nerverne 
og  Hjernen  ogsaa  er  Idéer.  En  Forestilling  kan 
ikke  frembringe  en   anden.   Det  er  meningsløst  at 


*)  Berkeley  er,  som  tidligere  omtalt,  ikke  opmærksom  paa, 
at  der  i  enhver  Perception  er  en  latent  Slutning.  En  abso- 
lut „umiddelbar"  Perception  vilde  være  en  idiotisk  Gloen. 

forklare  Idéernes  Tilbliven  ved  Hjælp  af  andre  Idéer, 
hvis  Tilbliven  ikke  forklares. 

Skal  vi  da  blive  Skeptikere,  som  fortvivle  om  at 
naa  et  naturligt,  sundt  Forhold  til  Virkeligheden? 
Paa  ingen  Maade,  svarer  Philonous;  og  han  henviser 
i  veltalende  Ord  til  den  omgivende  Naturs  Skønhed 
og  Mangfoldighed.  „Selv  Bjerge  og  Ørkner  besidder 
en  henrivende  Vildhed";  „en  frydefuld  Rædsel"  fylder 
os  ved  at  se  „et  uhyre  Bjerg,  hvis  Tinde  taber  sig 
i  Skyerne".  Lignende  Indtryk  faar  vi  af  Storskoven, 
af  Havet  og  Stjernerne*).  Skulde  al  denne  Herlighed 
være  uden  Virkelighed?  Tingene  kan  kun  existere 
som  perciperede  af  en  Aand;  deraf  sluttes  ikke,  at 
de  ikke  existerer,  men  tvertimod,  at  der  maa  være 
en  Aand,  i  hvis  Perception  de  existerer  paa  en  langt 
fuldkomnere  Maade  end  i  vor.  Fra  Tingene  føres 
vi  med  Nødvendighed  til  Gud,  og  saaledes  tilintet- 
gøres alle  ateistiske  Teorier,  som  de  er  opstillede 
af  „Vanini,  Hobbes  og  Spinoza**)". 

Philonous  hævder,  at  hans  Lære  ikke  maa  for- 
vexles  med  Malebranches:  at  vi  „ser  Alting  i  Gud". 
Ifølge  denne  Lære  er  det  de  Sider  i  Guds  Væsen 
eller  Substans,  der  „svarer  til"  Virkeligheden,  som 
vi  sanser;  men  vore  Idéer  er  passive  og  kan  altsaa 
ikke  være  Dele  af  Guds  absolut  aktive  Væsen  eller 


*)  Berkeleys  Sans  for  den  vilde  Bjergnaturs  Skønhed,  for  det 
ophøjede  i  Naturen,  er  et  mærkeligt  Vidnesbyrd  om 
hans  Evners  Primitivitet.  Pope,  Thomson  og  Gray  sværmede 
for  Idyllen,  og  den  Tid  var  endnu  fjern,  da  Rousseau  lærte 
Europa  at  vurdere  Alpenaturens  Skønhed.  1  1716  vandrede 
Holberg  gjennem  Chamonix  og  fandt  Egnen  frygtelig  og 
hæslig.  Man  har  i  den  senere  Tid  (se  Monthly  Review 
1904  en  Artikel  af  J.  C.  Bayiey)  fremdraget  John  Dyers 
„Grongaw  Hill"  fra  1727  som  det  aller  første  Exempel  paa 
Sans  for  den  vilde  Naturs  Skønhed.  Berkeleys  Bog  er  14 
Aar  ældre! 
**)  Berkeley  har  ikke  forstaaet  Spinoza,  neppe  nok  læst  ham; 
ellers  vilde  han  vel  ikke  have  regnet  iiarn  mellem  „abet- 
tors  of  impiety".  Forsaavidt  som  Berkeley  gør  Gud  til 
Tilværelsens  aktive  Princip,  ligner  hans  Filosofi  Spinozas 
mer,  end  han  selv  aner 


n 

„ligne"  saadanne  Dele.  Jeg  ser  ikke  Tingene  derved, 
at  jeg  ser  noget  i  Guds  Væsen,  som  repræsenterer 
dem,  men  derved,  at  Gud  gennem  et  direkte  Ud- 
slag af  sin  Villie  lader  mig  se  dem*). 

I  tredie  Dialog  er  Hylas  blevet  absolut  Skeptiker. 
Han  mener  nu,  at  naar  Materien  ikke  er  til,  saa 
kan  vi  overhovedet  ikke  være  sikre  paa  noget,  heller 
ikke  paa  Guds  eller  Aandernes  Tilværelse.  Philo- 
nous  svarer:  Jeg  slutter  til  Guds  Tilværelse  ved  en 
idealiserende  Analogislutning  fra  mit  eget  Jeg,  og 
mit  eget  Jeg  kender  jeg  umiddelbart.  „Men,"  ind- 
vender saa  Hylas,  „ifølge  dine  egne  Principer  er 
dit  Jeg  jo  kun  et  System  af  flydende  Idéer  uden 
nogen  Substans  til  at  bære  dem."  Mod  denne  Be- 
mærkning, der  foregriber  Humes  Konsekvens  af 
Berkeley,  indvender  Philonous:  jeg  véd,  at  jeg  per- 
ciperer Lyd,  Farver  o.  s.  v.,  altsaa  véd  jeg,  at  jeg 
er  noget  aktivt,  fra  Idéerne  forskelligt.  Den  Viden 
har  jeg  ikke  om  Materien.  Jeg  véd,  hvad  jeg  mener, 
naar  jeg  siger,  at  en  Aand  bærer  og  frembringer 
Idéer,  thi  jeg  kan  selv  gøre  det;  derimod  kan  jeg 
ikke  forbinde  nogen  klar  Mening  med,  at  Materien 
gør  det.  Verdensprincipet  maa  have  Viden  og  Villie 
(„understandig  and  will"),  ellers  kunde  det  ikke 
percipere  og  ikke  meddele  mig  Idéer,  hvad  det  fak- 
tisk gør.  Men  Viden  og  Villie  i  Forening  konsti- 
tuerer Aand,  ikke  Materie.  Den,  der  siger,  „Stoffet 
maa  være  til,"  véd  hverken  hvad  han  mener  med 
„Stof"  eller  „at  være  til". 

Et  karakteristisk  Spørgsmaal  fremfører  Hylas  til- 
sist.  Naar  to  Mennesker  ser  paa  en  og  samme  Ting, 
ser  de  saa  den  samme  Ting  eller  to  forskellige 
Ting?  Berkeley  er  konsekvent  nok  til  at  lade  Philo- 


'')  Naar  Malebranche  (»Premier  Entrétien  sur  la  Métaphysique' 
§  5)  siger,  at  hvis  Verden  forsvandt,  men  Gud  blev  ved 
at  fremkalde  dens  Idéer  i  vor  Sjæl,  vilde  vi  ikke  mærke 
noget  til  Katastrofen,  har  han  egenlig  foregrebet  Berkeley ; 
kun  vilde  denne  hævde,  at  Verden  i  saa  Fald  ikke  .for- 
svandt". 

nous  indrømme,  at  de  ser  to  forskellige  Ting,  thi 
den  Enes  Idéer  er  naturligvis  noget  andet  end  den 
Andens;  jeg  kan  ikke  se  min  Nabos  Synsbilleder, 
fornemme  hans  Fornemmelser.  Altsaa  maa  vi  antage, 
at  Gud  fremkalder  ensartede  eller  dog  beslægtede 
Idéer  i  begge  Betragteres  Sjæle  samtidig.  Guds  egen 
Perception  er  atter  en  anden  end  min  og  min  Nabos. 
Fællespunktet  ligger  udelukkende  i  hans  Villie,  og 
om  Forholdet  mellem  hans  Villie  og  hans  Percep- 
tioner har  Berkeley  end  ikke  forsøgt  en  Udtalelse. 

Dette  Moment  er  af  Interesse,  fordi  det  viser 
Følgen  af  at  sideordne  de  afledede  Aanders  Percep- 
tion med  Guds,  den  Følge  nemlig,  at  Naturen  bliver 
naturløs*).  At  A.  perciperer  en  Ting,  gjør  den  natur- 
ligvis ikke  mere  perceptibel  for  B.,  end  om  A.  ikke 
havde  perciperet  den.  At  Gud  perciperer  Tingen, 
gør  den  ikke  virkelig,  han  maa  frembringe  den; 
altsaa  er  hans  Perceptioner  væsensforskellige  fra 
vore,  og  netop  paa  denne  Forskel  (Magt-udslaget) 
beror  de  virkelige  Tings  Identitet  med  sig  selv  (Kon- 
tinuerligheden). 

Hvordan  skal  Menneskene,  som  Berkeley  siger, 
„bruge  Tingene  til  gensidig  Meddelelse",  naar  der 
ikke  er  andet  end  Idéer,  og  naar  den  enes  Idéer 
ikke  svarer  til  den  Andens?  Og  er  det  endelig  mere 
forstaaeligt,  at  Aand  virker  paa  Aand  direkte,  end  at 
Virkningen  formidles?  Tankeoverføring  er  ikke  den 
normale  Form  for  Samtale.  Erfaringen  viser  mig 
stadig  Tingene  („Idéerne")  som  Mellemled  ved 
Aandsmeddelelse.  Altsaa  bliver  det  maaske  dog  et 
Spørgsmaal,  om  jeg  véd,  hvad  jeg  mener,  naar  jeg 
siger,  at  en  Aand  frembringer  Idéer  —   ikke  i  sig 

"^)  End  ikke  mine  egne  Idéer  om  den  samme  Ting  er  éns 
Et  Taarn,  set  paa  Afstand,  og  et  Taarn,  set  nærved,  giver 
forskellige  Billeder,  og  da  Billederne  er  Tingene,  er  Taar- 
nets  Identitet  altsaa  opløst  eller  lagt  tilbage  i  Guds  Villie. 
Selv  naar  jeg  med  Blikket  fæstet  paa  Taarnet  gaar  hen 
mod  det,  forandres  Billedet,  og  altsaa  Tingen,  uafbrudt. 
Her  ligger  den  skeptiske  Brod,  som  Berkeley  ikke  kan 
komme  udenom. 

selv,  men  —  i  andre  Aander!  Analogien  mellem  vor 
Aktivitet  (Idéfrembringelse  i  Fantasi  o.  s.  v.)  og  Guds 
(Idéfrembringelse  i  os  og  andre  levende  Væsner) 
halter  ganske  betydeligt.  Den  røber  iøvrigt  en  anden 
karakteristisk  Selvmodsigelse.  Berkeley  mener,  at 
Guds  Begriben  maa  tænkes  absolut  intuitiv  (se  f.  Ex. 
§  13),  uden  Reflexion,  og  at  Almenforestillingerne  er 
et  Gennemigangsled,  som  vi  paa  Grund  af  vor  Ufuld- 
kommenhed maa  benytte,  men  som  Gud  ikke  be- 
høver. Men  nu  er  det  netop  Reflexionen,  der  er  det 
aktive  Element  i  vor  Aand  som  erkendende,  og  Guds 
Aand  skulde  være  absolut  Aktivitet.  Ved  at  nægte 
al  diskursivt  i  Guds  Erkendelse,  har  Berkeley  gjort 
den  til  en  hypnotisk,  forskelsløs  Stirren,  hvori  al 
Aktivitet  forsvinder.  — 

Berkeleys  Dialoger  udkom,  mens  han  levede,  i 
tre  Oplag:  1713,  1725  og  1734.  De  oversattes  paa 
Tysk  og  Fransk  og  synes  at  have  vakt  en  Del 
Opsigt.  At  Grundtanken  trods  sin  tilsyneladende 
paradoxale  Karakter  „laa  i  Luften",  kan  ses  paa 
det  mærkelige  Tilfælde,  at  der  netop  1713  ud- 
kom en  Bog  af  en  Gejstlig  ved  Navn  Arthur  Col- 
lier, hvori  en  ganske  lignende  Anskuelse  forfægtes, 
og,  som  det  synes,  uafhængigt  af  Berkeley*).  Det 
var  Reid,  der  først  gjorde  opmærksom  paa  Colliers 
Bog;  senere  har  Robert  Benson  (1837)  udgivet  en 
Levnedskildring  af  Forfatteren.  Det  Værk,  her  er 
Tale  om,  hedder  „Clavis  universalis"  og  udkom  som 
sagt  1713,  men  i  Colliers  Papirer  har  Benson  fundet 
en  Afhandling  fra    1708   (altsaa  Aaret  før  „Theory 


*=)  Allerede  i  et  Værk,  der  udkom  1694  i  London:  „An  Essay 
upon  reason  and  the  nature  of  spirits"  af  Richard  Burthogge 
fremsættes  glimtvise  Anelser  om  Berkeleys  Princip.  Se  f.  Ex. 
S.  561:  „Erkjendeisens  umiddelbare  Genstande  er  lutter 
Fænomener,  der  ikke  existere  i  Tingene  selv,  uafhængigt 
af  vor  Iagttagelse,  mer  end  Billeder,  der  ses  i  Vand  eller 
bag  et  Spejl  .  .  .  Hverken  Accidenser  eller  Substans  har 
nogen  Tilværelse  uden  i  Sjælen  og  i  Kraft  af  Tænkningen". 
Jeg  har  ikke  fundet  mindste  Antydning  af,  at  Berkeley  har 
kendt  dette,  i  flere  Retninger  forresten  konfuse  Værk. 

of  vision")  hvori  Teorien  om  Materiens  Ikke-existens 
klart  og  tydeligt  fremsættes*),  og  Collier  erklærer 
selv  paa  sin  Bogs  første  Side,  at  han  er  kommet  til 
sin  Opfattelse  under  Studiet  af  Malebranche  og 
Norris.  Denne  siste  lærer,  at  der  er  bedre  Beviser 
for  den  aandelige  Naturs  Existens  end  for  den  ma- 
terielle Naturs**^),  men  holder  dog  ogsaa  paa  den 
siste,  idet  han  støtter  sig  paa  Guds  Sanddruhed*^). 
Collier  udvikler  med  megen  Skarpsindighed  i  Argu- 
mentationen en  med  Berkeleys  nøje  stemmende 
Lære.  Han  nægter  Rummets  og  Tidens  Objektivitet, 
og  overfor  Spørgsmaalet  om  Tingenes  Objektivering 
stiller  han  sig  ganske  som  Berkeley.  „The  heavens 
which  I  now  see  were  not  created  before  me,  neither 
was  the  tree  which  I  now  see  created  before  me; 
because  both,  as  seen  exist  in  me.  But  there  were 
men  created  before  me,  in  whose  mind  or  soul  a 
tree  existed,  but  not  the  same  tree  which  I  see", 
(Men  hvor  er  saa  Fællespunktet?  Derom  giver  Col- 
lier ingen  Oplysning.)  „And  before  the  first  man 
there  were  created  minds;  and  before  the  created 
minds  there  is,  or  was,"  (dette  enten-eller  er  karak- 
teristisk!) „an  uncreated  mind,  in  which  a  whole 
heaven  and  earth  existed,  and  does  exist.t)"  Det 
kan  endnu  anføres,  at  Collier  ligesom  Berkeley  for- 
svarede Læren  om  passiv  Lydighed,  uden  dog  at 
være  Jakobit,  og  at  han  var  Højkirkemand;  hans 
Afhandling  munder  ud  i  en  Gendrivelse  af  den 
katolske  Nadverlærejt)- 


*)  R.  Benson :    „Memoirs  of  the   life  and  writings  of  Arthur 
Collier",  p.  18. 
**)  Se  f.  Ex.  Norris:  .Ideal  world"  I,  p.  186. 
***)  Ligesom  Clarke.  Se  f.  Ex.  Rohaults  Physica.  Edit.  Clarrke. 
1718.  p.  10.  Anm. 
t)  Af  et  Brev  til  Shepherd,  aftrykt  hos  Benson  p.  50. 
tt)  Collier  har   som  Motto   paa  sin   Bog  Malebranches  Ord: 
„Vulgi  assensus  et  approbatio  circa  materiam  difficilem  est 
certum  argumentum  falsitatis  ejus  opinionis  cui  assentitur." 
Sign.  hermed  Berkeleys  Ord   i   et  Brev   til  Persival  1710: 
„Almenhedens  Raab  mod  en  Anskuelse  synes  mig  saa  langt 

Berkeleys  dybeste  Hensigt  med  Udgivelsen  af 
sine  Bøger  var  at  bekæmpe  „Ateisterne"  og  give 
Kristendommens  Forsvarere  nye  Vaaben.  Deismen 
havde  netop  dengang  sin  Opgangsperiode.  Rundt 
om  paa  Kaffehusene  fremsatte  unge  Disputatorer 
dens  Lære.  1713  udkom  Anthony  Collins  „E)iscourse 
of  Free-thinking",  hvori  det  nye  Navn  Fritænkere 
bruges  om  „en  Sekt,  der  er  i  Opkomst".  Denne  Bog 
gjorde  ved  sin  Fremkomst  en  vældig  Staahøj  og 
var  i  nogen  Tid  Samtaleemne  overalt  i  London. 
Berkeley  gik  lige  ind  i  Løvens  Hule;  han  opsøgte 
Fritænkernes  Klubber,  deltog  i  deres  Diskussioner 
og  hørte  bl.  a.  Collins  „modbevise  Guds  Tilværelse"*). 
Resultatet  af  sine  Iagttagelser  fremlagde  han  i  de 
før  omtalte  Artikler  i  „The  Guardian".  Han  gjør  med 
Lune  opmærksom  paa,  at  ingen  er  mere  fulde  af 
Fordomme  og  forudfattede  Meninger  end  disse  saa- 
kaldte  „Frie  Tænkere",  at  de  i  samme  Aandedrag 
fordrer  fri  Tænkning  og  beviser,  at  vi  overhovedet 
ingen  Frihed  besidder.  „Dette  Princip:  fri  Fatalisme 
eller  nødvendig  Frihed  er  et  værdigt  Fundament  for 
den  nye  Sekt^)."  Med  en  Opfindelse,  der  minder 
om  Lesages  „Diable  boiteux",  flyver  han  ind  i  for- 
skellige af  disse  Tænkeres  Sjæle  og  giver  vittige 
Analyser  af  deres  forvirrede  Tilstand.  Disse  „vandrende 
Riddere"  vil  „befri"  Menneskeheden  for  —  dens  høje- 
ste Værdier;  de  kæmper  begejstret  for  Retten  til  at 
tænke  frit,  som  Ingen  nægter  dem,  og  hvad  vil  de 
saa  med  denne  Ret?  de  bruger  den  jo  aldrig!  Fan- 
tasi, Vid,  Ironi,  Lune  vexler  i  disse  brillante  Skizzer 


fra  at  bevise  dens  Fejlagtighed,  at  det  tvertimod  med  fuld 
saa  god  Ret  kan  bruges  som  et  Argument  til  dens  Fordel. 
I  „Commonplace-book"  skriver  han  derimod  gjentagne 
Gange  paradoxalt:  I  side  in  all  with  the  mob."  —  Medens 
Clarke  nægtede  at  udtale  sig  skriftlig  om  Berkeleys  , Prin- 
ciples", ses  det  af  Colliers  Korrespondance,  at  han  har 
værdiget  denne  Forfatter  en  indgaaende  Kritik. 
*)  Rimeligvis  sigtende  til  Tankegangen  i  Collins  1715  udgivne 
„Inquiry  concerning  human  liberty." 
**)  „The  Guardian"  Nr.  9. 

med  Patos,  og  ofte  støder  man  paa  psykologiske 
eller  erkendelsesteoretiske  Iagttagelser  af  Værdi. 
Understrømmen  er  religiøs  Alvor.  Navnlig  Artiklen 
„Moral  attraction"  i  Nr.  126  er  af  høj  Skønhed: 
Som  Kloderne  efter  Newtons  Lære  holdes  sammen 
hver  for  sig  og  samtidig  i  deres  indbyrdes  Stillinger 
ved  en  stor  Grundkraft,  saaledes  drager  en  mægtig 
moralsk  Gravitation  Aanderne  til  hinanden,  saa  at 
de  danner  et  Samfund;  og  det  er  den  samme  Kraft, 
der  holder  hvert  enkelt  Væsen  sammen  til  et  Hele. 
Denne  Kraft  skyldes  ikke  Opdragelse,  Sædvaner, 
Love  o.  s.  v.,  nej,  det  er  et  guddommeligt  Princip, 
indblæst  os  ved  Fødselen  som  vor  sande,  dybeste 
Natur.  Fra  denne  Kilde  udspringer  alle  moralske 
Følelser,  Tanker  og  Handlinger.  Egoisten  er  en 
unaturlig  Frembringelse,  en  Abnormitet.  („A  sort  of 
monster  or  anormolous  production").  Denne  Artikel, 
der  allerede  ved  sin  Form  er  mærkelig  inspireret, 
antyder  et  andet  Grundlag  for  Etiken  end  den 
Nyttemoral,  som  bærer  Afhandlingen  om  passiv 
Lydighed,  og  som  senere  (i  „Alciphron")  bliver 
Berkeleys  etiske  Princip.  Først  i  „Siris"  lyser  Tan- 
ken om  den  evige  Samm.enhæng  mellem  Aanderne 
atter  frem,  men  da  var  Forfatterens  intellektuelle 
Kræfter  svækkede;  det  blev  ikke  Berkeley,  som  gav 
den  sympatiske  Etik  Udtryk. 

Sommeren  1713  efter  Dialogernes  Udgivelse  til- 
bragte Berkeley  i  Oxford.  I  Oktober  skaffede  Swift 
ham  en  Ansættelse  som  Kapellan  og  Sekretær  hos 
Lord  Mordaunt  of  Peterborough;  der  havde  et  po- 
litisk Hverv  at  røgte  paa  Sicilien,  rimeligvis  en  Am- 
bassade i  Anledning  af  Kongekroningen.  Meget  fik 
Berkeley  ikke   at  gøre   med  Lorden"),   men  Ansæt- 


*)  Penjon  karakteriserer  i  sin  „Georges  Berkeley"  S.  158 
Lorden  temmelig  uskaansomt  som  irreligiøs  og  udsvævende. 
I  „Stellas  Journal"  siger  Swift  om  ham:  „Han  har  fortræf- 
felige Egenskaber  i  Overflod,  og  vi  holder  umaadelig  af 
hinanden."  Og  et  andetsted:  „Jeg  elsker  den  Hundetamp 
af  Hjertet"  (I  do  love  the  hang-dog  dearly).  Swift  var  som 

teisen  skaffede  ham  en  uvurderlig  Fordel :  han  kom 
ud  at  rejse.  Størstedelen  af  1714  tilbragte  han  i 
Frankrig  og  Italien.  I  Paris  havde  han  til  Hensigt 
at  besøge  Malebranche,  ligesom  Addison  en  Snes 
Aar  tidligere,  men  han  naaede  det  neppe.  Brevene 
hjem,  især  til  Thomas  Prior,  viser,  at  Fattigdommen 
og  Elendigheden  hos  de  lavere  Klasser  i  Frankrig 
formørker  ham  en  stor  Del  af  Rejsens  Glæde.  Ny- 
aarsdag  1714  passerede  han  i  et  frygteligt  Vejr  med 
Livsfare  over  Mont  Cénis;  maaske  vilde  han  rival- 
isere med  Addison,  der  var  gaaet  over  Mont  Cénis 
i  December  Maaned.  Derpaa  opholdt  han  sig  tre 
Maaneder  i  Leghorn,  medens  Lord  Peterborough  af 
en  eller  anden  gaadefuld  Grund  opholdt  sig  incognito 
paa  Sicilien.  Berkeley  prækede  nogle  Gange  i  Byens 
engelske  Kapel.  To  af  disse  Prækener  er  bevarede; 
de  er  praktiske  i  deres  Tendens,  uden  særligt  Sving 
og  uden  mindste  Hentydning  til  hans  Filosofi.  Eng- 
lændernes „cant"  revser  han  med  et  vist  Lune:  „Om 
Søndagen  klæder  vi  os,  efter  vort  Lands  Skik,  fest- 
ligt og  gaar  i  Kirke.  Men  hvad  bestiller  Folk  i  Kir- 
ken? Naar  de  har  hilst  Goddag  og  komplimenteret 
hinanden,  opløfter  de  deres  Øjne  og  Hænder  til  Gud, 
medens  deres  Hjerter  er  milelangt  borte  fra  ham." 
I  Leghorn  oplevede  han  en  Dag  et  Æventyr,  som 
han  genfortæller  i  et  Brev  med  sit  elskværdige  Lune. 
Medens  han  sad  og  arbejdede  i  sit  Værelse,  aab- 
nedes  pludselig  Døren,  og  en  Procession  af  syng- 
ende katolske  Præster  traadte  ind  og  vandrede  uden 
nærmere  Forklaring  Stuen  rundt,  besprængende  den 
med  Vievand.  Berkeley  troede,  han  var  bleven  Gen- 
stand for  Inkvisitionens  lidet  hyggelige  Opmærksom- 
hed, og  var  meget  ilde  tilmode  derved,  indtil  han 
fik  at  vide,  at  det  var  en  aarlig  gentagen  Ceremoni 
med  det  praktiske  Formaal  at  fordrive  Rotter  og  Mus. 


bekendt  ikke  overbærende  i  Dommen  over  sin  adelige  Om- 
gang. Lord  Peterborough  var  i  al  Fald  en  intelligent  Mand, 
hvad  hans  opbevarede  Korrespondance  med  Locke  viser. 

6* 


84 

De  politiske  Kombinationer,  som  ledsagede  Dron- 
ning Annas  Død,  og  som  tidligere  er  omtalt,  satte 
pludselig  Lord  Peterborough  ud  af  Charge  og  kaldte 
altsaa  ogsaa  Berkeley  hjem.  I  Juli  Maaned  var  han 
i  Paris  og  i  August  tilbage  i  London.  Han  havde 
imidlertid  faaet  Smag  paa  Rejselivet,  og  da  han  ikke 
kunde  opnaa  gejstlig  Ansættelse  i  Irland  (se  tid- 
ligere S.  73),  overtog  han  1715  det  Hverv  at  led- 
sage den  unge  Ashe,  Biskoppen  af  Cloghers  Søn, 
paa  en  Udenlandsrejse  til  Italien.  Over  Tidsbestem- 
melserne for  denne  Rejse  hersker  der  nogen  Uklar- 
hed, da  man  kun  har  hans  Dagbogsoptegnelser  at 
støtte  sig  til,  og  de  begynder  først  i  Rom  Januar 
1717.  En  ofte  fortalt  Anekdote  beretter,  at  Berkeley 
paa  denne  Rejse  traf  sammen  med  Malebranche  og 
disputerede  saadan  med  ham,  at  den  gamle  Mand 
døde  af  Ophidselse  og  Overanstrengelse.  Det  kan 
imidlertid  konstateres,  at  Berkeley  opholdt  sig  i  Lon- 
don Oktober  1715,  da  Malebranche  døde.  Rimelig- 
vis har  de  to  Mænd  aldrig  talt  sammen.  Berkeley 
kom  først  til  Paris  i  November.") 

Om  Opholdet  i  Italien  (og  muligvis  andre  Steder, 
Swift  nævner  i  et  Brev  til  Lord  Carteret  et  Par  Aar 
senere  endog  Cairo)  i  Aarene  1717 — 20  har  vi  Op- 
lysninger i  en  Dagbog,  der  er  ført  med  store  Mel- 
lemrum, samt  i  et  længere  Brev  til  Pope,  skrevet 
fra  Ischia,  hvor  Berkeley  tilbragte  Sommeren  1717. 
Man  ser  af  disse  Kilder,  at  han  med  Iver  studerede 
Landsdelenes  lokale  Historie   og  Emner  som   Vul- 


*=)  Trækket  findes  f.  Ex.  i  Biogr  Britt.,  Artiklen  Berkeley,  og 
er  blevet  særlig  bekendt  gennem  De  Quinceys  aandrige 
Essay:  „Murder  considered  as  one  of  the  fine  arts."  Male- 
branches  franske  Biografer  omtaler  ikke  Berkeley,  og  de 
fleste  angiver  som  Dødsaarsag  Lungebetændelse.  Den  ældste 
af  dem,  Jesuiterpateren  André,  som  var  Malebranches  for- 
trolige Ven,  giver  i  sin  „La  vie  de  Malebranche'  en  ud- 
førlig Skildring  af  Vennens  Dødsleje  13de  Oktober  1715 
og  siger,  at  han  døde  af  Alderdomssvaghed  „uden  Feber, 
uden  Betændelse,  uden  Obstruktion,  uden  Dødskamp* 
(S.  998—99.  Her  citeret  efter  Penjon.) 

kanismen  og  Tarantelen.  Fra  en  Rejse  i  Calabrien, 
der  førte  ham  helt  ned  til  Italiens  Sydspids,  giver 
han  omhyggelige  Notitser  om  Tarantelens  Bid  og 
dets  mystiske  Virkninger,  Notitser,  som  viser,  at  han 
har  grebet  enhver  Lejlighed  til  at  se  de  Syge  med 
egne  Øjne  og  erfare  deres  Historie  af  Øjenvidner*). 
I  Royal  Society  oplæste  Arbuthnot  en  Beretning, 
Berkeley  havde  sendt  hami,  hvori  skildres  et  Besøg 
paa  Vesuv  under  et  Udbrud  i  Maj  1717.  Optegnel- 
serne fra  Sicilien,  hvori  fandtes  Udkastet  til  en 
Skildring  af  Øens  Naturhistorie,  gik  desværre  tabt 
tillige  med  det  ufuldendte  Manuskript  til  anden  Del 
af  „Principles".  Paa  Ischia  læste  Berkeley  Borelli  og 
Toricelli,  for  at  sætte  sig  ind  i  de  naturvidenskabe- 
lige Hovedteorier,  samt  Klassikerne,  især  Plinius. 

Særlig  Interesse  har  Berkeleys  Udtalelser  om 
Kunsten  i  Italien,  navnlig  Arkitekturen.  I  et  Brev  fra 
Rom  til  Percival,  bemærker  han,  at  „Romerne  var 
Grækerne  langt  underlegne  i  Bygningskunsten,  og 
de  moderne  Arkitekter  begge  uendelig  underlegne 
baade  i  Retning  af  Storhed  og  ædel  Simpelhed". 
Naar  han  tror,  at  den  byzantinske  Stil  (fra  Constan- 
tins  Tid")  er  „gotisk",  røber  han  sig  som  Barn  af 
sin  Tid;  alt  sært,  gammeldags  og  smagløst  kalder 
Deisterne  „gotisk".**)  Stock  fortæller  iøvrigt  i  sin 
Berkeley-Biografi,  at  Jarlen  af  Burlington,  som  var 
en  anset  Arkitekturkender,  og  hos  hvem  Pope  ind- 
førte Berkeley,  satte  megen  Pris  paa  dennes  Smag 
og  Kundskaber  i  Faget.  —  Ogsaa  den  antike  Skulp- 
turs Overlegenhed  over  Rococokunstnere  som  Bernini 


^)  Som  bekendt  mente  man,  at  Tarantelens  Bid  fremkaldte  en 
særlig  Lidenskab  for  Farverne  rødt  og  grønt  og  Afsky  for 
blaat  og  sort  samt  en  uimodstaaelig  Trang  til  at  danse. 
Vilhelm  Bergsøes  Afhandling  om  dette  Emne  har  godtgjort, 
at  Sygdommen  er  den  almindelige  Malaria;  senere  Under- 
søgelser viser,  at  denne  Sumpfeber  fremkaldes  ved  Moski- 
toens Bid.  Siden  Fremkomsten  af  Bergsøes  Bog  betragtes 
Spørgsmaalet  overalt  i  Europa  som  endelig  afgjort. 

^)  Addison,  Steele,  Pope,  bruger  alle  Ordet  i  denne  Betyd- 
ning. Se  f.  Ex.  „Spectator"  Nr.  63. 

og  Algardi  fremhæver  Berkeley,  en  ret  sjelden  Smag 
paa  den  Tid,  og  han  nævner  Michelangelos  „Pietå" 
som  Peterskirkens  skønneste  Monument.  I  Palazzo 
Barberini  saa  han  den  Buste  af  Urban  den  ottende, 
som  er  modelleret  af  en  blindfødt  Mand,  hvad  jo 
særlig  maatte  interessere  Forfatteren  af  „Theory  of 
vision". 

Paa  Tilbagerejsen  til  London,  hvor  han  ankom 
hen  mod  Slutningen  af  1720,  opholdt  han  sig  nogen 
Tid  i  Lyon  og  forfattede  vistnok  her  Afhandlingen 
„De  motu".  Det  var  en  Prisopgave,  stillet  af  „Acade- 
mie  des  sciences"  i  Paris  om  „Aarsagerne  til  Be- 
vægelsen", der  gav  ham  Lyst  til  at  forsøge  en  Be- 
svarelse paa  Grundlag  af  sin  Teori ;  Titelen  minder 
om  Newtons  „De  motu"  fra  1684").  Afhandlingen 
er  skrevet  paa  Latin,  Om  den  nogensinde  blev  ind- 
leveret, vides  ikke;  under  Revolutionen  1789  gik 
alle  herhen  hørende  Dokumenter  tabt.  Kun  saa 
meget  er  sikkert,  at  han  ikke  var  blandt  de  pris- 
belønnede. Det  var  den  standende  Strid  mellem  New- 
tons og  Descartes'  Teorier,  der  havde  fremkaldt 
Akademiets  Prisæskning,  og  en  Cartesianer  (Crousaz, 
Professor  i  Lausanne),  fik  første  Præmie. 

Studiet  af  Borelli  har  sat  sig  Spor  i  denne 
Afhandling;  ligeledes  synes  Berkeley  nu  for  første 
Gang  at  have  læst  Leibnitz**).  løvrigt  giver  den  lidet 
Nyt.  Over  en  Fjerdedel  af  den  bruges  til  haanlige 
eller  lidenskabelige  Udfald  mod  „Abstraktionerne" 
og  de  Forfattere,  der  benytte  dem.  Berkeley  slaar 
Borelli  og  Leibnitz  i  Hartkorn  med  Skolastikerne. 
Det  er  haabløst  at  bruge  andet  til  Forklaringen  af 
Naturen  end  det,  som  Sanserne  kan  opfatte  og 
Fornuften  klart  forstaa.   Vi   lærer  af  Erfaringen,  at 


*)  „Tractatiis  de  motu"  udgør  1ste  og  2den  Bog  af  „Principia 
math."  (1687.) 
**)  Denne  omtaler  kun  en  eneste  Gang  Berkeleys  Teori,  uden 
at  nævne  hans  Navn,  som  et  Produkt  af  Uklarhed  og  Para- 
doxmageri.  (1  et  af  Brevene  til  Des  Bosses  1715.) 

der  gives  to  Slags  Ting:  Legemer  og  Aander*),  de 
udstrakte,  solide,  bevægelige,  formede  og  med  andre 
sanselige  Egenskaber  udstyrede  Ting  og  saa  de 
tænkende,  følende,  villende  Ting,  der  opfattes  enten 
direkte,  ligesom  ved  en  indre  Viden  („conscientia 
quadam  interna"),  eller  som  vi  slutter  os  til  ved 
vort  eget  Jeg.  Vi  indser  endvidere,  at  disse  Ting  er 
væsensforskellige.  Nu  indeholder  alt  det,  vi  kender 
som  og  betegner  ved  Ordet  „Legeme"  intet  i  sig 
(„in  se"),  som  kunde  være  Princip  for  en  virkende 
Aarsag  („causa  efficiens")  til  Bevægelse,  thi  Legem- 
ernes Egenskaber  er  alle  passive.  Derimod  véd  vi 
af  Erfaring,  at  de  tænkende  Ting,  Aanderne,  kan 
frembringe  Bevægelse,  thi  vor  Aand  kan  efter  vor 
Villies  Vink  bevæge  vore  Lemmer.  Bevægelsens 
Princip  og  Aarsag  maa  derfor  søges  i  Aanderne. 
For  de  matematiske  Analysers  Skyld  kan  det  være 
hensigtsmæssigt  at  tale,  som  om  Bevægelserne  ud- 
gik fra  Legemerne;  men  ét  er  praktisk  Matematik, 
noget  andet  er  Metafysik.  Anaxagoras  har  først,  senere 
Aristoteles,  og  sist  Newton  og  Descartes  fundet  Be- 
vægelsens Aarsag  i  Aanden.  Ethvert  Legeme  for- 
bliver i  den  Tilstand,  hvori  det  er  —  Hvile  eller 
Bevægelse  —  saalænge  det  ikke  paavirkes  udefra; 
Inertien  er  kun  et  andet  Udtryk  for  Existens;  Aar- 
sagen  til  Legemernes  Bevægelse  maa  derfor  være 
den  samme  som  Aarsagen  til  deres  Existens.  Det  er 
jo  aabenbart  urimeligt  at  søge  en  anden  Aarsag  til 
Legemernes  successive  Existens  i  Rummet  end  til 
deres  successive  Existens  i  Tiden.  Naturvidenskaben 
og  Mekaniken  skal  ikke  og  kan  ikke  bestemme 
Bevægelsens  oprindelige  Aarsag;  det  maa  de  over- 


*)  Berkeley  bruger  i  denne  Afhandling  kun  sjeldent  Ordet 
„ideæ",  men  næsten  udelukkende  „corpora"  i  samme  Be- 
tydning. Dels  kan  han  her  støtte  sig  paa  Descartes,  for 
hvis  Landsmænd  Afhandlingen  var  bestemt,  dels  undgaar 
han  derved  at  komme  direkte  ind  paa  det  kildne  Punkt 
om  Materiens  Existens.  Atter  her  viser  han  sig  som  den 
kloge  Pædagog  eller  Diplomat. 


lade  til  en  højere  Videnskab;  de  skal  og  kan  be- 
stemme Bevægelsens  Love  ved  Erfaringens  og  For- 
nuftens Hjælp  og  deducere  de  enkelte  Fænomener 
af  de  ved  Erfaringen  fundne  Regler.  Et  Fænomen 
er  mekanisk  forklaret,  naar  det  er  ført  tilbage  til 
en  almindeligere,  mere  omfattende  Gruppe  af  Fæno- 
mener, Til  9t  naa  dette  relative  Maal  kan  visse 
Hypoteser  og  Fiktioner  vise  sig  anvendelige,  men 
gaar  man  hen  og  tillægger  dem  anden  Betydning 
end  Midlets,  saa  falder  man  let  tilbage  til  Skolasti- 
kens Spidsfindigheder,  „der  i  saa  mange  Aar  har 
været  ligesom  en  dødelig  Pest  for  Filosofien."  De 
mekaniske  Principer  og  almindelige  Love  for  Be- 
vægelsen, som  saa  lykkeligt  er  fundne  af  Descartes, 
Newton  og  andre  store  Mænd  —  Leibnitz'  Teori 
om  den  levende  Kraft  har  Berkeley  ikke  forstaaet 
(se  §  15)  —  har  bredt  et  vidunderligt  Lys  over 
Naturvidenskaben;  men  de  metafysiske  Principer 
kan  ikke  behandles  under  Mekaniken,  og  denne 
Videnskab  kan  ikke  give  mindste  Oplysning  om 
dem,  uden  forsaavidt  den  ved  at  bestemme  sin  egen 
Grænse  kan  fjerne  uvedkommende  Spørgsmaal. 

Efter  saaledes  at  have  foretaget  en  kategorisk 
Adskillelse  mellem  de  exakte  og  de  rent  filosofiske 
Videnskaber,  ret  mærkelig  for  hans  Tid  —  selv 
Newton  forblandede  jo  fysiske  og  metafysiske  Pro- 
blemer —  betragter  Berkeley  Bevægelsens  Natur  og 
kommer  ad  denne  Vej  til  samme  Resultat.  Bevæg- 
else er  utænkelig  uden  Rum  og  Tid;  men  Rum  og 
Tid  er  atter  utænkelige  uden  Subjektivitet.  Tænkes 
alle  Legemer  og  Aander  ud  af  Tilværelsen,  vel  at 
mærke  min  egen  Aand  ogsaa,  saa  bliver  der  ikke 
et  abstrakt  Rum  og  en  abstrakt  Tid  tilbage,  —  saa- 
danne  Bestemmelser  er  meningsløse  — ,  men  det 
rene  Nul.  Det  abstrakte  Rum  vil  kun  sige  den  ab- 
solute  Mulighed  for  os  til  at  bevæge  vore  Lemmer 
frit  i  alle  Retninger,  og  Tiden  existerer  kun  ved 
Idéernes  Succession.  Ethvert  Sted  saavel  som  ethvert 
Tidspunkt  er  relativt,  og  da  Bevægelsen  endvidere 


89 

forudsætter  en  Maalestok,  fordi  den  forudsætter  en 
Retning,  er  mindst  to  Legemer  nødvendige,  forat 
Bevægelse  skal  finde  Sted;  var  der  kun  ét  Legeme 
til  i  Verden,  kunde  der  ikke  tales  om  Bevægelse. 
Men  foruden  de  to  Legemer  maa  der  tillige  tænkes 
en  iagttagende  Aand,  som  perciperer  deres  indbyrdes 
Stilling.  For  Mekanikens  Formaal  er  det  tilstrække- 
ligt at  tænke  sig  en  relativ  Maalestok,  ved  f.  Ex.  at 
forestille  sig  Fixstjernehimlen  fast  og  ubevægelig; 
men  atter  her  ses  det,  at  Mekaniken  bestandig  kun 
naar  en  relativ  Grænse,  som  atter  kan  overskrides. 
Kun  ved  Metafysikens  Hjælp  kommer  vi  til  Indsigt 
i  Bevægelsens  egenlige  Natur.  Stenens  Bevægelse 
i  Slyngen  er  mekanisk  set  en  Cirkelbuevægelse, 
men  i  Virkeligheden  er  den  noget  ganske  andet  og 
uendelig  sammensat,  naar  Hensyn  tages  til,  at  Jor- 
den samtidig  drejer  sig  om  sin  Axe  og  derhos  kred- 
ser om  Solen.  Fortsættes  denne  Tankegang  i  det 
uendelige,  faar  vi  en  Anelse  om  Bevægelsens  uende- 
lige Relativitet  eller  med  andre  Ord  om  dens  Af- 
hængighed af  det  oprindelig  bevægede,  aandelige 
Princip.  De,  der  taler  om  „absolut  Bevægelse",  kan 
ikke  anføre  noget  Kriterium  paa,  om  Tingenes  hele 
System  er  i  Hvile  eller  i  Bevægelse,  og  er  saaledes 
ude  af  Stand  til  at  tillægge  deres  egne  Ord  nogen 
tydelig  Mening. 

For  at  forstaa  Bevægelsens  Love  og  beregne  dens 
Former,  Retninger,  Accelerationer  o.  s.  v.  er  det 
nødvendigt  at  fastholde  Forskellen  mellem  mekaniske 
Hypoteser  og  Opfattelsen  af  Tingenes  sande  Natur, 
at  vogte  sig  for  usunde  Abstraktioner  og  at  være 
tilfreds  med  Opnaaelsen  af  relative  Maal.  Overholde 
vi  disse  Regler,  vil  den  exakte  Videnskabs  Læresæt- 
ninger, hvorved  Naturens  Fænomener  underlægges 
den  menneskelige  Beregning,  forblive  uantastede,  og 
samtidig  Opfattelsen  af  Bevægelsens  sande  Natur 
befries  fra  en  Mængde  subtile  og  spidsfindige  Idéer, 
der  kun  spilder  Menneskers  Tid  og  Kræfter.  „Naar 
der  tildeles   enhver  Videnskab   dens  Provins,   naar 

dennes  Grænser  anerkendes,  naar  Principperne  og 
Genstandene  klart  sondres  fra  hinanden,  eftersom 
de  tilhører  den  ene  eller  den  anden  Videnskab,  vil 
Behandlingens  Lethed  stige  i  samme  Grad  som  Ud- 
byttet." 

Med  disse  Ord,  der  udtrykker  den  bedste  og 
værdifuldeste  Tanke  i  Afhandlingen,  slutter  den.  Om 
det  egentlige  Prisspørgsmaal:  hvorvidt  Bevægelsen 
kan  tænkes  meddelt  ved  Kræfter,  der  virker  paa 
Afstand  (Newtonianerne)  eller  kun  ved  direkte  Over- 
føring fra  Stofdel  til  Stofdel  (Cartesianerne),  dette 
indviklede  Problem,  som  endnu  i  vore  Dage  deler 
Tænkere  i  modsatte  Lejre  —  om  det  tier  Berke- 
leys Afhandling,  og  overfor  de  storartede  Fremskridt, 
som  netop  Studiet  af  Bevægelsens  Love  havde  gjort 
i  hans  Dage  (Tangentialproblemet,  Cycloiden,  Flux- 
ionsregningen  o.  s.  v.)  staar  han  ganske  uforstaaende*). 
Det  er  forsaavidt  i  sin  Orden,  at  det  franske  Akademi 
ikke  tildelte  ham  Prisen.  Afhandlingen,  der  er  træt- 
tende lang  og  fuld  af  Gentagelser,  udkom  1721  i 
London.  Den  er,  saavidt  jeg  véd,  aldrig  blevet  over- 
sat paa  noget  moderne  Sprog,  men  optryktes  ufor- 
andret i  hans  „Miscellanys". 


*)  Ganske  vist  var  det  først  D'Alemberts  geniale  Reduktion 
af  de  dynamiske  Problemer  til  statiske  (Afhandlingen  1743), 
der  gav  Bevægelsens  Teori  sit  sikre  Grundlag,  idet  det 
nu  blev  muligt  at  sætte  de  dynamiske  Problemer  i  Lig- 
ning, men  Newton,  Leibnitz  og  deres  Elever  havde  dog 
gjort  et  mægtigt  Arbejde,  som  en  Prisafhandling  „De  motu" 
ikke  burde  have  overset. 


VI. 

Afhandlingen  om  Storbrittanniens  Undergang. 

Bermudas-Planen. 

Berkeley  kom  til  London  i  Slutningen  af  1720. 
Faa  Maaneder  efter  døde  hans  unge  Elev,  George 
Ashe.  24de  Juni  1721  blev  Tilladelsen  til  at  være 
borte  fra  Kollegiet  i  Dublin  fornyet  paa  to  Aar; 
formodenlig  har  Berkeley  havt  nye  Rejseplaner. 
Men  Forholdene  i  England  var  netop  paa  dette 
Tidspunkt  saa  sørgelige,  at  en  hel  ny  Række 
Tanker  af  den  alvorligste  Art  vaktes  hos  den  nu 
37-aarige  Mand.  Den  geniale  Skotte  John  Law,  som 
i  flere  Retninger  forudanede  Nutidens  finansielle 
Metoder,  havde  fremsat  sine  Ideer  om  Kreditens 
Betydning  i  et  Skrift:  „Money  and  tråde"  1705;  som 
bekendt  traadte  han  senere  i  Spidsen  for  det  stor- 
artede System  i  Frankrig,  der  gjorde  hans  Navn  saa 
sørgelig  berømt,  og  som  hurtig  fandt  Efterlignere  i 
England.  Men  allerede  1709  havde  Lord  Oxford 
givet  et  Handelsselskab,  der  kaldte  sig  „Sydhavs- 
kompagniet",  Eneret  paa  Handelen  med  de  spanske 
Kolonier  i  Sydamerika,  mod  at  Kompagniet  forplig- 
tede sig  til  at  betale  en  større  Del  af  Englands 
Statsgæld.  Ved  Freden  i  Utrecht  1713  opnaaede 
Spanien,  at  Englands  Handel  paa  dets  Kolonier  ind- 
skrænkedes til  Slavehandel.  I  1720  dukker  imidlertid 
Kompagniet  op  igen,  smittet  af  Laws  Held  i  Paris*). 


*=)  Laws  Periode  er  1716—1720.  1719  stiftedes  „Banque  royale' 

Walpole  havde  1716  opgivet  Stillingen  som  Premier- 
minister til  Fordel  for  Lord  Stanhope,  men  havde 
endnu  megen  Indflydelse.  Den  brugte  han  saa  godt 
han  kunde,  til  at  faa  Stanhope  fra  at  indlade  sig 
med  Kompagniets  nye  Tilbud,  som  gik  ud  paa,  at  det. 
helt  og  holdent  vilde  overtage  Statsgældens  Forrent- 
ning —  der  var  steget  til  1  Million  S.  om  Aaret, 
Gælden  var  30  Mill.  S.  —  mod  at  faa  betydelige 
Privilegier  i  de  engelske  Kolonier  i  Amerika.  Trods 
Walpoles  Adsvarsler  gik  Stanhope  tilsidst  ind  paa 
Tilbudet.  Folk  blev  grebet  af  Spekulationsraseri,  og 
Kompagniets  Aktier  steg  til  10  Gange  den  paaly- 
dende Værdi.  Pludselig  revnede  saa  Boblen  —  „Syd- 
havs-boblen" har  mian  kaldt  den  — ,  og  nu  viste  det 
sig,  at  en  hel  Del  højtstaaende  Mænd,  deriblandt 
flere  af  Ministrene,  havde  taget  mod  Bestikkelse  af 
Kompagniets  Direktører.  Statssekretæren  Craggs  døde 
af  Skræk,  Finansministeren  Aislabie  sendtes  tilTower, 
Stanhope  selv  tog  sin  Død  af  Sorg  og  Skam.  Wal- 
pole steg  naturligvis  ved  de  Andres  Fald;  1721  blev 
han  første  Statkammerlord  og  var  i  de  næste  21  Aar 
Premierminister. 

De  økonomiske  Følger  af  denne  Affære  blev  en 
Mængde  Menneskers  Ruin,  og  den  moralske  For- 
argelse var  uhyre.  Swift  tugtede  i  sine  Satirer  For- 
brydelsens Ophavsmænd,  saa  meget  hjerteligere,  som 
de  var  hans  politiske  Modstandere.  Digteren  Gay 
mistede  hele  sin  Formue  og  var  fra  dette  Øjeblik  af 
en  aandelig  og  legemlig  nedbrudt  Mand,  og  flere  af 
Berkeleys  Venner  ramtes  næsten  lige  saa  føleligt. 
Man  forstaar  hans  Smerte  og  Bekymring.  Den  lyser 
En  imøde  fra  Titelen  af  den  Afhandling,  han  ud- 
sendte anonymt  1721:  „Om  Muligheden  af  at 
forhindre  Storbrittanniens  Undergang",  og 
den  aander  gennem  hver  harmdirrende  Linie  deri. 
Hans  hidtil  glade,  tiaabefulde  Blik  paa  Livet  synes 
som  med  ét  Slag  forvandlet  til  Mistillid  og  Fortviv- 
lelse. Sit  eneste  Haab  om  Frelse  knytter  han  til  Mu- 
ligheden af  at  vække   et  nyt  religiøst  Liv  i  Folket 

og  en  dermed  forbunden  ny  og  stærkere  Pligtbevidst- 
hed. Fritænkeriets  Fremgang  er  Aarsagen  til  Landets 
store  moralske  Nederlag,  og  mod  „Libertinismen" 
og  „Ateismen"  kræver  han  Lovgivningens  Hjælp, 
inden  det  er  forsent. 

Først  og  fremmest  vil  han  have  samme  Straf  sat 
paa  Gudsbespottelse  som  paa  Landsforræderi.  Der- 
næst retter  han  sin  Opmærksomhed  paa,  hvad  der 
positivt  kan  gøres  til  Landets  økonomiske  Ophjælp. 
Det  er  første  Gang,  hans  Tanke  beskæftiger  sig  med 
slige  Spørgsmaal;  den  havde  jo  hidtil  udelukkende 
arbejdet  med  filosofiske  og  teologiske  Problemer; 
men  stadig  havde  dog  hans  Bestræbelser  havt  et 
praktisk  Sigte,  og  sociale  Interesser  viser  sig  paa 
flere  Maader  vaagne  hos  ham  under  Rejserne  i  Frank- 
rig og  Italien.  Blandt  de  Midler,  han  i  sin  Afhand- 
ling foreslaar,  skal  jeg  nævne  de  vigtigste.  Fattig- 
skatten skal  anvendes  til  at  bygge  mægtige  Arbejds- 
anstalter i  hver  Kommune.  Nye  Landeveje  bør 
anlægges,  de  gamle  forbedres,  Floder  og  Kanaler 
gøres  sejlbare:  England  stod  dengang  tilbage  for 
Fastlandet  med  Hensyn  til  Samfærdselsmidler.  Der  bør 
sættes  Præmie  paa  en  talrig  Børneflok,  medens  Sta- 
ten bør  inkassere  Halvdelen  af  alle  Pebersvendes  og 
Pebermøers  Formue  ved  deres  Død.  Høje  Beløn- 
ninger skal  udloves  for  nye  Opfindelser  i  Industriens 
Tjeneste,  navnlig  med  Hensyn  til  Englands  vigtigste 
Fabrikata,  og  Statsunderstøttelser  uddeles  til  at  fremme 
Studiet  af  andre  Landes  Industri,  f.  Ex.  den  holland- 
ske Klædefabrikation  og  den  venetianske  Glastilvirk- 
ning. Nye  Industrigrene  bør  indføres;  England  maa 
kunne  lære  at  lave  sit  Papir  selv,  ligesaa  godt  som 
Holland,  Frankrig  eller  Genua.  Søfolk  skal  ikke  have 
deres  Løn  udbetalt  i  fremmede  Lande,  men  først, 
naar  de  kommer  hjem,  forat  de  ikke  skal  give  deres 
Penge  ud  andet  Steds  end  i  Fædrelandet.  Endvidere 
bør  Befolkningen  indtrængende  formanes  til  Tarve- 
lighed i  Livsvaner  og  til  Sparsommelighed,  og  Lov- 
forslag indbringes   mod   forskellige  Arter  af  Luxus. 

Maskeraderne  (som  var  en  ren  Landeplage)  bør  af- 
skaffes, og  Regeringen  være  betænkt  paa  at  skaffe 
Befolkningen  sunde  og  gavnlige  Forlystelser.  „Teatret, 
som  for  hundrede  Aar  siden"  —  (Shakespeares  Tid) 
—  „var  en  af  vore  aandelige  Rigdomme, -er  nu  sun- 
ket ned  til  en  al  Moral  nedbrydende  Anstalt".  Dom- 
men er  ikke  for  streng  over  Congreves  og  Wycherleys 
gemene  og  værdiløse  Produkter.  Nye  offenlige  Byg- 
ninger, —  som  Parlamentsbygning,  Raadhus,  konge- 
ligt Slot  og  andre,  smykkede  med  historiske  Malerier 
og  Monumenter,  —  bør  rejses,  for  paa  den  Maade 
at  styrke  Nationens  Æresfølelse  og  Ansvarsbevidst- 
hed. Alt,  hvad  der  kan  vække  den  sociale  Aand  i 
Folket,  er  de  Penge  værd,  det  koster;  thi  paa  den 
skal  Fremtiden  bygges.  Men  først  og  fremmest  maa 
Omsorgen  rettes  mod  en  religiøs  Oprejsning;  uden 
den  er  hele  Resten  til  ingen  Nytte.  —  Til  Slutning 
lægger  Forfatteren  ikke  Skjul  paa,  at  han  ikke  har 
synderligt  Haab:  rimeligvis  er  Englands  Tid  forbi 
og  den  Tid  ikke  fjern,  da  dets  Gravskrift  kan  skrives. 
Dette  alvorlige  og  lidenskabelige  Aktstykke  viser 
os  Berkeley  fra  en  ny  Side.  Det  sociale  Instinkt, 
som  i  Virkeligheden  ligger  dybt  i  hans  Væsen,  men 
som  under  hans  aandelige  Udvikling  hidtil  var  trængt 
tilbage,  havde  faaet  Næring  under  Rejserne  blandt 
fremmede  Nationer,  og  den  frygtelige  Katastrofe, 
som  han  med  Hjerteangst  imødesaa  for  sin  egen 
Nations  Vedkommende,  drev  nye  Følelser  og  Ideer 
frem  til  Vækst  i  hans  Sjæl  og  omfarvede  paa  ejen- 
dommelig Maade  hans  hele  Verdensbetragtning. 
Rimeligvis  dannede  sig  allerede  nu  hos  ham  i  dunkle 
Udlinier  den  Plan,  han  senere  satte  Alt  ind  paa  at 
gennemføre:  at  vække  et  nyt  aandeligt  Liv  blandt 
Angelsaxerne  hinsides  Atlanterhavet  til  Erstatning 
for  det  sygnende  og  døende  Liv,  han  mente  at  have 
mødt  Vidnesbyrd  om  i  Europa,  navnlig  i  sit  eget 
Land.  Liglugten,  der  varsler  den  kommende  Revo- 
lution, slaar  denne  fint  modtagelige  Aand  imøde  fra 
de  feudale  Institutioners  Europa. 

Inden  jeg  forsøger  at  skildre  den  mærkelige  og 
afgørende  Fase  i  hans  Liv,  som  knytter  sig  til  Ber- 
mudas-planen, maa  jeg  i  Korthed  angive  Hovedtræk- 
kene af  hans  ydre  Liv  i  den  nærmest  følgende  Tid. 
I  Oktober  1721  vendte  Berkeley  tilbage  til  Dublin 
forat  genoptage  sin  Virksomhed  ved  Kollegiet.  Til- 
ladelsen til  at  blive  borte  endnu  i  to  Aar  (fra  Juli 
samme  Aar)  lod  han  altsaa  ubenyttet.  Sinecuren  som 
Dean  of  Dromore,  et  ganske  indbringende  Embede 
af  den  Art,  som  den  engelske  Kirke  har  en  Del  af, 
var  netop  ledigt.  Berkeley  søgte  det  og  fik  ved  Perci- 
vals  Indflydelse  Tilsagn  om  det,  men  da  Biskoppen 
af  Dromore  rejste  Indsigelse,  trak  det  ud  med  den 
offenlige  Udnævnelse.  I  Mellemtiden  havde  Ber- 
mudas-planen antaget  fastere  Konturer  i  hans  Sjæl. 
Han  skriver  i  Marts  1723  til  Percival,  at  han  alt  for 
ti  Maaneder  siden  har  undfanget  den  Tanke  at  sætte 
sig  i  Spidsen  for  Oprettelsen  af  et  Kollegium  paa 
Bermudas-Øerne  med  det  Formaal  at  give  de  engel- 
ske Kolonier  i  Amerika  Adgang  til  aandelig  Udvik- 
ling paa  et  etisk-religiøst  Grundlag. 

Et  mærkeligt  Tilfælde  syntes  pludselig  at  mulig- 
gøre Planens  snarlige  Gennemførelse.  I  Maj  1723 
døde  Miss  Vanhomrigh  og  efterlod  sig  et  Testamente, 
hvorved  hun  overdrog  Halvdelen  af  sin  Formue  til 
Berkeley.  De  nærmere  Omstændigheder  tilhører 
Swifts  Historie.  Hans  ejendommelige  Dobbeltforhold 
til  Mrs.  Johnson  (Stella)  og  Miss  Vanhomrigh  (Va- 
nessa) er  og  bliver  uopklaret.  Medens  han  elskede 
Vanessa,  giftede  han  sig  hemmeligt  med  Stella,  som 
det  synes  af  en  Slags  Pligtfølelse  (da  Stella  havde 
den  ældste  Ret)  forat  redde  hendes  Liv,  maaske  og- 
saa  af  Angst  for  Vanessas  Lidenskabelighed.  Stærkt 
erotisk  anlagt  var  Swift  ikke,  og  dengang  han  ægtede 
Stella,  var  han  56  Aar.  En  vis  Rolle  har  aabenbart 
ogsaa  Hensynet  til  Folks  Dom  spillet.  Stella  levede 
ikke  sammen  med  ham  og  havde  ikke  Lov  til  at 
røbe  sit  Ægteskab  for  noget  Menneske;  men  da 
Vanessa,  som  var  fulgt  efter  Swift  til  Dublin,   i  et 

Brev  spurgte  hende,  om  hun  var  gift  med  ham, 
svarede  Stella  med  at  betro  hende  Hemmeligheden. 
Vanessa  døde  af  Fortvivlelse  nogle  og  tredive  Aar 
gammel,  efter  at  hendes  —  absolut  platonisk  holdte 
—  Forhold  til  Swift  havde  varet  i  tolv  Aar.  Ved 
Efterretningen  om  hendes  Død  flygtede  Swift  fra  sit 
Hjem  og  flakkede  et  Par  Maaneder  hvileløs  om  i 
Syd-Irland.  Ingen  vidste  hvor.  Vanessa  havde  først 
indsat  ham  til  sin  eneste  Arving,  men  lige  inden  sin 
Død  forandrede  hun  Testamentet  og  delte  Formuen, 
8000  £,  ligelig  mellem  Berkeley  og  en  Slægtning  af 
hende,  en  vis  Robert  Marshall.  Berkeley  havde  hun 
kun  set  en  eneste  Gang  i  1713  og  maaske  neppe 
vexlet  ti  Ord  med,  men  hun  havde  vel  altsaa  allige- 
vel faaet  et  gunstigt  Indtryk  af  hans  Personlighed. 
Med  Arven  fulgte  en  besynderlig  Forpligtelse.  Arvin- 
gerne skulde  i  Trykken  udgive  Swifts  Digt  „Cadenus 
and  Vanessa",  som  kun  existerede  i  en  eneste,  hende 
tilhørende  Afskrift,  samt  hele  hendes  Brevvexling 
med  Swift.  Om  det  var  forat  sikre  sit  Eftermæle  Be- 
rømmelsens Glorie  eller  forat  hævne  sig,  kan  vel  nu 
Ingen  afgøre.  De  opbevarede  Breve  fra  hende  til 
Swift  stiller  hende  ikke  i  noget  videre  gunstigt  Lys; 
de  strømmer  over  af  heftige  Bebrejdelser  over  hans 
Kulde  og  lidenskabelige  Bønner  om  Ømhed^).  Berke- 
ley og  Marshall  bragte  strax  det  nævnte  Digt  under 
Pressen  og  tog  ligeledes  fat  paa  at  offenliggøre 
Brevvexlingen.  Digtet  udkom,  men  Brevenes  Tryk- 
ning blev  stanset  af  Swifts  Ven,  Dr.  Sheridan,  af 
Hensyn  til  Digteren,  som  var  bortrejst  og  ikke  kunde 
adspørges;  de  blev  aldrig  senere  udgivne.  Venskabet 
mellem  Swift  og  Berkeley   synes  ikke  at  have  lidt 

*)  „Cadenus  and  Vanessa"  beretter  om  den  tyveaarige  Piges 
mærkelige  Frieri  til  sin  dobbelt  saa  gamle  Lærer  og  om 
deres  derpaa  følgende,  psykologisk  højst  indviklede  Kærlig- 
hedsroman. Vanessa,  der  var  rig  og  meget  smuk,  synes  at 
have  været  eneste  Genstand  for  Swifts  erotiske  tilbøjelig- 
hed, løvrigt  er  hans  Forhold  til  Stella  ligesaa  rigt  paa 
psykologiske  Gaader.  Swift  døde  som  bekendt  paa  en  Gale- 
anstalt. 

ved  denne  Historie  —  da  Berkeley  1724  rejste  til 
London,  gav  Swift  ham  en  varm  Anbefaling  med  til 
Lord  Carteret,  —  men  der  er  paa  den  anden  Side 
heller  ikke  Tegn  til,  at  de  senere  har  omgaaedes 
hinanden  synderlig  eller  korresponderet,  skøndt  Swift 
var  ansat  som  „Dean  of  St.  Patrick"  til  sin  Død  1745. 

Den  store  Sum  Penge,  der  saaledes  ligesom  faldt 
ned  fra  Himlen  lil  ham,  var  Berkeley  et  Vink  om, 
at  Bermudas-planen  nu  skulde  realiseres.  Percival 
forestillede  ham,  at  den  umulig  kunde  gennemføres 
uden  Regeringens  Støtte,  og  raadede  ham  til  at  hen- 
vende sig  personligt  til  Walpole.  Dette  Raad  blev 
skæbnesvangert  for  ham. 

Karakteristisk  for  hans  Agitationstalent  er  de  efter- 
følgende fem  Aars  Kamp.  Først  det  Træk,  at  han  i 
Maj  1724  søger  og  faar  det  rigt  aflagte  Deanery  of 
Derry  (1100  £  i  aariig  Indtægt).  Han  erklærer  i  et 
Brev  til  Percival,  at  han  vil  have  det  for  at  give  sin 
Ansøgning  om  Støtte  til  Bermudas-planen  mere  Efter- 
tryk; naar  den  kom  fra  en  saa  højt  gageret  Embeds- 
mand, kunde  der  ikke  rejses  Tvivl  om  dens  absolute 
Uegennyttighed,  og  selve  det  paafaldende  ved,  at  en 
Mand  med  1100  £  om  Aaret  udbad  sig  sit  Embede 
ombyttet  med  et  paa  60  £  —  til  denne  beskedne 
Sum  var  Kollegiepræsidentens  og  Lærernes  aarlige 
Lønning  beregnet  —  vilde  være  en  ypperlig  Reklame 
for  den  paatænkte  private  Indsamling.  Foreningen 
af  skarp  Forstand,  næsten  grænsende  til  Snuhed,  og 
excentrisk  Fantasi  synes  et  irsk  Nationaltræk,  ligesom 
den  Modtagelighed,  Berkeley  selv  fremhæver. 

I  September  1724  kom  Berkeley  til  London  forat 
begynde  sin  omfattende  Agitation,  og  saa  mægtig 
var  hans  Overtalelsesevne,  saa  gribende  Indtrykket 
af  hans  Personlighed,  at  han  i  Walpoles  prosaisk  nøg- 
terne Tid  rev  alle  med  sig.  Endog  Walpole  var  blandt 
de  bidragydende  til  det  fantastiske  Foretagende*),  og 
Subskriptionen   naaede  hurtigt  en  Sum   af  5000  £. 


*)  Med  en  Sum  af  200  £. 

Gang  paa  Gang  kastede  Berkeley  med  sin  glødende 
Veltalenhed  de  begrundede  Indvendinger  over 
Ende.  Scriblerus-Klubbens  Medlemmer  spottede  ham 
for  den  vilde  Ide  ved  et  Møde,  hvor  han  var  tilstede; 
han  bad  om  Ordet,  og  faa  Minutter  senere  var  Sel- 
skabet efter  et  Øjenvidnes  Udtryk  „slagen  med 
Stumhed,  indtil  Alle  sprang  op  og  bad  om  Lov  til 
øjeblikkelig  at  følge  med  ham  til  Bermudas".  Ved 
at  gaa  til  Parlamentets  Medlemmer  En  for  En  cp- 
naaede  han  1725  Statens  Tilsagn  om  en  Støtte  af 
20,000  £  med  kun  to  Stemmers  Modstand,  „og  de 
to,"  skriver  Berkeley  til  Prior,  „skammede  sig  endda 
som  Hunde."  Understøttelsen  skulde  udredes  af  Ind- 
tægterne af  Øen  St.  Christopher,  som  Frankrig  ved 
Freden  i  Utrecht  havde  afstaaet  til  England;  Salgs- 
værdien af  Øens  Jorder  etc.  ansloges  til  90,000  £. 

løvrig  besøgte  han  Vennerne  i  London.  Hos  Pope 
traf  han  Voltaire,  som  omtaler  ham  med  Beundring. 
I  Prinsesse  Carolines  Kreds  disputerede  han  til  hen- 
des Glæde  ivrig  med  Clarke  om  Metafysik.  Hans 
Korrespondance  med  Thomas  Prior  fra  disse  Aar 
drejer  sig  om  Forretningsanliggender.  Prior  havde 
som  Jurist  overtaget  Ordningen  af  Sagen  med  Va- 
nessas Arv,  og  den  trak  i  Langdrag  dels  ved  Mr. 
Marshalls  Ligegyldighed,  dels  ved  Vanskeligheder 
med  Boets  Kreditorer.  Disse  Omsvøb  fortærede  en 
stor  Del  af  Beløbet.  Ved  Siden  af  venskabelige  Fø- 
lelser aander  disse  Breve  den  mest  brændende  Utaal- 
modighed.  I  Foraaret  1728  hentydes  der  i  et  Par  af 
dem  til  en  temmelig  mystisk  Historie,  som  aldrig  er 
bleven  opklaret.  Berkeley  beder  sin  Ven  om  at  leje 
ham  et  Hus  i  Dublin  for  nogle  Maaneder,  saa  af- 
sides beliggende  som  mulig,  og  under  et  opdigtet 
Navn  (Brown),  da  han  af  vigtige,  ikke  angivne  Grunde 
vil  opholde  sig  nogen  Tid  i  Irland  under  det  mest 
absolute  Incognito.  Hvorfor,  vides  ikke,  heller  ikke, 
om  det  blev  til  noget.  I  et  Brev  af  5te  September 
1728,  Dagen  inden  Indskibningen  til  Amerika,  med- 
deler han   pludselig,    at  han   1ste  August  er  blevet 

viet  til  Miss  Anne  Foster,  Datter  af  en  anset  Jurist 
i  Dublin.  Hun  var  et  religiøst  Gemyt  og  nærede 
navnlig  Beundring  for  den  qvietistiske  Retning: 
Fénélon,  Madame  Guyon  og  deres  engelske  Efter- 
ligner, Historikeren  Hooke.  „Jeg  valgte  hende", 
skriver  Berkeley  til  Percival,  „paa  Grund  af  hendes 
Sjælsegenskaber  og  hendes  uskrømtede  Kærlighed 
til  Bøger.  Hun  er  med  stor  Beredvillighed  gaaet 
ind  paa  at  leve  en  jævn  Landmands  Liv  og  at  bære 
Klæde  af  sin  egen  Vævning.  Jeg  har  foræret  hende 
en  Rok."  Om  Kærlighedsforholdet  mellem  Berkeley 
og  Anne  Foster  vides  intet.  Deres  Ægteskab  blev 
saare  lykkeligt. 

6te  September  1728  satte  Skibet  Sejl  mod  den 
nye  Verden  med  Berkeley,  hans  unge  Hustru  og  tre 
litterære  Venner,  der  skulde  assistere  ham  paa  det 
nye  Kollegium,  samt  med  20,000  Bøger.  I  et  Brev 
til  Percival  betoner  Berkeley  Nødvendigheden  af,  at 
han  rejser  trods  det,  at  den  lovede  Sum  endnu  ikke 
var  ham  udbetalt  af  Regeringen,  fordi  Rygter  ud- 
spredtes om,  at  det  aldrig  blev  til  noget  med  hans 
Afrejse.  Walpole  synes  at  have  antydet,  at  han  ikke 
kunde  faa  Summen,  før  han  var  rejst").  Inden  jeg 
følger  ham  paa  hans  Valfart,  maa  jeg  gaa  lidt  nær- 
mere ind  paa  Bermudasplanen,  som  Berkeley  selv 
har  fremstillet  den  i  en  Afhandling:  „Et  Forslag  til 
bedre  Røgt  af  Kirkerne  i  vore  Kolonier  samt  til  In- 
dianernes Omvendelse  til  Kristendommen,  ved  Hjælp 
af  et  Kollegium,  oprettet  paa  Summers-øerne,  ogsaa 
kaldet  Bermudas-øerne,"  trykt  1725. 

Det  er  et  dobbelt  Formaal,  Berkeley  vil  opnaa  ved 
sin  Mission.  Først  en  videnskabelig  Uddannelse  af 
Koloniernes  studerende  Ungdom,  navnlig  den,  der 
gik  den  gejstlige  Vej;  dernæst  Indianernes  Omven- 
delse. Paa  det  samme  Kollegium,  —  der  skulde 
kaldes   „St.  Pauls-kollegiet",   have  en  Præsident  og 


*=)  Se   herom  Frasers  Berkeley-biografi   i  Klassikerbiblioteket 
S.  133. 

9  Lærere  og  ved  Siden  af  teologiske  og  filosofiske 
Studier  lægge  Vægt  paa  Matematik,  Fysik  og  Old- 
tidsforfattere,  —  skulde  de  unge  vordende  Præster 
forberedes,  og  et  Antal  unge  Indianere  fra  under  ti 
Aar  oplæres  til  Missionærer  blandt  deres  Stamme- 
frænder. Bermudas-øerne  havde  Berkeley  valgt,  dels 
af  Hensyn  til  deres  fordelagtige  Klima  og  Natur, 
dels  forat  holde  Ungdommen  saa  fjern  som  mulig 
fra  Civilisationens  Fristelser.  Dette  romantiske  Valg 
og  dets  Begrundelse  er  et  nyt  Vidnesbyrd  om  det 
aandelige  Slægtskab  mellem  Berkeley  og  Mænd  som 
Rousseau  eller  Chateaubriand*).  I  Afhandlingen  om- 


Fra  Begyndelseu  af   1726  daterer  sig  et  Digt  af  Berkeley, 
der  viser  hans  Foregriben  af  den  senere  Romantik : 

„Musen,  som  væmmes  ved  en  Slægt,  hvis  Id 
Er  tom  og  mat  og  kun  med  Tant  kan  prange, 
I  fjerne  Lande  venter  nu  en  Tid, 
Der  skaber  værdigt  Stof  for  hendes  Sange. 

I  lyse  Egne,  hvor  ved  Solens  Magt 
Feblomster  pryder  Jordens  Jomfrupande, 
Hvor  ingen  Kunst  kan  naa  Naturens  Pragt, 
Hvor  digtet  Skønhed  blegner  for  den  sande; 

I  lykkelige  Egne,  Fromheds  Hjem, 
Hvor,  af  Naturen  født,  dens  Børn  blev  kloge. 
Hvor  Kundskab  ej  med  Møje  pines  frem 
Igennem  Støv  fra  Skolens  Krinkelkroge;         * 

Dér  skal  en  gylden  Alder  atter  gry 
I  stille  Skær  af  Evighedens  Stjerner, 
Og  Heltesangen  fødes,  altid  ny, 
Om  stolte  Hjerter  og  om  stærke  Hjerner. 

Ej  slige,  som  Europa  føder  nu, 
I  Nedgangstimens  Skumring,  matte,  tomme, 
Men  som  hun  gav  dem  Liv,  da  frisk  i  Hu, 
Da  ung  og  sund,  hun  hilsed  Dagens  Komme. 

Vestpaa  gaar  Styrkens  Veje.  Tæppet  faldt 
For  Stykiiets  fire  Akter;  med  den  næste 
Skal  Spillet  sluttes.  Dommen  lyder  alt: 
Se,  Tidens  siste  Afkom  var  det  bedste!" 

taler  han  først  den  stigende  Fordærvelse  i  Europa, 
navnlig  i  England.  Man  har  maaske  med  Rette  paa- 
staaet  (Milli  „Dissert".  IV.  S.  180—81,  Leslie  Stephen  i 
„Engl.  Thought"),  at  Berkeleys  Blik  paa  Tilstandene 
i  England  var  overdrevent  mørkt,  men  det  kan  dog 
anføres,  at  Leibnitz  i  et  Brev  til  Prinsessen  af  Wales 
kalder  det  en  almindelig  Mening,  at  Religion  og 
Moral  er  gaaet  stærkt  tilbage  i  England;  han  anser 
Newtons  Lære  for  en  væsenlig  Aarsag  dertil.  Clarke 
svarer,  at  det  netop  er  den  mekaniske  Teori  (Des- 
cartes'), der  bærer  Skylden,  men  han  benægter  alt- 
saa  ikke  Faktum.  (Se  „Recueil  de  diverses  piéces 
sur  la  philosophie."  Amsterdam  1720.  S.  3  og  S.  6). 
Allerede  i  1708  skrev  Swift  sin  Afhandling  „Et  Argu- 
ment mod  Kristendommens  Afskaffelse",  hvor  han 
trods  Parlamentets  Erklæring,  at  der  ikke  var  noget 
i  Vejen,  ligeledes  omtaler  den  moralske  Nedgang. 
Butler  siger  i  sin  „Analogy"  1736  noget  lignende, 
og  den  Jury,  der  i  1723  fældede  Dom  over  Mande- 
villes „Bifabel",  oplyser  i  Præmisserne,  at  der  „neppe 
gaar  nogen  Uge,  uden  åt  der  offenliggøres  nye  An- 
greb paa  Religionen  og  Moralen." 

Saa  meget  synes  afgjort,  at  de  engelske  Gejst- 
lige, der  tog  mod  Ansættelse  i  Kolonierne,  gennem- 
gaaende  var  af  en  ret  tarvelig  i\rt;  det  var  omtrent 
udelukkende  saadanne,  der  ikke  kunde  opnaa  et 
Embede  i  England.  Først  1784  efter  Frihedskrigen 
udnævntes  der  en  engelsk  Biskop  for  Amerika.  For 
Negrenes  og  Indianernes  Omvendelse  gjordes  der 
det  mindst  mulige,  ja  Plantageejerne  nægtede  endog 
ofte  Negerbørn  Daaben,  skønt  Forældrene  begærede 
den. 


Dette  Digt  kunde  i  Tankegang  og  Udtryk  —  skøndt  ikke 

i  metrisk  Form  —  være  af  selve  Walt  Whitman.  Amerika- 
neren Tyler  siger  om  det  (i  „Three  men  of  letters"  1895 
S.  22):  „Dette  Digt  vil  leve  blandt  os,  saalænge  der  er  en 
Kultur  paa  den  vestlige  Halvkugle;  det  udtrykker  maaske 
det  ædelmodigste  („generous")  mest  inspirerende,  som  en 
Europæer  nogensinde  har  sagt  om  Amerika  " 

Bermudas-øerne  ligger  omtrent  midtvejs  mellem 
Vestindien  og  New  York,  ca.  150  Mile  ude  i  Atlanter- 
havet, paa  Ruten  mellem  England  og  Nordamerika. 
De  var  de  Søfarendes  Skræk.  Navnet  „Summers- 
øerne"  fik  de  efter  Sir  George  Summers,  som  stran- 
dede der  1619.  Waller  havde  besunget  dem  og  skal 
have  besøgt  dem  1643.  I  „Stormen"  nævner  Shake- 
speare dem  som  „de  forhexede  Bermudas-øer".  Be- 
boerne, —  engelske  Kolonister  med  deres  Slaver  — 
er  fattige,  hvad  Berkeley  anser  for  en  Fordel  med 
Hensyn  til  sit  Kollegium;  Klimaet  er  vidunderligt, 
ligesaa  sundt  som  skønt,  Jorden  og  Naturforholdene 
de  gunstigst  mulige.  Med  rørende  Kærlighed  og  Be- 
gejstring klynger  Berkeley  sig  til  Tanken  om  at  til- 
bringe Resten  af  sine  Dage  paa  dette  dejlige  Sted. 
~  Han  skulde  aldrig  faa  det  at  se.  — 

23de  Januar  1729  landede  Skibet  med  ham  og 
hans  ombord  ved  Newport  paa  Rhode  Island.  Det 
var  første  Gang,  en  engelsk  Gejstlig  af  saa  høj  Rang 
besøgte  Amerika.  Præsten  i  Newport,  Mr.  Honeyman, 
stod  just  paa  Prækestolen,  da  Efterretningen  om 
Skibets  Ankomst  naaede  Kirken.  Man  bragte  ham 
den;  han  forelæste  den  for  Menigheden,  afbrød 
Gudstjenesten  og  gik  med  hele  sin  Gejstlighed  ned 
til  Havnen  forat  modtage  Berkeley.  Dennes  Hensigt 
var  at  tilbringe  Vintereren  i  Newport  og  imens  faa 
Forbindelse  med  Bermudas-øerne.  Han  maatte  jo  og- 
saa  afvente  Regeringens  Udbetaling  af  den  bevilgede 
Understøttelse,  inden  han  begyndte  at  købe  Land 
og  bygge  Kollegiets  Bygninger.  Selv  havde  han  gjort 
Udkast  til  Øernes  nye  Hovedstad,  som  skulde  gro 
frem  af  Kollegiets  Virksomhed,  og  med  egen  Haand 
lavet  Tegninger  til  dens  vigtigste  offenlige  Bygninger. 

Newport  var  en  ret  anselig  Handelsby  med  en 
Snes  Tusend  Indbyggere,  hvoraf  1500  Negere.  Den 
udmærkede  sig  ved  at  være  det  eneste  Sted  i  Ame- 
rika, hvor  der  herskede  Religionsfrihed;  af  den  Grund 
var  der  mange  Jøder,  Baptister  og  Kvækere  blandt 
Beboerne.    Denne   Omstændighed    tiltalte    Berkeley 

meget.  Trods  sin  stærke  religiøse  Iver  var  han  tole- 
rant overfor  enhver  Art  af  Overbevisning  undtagen 
den  negative.  Han  levede  iøvrig  meget  stille  de 
Maaneder,  han  tilbragte  i  Newport,  omgikkes  kun 
faa  af  Byens  Familier  og  kom  sjelden  udenfor 
Rhode  Islands  Grænser.  Dog  skal  han  have  været 
enkelte  Gange  paa  Nordamerikas  Fastland;  ogsaa 
mellem  Indianerne  gjorde  han  en  Udflugt,  paa  hvil- 
ken Tur  han  maaske  lærte  Tjærevandets  Virkning 
paa  Koppepatienter  at  kende.  Et  Par  Gange  prækede 
han  i  Newports  Kirke.  Noter  med  Udkast  til  disse 
Prækener  er  bevarede;  de  viser,  at  han  ikke  indlod 
sig  med  Dogmer  og  Teologi;  men  opfordrede  til 
Fordragelighed  i  Troessager  og  forresten  indprentede 
de  moralske  Egenskaber,  som  han  mente,  tiltrængtes 
mest;  der  maa  f.  Ex.  have  været  meget  Sladder  i 
Newport,  thi  atter  og  atter  minder  han  Tilhørerne 
om,  at  det  at  berøve  Næsten  hans  gode  Navn  lige 
saa  vel  er  et  Tyveri,  som  at  stjæle  hans  Penge.  De 
forskellige  Sekter  søgte  alle  til  Kirken,  naar  han 
talte;  Kvækerne  med  deres  brede  Hatte  paa  stod  op 
og  fyldte  ofte  Midtergangen  ganske.  Endnu  bevarer 
Kirken  et  Minde  om  Berkeley  i  det  Orgel,  han 
skænkede  Menigheden. 

I  Juli  rejste  han  ind  til  et  lille  Landsted,  han 
havde  bygget  efter  egen  Tegning  i  en  Dal  længere 
inde  paa  Øen,  en  Mils  Vej  fra  Newport.  Han  kaldte 
det  Whitehall,  og  under  dette  Navn  bevares  det 
endnu  den  Dag  i  Dag  til  Minde  om  hans  Ophold. 
Fra  Klipperne  i  Nærheden  er  der  en  herlig  Udsigt 
over  Oceanet.  En  ejendommelig  formet  Hule  nede 
ved  Kysten  var  Berkeleys  Yndlings  plads;  den  kaldes 
endnu  „Berkeleys  Alkove",  og  Rygtet  fortæller,  at 
han  der  skrev  „Alciphron".  Af  Brevene  til  Prior  og 
Percival  ser  man,  at  Børnene,  som  efterhaanden  kom 
til,  var  ham  til  megen  Opmuntring.  Forresten  dyr- 
kede   han    sin   Jord")    og    studerede    Filosofi.    Han 


*)  Berkeley  holdt  ligesom  de  andre  Landmænd  Slaver;   men 

stiftede  et  filosofisk  Selskab  i  Newport  og  deltog 
jævnlig  i  dets  Møder.  Amerikas  betydeligste  sam- 
tidige Tænker,  Samuel  Johnson,  besøgte  ham  og 
korresponderede  med  ham.  Han  var  stærkt  paavirket 
af  Berkeleys  „Principles"  og  tilegnede  ham  mange 
Aar  efter  (1752)  sit  Hovedværk  „Elementa  philo- 
sophica" ;  men  Berkeley  oplevede  ikke  at  se  Bogen, 
han  døde,  mens  den  var  undervejs.  Amerikas  ejen- 
dommeligste Tænker,  Jonathan  Edwards,  var  John- 
sons Elev  og  viser  sig  i  sin  Filosofi  nær  beslægtet 
med  Berkeleys  Retning.  Blandt  hans  Gæster  var  og- 
saa  Digteren  John  Adams. 

Forhaabningerne  om,  at  Regeringen  vilde  holde 
sit  Løfte  til  Kollegiet,  blev  stadig  ringere,  medens 
Tiden  gik  uden  at  bringe  Resultater.  Saasnart  man 
i  London  ikke  længer  var  under  Fortryllelsen  af 
Berkeleys  personlige  Nærværelse,  indfandt  Betænke- 
lighederne sig.  Et  Kollegium  midt  ude  i  Atlanter- 
havet! Man  maa  indrømme,  Tanken  lød  fantastisk! 
Fler  og  fler  lyttede  efter  de  Røster,  der  profeterede, 
at  et  saadant  Kollegium  let  kunde  blive  Begyndelsen 
til,  at  Kolonierne  løsrev  sig  fra  Moderlandet.  Nogle 
gik  saa  vidt,  at  de  i  Mrs.  Berkeleys  Iver  forat  ud- 
brede Kendskab  til  Haandarbejder  blandt  Indbyg- 
gerne paa  Rhode  Island  saa  en  Fare  for  Englands 
Udførsel  af  Manufakturer  (!).  Percival  og  Gibson, 
Londons  Biskop,  trængte  efter  Berkeleys  Anmodning 
ind  paa  Walpole,  som  gav  undvigende  Svar.  En  Dag 
sagde  han  til  Gibson:  „Spørger  De  mig  som  Mini- 
ster, svarer  jeg:  Pengene  er  bevilgede,  altsaa  bliver 
de  selvfølgelig  engang  udbetalte;  men  spørger  De 
mig  som  Ven,  om  Mr.  Berkeley  skal  vente  paa  de 
20,000  i',  saa  svarer  jeg:  lad  ham  endelig  hurtigst 
mulig  komme  hjem  igen!"  Svaret  var  ikke  til  at  tage 
fejl  af.  Det  smertede  Berkeley  ubeskriveligt.  Fra 
dette  Øjeblik  taler  han  i  sine  Breve  stedse  hyppigere 


han  behandlede  dem  godt  og  lod  deres  Børn  døbe,   naar 
de  ønskede  det. 

om  sit  rystede  Helbred.  I  September  1731  havde 
han  tilmed  den  Sorg  at  miste  sin  lille  Datter,  og 
med  tungt  Hjærte  indskibede  han  sig  i  Aarets  Slut- 
ning for  at  vende  tilbage  til  England  med  uforrettet 
Sag,  efter  3  Aars  Ophold  paa  Rhode  Island.  Af  Øen 
St.  Christophers  90,000  £  blev  de  80,000  kort  efter 
af  Parlamentet  bevilget  til  Medgift  for  hendes  konge- 
lige Højhed  Kronprinsessen.  Og  den  Bevilling  ud- 
betalte Walpole  prompte.  Han  havde  forresten  god 
Brug  for  alle  Statens  Penge  til  sine  egne  Formaal, 
eftersom  han  regerede  ved  Hjælp  af  et  udstrakt  Be- 
stikkelsessystem. 

Til  sin  Død  bevarede  Berkeley  gode  Minder  om 
Opholdet  og  Vennerne  paa  Rhode  Island,  og  han 
vedblev  at  virke  for  det  aandelige  Liv,  han  havde 
vakt  derovre  og  haabet  at  kunne  vie  alle  sine  Kræf- 
ter. Sin  Jord  og  sit  Landsted  skænkede  han  til  Ame- 
rikas første  Kollegium,  Yale-college  i  Newhaven,  i 
Form  af  et  Legat  for  Studiet  af  Latin  og  Græsk.  Tre 
Stipendiater  aarlig  skulde  have  Pengene.  Blandt  dem, 
der  har  nydt  godt  af  Berkeleys  Gavmildhed  nævner 
Tyler  en  lang  Række  af  ansete  Amerikanere*).  De  i 
London  indsamlede  5000  i!  blev  brugt  til  Indkøb  af 
Bøger,  omhyggelig  valgte  af  Berkeley  selv,  og  dette 
Bibliotek,  som  Præsident  Clap  kalder  „den  bedste 
Bogsamling,  der  nogensinde  paa  engang  er  bragt 
til  Amerika",  skænkedes  ligeledes  til  Yale-college.  I 
Maj  1833  afgik  1000  Bind.  hvoriblandt  Newtons, 
Descartes'  og  Lockes  Værker;  af  hans  egne  fandtes 
kun  „Alciphron".  Gennem  Brevvexling  med  Johnson 
holdt  han  sig  stadig  underrettet  om  Kollegiets  Stu- 
dier og  Fremgang.  Da  Johnson  senere  vilde  oprette 
et  nyt  Kollegium  i  New- York,  bad  han  Berkeley  om 
Raad  og  fik  et  langt  Brev,  hvis  Tanker  benyttedes 
baade  ved  Columbia-colleges  (dengang  Kings  College) 


■■)  En  fuldstændig  Liste  findes  i  „The  Yale  literary  Magazine" 
for  Februar  1852. 

og  College  of  Philadelphia*).  Det  glædede  ham  meget, 
da  han  kort  før  sin  Død  erfarede,  at  hans  Planer  var 
benyttede  ved  Oprettelsen  af  New  Yorks  Kollegium. 
Det  blev  ikke  ham  selv,  men  hans  Ven  og  Elev, 
der  skabte  det  grundlæggende  Universitet,  han  havde 
drømt  om.  Tyler  mener,  at,  da  man  omdøbte  det, 
burde  man  have  kaldt  det  op  efter  Berkeley.  I  New- 
haven  er  en  Gade  opkaldt  efter  ham,  og  et  Glas- 
maleri i  Yale  Kollegiets  Kapel  indviet  Mindet  om 
ham.  Kaliforniens  Universitetsby  hedder  Berkeley. 
Ved  den  aarlige  Indvielsesfest  sidder  Præsidenten  for 
Trinity  College  i  Hartford  (ogsaa  grundlagt  paa 
Berkeleys  Ideer)  i  den  Lænestol,  Berkeley  brugte  i 
Newport,  og  hvori  han  rimeligvis  har  siddet,  da  han 
nedskrev  „Alciphron".  Ogsaa  i  Middleton  bærer  et 
teologisk  Kollegium  Berkeleys  Navn.  Han  er  ikke 
glemt  i  Amerika  og  bliver  det  aldrig.  De  store 
Drømme  brister  undertiden;  men  det  er  de  store 
Drømmere,  som  saa'r  Fremtidens  frugtbare  Sæd. 


*)  Se  E.  E.  Beardsley:    „Life    and  Correspondence    of  Sam. 
Johnson  "  S.  154—155. 


VII. 
„Alciphron".  Etiske  Ideer. 

Samme  Aar,  som  Berkeley  paany  betraadte  en- 
gelsk Jord,  udgav  han  det  Værk,  han  havde  udar- 
bejdet ovre  i  sin  Afkrog:  „Alciphron  eller  Smaafilo- 
sofferne,  i  syv  Dialoger,  indeholdende  et  Forsvar 
for  Kristendommen  mod  de  saakaldte  Fritænkere". 
1732.  Det  er  det  afklarede  Resultat  af  sit  Livs  Tænk- 
ning, han  her  paa  sin  Manddoms  Tinde,  47  Aar 
gammel,  vil  meddele  det  Folk,  for  hvis  Skæbne  han 
var  saa  bekymret.  Deismen  havde  iøvrig  kulmineret. 
1730  kan  man  maaske  betegne  som  Aaret  for  dens 
siste  Opblussen  (med  Tindal).  Men  andre  religiøse 
og  moralske  Teorier  af  mer  eller  mindre  rationa- 
liserende Art  var  kommet  til,  og  det  kunde  nok  se 
ud,  som  om  al  sund  Sans  og  alle  moralske  Værdier 
stod  Fare  for  at  gaa  til  Grunde  i  det  derved  frem- 
komne Virvar.  „Alciphron"  er  et  Agitationsskrift  i 
endnu  mere  udpræget  Grad  end  „Principles"  og 
„Hylas  and  Philonous",  og  medens  disse  væsenlig 
holder  sig  til  de  erkendelsesteoretiske  og  metafysiske 
Problemer,  lærer  vi  i  „Alciphron"  Berkeleys  etiske 
Ideer  nærmere  at  kende. 

Berkeley  er  hverken  saa  klar  eller  saa  original 
paa  det  etiske  Omraade,  som  paa  det  erkendelses- 
teoretiske. I  Virkeligheden  blander  han,  sig  selv 
ubevidst,  paa  en  forvirrende  Maade  højst  forskellig- 
artede  Principer  sammen.    Hans  Etik   er  eklektisk. 

Af  Teoriernes  Mangfoldighed  udtager  han  det,  han 
mener  at  kunne  bruge  til  sin  Bevisførelse,  uden  at 
undersøge,  om  de  udtagne  Sætninger  lader  sig  forene. 

Et  kort  Overblik  over  Tidens  mest  fremragende 
Moralsystemer  vil  lette  Vurderingen  af  Berkeleys  Etik. 

Lockes  Etik  er  dobbelttydig.  Snart  gør  han 
Hensynet  til  Samfundets  Vel  til  Moralens  Basis, 
snart  hævder  han,  at  dens  Grundsætninger  kan  de- 
monstreres udaf  Fornuften  og  Gudsideen  som  mate- 
matiske Sætninger*).  Men  nærmest  maa  han  vel  i  al 
Fald  kaldes  Utilitarianer. 

Clarke  bygger  Moralen  paa  den  logiske  Iden- 
titetssætning  og  paastaar,  at  dens  Bud  kan  deduceres 
logisk  uden  Erfaringens  Hjælp;  ellers  vilde  Moralen 
jo  blive  relativ  og  miste  sin  Magt.  Retfærdighed  og 
Sandhed  er  noget  uforanderligt;  de  er  ét  med  selve 
Tilværelsens  Princip.  I  Udførelsen  nærmer  Clarke  sig 
til  en  autonom  Samvittighedsmoral  af  lignende  Art 
som  Kants. 

Samme  Tanke  giver  Wollaslon  „efter  30  Aars 
Grublen"  den  Form,  at  al  Synd  er  Løgn.  Naar  jeg 
stjæler,  handler  jeg  galt,  fordi  jeg  ikke  behandler 
Tingen,  som  det,  den  er,  nemlig  en  Andens  Ejen- 
dom. En  Handling,  der  involverer  en  sand  Sætning, 
er  god;  en  Handling,  der  strider  mod  en  sand  Sæt- 
ning, er  ond;  de  Handlinger,  som  hverken  gør  det 
ene  eller  det  andet,  er  ligegyldige.  —  At  dette  er 
en  ganske  tom  Formalisme,  synes  Wollaston  dog 
selv  at  ane;  thi  i  den  nærmere  Udførelse  griber  han 
til  Nytteprincipet  forat  faa  Indhold  i  sin  Moral. 

Butler  fremdrager  bestemtere  end  Clarke,  og 
uden  hans  logiske  Begrundelse,  Samvittigheden  som 
Moralens  Grundlag.  Samvittigheden  er  det  af  Gud 
meddelte  Instinkt;  den  kræver  ubetinget  Lydighed. 
Gennem  Livsførelsen  indøves  Moralbudene  og  gaar 
os  ligesom  over  i  Blodet.   Da  de  gode  Handlinger 

*)  Se  foran  S.  17. 

gennemgaaende  er  forbundne  med  Lykke,  de  onde 
med  Ulykke,  tør  vi  slutte,  at  denne  Fordeling  er  et 
af  Principperne  for  Guds  Verdensstyrelse"). 

Tin  dal  og  de  fleste  Deister  repræsenterer  en 
Art  primitiv  Nyttemoral:  Love  og  Moralbud  (der 
gøres  ingen  Forskel)  er  til  for  Nyttens  Skyld,  og 
naar  en  Lov  ikke  længer  gør  Nytte,  bør  den  foran- 
dres. Intet  har  absolut  moralsk  Gyldighed,  Det  er 
imidlertid  først  Francis  Hutcheson,  der  opstiller 
Formlen:  „den  størst  mulige  Lykke  for  det  størst 
mulige  Antal" ■'^). 

Endnu  maa  nævnes  to  Mænd,  som  Berkeley  reg- 
ner med  til  „Fritænkerne",  men  som  han  ikke  synes 
at  have  forstaaet  rigtig.  Det  er  Shaftesbury  og 
Mandeville.  Shaftesbury  er  Optimist.  I  sin  elegante, 
vittige  Stil  („Characteristics"  1708  er  hans  Hoved- 
værk) behandler  han  med  den  praktiske  Verdens- 
mands Overlegenhed  en  Del  Problemer,  under  stadig 
Polemik  rnod  „Metafysiken",  som  han  anser  for 
Daarekistesnak.  Imidlertid  er  hans  Etik  ikke  fuldt 
saa  fri  for  „Metafysik",  som  han  selv  tror.  Han  fin- 
der i  Mennesket  en  dobbelt  Drift:  den  egoistiske 
og  den  sociale.  Begge  har  deres  Berettigelse,  og 
Moralen  beror  paa  Harmonien  mellem  dem.  Den 
vindes  ikke  ved  Spekulationer,  men  gennem  praktisk 
Øvelse  og  ved  medfødt  Takt.  Ligesom  der  er  en 
umiddelbar  Sans  for  Skønhed,  er  der  det  ogsaa  for 
Moral;  Ordet  „moralsk  Sans"  har  Shaftesbury  skabt. 
Og  ligesom  Skønhedssansen  kan  uddannes  til  Smag, 
kan  den   moralske   Sans   det.    Den  dydige  er    „the 


*)  Waterland  bygger  Etiken  paa  Religionen.  Dyd  er  Lydig- 
hed mod  Gud.  Med  særlig  Forkærlighed  anfører  han  samme 
Exempel  som  Søren  Kierkegaard:  Abrahams  Ofring  af  Isak. 
„Abrahams  Lydighed  har  gjort  ham  mere  berømt  i  Himlen 
og  paa  Jorden  end  alle  hans  etiske  Dyder  tilsammen." 
(Works  IV.  46.)  Her  har  vi  altsaa  allerede  „Suspensionen 
af  det  etiske".  (Sign.  Kierkegaard:  „Frygt  og  Bæven"). 
**)  I  „Inquiry  concerning  moral  Good  and  Evil°  Sec.  III  §  8. 
Bentham  angiver  Priestley  som  Ophavsmanden,  men  hans 
Værk  er  senere  end  Hutchesons. 

moral  artist"*).  De  enkelte  Regler  udvikler  han  un- 
der den  betegnende  Titel:  „Letters  written  by  a 
nobleman  to  a  young  man  at  the  university".  Reli- 
gionen kan  faa  Betydning  som  understøttende  Mo- 
ralen; men  der  maa  protesteres  mod  den  Egoisme, 
der  aabenbarer  sig  i  Kirkelærens  Himmerig  og  Hel- 
vede som  Løn  og  Straf.  Kun  naar  Himmerig  opfattes 
som  den  virkeliggjorte  Godhed,  Helvede  som  Mod- 
sætningen, naar  Tanken  om  et  kommende  Liv  afføres 
alle  eudæmonistiske  Fantasier,  kan  Religionen  blive 
en  virkelig  Støtte  for  Moralen.  —  Det  er  en  absolut 
Forvrængning  at  fremstille  Shaftesbury  som  Ateist. 
Hans  Tænkning  kulminerer  paa  en  Maade  i  en  re- 
ligiøs Betragtning,  for  hvilken  hele  Tilværelsen  er 
en  Harmoni.  Han  hylder  „en  ædel  Teisme,  der  op- 
fatter Gud  som  den  Alt  elskende  og  skærmende  og 
derfor  som  ideelt  Forbillede".  (Citeret  efter  Høffding: 
„Filosofiens  Historie".) 

Mandeville  er  Shaftesburys  Antipode.  Hans 
Opfattelse  er  pessimistisk  og  hans  Etik  individua- 
listisk: Medens  Shaftesbury  ser  Moralens  Hoved- 
begreb i  Dyden,  ser  Mandeville  det  i  Pligten.  For 
Shaftesbury  er  det  Moral  at  følge  de  ædle  Drifter, 
for  Mandeville  at  besejre  de  slette-"").  Mandevilles 
Hovedinteresse  samler  sig  iøvrig  paa  Spørgsmaalet 
om  Samfundsfølelsen,  der  for  Shaftesbury  er  et  saa 
væsenligt  etisk  Motiv.  Mandeville  mener,  at  den  fin- 
des i  ringeste  Grad  hos  de  bedste  Mennesker,  og  at 
Samfundet  kun  bestaar  i  Kraft  af  de  sletteste  men- 
neskelige Drifter.  1  den  versificerede  Fabel  „Bifablen", 
som  han  senere  forsynede  med  Anmærkninger  og 
ledsagede  med  sex  Dialoger,  fortæller  han,  hvorledes 


'*)  Paa  den  anden  Side  siger  Shaftesbury  tit,  at  den  første 
Indskydelse  altid  er  den  moralsk  rigtige.  Man  maa  ikke 
vente  gennemført  Konsekvens  hos  ham. 

'')  „No  action  is  virtuous,  which  does  not  suppose  and  point 
at  some  Conquest  or  other,  some  Victory  great  or  small 
over  untaught  Nature;  otherwise  the  Epithet  is  improper". 
(„The  Fable  of  the  bees".  6te  Udg.  1732.  II  S.  106). 

en  Bisværm,  der  socialt  befandt  sig  i  blomstrende 
Stand,  i  Anledning  af  en  Tvist  beder  Gud  om  at 
sende  dem  Redelighedens  Gudinde.  Hun  kommer, 
og  kort  efter  er  Sværmens  Rigdom  forbi;  i  stærkt 
reduceret  Tilstand  gemmer  den  sig  i  et  hult  Træ. 
Thi  Samfundet  forudsætter  Uredelighed.  „Den  private 
Last  er  et  offenligt  Gode"  Drukkenboldten  skaffer 
Bryggeren  og  Lægen  Penge,  Tyven  ernærer  Politiet, 
Londons  Brand  skaffede  en  Mængde  Mennesker 
Fortjeneste  o.  s.  v.  Bag  denne  paradoxale  og  kort- 
synede Nationaløkonomi  skjuler  sig  imidlertid  et  fint 
og  saaret  Sinds  Indignation;  maaske  ogsaa  noget  af 
et  digterisk  Experiment.  Vil  du  vinde  Lykken,  som 
Samfundet  kan  byde,  koster  det  dig  din  Menneske- 
værdighed; det  honette  Menneske  maa  blive  Ene- 
boer. Der  er  noget  absolut  primitivt  ved  Mandeville 
ligesom  ved  Berkeley,  der  saa  grundigt  misforstod 
ham.  Jeg  tror  ikke,  det  er  Hykleri,  naar  han  hævder 
sin  Tro  paa  Evangeliet  og  bygger  Moralen  derpaa; 
hvad  skal  han  ellers  bygge  den  paa,  da  han  har 
opgivet  Samfundet?  Hans  „Anmærkninger"  indehol- 
der mange  geniale  Enkeltheder.  Schillers  berømte 
Ord  om  „Elskov  og  Hunger"  som  de  to  Grunddrifter 
udtaler  Mandeville  (I.  S.  222);  ligeledes  foregriber 
han  Schopenhauers  Lære  om,  at  Villien  bestemmer 
vore  Handlinger,  medens  Fornuften  leverer  Argu- 
menterne bagefter  (I  S.  382).  II  S.  365  hævder  han 
Mills  Lære,  at  Naturen  er  ond,  og  at  alle  gode  Egen- 
skaber skyldes  Opdragelse.  Flere  Steder  antyder  han 
Udviklingen  gennem  Kampen  for  Tilværelsen,  og 
han  har  gættet,  at  Naturreligionens  første  Trin  er 
Fetischisme.  — 

Jeg  skal  nu  forsøge  at  karakterisere  Berkeleys 
etiske  Standpunkt,  idet  jeg  begynder  med  hans  første 
Forsøg  af  den  Art,  den  tidligere  omtalte  Afhandling 
om  „passiv  Lydighed".  Han  opstiller  her  Lykketran- 
gen som  Ophavet  til  al  menneskelig  Virksomhed. 
Den  oprindelige,  naive  Egoisme  udvikles  saa  gen- 
nem vore  Erfaringer.  Religionen  sætter  Lykken  hin- 

sides  Døden.  At  jeg  lyder  Guds  Bud,  er  i  min  egen 
velforstaaede  Interesse,  thi  derved  sikrer  jeg  mig  den 
sande  og  varige  Lykke.  Men  da  Gud  er  Altings 
Skaber  og  Herre,  bør  jeg  tillige  lyde  hans  Bud  af 
den  Grund.  „Intet  er  Lov,  blot  fordi  det  medfører 
den  almindelige  Lykke,  men  fordi  det  er  befalet  af 
Gud,  der  alene  kan  sanktionere  en  Lov."  (Works  IV 
S.  121).  At  han  her  slutter  ud  fra  to  forskellige  Prin- 
ciper, synes  Berkeley  ikke  at  indse;  da  begge  Tanke- 
rækker fører  til  det  religiøse  Princip,  er  de  ham 
begge  anvendelige,  og  begge  lige  gode.  Men  han 
føjer  endnu  andre  Principer  til.  „Intet  kan  blive  Lov, 
uden  forsaavidt  det  stemmer  med  de  Principer,  Na- 
turens og  Fornuftens  Stemme  erklærer  for  gyldige," 
hedder  det  S.  121.  Det  er  altsaa  Clarke  og  Butler. 
Og  selv  Wollaston  kommer  med:  S.  111  hedder  det, 
at  Moralbudene  fremgaar  med  Nødvendighed  „af 
Tingenes  Natur".  I  en  Tilføjelse  til  3die  Oplag  (S. 
133)  siger  han  (som  Locke):  „I  Moralen  har  de  evige 
Regler  for  vore  Handlinger  samme  uforanderlige  og 
universelle  Gyldighed  som  Geometriens  Sætninger; 
de  afhænger  lige  saa  lidt  som  disse  af  Omstændig- 
hederne eller  Tilfældet." 

At  forene  disse  forskellige  Principer  er  naturligvis 
ugørligt.  Ganske  sindrigt  ordner  Berkeley  dem  paa 
følgende  Maade :  Udgangspunktet  er  Egoismen;  den 
velforstaaede  Egoisme  fører  os  til  Religionen:  det 
Gode  er  Guds  Villie.  Men  da  Gud  er  Godhedens 
Fylde,  er  hans  Villie  Menneskehedens  Vel.  Saaledes 
naar  vi  fra  den  Enkeltes  Lykke,  gennem  Religionen, 
til:  den  almene  Lykke.  Da  det  nu  imidlertid  er  den 
Enkelte  umulig  i  hvert  givet  Tilfælde  at  beregne, 
hvad  der  tjener  til  Samfundets  Vel,  maa  han  have 
bestemte  Regler  at  rette  sig  efter*).  Reglerne  er  op- 
rindeligt og  rationelt  deducerede  af  Nytteprincipet, 
men  —  Bordet  fanger!  —  naar  de  engang  er  blevet 


*)  Butler  siger  senere  noget  ganske  lignende  i  sin  .Analogy" 
1736. 

Lov,  saa  skal  de  ubetinget  lydes,  „selv  om  de  til- 
fældigvis ikke  fremmer  den  almene  Lykke  eller  endog 
strider  mod  den."  At  dette  er  saaledes,  forvisses  jeg 
om  gennem  en  indre  Stemme,  som  kræver  ubetinget 
Respekt.  Gud  taler  til  mig  gennem  Naturen  og  For- 
nuften, og  de  Love,  han  dikterer  mig,  gælder  til  alle 
Tider.  De  kan  passende  sammenlignes  med  Natur- 
lovene, som  Gud  ogsaa  lader  gælde,  selv  naar  de 
afstedkommer  Ulykker.  1  alle  Tvivlstilfælde  bør  jeg 
raadspørge  —  ikke  eget  eller  Menneskehedens  Vel  — 
men:  „Fornuftens  evige  Lov"  („the  eternal  law  of 
Reason"  S.  109),  saa  kan  jeg  ikke  fejle,  selv  om  jeg 
derved  ruinerede  mig  selv,  min  Fremtid,  mit  Land 
o.  s.  V.  Ganske  vist  indrømmes  det  etsteds  (S.  117), 
at  „Naturen  har  indprentet  Mennesket  en  Tendens 
til  socialt  Liv",  men  Ømhed  og  Velvillie  maa  ikke 
blive  moralsk  bestemmende;  de  er  Lidenskaber  og 
kan  endog,  netop  ved  deres  Værdi,  blive  Moralens 
farligste  Fjender. 

Den  dybere  liggende  Forklaring  af  Moralen  ud  fra 
Sympatien  glimtede,  som  tidligere  berørt,  frem  i  hin 
Artikel  i  „The  Guardian",  men  i  de  etiske  Arbejder 
fra  Berkeleys  Manddomsaar  trænges  den  tilbage. 
Først  i  „Siris"  møder  vi  den  igen,  ikke  psykologisk 
og  etisk,  men  spekulativt  begrundet.  — 

Jeg  vender  mig  nu  til  det  nye  Værk.  Alciphron 
(o:  Stærk- Aand)  er  Navnet  paa  en  Fritænker,  der 
fører  Deismens,  og  forresten  tillige  en  Del  andre 
rationalistiske  Teoriers  Sag  mod  Kristendommens  to 
Forkæmpere,  den  sokratiske  Landmand  Euphranor 
og  den  mere  kultiverede,  stærkt  ironiske  Crito, 
Berkeley  selv  optræder,  under  Navnet  Dion,  mest 
som  Tilhører  og  Referent  af  Samtalerne.  Ved  Al- 
ciphrons  Side  staar  Levemanden  Lysikles,  der  bruger 
de  ateistiske  Principer  som  Paaskud  for  at  følge 
sine  sanselige  Lyster;  han  er  en  Kavaler  fra  Geor- 
gernes  Tid,  Verdensmand  og  Epikuræer. 

Scenen  er  Whitehall.  I  Indledningen  gives  der 
yndefulde  Landskabsbilleder  fra  Rhode  Island.  I  første 

Dialog  indføres  Personerne.  Alciphron  og  Lysikles 
er  kommet  direkte  fra  London;  de  er  Critos  Gæster, 
og  det  er  paa  hans  Ejendom,  Samtalerne  føres. 
Euphranor,  som  er  en  ulærd  Landmand,  der  dyrker 
sin  Jord,  vil  gærne  lære  Fritænkernes  Anskuelser  at 
kende.  Han  ejer  en  Del  Bøger,  „hovedsagelig  gamle", 
har  „læst  meget  og  tænkt  mere",  og  han  tænker 
bedst,  naar  han  pløjer  eller  røgter  sine  Køer.  Crito 
inviterer  ham  og  Dion  til  en  Uges  Ophold  paa  sin 
Gaard,  forat  de  kan  faa  deres  Ønske  opfyldt.  Efter 
en  livlig  Skildring  af  denne  Gaard  med  dens  Ege 
og  Valnøddetræer  samt  Bækken,  der  risler  gennem 
Platanlunden,  begynder  saa  Samtalen. 

Den  første  Dialog  giver  et  Prøvekort  over  Fri- 
tænkernes Ideer  og  en  vittig,  satirisk  Fremstilling  af 
deres  Kampmetode.  Paa  Euphranors  Spørgsmaal 
svarer  Alciphron,  at  det  er  Fritænkernes  Maal  at 
fjerne  Fordomme,  befri  Menneskene  og  skaffe  Sand- 
heden Sejren.  Euphranor  synes,  det  er  et  udmærket 
Program  og  tilføjer:  „Det  maa  være  noget  for  Præ- 
sterne!" Lysikles  ler  ad  ham,  og  Alciphron  afleverer 
saa  hele  den  kendte  Remse  om  Præster  og  Religion: 
alle  Religioner  er  historiske  Fænomener,  man  har 
sit  Lands  og  sin  Tids  Religion;  Regeringerne  og 
Præsterne  holder  Folket  under  Aaget  ved  at  ind- 
prente de  uudviklede  Barnehjerner  Religionens  Fab- 
ler. Gudsideen  er  en  gammel  Las  fra  Fantasiens 
Kælderrum,  kun  saa  respekteret,  fordi  den  er  en  af 
de  ældste  Laser;  men  blandt  alle  fornuftige  Men- 
nesker („among  the  better  sort")  har  man  nu  indset, 
at  de  religiøse  Ideer  er  Spøgelser,  som  forfølger  og 
forbitrer  Menneskelivet.  Ateisternes  sædvanlige  Form, 
overalt  og  til  alle  Tider:  det  overfladiske  Ræsonne- 
ment, den  forlorne  Veltalenhed,  Forsøgene  paa  at 
imponere  og  skræmme  Tilhørerne  —  alt  dette  træder 
frem  lyslevende,  uden  synderlig  Karikatur,  i  de  to 
Herrers  Foredrag.  Alciphron  har,  fortæller  han,  gen- 
nemløbet Udviklingen  fra  kirkelig  Troende,  gennem 
Latitudinarier    og    Deist    til    Ateist;     Berkeley    vil 

aabenbart  vise  Rationalismens  Konsekvenser,  og 
den  Indvending,  der  rettedes  mod  hans  Bog,  at  ikke 
alle  Fritænkere  var  Ateister,  rammer  ikke,  da  Talen 
er  om  en  Række  Dialoger,  hvor  enkelte  bestemte 
Typer  maa  repræsentere  Anskuelserne  typisk.  Interes- 
sant er  den  revolutionære  Udtalelse  af  Lysikles,  at 
Respekten  for  Konge  og  Øvrighed,  ligesaa  vel  som 
Respekten  for  Gud,  er  „Slavegrundsætninger"  („sla- 
vish  maxims"),  der  bør  udryddes*). 

Euphranor  foreslaar  at  bruge  et  Navn,  som  Cicero 
gav  sin  Tids  Fritænkere,  til  at  betegne  vor  Tids, 
nemlig  „minutephilosophers",  Smaa-filosoffer**),  fordi 
de  forvandler  alt:  Gud,  Evighed,  Moral  og  Religion 
til  Smaating,  og  derefter  spørger  han,  hvad  det  nu 
egenlig  er,  Smaa-filosofferne  vil  sætte  i  Stedet  for 
de  Fordomme,  de  gør  det  af  med.  Alciphron  svarer: 
Naturen;  den  sanselige,  udvortes  Natur  er  den  eneste 
Virkelighed.  Mennesket  higer  efter  Lykke  og  maa 
have  Lov  at  følge  sin  naturlige  Drift.  Mellem  de 
andre  Paastande  glider  ogsaa  den  ind,  at  Mennesket 
er  en  Maskine,  der  gaar  efter  nødvendige,  udefra 
bestemte  Love  og  ingen  fri  Villie  besidder,  hvortil 
Euphranor  grublende  bemærker:  „Hvilken  forunder- 
lig Tanke,  at  et  saa  fremragende  Individ  som  en 
Smaa-filosof,  naar  alt  kommer  til  alt,  kun  er  en  Tale- 
maskine !""^^^^)  Derpaa  anstiller  Euphranor  en  Under- 
søgelse, hvorvidt  de  moralske  Egenskaber  med  Rette 


*)  Et  andet  Sted  (Works  II  S.  231)  taler  han  om  .Forbundet 
mellem  Præsterne  og  Fyrsterne  til  Folkenes  Underkuelse." 

■*)  Stedet  (Cato  major  23)  findes  citeret  paa  „Alciphrons"  Titel- 
blad og  lyder:  „Sin  mortuus,  ut  quidam  Minuti  Philosophi 
censent,  nihil  sentiam,  non  vereor  ne  hunc  errorem  meum 
mortui  philosophi  irrideant." 

■*)  Berkeleys  Kærlighed  til  Sokrates  er  af  tidlig  Dato.  I  et  af 
sine  første  Breve  kalder  han  ham  „det  bedste  og  mest  be- 
undringsværdige Menneske,  den  hedenske  Verden  har  frem- 
bragt," og  i  Artiklerne  i  „The  Guardian"  beraaber  han  sig 
flere  Gange  paa  ham.  Der  var  Aandsslægtskab  mellem  So- 
krates og  Berkeley;  blandt  andet  mødtes  de  i  Kampen  mod 
deres  Tids  Sofister. 

8* 

kan  kaldes  unaturlige,  fordi  de  udvikler  sig  i  Tiden 
og  er  forskellige  for  forskellig  Sted  og  Tid.  Er  det 
unaturligt  for  et  Æbletræ  at  bære  Æbler,  fordi  Bla- 
dene kommer  først?  Eller  for  Orangetræet  at  bære 
Oranger,  fordi  det  i  nordlige  Lande  ikke  bærer  Oran- 
ger? Børn  kan  ikke  straks  tale;  er  Talen  derfor 
unaturlig  for  Mennesket?  Kunde  man  ikke  lige  saa 
godt  slutte  omvendt,  at  Udviklingens  Højdepunkter 
er  den  egenlige  højere  Natur,  for  hvis  Skyld  den 
lavere  er  til?  At  der  gives  forskellige  Anskuelser  be- 
viser ikke,  at  de  alle  er  forkerte;  i  saa  Fald  maatte 
jo  f.  Ex.  Fritænkernes  ogsaa  være  det.  Solformørkel- 
ser er  i  Tidens  Løb  blevet  forklaret  paa  mange 
Maader,  men  kun  én  var  den  rigtige.  —  Dialogen 
slutter  saa  med  at  fastslaa  den  almene  Lykke  som 
Maalet  for  al  fornuftig  Stræben.  Denne  Overgang  fra 
Egoisme  (i  Alciphrons  og  Lysikles'  første  Standpunkt) 
til  Fællesstræben  formidles  ikke,  som  i  Afhandlingen 
om  passiv  Lydighed,  ved  Henvisning  til  Guds  God- 
hed, men  ved  Henvisning  til  Sammenhængen  i  Na- 
turen; da  Naturen  er  Fritænkernes  Gud,  og  da  Na- 
turen overalt  danner  Helheder,  maa  Samfundet  (ikke 
det  statsordnede,  men  det  naturlige)  være  naturligere 
end  de  løsrevne  Enkelte,  som  er  et  unaturligt  Extrem. 
God  Moral  er  altsaa  en  saadan,  som  sigter  til  Sam- 
fundets Vel  d:  til  almen  Lykke  for  Menneskene.  Heri 
erklærer  de  to  Fritænkere  sig  enige. 

Anden  Dialog  behandler  Mandevilles  Theori,  at 
Samfundet  staar  sig  bedst  ved  de  private  La- 
sters Blomstring.  Denne  Anskuelse  fremsættes  af 
Lysikles,  som  slutter,  at  man  netop  for  Samfundets 
Skyld  bør  leve  saa  udsvævende  som  muligt.  Det 
vilde  f.  Ex.  være  en  fortjenstfuld  Handling  at  brænde 
London  af.  Crito  beklager  ironisk,  at  Samfundet  end- 
nu er  saa  borneret  at  straffe  slige  menneskekærlige 
Handlinger,  hvortil  Lysikles  svarer  med  en  ren  og 
skær  Overmennesketeori:  „Lovene  tjener  kun  til  at 
holde  Pøbelen  i  Ave,  men  naar  et  Geni  kommer  til 
Verden,   bryder   det   sig   sin   Vej    til    Storhed   tvers 

gennem  alle  Pligtens,  Samvittighedens,  Religionens 
og  Lovens  Skranker  og  viser  sig  dem  uendelig  over- 
legen." (S.  84). 

Euphranor  stiller  sig  sokratisk  paa  Lysikles' 
Standpunkt  og  foretager  med  ham  en  Undersøgelse, 
hvoraf  det  fremgaar,  at  de  rent  sanselige  Glæder  er 
lutter  negative  Værdier,  idet  de  kun  bestaar  i  Op- 
hævelse af  forudgaaende  Trang.  Udviklingen  heraf 
minder  en  Nutids  Læser  paafaldende  om  Schopen- 
hauer, der  jo  hørte  til  Berkeleys  Beundrere.  „En 
lang  Allé  af  Ubehag  og  Savn  fører  til  et  Punkt  af 
Tilfredsstillelse,  der  snart  slaar  om  i  Lede  eller  An- 
ger." (S.  96).  Derfor  ender  Sanseglædernes  Dyrker 
saa  ofte  med  Selvmordet  som  siste  Konsekvens,  og 
den  har  enkelte  Fritænkere  jo  ogsaa  allerede  trukket^^). 
Crito  bemærker,  at  hvis  Fritænkerne  førte  denne  Ide 
ud  i  Praxis  efter  en  lidt  større  Maalestok,  vilde  den 
i  al  Fald  være  til  Samfundets  Gavn. 

Resultatet  af  Undersøgelsen  bliver,  at  de  aande- 
lige  Glæder  alene  har  positiv  Værdi,  og  det  saa 
meget  mere,  som  de  alene  er  varige.  Men  hvad 
skal  der  forstaas  ved  aandelige  Glæder?  Og  hvilke 
blandt  dem  rangerer  højest?  Dette  Spørgsmaal  vil 
Lysikles  ikke  ind  paa.  Han  svarer  paa  Alt  med  det 
ikke  ubekendte  Omkvæd:  „Vi  har  den  højeste  Op- 
lysning paa  vor  Side!"  Crito  gør  opmærksom  paa, 
at  Ingen  er  værre  Dogmatikere  end  Fritænkerne,  og 
han  raader  Lysikles  til  at  forsøge,  inden  man  skrider 
til  Samfundets  Revolutionering,  at  oprette  et  ateistisk 
Samfund  efter  Mandevilles  Principer,  f.  Ex.  i  Mono- 
motapa.  „Et  halvt  Dusin  Skibsladninger  af  Smaa- 
filosofer  maatte  vel  nok  kunne  spenderes  paa  et  saa 
smukt  Formaal."  Eller  maaske  blandt  Hottentotterne! 


*)  Charles  Blount  hed  en  ung  Fritænker,  der  skød  sig,  og 
hvis  Filosofi  hans  Ven  Gildon  forsvarede  efter  hans  Død. 
1732  udkom  et  Værk:  „Philosophical  Dissertation  upon 
Death,  composed  for  the  consolation  of  the  unhappy,' 
hvor  Selvmordet  forherliges. 

„Det  er  et  bravt  og  fordomsfrit  Folkefærd",  svarer 
Lysikles,  „men  maaske  vil  deres  Levemaade  og 
Sædvaner  ikke  passe  med  vore  ledende  Mænds." 

Berkeley  rammer  i  denne  Dialog  sikkert  en  Del 
af  de  Anvendelser,  man  i  engelske  Fritænker- 
kredse gjorde  af  Mandevilles  Bog;  men  dens  Grund- 
tanke misforstaar  han,  naar  han  identificerer  den 
med  disse  Anvendelser.  Med  fuld  Ret  protesterede 
Mandeville  i  sit  „Letter  to  Dion"  1732;  Aaret  efter 
døde  han.  Ogsaa  Lord  Hervey  forsvarede  Mandeville 
mod  Berkeley  i  et  temmelig  hvast  Indlæg,  der  an- 
gives „forfattet  af  en  Landsbypræst." 

I  tredie  Dialog  repræsenterer  Alciphron,  der  er 
klarere  og  besindigere  end  sin  Kammerat,  Shaftes- 
burys  Etik.  Naar  dette  Standpunkt  stilles  i  absolut 
Modsætning  til  det  religiøse,  er  det  ikke  retfærdigt 
mod  Shaftesbury,  men  maaske  berettiget  som  Ex- 
empel  paa  den  Anvendelse,  som  en  Del  af  Tidens 
„stærke  Aander"  gav  hans  etiske  Ideer.  Euphranor 
indrømmer  Dydens  „Skønhed",  men  han  mener  ikke, 
at  dette  Motiv  forslaar  mod  Fristelsens  Magt*).  Til- 
lige benægter  han,  at  han  i  sit  eget  Indre  kan  op- 
dage denne  „moralske  Sans",  hvorom  der  tales; 
hans  moralske  Ideer  og  Følelser  er  et  Produkt  af 
mange  samvirkende  Faktorer:  Opdragelse,  Tænkning, 
Religion  o.  s.  v.  Endelig  skrider  han  til  en  om- 
hyggelig Undersøgelse  al,  hvad  „Skønhed"  vil  sige, 
og  han  finder  Begrebets  Væsen  udtrykt  i  den  ydre 
og  indre  Hensigtsmæssighed,  Overensstemmelsen 
med  Typen.  Men  i  et  System,  der  opfatter  Tilværel- 
sen som  et  planløst  Spil  af  Tilfældet,  er  der  ingen 
Plads  for  et  saadant  Begreb.  Dybest  inde  beror 
Skønhedsideen  paa  et  harmonisk  Sammenspil  mel- 
lem Tilværelsens  Magter.   Etiken  kan  ikke  undvære 


^)  Denne  Tanke  havde  Berkeleys  Aandsbeslægtede  og  Ven, 
.loseph  Butler,  udviklet  i  sine  „Sermons"  1726.  Forresten 
berører  Berkeley  den  selv  lejlighedsvis  i  sine  Artikler  fra 
1713  i   „The  Guardian". 

Religionen,  hverken  af  praktiske  eller  teoretiske 
Grunde.  Dens  Ideer  forudsætter  et  religiøst,  et 
aandeligt  Tilværelsesprincip;  men  et  saadant  maa 
lønne  Dyden  og  straffe  Lasten,  ellers  fornægter  det 
sit  eget  Væsen.  Saa  kommer  det  an  paa,  om  man 
ved  Fornuftens  Hjælp  kan  modbevise  et  saadant 
Princips  Existens.  — 

I  fjerde  Dialog  fremstiller  Euphranor  Berkeleys 
Teori  om  Sansesymbolismen,  ganske  som  den  findes 
i  „Theory  of  vision"  og  „Principles".  Guds  Existens 
er  ham  mindst  lige  saa  sikker  som  Alciphrons.  Han 
kan  jo  ikke  sanse  Alciphrons  Personlighed,  men  kun 
slutte  sig  til  den  fra  dens  „Tegn".  „Men  jeg  kan 
tale  til  Dem,"  raaber  Alciphron.  „Det  kan  Gud  med," 
svarer  Euphranor;  „hele  Naturen  er  et  Tegnsprog, 
hvorigennem  Gud  taler  til  mig,  og  det  kan  slet  ikke 
forstaas  paa  anden  Maade."  Efter  at  dernæst  andre 
Teorier,  foruden  den  materialistiske,  er  blevet  afvist 
(Malebranches,  Kings  og  Peter  Browns  „Analogi"- 
lære:  at  vi  kun  erkender  Gud  ved  en  Analogi,  der 
ikke  siger  os  mere  om  hans  Væsen  end  den  Blinde 
véd  om  Farverne),  ender  Dialogen  med  at  fastslaa 
Religionens  Uundværlighed  til  en  fornuftig  Forkla- 
ring af  Tilværelsen.  Tilbage  staar  saa  at  godtgøre, 
at  „Religionen"  nødvendigvis  maa  være  Kristen- 
dommen. 

Denne  Opgave  beskæftiger  de  siste  Dialoger,  og 
Løsningen  er  —  som  ventelig  —  højst  indirekte, 
idet  det  paa  den  ene  Side  hævdes,  at  Ingen  kan 
modbevise  Kristendommen,  paa  den  anden  Side 
vises,  at  Kristendommen  giver  den  fuldkomneste  og 
i  sine  Virkninger  gavnligste  Fremstilling  af  de  reli- 
giøse Idealer.  Dette  siste  Parti  af  „Alciphron"  gør 
nu  et  forældet  Indtryk;  dets  sammenlignende  og 
teologisk-kritiske  Betragtninger  er  saare  naive.  Kun 
et  enkelt  Punkt  har  Interesse.  I  syvende  Dialog  be- 
mærker Alciphron,  at  Troens  Genstand  dog  ikke  kan 
være  et  uforstaaeligt  Visvas,  at  den  altsaa  maa  være 

en  Sum  af  bestemte  Ideer;  men  efter  saadanne  søger 
han  forgæves  i  Kristendommen.  Ord  som  „Naade", 
„Arvesynd",  „Inkarnation",  „Treenighed"  o.  s.  v. 
udtrykker  ikke  bestemte  Ideer  (d:  Forestillinger), 
altsaa  er  de  uden  Mening.  Euphranor  og  Crito  gør 
gældende,  at  Ordene  ikke  altid  er  til  for  at  udtrykke 
og  meddele  Ideer,  men  at  de  ogsaa  har  den  Betyd- 
ning: at  paavirke  vor  Handlemaade,  og  de  aller- 
vigtigste Begreber  („notions")  er  netop  saadanne, 
hvortil  der  ingen  Ideer  svarer.  Ord  som  „Jeg", 
„Aand",  „Sjæl"  er  Exempler  herpaa.  Vi  kan  ikke 
danne  os  Forestillingsbilleder  af,  hvad  disse  Ord 
udtrykker,  men  vi  kan  bruge  dem,  og  det  er  det 
afgørende.  Naar  Fritænkerne  tror  paa  „Tilfældet",  er 
de  stillet  akkurat  som  de  Kristne;  „Tilfældet"  dækker 
heller  ikke  et  tydeligt  Forestillingsbillede. 

Denne  Betragtning  er  Berkeleys  famlende  Forsøg 
paa  at  skælne  mellem  Teori  og  Praxis  og  over- 
føre denne  Skælnen  paa  Problemet  om  Tro  og  Vi- 
den. S.  336  hedder  det  udtrykkelig:  man  maa  ikke 
forvexle  Kristendom  med  Skolastik;  Kristendommen 
er  et  nyt  Livsprincip,  ikke  et  teologisk  System;  „For- 
klaring af  Mysterierne  i  Kristendommen  er  ligesaa 
frugtesløs  som  Søgen  efter  de  Vises  Sten  i  Kemien 
eller  Forsøg  paa  at  lave  et  Perpetum  mobile  i  Me- 
kaniken."  (S.  337).  „Troen  er  ikke  en  passiv  (indo- 
lent) Perception,  men  en  aktiv  (operative)  Overbe- 
visning i  Sjælen,  som  frembringer  Handlinger,  der 
stemmer  med  den."  (S.  337).  Arvesynden  kan  ikke 
forklares  teoretisk,  men  Tanken  kan  indgyde  mig  en 
gavnlig  Ydmyghed  og  en  glad  Taknemlighed  mod 
Frelseren.  Kristendommen  erkendes  ikke  ved  Hjælp 
af  Ideer,  men  gennem  en  indre  Forvisning. 

Og  bag  al  Teori,  hævder  Critio,  ligger  en  Praxis. 
Derfor  er  Praxis  overordnet  Teori;  Teorien  er  kun 
blevet  til  som  et  Middel*).  At  sælte  Teorien  højere 


*)  Da  Fritænkerne  er  dragne  bort,  uden  at  være  overbeviste, 

end  Praxis  er  at  sætte  Midlet  over  Maalet  Al  mo- 
ralsk Praxis  forudsætter  Ansvarligheden  eller  Villiens 
Frihed.  Da  Alciphron  straks  erklærer  Villien  for  bun- 
den ved  Motiverne,  svarer  Crito,  at  man  ikke  kan 
adskille  Villien  fra  Motiverne;  derimod  kan  man 
bestemt  skælne  mellem  en  fri  og  en  nødtvungen 
Handling.  En  Mand  er  fri,  naar  han  kan  gøre,  hvad 
han  vil,  og  denne  Art  af  Frihed  er  Forudsætningen 
for  Ansvar.  Alciphron  indvender,  at  det  netop  er 
Spørgsmaalet,  om  en  Mand  kan  ville,  hvad  han  vil, 
hvortil  Crito  svarer,  at  en  saadan  Opstilling  af  Villie 
bagved  Villie,  der  jo  kan  fortsættes  i  det  uendelige, 
gaar  over  hans  Forstand,  og  han  kan  ikke  indse, 
hvad  den  skal  nytte  til.  — 

Den  her  antydede  Tankegang  løber,  som  man 
ser,  ud  paa,  at  der  er  to  forskellige  Centrer  i  Men- 
nesket, og  at  der  om  hvert  maa  danne  sig  en  Kos- 
mos efter  sine  særegne  Principer,  idet  den  logiske 
Selvoverensstemmelse  danner  et  Fællesled.  Med  an- 
dre Ord:  Tro  og  Viden  gaar  ud  fra  absolut  uens- 
artede Principer.  Paa  dette  Omraade,  hvor  Berkeley 
væsenlig  har  set  rigtigt,  er  han  imidlertid  ingenlunde 
sikker.  S.  363 — 364  lader  han  Crito  paastaa,  til  Trods 
for  Adskillelsen  mellem  Troens  og  Videns  Omraader, 
at  de  dog  giver  samme  Facit  og  ikke  kan  undvære 
hinanden.  Det  er  Frygten  for  at  faa  en  indholdsløs 
Tro  som  Resultat,  der  fører  ham  til  denne  Inkonse- 
kvens. Den  Gud,  han  ser  og  hører  gennem  Sanse- 
symbolismens Tegnsprog,  er  jo  i  Virkeligheden  et 
rent  teoretisk  Princip,  en  uendelig  Subjektivitet,  men 
ikke  Religionens,  langt  mindre  Kristendommens  per- 
sonlige Gud.  Berkeley  havde  en  Anelse  om  denne 
afgørende  Forskel.  I  en  Præken,  som  han  holdt  1732 
efter  Hjemkomsten,  i  Missionsselskabet,  siger  han: 
„Den  metafysiske  Erkendelse  af  Gud,  betragtet  efter 

skøndt  de  intet  rationelt  mere  kan  fremføre  til  Begrundelse 
af  deres  Anskuelse,  bemærker  Crito  rigtigt,  at  det  viser, 
hvor  svag  Fornuften  er,  sammenlignet  med  Tilbøjeligheden. 

sin  absolute  Natur  og  Væsenhed,  er  én  Ting,  og  at 
kende  ham,  som  han  staar  for  os  i  Egenskab  af 
Skaber,  Frelser  og  Helliggører,  er  en  ganske  anden." 
(Works  IV  S.  397).  Dette  er  kategorisk  rammende; 
men  Konsekvensen  deraf  for  sin  Filosofi  fik  Berkeley 
ikke  trukket. 

Det  bør  understreges,  at  han,  ved  at  betone  det 
praktiske  Elements  Betydning  saa  stærkt,  har  brudt 
med  sin  tidligere  Teori,  at  alt  aandeligt  Liv  stammer 
fra  Ideerne.  Villien  beskæftigede  ham  allerede,  da 
han  noterede  i  sin  „Commonplace-book",  men  først 
nu  ser  vi  denne  Faktor  faa  indgribende  Betydning 
for  ham.  I  „Principles"  forklares  Ordenes  Evne  til 
at  fremkalde  Villie,  tilsyneladende  umiddelbart,  ved 
at  de  mellemliggende  Ideer  glemmes  efterhaanden 
paa  Grund  af  Vanen;  nu  er  det  Villien  direkte,  der 
virker,  uden  denne  Formidling.  Et  nyt  Centrum,  det 
egenlig  afgørende,  havde  Berkeley  opdaget  i  Men- 
neskesjælen; snart  skulde  han  finde  noget  tilsvarende 
i  selve  Tilværelsen. 

Det  er  karakteristisk,  at  han  i  „Alciphron"s  tredie 
Oplag  udelader  den  Polemik  mod  Almenforestil- 
lingerne som  abstrakte,  der  findes  i  første  og  anden 
Udgave*).  Ligeledes  indskyder  han  i  tredie  Oplag 
flere  Steder  den  nye  Paastand,  at  der  gives  Rela- 
tioner i  Tingene  selv.  Det  er  Villiesprincipet, 
som  omsider  har  lært  ham  at  indse  Umuligheden 
af  at  fastholde  den  naturløse  Natur  fra  „Principles". 
Hvis  „Tegnene"  ikke  repræsenterer  reelle,  virkelig 
bestaaende  Forhold  i  Tingene  selv,  bliver  de  Hand- 
linger, disse  „Tegn"  fremkalder  jo  meningsløse,  da 
de  saa  mangler  Virkelighedens  Garanti.  Gennem 
sine  Indtryk  fra  Rejserne,  gennem  Bekymringen  for 
Englands  moralske  Tilstand,  gennem  den  dybe 
Skuffelse  med  Bermudasplanen  (som  omtales  i  „Al- 


*)  Iste  Udgave  1732,  2den  Udgave  samme  Aar,  3die  Udgave 
1752,  Aaret  før  Berkeleys  Død. 

ciphron"s  første  Punktum)  var  Berkeley  naaet  til 
en  Uddybelse  af  sin  Idealisme,  som  paa  flere  Punk- 
ter førte  den  ud  over  dens  oprindelige  Mangler; 
men  det  ny-erobrede  Land  var  for  stort  og  indholds- 
rigt, til  at  han  kunde  udmaale  eller  udtømme  dets 
Værdier  i  en  systematisk  FremstilUng.  Hans  Tanker 
peger  i  Antydningens  og  Anelsens  Form  frem  mod 
en  væsenlig  Fase  i  nyere  europæisk  Filosofi:  Vo- 
luntarismen. 


VIII. 
Kampen  efter  „Alciphron".  „The  Analyst". 

Biskop  af  Cloyne.  Irlands  Tilstand. 
Nationaløkonomiske  Ideer.  „The  Querist". 

I  Anledning  af  Undersøgelserne  i  „Alciphrons" 
4de  Dialog  havde  Berkeley  ladet  sin  „Theory  of 
vision"  fra  1709  trykke  op  igen  og  udgivet  den  som 
Tillæg  til  Dialogerne.  Stridighederne,  som  beskæf- 
tigede ham,  i  den  nærmest  følgende  Tid,  indlededes 
med  et  anonymt  Brev  i  „Daily  Post  Boy",  hvor 
Berkeleys  Synsteori  kriticeredes  paa  den  sædvanlige 
overfladiske  og  misforstaaende  Maade.  Tankegangen 
er  i  Korthed  følgende:  havde  vi  kun  én  Sans,  var 
det  muligt  at  antage,  at  Yderverdenen  ikke  existerer 
objektivt;  men  da  alle  vore  Sanser  giver  os  Indtryk 
fra  sammme  Genstand,  er  den  subjektive  Forkla- 
ring umulig.  Forandringer  i  Genstanden  vil  følges 
af  tilsvarende  Forandringer  i  alle  de  Sanseindtryk, 
vi  modtager  fra  den;  skøndt  vi  altsaa  ganske  vist 
ikke  kan  danne  os  nogen  Forestilling  om  Genstan- 
den uafhængig  af  al  Sansning,  kan  vi  dog  vide,  at 
der  maa  være  en  fælles  Aarsag  til  de  forskelligartede 
Sanseindtryk,  vi  modtager  fra  den. 

Paa  dette  Indlæg  svarede  Berkeley  med  en  Af- 
handling: „Teorien  om  Synet  eller  Synsspro- 
get,  visende  en  Guddoms  umiddelbare  Nær- 
værelse og  Styrelse,  forklaret  og  forsvaret". 
1733. 

Heri  giver  han  en  syntetisk-deduktiv  Fremstilling 

af  sin  Teori,  forskellig  fra  den  analytisk-induktive  i 
„Theory  of  vision".  Han  gaar  ud  fra  sin  metafysiske 
Hypotese:  „Sanseindtrykkene  er  et  Guddommens 
Tegnsprog"  og  påaviser,  at  alle  de  Fænomener,  der 
er  ejendommelige  for  Synets  Væsen,  lader  sig  til- 
fredsstillende forklare  ud  fra  denne  Hypotese;  og 
med  berettiget  Stolthed  henviser  han  til  Cheseldens 
Operation  af  en  Blindfødt  1729,  der  paa  det  ekla- 
tanteste har  bekræftet  hans  Forudsigelsers  Rigtighed. 
Mod  den  anonyme  Kritiker  gør  han  gældende,  at  de 
forskellige  Sanser  ikke  giver  os  „samme"  Genstand. 
Ganske  vist  slutter  vi  fra  den  ene  Sans's  Meddelel- 
ser til  den  andens,  men  det  lærer  vi  af  Erfaringen; 
apriorisk  kan  vi  ikke  gøre  det.  Forbindelsen  mellem 
Sanseindtrykkene  er  kun  konstant,  fordi  Gud  vil  det 
saa;  den  er  ikke  nødvendig.  Hertil  kan  der  imidler- 
tid svares,  at  da  Guds  Villie  ikke  er  afhængig  af 
Luner,  er  Forbindelsen  alligevel  nødvendig,  om  vi 
end  ikke  kan  gennemskue  Nødvendigheden.  Guds 
Villie  maa  være  i  fuldkommen  Harmoni  med  Guds 
Viden,  og  vi  kan  overhovedet  ikke  tænke  os  nogen 
anden  eller  højere  Garanti  for  „Nødvendigheden" 
end  Enheden  af  Viden  og  Magt  i  Gud.  Berkeley 
fandt  ikke  den  klare  Formel,  som  hans  hele  Tænk- 
ning stræber  hen  imod:  Tilværelsens  Sandhed  er 
det  højest  tænkelige  Udtryk  for  Forskels-enheden  af 
Viden  og  Magt  i  Gud^). 

Berkeley  skælner,  som  før  bemærket,  ikke  skarpt 
mellem  sit  erkendelsesteoretiske  Grundlag  og  sin 
metafysiske  Hypotese.  Naar  han  fastslaar,  at  For- 
bindelsen mellem  de  forskelligartede  Sanseindtryk 
foregaar  ved  Berørings-associationer,  er  dette  ikke 


*)  I  Baxters  „An  enquiry  into  the  nature  of  the  human  soul' 
1745  hedder  det  II.  S.  274.  Anm:  „Hvis  det  er  sandt,  at  det 
at  perciperes  konstituerer  Stoffet  og  den  skabte  Substans, 
saa  kan  man  jo  antage,  at  den  uendehge  Subjektivitet  (the 
infinite  Mind)  uafbrudt  perciperer  Tingene.  Dette  vil  kon- 
stituere Stoffets  uafbrudte  Existens  ifølge  Berkeleys  egne 
Principer."  Denne  Bemærkning  rammer  i  Centrum. 

en  nødvendig  Følgeslutning  fra  Erfaringen,  men  kun 
en  Hypotese.  Forbindelsen  kunde  ogsaa  bero  paa 
et  medfødt  Instinkt  (Reid),  eller  paa  en  konstruerende 
Aktivitet  i  Bevidstheden  (Kant).  Til  denne  siste  An- 
tagelse findes  der  Tilløb  hos  Berkeley  selv. 

Foruden  de  tidligere  omtalte  Svar  paa  „Al- 
ciphron" :  Mandevilles  „Letter  to  Dion"  og  Lord 
Herveys  „Remarks  on  the  Minute  Philosopher," 
fremkaldte  Bogen  en  hel  Del  mindre  Indlæg.  Det 
var,  karakteristisk  nok,  fra  to  modsatte  Lejre,  An- 
grebene udgik,  nemlig  Fritænkernes  og  Teologernes. 
Fritænkerne  fandt,  at  Berkeley  beviste  for  meget, 
Teologerne,  at  han  beviste  for  lidt.  Biskop  Brownes 
føromtalte  „Analogy  divine"  repræsenterer  den  siste 
Gruppe.  Skotten  Andrew  Baxter  gjorde  gældende, 
at  Berkeleys  Teori  drog  selv  Matematikens  Demon- 
strationer i  Tvivl.  I  et  Brev  til  Samuel  Johnson  kla- 
ger Berkeley  over,  at  han  tvinges  til  at  svare  paa 
Indvendinger,  der  længst  er  besvarede,  og  stadig 
maa  gentage  de  samme  Ting.  En  Dansker  vil  Situa- 
tionen minde  om  Rasmus  Nielsens  Stilling  i  Striden 
om  Tro  og  Viden. 

Berkeley  omtaler  i  et  Brev  til  Prior  fra  denne 
Tid  sin  svækkede  Helbredstilstand,  der  sikkert  stam- 
mede fra  Skuffelserne  med  Bermudasplanen;  han 
føjer  til,  at  han  staar  tidlig  op  hver  Morgen,  hvilket 
bekommer  ham  vel,  og  da  han  ikke  kan  taale  at 
læse,  bruger  han  sine  Morgentimer  til  at  spekulere 
over  matematiske  Problemer.  Frugten  af  disse  Spe- 
kulationer var  den  i  1734  udgivne  „Analyst". 

Det  er  Uendelighedsregningen,  han  her  under- 
kaster en  kritisk  Overvejelse,  samtidig  med  at  han 
svarer  paa  Baxters  Indvending.  Bogen  er  henvendt 
til  „en  vantro  Matematiker",  hvormed  tænkes  paa 
den  berømte  Edmund  Halley  (1646 — 1742).  Der  fore- 
ligger intet  som  helst  officielt  om,  at  denne  store 
Mand  skulde  have  været  „vantro",  men  Addison 
havde  meddelt  Berkeley  en  Anekdote  om,  at  Halley 
ved  et  Besøg  hos  Samuel  Garth  1719,  da  denne  laa 

for  Døden,  havde  omvendt  ham  til  Ateismen.  En 
anden  Anekdote,  rimeligvis  ligesaa  upaalidelig,  be- 
retter, at  Halley  engang  overfor  Newton  fremkom 
med  kristendomsfjendske  Udtalelser,  og  at  Newton 
afvisende  svarede  ham:  „Jeg  har  studeret  disse 
Ting,  det  har  De  ikke."  CSe  Brewsters  „Life  of  New- 
lon".) 

„The  Analyst"  udfører  en  Tanke,  som  var  hen- 
kastet i  syvende  Dialog  af  „Alciphron",  den  nemlig: 
at  Matematiken  fuldt  saa  vel  som  Religionen  bygger 
paa  ubevislige  Forudsætninger,  ja,  at  den  „højere 
Analyse"  gaar  ud  fra  ikke  blot  mystiske,  men  rent- 
ud selvmodsigende  Paastande.  Ved  Differentiationen 
er  Differentialet  en  Størrelse,  og  et  Øjeblik  efter  — 
naar  vi  bortkaster  Differentialer  af  højere  end  første 
Potens  —  er  det  ikke  en  Størrelse.  At  denne  Selv- 
modsigelse, som  belyses  ved  konkrete  Exempler, 
ikke  medfører  fejle  Resultater,  skyldes,  mener  Berke- 
ley, den  Omstændighed,  at  der  stadig  gøres  to  lige- 
store Fejl  i  modsat  Retning,  som  altsaa  ophæver 
hinandens  Virkning'^). 

Man  har  spottet  med  Berkeleys  Angreb  paa  New- 


*)  Det   er  Barrows  „Differential-trekant"  eller  „karakteristiske 
Trekant",  det  navnlig  gaar  ud  over.  Den  Fejl,  derbegaas,  f.Ex. 

i  en  Parabel,  ved  at  sætte  Subtangenten  =  ^  er  ^2  ^ 
(nemlig  Stykket  paa  Abscissen  mellem  Tangenten  og  Kurven) ; 
men   netop   denne   Fejl  ophæves,  naar  Parablens  Ligning 

differentieres,  thi  y2  =  px  giver  efter  Reglen  dy  =  ^2  ^  ^^^ 
kvadrerer  jeg  y+dy,  saa  bortkaster  jeg  jo  netop  i  Ud- 
trykket for  dy  Resten  ^i-^  forat  komme  til  ^^y'  t)egaar 

altsaa  samme  Fejl  som  før  i  modsat  Retning.  En  moderne 
Matematiker  vil  sige,  at  begge  Fejl  er  forsvindende,  naar 
man  gaar  til  Grænsen.  Men  morsomt  nok  har  Carnot  i 
sine  „Reflexions"  1797  netop  anvendt  samme  Ræsonnement 
som  Berkeley  forat  bevise  Differentialregningens  logiske 
Berettigelse.  (Om  hvorvidt  Carnot  kan  antages  at  være  paa- 
virket af  Berkeley  se  Renouviers  Artikel  i  Critique  philo- 
sophique  V.  VI.  Aarg.  p.  100.  —  Her  anført  efter  Penjon.) 

tons  og  Leibnitz'  storartede  højere  Analyse"),  og  det 
maa  strax  indrømmes,  at  han  skyder  langt  over 
Maalet,  naar  han  vil  gøre  dens  Principer  „selvmod- 
sigende". Navnlig  er  det  uheldigt  for  ham,  at  han 
retter  Angrebet  mod  Newton;  med  større  Ret  kunde 
han  have  brugt  det  mod  Leibnitz'  nærmeste  Elever. 
Men  det  maa  paa  den  anden  Side  ikke  overses,  at 
den  højere  Analyses  logiske  Grundlag  ingenlunde 
paa  Berkeleys  Tid  var  sikret,  og  at  hans  Kritik  rime- 
ligvis har  bidraget  sit  til  at  henlede  Opmærksom- 
heden paa  denne  Mangel.  Berkeley  kalder  med  et 
rammende  Billede  Differentialerne  „Spøgelser  af  hen- 
farne Størrelser";  det  skal  være  en  Haan,  men  inde- 
holder Antydningen  af  den  rette  Opfattelse.  Diffe- 
rentialets logiske  Betydning  har  først  det  nittende 
Aarhundrede  klart  og  bestemt  slaaet  fast,  idet 
Grænsebegrebet  („Limen"  og  „limen")  lægges 
til  Grund.  Cauchy  og  Gauss  danner  det  afgørende 
Skel,  men  næsten  alle  foregaaende  store  Matema- 
tikere (D'Alembert,  Lagrange,  Euler  o.  s.  v.)  har 
givet  deres  Bidrag.  Det  intrikate  Spørgsmaal  om, 
hvad  Differentialer  af  højere  Orden  betyder  logisk, 
synes  først  Dr.  Morgan  at  have  givet  et  tilfredsstil- 
lende Svar  paa.  (Se  herom  Mills  „Dissertations"  IV. 
S.  182).  Berkeleys  Kritik  er  altsaa  ikke  simpelt- 
hen en  Skinkritik;  men  uheldigt  er  det,  som  sagt, 
at  han  netop  angriber  Fluxionsregningen,  thi  alle- 
rede i  „Principia  matematica"  havde  Newton  opstillet 
det  infinitesimale  Grænsebegreb  og  bestemt  en  vari- 
abel Størrelses  Tilnærmelse  til  en  Grænseværdi  ved, 
at  Afvigelsen  kan  gøres  „mindre  end  enhver  given 
Størrelse".  (Se  Zeuthen:  „Matematikens  Historie  IL 
1903,  S.  539).  Ser  man  derimod  paa  den  Dristighed, 
hvormed  Bernouillierne  opererer  med  „uendelig  smaa 
Størrelser"  uden  at  gøre  sig  klart,  hvad  dermed  skal 
forstaas*^),  eller  med  uendelige  Rækker,  uden  at  sikre 

*)  Se  f.  Ex.  Eugen  Meyer:  „Humes  und  Berkeleys  Philosophie 

der  Matematik".  1894. 
"**)  Johan  Bernouille  skriver  f.  Ex.  noget  saa  forbløffende  som: 

sig  deres  Konvergens,  saa  maa  man  indrømme  det 
fuldt  berettigede  i  at  raabe  et  advarende  „Stop!" 
G.  Cantors,  Dedekinds,  Kerrys  og  mange  andre  af 
Nutidens  Undersøgelser  over  Grænsebegrebets  Væ- 
sen viser  da  ogsaa,  at  Problemet  ingenlunde  endnu 
er  udenfor  Diskussion.  (Se  iøvrig  H.  Cohen:  „Das 
Prinzip  der  Infinitesimalmetode  und  seine  Geschichte". 
1887.) 

Berkeleys  Angreb  fremkaldte  en  Række  af  For- 
svarsindlæg  fra  matematisk  Side.  Newtons  Ven,  Ja- 
mes Jurin,  skrev,  under  Mærket  Philalethes  Canta- 
brigiensis,  et  forbitret,  næsten  fanatisk  Angreb  paa 
Berkeley:  „Defence  of  Sir  Isaac  Newton  and  the 
British  Mathematicians",  og  en  Irlænder  Walton  ud- 
sendte ligeledes  en  „Vindication  of  Sir  Isaac  New- 
tons Fluxions".  Paa  disse  to  Piecer  svarede  Berkeley 
med  sin  „Defence  of  Freethinking  in  Mathematics" 
1735,  samt  med  et  Brev  til  Walton.  Overfor  Jurin 
hævder  han,  at  han  ikke  har  sagt,  Matematiken 
gjorde  sine  Dyrkere  til  Vantro,  men  kun,  at  en  Del 
mente,  de  kunde  støtte  deres  Vantro  paa  den  exakte 
Videnskab,  medens  en  anden  Del  lod  sig  skræmme 
bort  fra  Kristendommen  af  den  falske  Paastand,  at 
den  ikke  kunde  forenes  med  Videnskaben.  Det  er 
berettiget  Taktik  at  vise  Saadanne,  hvor  uklar  den 
exakte  Videnskab  er  over  sine  egne  første  Forud- 
sætninger. Jurins  Forsøg  paa  at  overvælde  og  knuse 
ham  med  Newtons  Autoritet  afviser  han  med  Vær- 
dighed, saavel  som  hans  fanatiske  Udskældninger. 
Waltons  Indlæg  behandler  han  med  vittig  Ironi.  For- 
resten fortsattes  Striden  mellem  Matematikerne  ind- 
byrdes endnu  en  Snes  Aar,  og  gav  bl.  a.  Colin 
M'Laurin  Anledning  til  at  forfatte  et  af  sine  elegan- 
teste Arbejder.  — 

Gennem  Baxters  Kritik,  der  gennemgaaende  ikke 

„Man  kan  hverken  bevise,  at  de  uendelig  smaa  Størrelser 
er  til,  eller  at  de  ikke  er  til,  men  sandsynligvis  er  de 
til."  (Zeuthen  ,0m  den  historiske  Udvikling  af  Matema- 
tiken som  exakt  Videnskab  1896.  S.  76). 

er  meget  forstaaende,  blev  Berkeleys  Filosofi  kendt 
i  Skotland,  hvor  den  senere  vandt  saa  stor  Indfly- 
delse paa  Reid,  Hamilton,  Stewart  o.  s.  v.  Stewart 
fortæller  (Works  I.  350),  at  en  Del  unge  Studerende 
i  Edinburgh  dannede  et  Samfund  til  nærmere  Un- 
dersøgelse af  Berkeleys  Anskuelse,  og  at  de  korre- 
sponderede med  ham  angaaende  vanskelige  Punkter. 
Desværre  er  denne  Korrespondance  gaaet  tabt,  men 
Berkeley  skal,  ifølge  Stewart,  have  erklæret,  at  Ingen 
forstod  hans  Tanker  bedre  end  de  unge  Skotter. 

19de  Maj  1734  indviedes  Berkeley  til  Biskop  af 
Cloyne.  Det  var  Erstatningen,  man  bød  ham,  for  de 
skuffede  Forhaabninger  om  Kollegiet  paa  Bermudas- 
øerne. Hans  nye  Virkekreds  laa  i  det  sydvestlige  Ir- 
land. Hans  nærmeste  Embedsbroder,  Biskoppen  af 
Cork,  boede  fem  Mil  fra  Cloyne;  det  var  Browne, 
hans  gamle  Lærer  fra  Trinity  College  og  senere  Kri- 
tiker i  „Divine  Analogy".  Berkeleys  Distrikt  inde- 
holdt 44  Kirker  og  var  befolket  af  14,000  Protestanter; 
Katolikerne  havde  88  Kirker  og  80,000  Bekendere. 
Spændingen  mellem  de  to  Konfessioner  var  stærk. 
Berkeley  optraadte  med  Tolerance  og  vandt  sine 
katolske  Undergivnes  Kærlighed.  Egnen  var  fattig, 
men  malerisk  og  romantisk.  Havet  laa  ^  .  Mil  fra 
Bispegaarden ;  dette  Naboskab  forstod  Berkeley  at 
vurdere.  Cloyne  er  det  irske  „Cluain",  som  betyder 
en  Hule  eller  et  Tilflugtssted,  og  et  saadant  blev 
det  for  ham.  Skøndt  man  senere  tilbød  ham  bedre 
Kald  (f.  Ex.  Dublins  Bispestol),  blev  han  i  Cloyne 
til  Aaret  før  sin  Død. 

Hans  huslige  Forhold  var  lykkelige.  Familien 
voxede  stadig.  Børnene  synes  ikke  at  have  været 
stærke;  et  Par  af  dem  døde  som  Smaa,  og  Berkeley 
selv  overvandt  aldrig  helt  den  Rystelse  i  sit  Helbred, 
den  amerikanske  Oplevelse  havde  fremkaldt.  Sam- 
livet med  Hustruen  og  Børnene  var  inderligt  og  rigt. 
Han  opdrog  selv  Drengene  og  havde  især  megen 
Glæde  af  Sønnen  William,  hans  erklærede  Yndling. 
Det  er  tidligere  omtalt,  at  Berkeley  interesserede  sig 

levende  for  Arkitektur;  ogsaa  de  bildende  Kunster 
fyldte  en  Plads  i  hans  aandelige  Liv,  han  havde 
samlet  sig  et  ganske  værdifuldt  Galleri  med  en 
Magdalene  af  Rubens,  Portræter  af  van  Dyck  og 
Kneller  og  enkelte  Italienere.  Mrs.  Berkeley  havde 
Talent  for  Tegning  og  drev  det  endog  til  at  male 
gode  Portræter,  deriblandt  et  af  hendes  Mand,  og 
hele  Familien  var  udpræget  musikalsk.  Man  spillede 
Kvartetter,  og  Berkeley  selv  lærte  paa  sine  gamle 
Dage  at  haandtere  en  Violoncel.  Han  taler  om  disse 
Musikaftener  med  stor  Begejstring  i  sine  Breve. 
Berkeley  er  heri,  som  i  meget  andet,  en  Undtagelse 
fra  sin  Tids  Mænd.  Hverken  Swift,  Steele  eller  Addi- 
son  brød  sig  om  Musik.  (Se  Ad.  Hansen:  Addison. 
S.  50).  Det  er  et  værdifuldt  Bidrag  til  hans  Karak- 
teristik som  Menneske  og  Aand,  at  han  ogsaa  paa 
det  Punkt  var  forud  for  sin  Tid. 

Men  ogsaa  med  Befolkningen  levede  han  i  det 
bedste  Forhold.  Hans  Interesse  for  Irlands  økono- 
miske Fremgang,  som  tidlig  havde  været  vaagen, 
styrkedes  under  Arbejdet  for  at  ophjælpe  de  fattige 
Irlænderes  Stilling.  Den  var  saa  sørgelig  som  kun 
mulig.  Ikke  blot  Katolikerne,  ogsaa  de  talrige  Pres- 
byterianere,  var  udelukkede  fra  alle  offenlige  Em- 
beder. \',.,  af  Befolkningen  sad  inde  med  al  Indfly- 
delse. Det  var  især  de  store  Godsejere,  som  besatte 
Pladserne  i  det  irske  Parlament;  men  dette  kunde 
forresten  kun  sige  Ja  og  Amen  til  den  engelske  Re- 
gerings Beslutninger,  det  var  uden  selvstændigt 
Initiativ.  I  mere  end  et  Aarhundrede  var  Irland  „det 
slettest  regerede  Land  i  Europa"  (Greens  Ord  i  hans 
„History  of  England").  Med  Masser  af  Toldpaalæg 
og  Udførselsforbud  lammedes  den  irske  Industri  og 
Handel  til  Fordel  for  den  engelske.  Irsk  Kvæg  maatte 
f.  Ex.  ikke  indføres  til  nogen  engelsk  Havn,  og  da 
Irland  ansaas  for  bedre  egnet  til  Uldavl  end  Eng- 
land, var  ogsaa  Exporten  af  Uldvarer  forbudt.  Det 
skamløse  Attentat  1724  paa  Irlands  Befolkning,  hvor- 
ved  en  vis  William  Wood   fik   kongelig  Patent  paa 

9* 

at  emittere  108,000  £  i  Half-pences  i  Landet,  blev 
kun  afværget  ved  Swifts  energiske  (og  anonyme) 
Indskriden,  efter  at  han  1726  forgæves  havde  søgt 
at  paavirke  Walpole  til  Gunst  for  Irland. 

Følgen  af  disse  Forhold  var  en  exempelløs  Fat- 
tigdom, Medens  Renten  af  Penge  var  4  pCt.  i  Eng- 
land var  den  i  Irland  10  pCt!  Det  er  betegnende,  at 
Swift  raadede  Mrs.  Johnson  til  at  bo  i  Irland,  fordi 
hendes  lille  Formue  var  meget  mere  værd  dér  end 
i  England.  Baade  gennem  sit  personlige  Arbejde  og 
ved  forskellige  Skrifter  søgte  Berkeley  at  gøre,  hvad 
der  stod  i  hans  Magt,  for  at  forbedre  sine  Lands- 
mænds Kaar.  „Man  kan  ikke  fremme  Protestanternes 
Blomstring  ved  at  lade  hele  det  øvrige  Folk  visne," 
er  hans  kloge  og  retsindige  Dom  over  det  største 
af  de  indre  Misforhold,  og  i  „The  Querist"  kæm- 
pede han  for  at  hidføre  en  retfærdigere  Ordning  af 
Englands  Mellemværende  med  Irland.  Det  skyldes 
Swift  og  Berkeley  mer  end  nogen  Anden,  at  Stillin- 
gen hen  mod  1750  blev  væsenlig  forbedret,  skøndt 
først  William  Pitt  1800  gennemførte  Unionen  og  fik 
de  uretfærdige  Baand,  der  ødelagde  Irlands  Handel, 
løste^^). 

„The  Querist"  udkom  anonymt  i  tre  Dele  1735, 
1736  og  1737  (Dublin).  Bogen  bestaar  af  894  Spørgs- 
maal.  Ved  denne  Form,  som  Newton  havde  anvendt 
overfor  tvivlsomme  videnskabelige  Problemer^),  vil 
Berkeley  formodenlig  antyde,  at  han  her  er  inde 
paa  et  fremmed  Omraade,  skøndt  han  i  Fortalen  til 
Udgaven  1752  bemærker,  at  det  maaske  ikke  kan 
siges  at  ligge  udenfor  en  kristen  Præsts  naturlige 
Virkekreds  at  føde  de  hungrige  og  klæde  de  nøgne. 
Han  har  vel  ogsaa  paa  denne  Maade  villet  moderere 
Fanatismen   hos  Modstanderne;    han   var   Diplomat 


*)  Betegnende  nok   naaede  han  det  kun  ved  at  bestikke  de 

irske  Godsejere  efter  en  større  Maalestok. 
**)  Allerede   Aristoteles   brugte   Formen    i    sine    „Quæstiones 
mechanicæ',  som  vistnok  var  Newtons  Forbillede.  Berkeley 
havde  anvendt  den  i  Slutningen  af  „The  Analyst". 

nok  til  ikke  at  bruge  skarpere  Midler  end  højst 
nødvendigt.  Bogen  er  baade  ved  sit  Emne  og  sin 
Form  blevet  et  af  hans  mest  udbredte  og  mest  dis- 
kuterede Værker.  1750  udgav  han  den  med  sit  Navn 
paa  Titelbladet  i  en  noget  ændret  Skikkelse. 

Berkeleys  nationaløkonomiske  Anskuelser  er  na- 
turligvis væsenlig  merkantilistiske,  men  paa  flere, 
ikke  helt  uvæsenlige  Punkter  peger  han  frem  mod 
en  rigtigere  Opfattelse,  ja,  paa  ét  Punkt  frem  mod 
selve  Adam  Smith  („Wealth  of  nations"  kom  1776.) 
Hans  ledende  Tanke  er,  at  et  Lands  Rigdom  beror 
paa  dets  Industri.  Land  og  Penge  er  kun  Værdier, 
forsaavidt  de  anvendes  og  anvendes  rigtigt. 
Folkets  Arbejde  skaber  dets  Velstand;  Dovenskab 
og  Overdaadighed  er  Kilderne  til  dets  Ulykke;  den 
første,  i  Forbindelse  med  Uvidenhed  og  Overtro, 
ødelægger  de  menige,  den  anden  de  højere  Klasser 
i  Samfundet.  Holland  er  et  Exempel  til  Efterfølgelse, 
Spanien  et  Exempel  til  Afskrækkelse.  Berkeley  be- 
kæmper den  fejlagtige  Anskuelse,  at  et  Lands  Rig- 
dom beror  paa  dets  rede  Penge,  at  Export  af  Guld 
er  skadelig.  Import  gavnlig  for  Landet.  Penge  er  kun 
et  Symbol,  („a  ticket  or  counter").  Havde  han  ud- 
dybet denne  Tanke,  siger  Mill  („Dissert"  IV.  S.  184), 
saa  havde  han  anticiperet  Adam  Smiths  Ideer. 

Blandt  de  Midler,  hvormed  han  vil  forbedre  Ir- 
lændernes Vilkaar,  skal  jeg  nævne  de  mest  karak- 
teristiske. Han  foreslaar  som  det  første  og  vigtigste 
Middel  Oprettelsen  af  en  irsk  Nationalbank  under 
Parlamentets  Kontrol;  det  fornødne  Garantifond  skal 
tilvejebrmges  ved  en  Skat  paa  Vin,  Silke  og  Knip- 
linger. En  saadan  Bank  vil  koncentrere  Landets 
Pengeforretninger  og  skaffe  Betingelserne  for  større 
industrielle  og  kommercielle  Foretagender.  Endvidere 
skal  der  oprettes  en  Møntanstalt  —  (Berkeley  hylder 
„Greshams  Lov:":  at  de  daarligste  Pengestykker 
jager  de  bedste  ud  af  Landet)  —  og  den  skal  navn- 
lig lægge  sig  efter  at  mynte  Smaamønt,  thi  Berkeley 
har  den  Mening,  at  en  halv  Million  i  Sølv  er  mere 

værd  for  et  Land  end  fem  Gange  saa  meget  i  Guld.  — 
Love  bør  udstedes,  som  hæmmer  Luxus  og  fremmer 
Sparsommelighed.  Folkets  Sans  for  god  og  sund 
Levemaade  bør  vækkes.  At  efterligne  Franskmæn- 
dene, som  lever  under  ganske  andre  Forhold  end 
Irlænderne,  kan  ikke  være  gavnligt;  Levevis  og  Le- 
delse bør  begge  være  nationale.  Det  er  ikke  fattig 
Levevis,  han  ønsker;  tvertimod  spørger  han,  om  ikke 
de  irske  Bønder  vilde  være  flittigere,  dersom  de 
spiste  Oxesteg  i  Stedet  for  sur  Mælk  og  Kartofler 
og  gik  med  Sko  i  Stedet  for  at  gaa  barbenede.  Den 
frygtelige  Svinagtighed  i  de  irske  Hjem  bør  mod- 
arbejdes ved  Mulkt  paa  Urenlighed.  Man  maa  kunne 
bruge  Forbrydere  til  offentligt  Arbejde  i  Stedet  for 
at  sende  dem  til  Amerika.  Berkeley  er  principiel 
Modstander  af  Dødsstraffen.  De  fattige  bør  man 
støtte  ved  at  styrke  deres  Æresfølelse  og  vække 
Haabet  hos  dem;  disse  to  Faktorer  er  vigtige  Mo- 
tiver til  frugtbart  Arbejde,  og  hvor  de  mangler,  eller 
er  svækkede,  synker  Nationens  Velstand  bestandig 
lavere.  Menigmand  er  Samfundslegemtts  fine  Haarkar- 
net;  Forstyrrelse  her  spores  gennem  hele  Organismen. 

Til  Fremme  af  Industrien,  navnlig  Forarbejdelsen 
af  Uldvarer,  Tøjer  og  Tæpper  bør  der  oprettes  Tegne- 
skoler og  lignende  Institutioner;  Irland  maa  kunne 
konkurrere  med  Flandern  og  Frankrig.  Særlig  anbe- 
faler Berkeley  Dyrkning  af  Hamp;  det  er  en  Fejl, 
at  altfor  meget  Land  anvendes  til  Faareavl  ( —  Re- 
geringen forbød  at  jorde  Folk  i  Lærred,  da  det  var 
for  kostbart  ).  Ogsaa  Papir,  som  indførtes  fra  Ve- 
nedig og  Genua,  maa  England  og  Irland,  hvor  saa 
meget  Linned  forbruges  aarlig,  kunne  levere  til- 
strækkelig af  til  eget  Brug. 

Kunsten  bør  udvikles.  Uden  sine  Statuer  og 
Malerier  vilde  Florenz  og  Rom  være  fattige  Byer. 
De  smaa  Husmandsbrug  bør  opmuntres,  da  de  giver 
relativt  større  Udbyttte  end  de  store  Godser.  Handel 
med  Udlandet  betragter  Berkeley  paa  merkantilistisk 
Vis  som  et  nødvendigt  Onde,  der  bør  reduceres  til 

det  mindst  mulige*).  Selv  om  der  var  en  Kobbermur 
paa  tusind  Fod  rundt  om  Irland,  vilde  det  alligevel 
kunde  blomstre  ved  sin  egen  Kraft.  De  ni  Tiende- 
dele af  Indførselen  fra  Udlandet  bruges  til  forfænge- 
lig og  skadelig  Luxus.  Navnlig  bør  de  franske  Vine 
beskattes  med  høj  Told,  saa  meget  mere  som  Frank- 
rig intet  indfører  af  engelske  Produkter.  Berkeley  er 
Afholdsmand,  men  anbefaler  subsidiært  at  indføre 
italienske  Vine  i  Stedet  for  franske.  Den  indre  Han- 
del bør  fremhjælpes  ved  gode  Landeveje  og  Kanaler. 
Det  er  en  Fordom,  at  denne  Handel  ingen  Fordel 
bringer  Landet,  fordi  den  ikke  fører  Penge  ind;  at 
Velvære  spredes  og  Savn  afhjælpes,  er  en  Vinding, 
Penge  er  det  derimod  i  og  for  sig  ikke. 

Der  bør  offenliggøres  statistiske  Meddelelser  hvert 
Aar  om  Handelsforholdene,  for  at  man  kan  se,  i 
hvilke  Brancher,  der  er  mest  Efterspørgsel;  Berkeley 
er  ved  sit  Krav  paa  statistisk  Materiale  („politisk 
Aritmetik")  langt  forud  for  sin  Tid. 

Oplysningen  bør  fremmes  saa  meget  som  mulig, 
ogsaa  blandt  Menigmand;  enhver  Fjende  af  den  er 
en  „Gothe"  (a  Goth).  Der  maa  oprettes  en  aarlig 
Bogmesse  og  et  nyt  Kollegium,  der  kan  yde  Trinity 
College  i  Dublin  en  gavnlig  Konkurrence.  Til  begge 
Kollegier  bør  Katoliker  have  Adgang,  forat  de  ikke 
skal  tvinges  til  Udlandets  Universiteter.  Berkeley 
minder  med  Stolthed  om,  at  det  var  Irlændere,  der 
stiftede  Skolen  i  Oxford  og  engang  i  Middelalderens 
første  Tid  var  hele  Evropas  Lærere. 

Staten  skal  have  sin  Opmærksomhed  henvendt 
paa  at  fremme  de  Ægteskaber,  som  kan  antages  at 
give  det  bedste  Afkom.   En  praktisk  Foranstaltning 

*)  1  en  Afhandling  „A  proposal  for  the  universal  use  of  irish 
manufactures"  havde  Swift  alierede  1720  raadet  Irlænderne 
til  at  bruge  deres  egen  Industris  Frembringelser  i  Stedet 
for  Englands.  Swift  stiller  sig  i  sin  Lokalpatriotisme  skarpt 
baade  overfor  Englænderne  og  overfor  den  katolske  Del  af 
Irlænderne;  Berkelej^  er  trods  sin  Religiøsitet,  eller  vel  paa 
Grund  af  den,  tolerant  og  gør  ingen  Forskel  paa  Trosbe- 
kendelserne, naar  Talen  er  om  den  nationale  Velfærd. 

vilde  det  allerede  være,  om  Medgiften  afskaffedes; 
thi  den  er  Skyld  i,  at  rige  Arvinger  giftes  med  rige 
Mænd,  hvorved  Formuerne  ophobes  paa  en  usund 
Maade,  i  Stedet  for  at  fordeles.  Der  bør  oprettes 
Hospitaler  for  Forældreløse  og  Hittebørn,  og  Udgif- 
ten hertil  paalignes  Pebersvendene.  Den  merkanti- 
listiske Anskuelse,  at  en  talrig  Befolkning  er  en 
økonomisk  Værdi  —  Berkeley  misunder  Kina  —  er 
dog  i  „The  Querist"  noget  modereret  ved  den  vigtige 
Tilføjelse,  at  Befolkningen  bør  være  „vel  ernæret, 
have  god  Mad".  Samfundet  skal  skaffe  ethvert  Men- 
neske Arbejde;  Enhver  har  Ret  til  de  nødvendige 
Existensbetingelser.  Tiggere  og  Drivere  maa  tvinges 
til  Arbejde  i  Samfundets  Tjeneste,  men  saa  ogsaa 
have  deres  Løn.  Det  vilde  være  ønskeligt,  om  Irlands 
velhavende  Indvaanere  anbragte  deres  Penge  i 
smukke  Huse  i  Stedet  for  i  Klæder.  Navnlig  synes 
de  irske  Damer  at  have  drevet  det  vidt  i  Retning  af 
personlig  Luxus.  —  Tilsidst  henvender  Berkeley 
ogsaa  Opmærksomheden  paa  Irlands  Fiskeri,  som 
stod  meget  lavt,  og  undrer  sig  over,  at  et  kvægav- 
lende Land  ikke  kan  konkurrere  med  Schweiz  og 
Holland  i  Ostefabrikationen. 

Berkeley  virkede  ikke  blot  paa  denne  Maade 
(som  Forfatter)  til  sin  Fødeøs  Fremgang,  han  tog 
personlig  Del  i  Arbejdet.  I  sit  Distrikt  oprettede  han 
en  Arbejdsanstalt  for  Tiggere  og  Vagabonder,  holdt 
privat  Skole  for  Egnens  Ungdom,  uddelte  gratis 
Hampefrø  og  Hørfrø  o.  s.  v.  Konen  holdt  Spinde- 
skole,  og  Børnene  i  denne  fik  Betaling  for  deres 
Spind  med  Paalæg  om  ikke  at  aflevere  Pengene  til 
deres  Forældre,  men  købe  sig  varme  Klæder  for 
dem.  Tillige  styrede  Mrs.  Berkeley  den  store  Hus- 
holdning og  Landbruget,  som  beskæftigede  langt 
over  100  Folk.  Det  var  et  udadtil  virksomt  og  ind- 
adtil aandelig  fyldt  Liv,  som  levedes  i  Cloynes 
Bispegaard. 

Et  af  de  vanskeligste  Punkter  for  en  samvittig- 
hedsfuld   irsk   Gejstlig    at    klare   var  Forholdet   t^il 

Katolikerne.  De  var  jo  langt  den  talrigste  Del  af 
Befolkningen,  og  den  frygtelige  Underkuelse,  de 
baade  offenlig  og  privat  var  Genstand  for,  gjorde 
naturligvis  paa  Forhaand  ikke  deres  Sindelag  over- 
for den  officielt  ansatte  protestantiske  Gejstlighed 
særlig  velvilligt.  Berkeley  vandt  imidlertid  Katoliker- 
nes  Hengivenhed;  deres  Præster  bragte  ham  offen- 
lig en  Taksigelse  og  samvirkede  bestandig  loyalt  med 
ham.  En  Tale  fra  hans  første  Bispevisitats  er  bevaret. 
Heri  paalægger  han  sine  Præster  at  optræde  broder- 
ligt og  hensynsfuldt  overfor  Katolikerne;  de  er  lige 
saa  vel  som  Protestanterne  Medlemmer  af  den  hel- 
lige almindelige  Kirke  og  bekender  Troen  paa  Kristus 
som  Frelseren.  Men  selv  om  de  var  Hedninger, 
skyldte  kristne  Præster  dem  Omsorg  og  broderligt 
Sind.  Den  første  Betingelse  for  at  vinde  Katolikerne 
for  den  engelske  Kirke  er  at  indgyde  dem,  rent 
menneskelig  set,  Tillid  og  Agtelse  for  dens  Repræ- 
sentanter. I  Disputer  bør  man  gaa  ind  paa  deres 
Argumenter,  idet  man  saavidt  muligt  sætter  sig  i 
deres  Sted,  og  man  maa  fremfor  alt  vogte  sig  for 
at  krænke  deres  Følelser.  Opgaven  er  at  overbevise, 
ikke  at  triumfere  og  ydmyge.  I  saa  udstrakt  Maale- 
stok  som  muligt  maa  Prækener  i  irsk  Tungemaat 
anbefales.  Endelig  beder  Berkeley  sine  Embedsbrødre 
om  at  holde  statistisk  Regnskab  med  Katolicismens 
Fremgang  eller  Tilbagegang  i  deres  Sogne. 

Berkeley  var  den  eneste  irske  Biskop,  som  i  An- 
ledning af  det  siste  Stuart-oprør  1745  henvendte  sig 
med  Advarsel  og  Formaning  ogsaa  til  sine  katolske 
Undergivne  og  vandt  deres  fulde  Tilslutning.  Og  i 
„A  Word  to  the  Wise"  opfordrer  han  de  katolske 
Gejstlige  til  at  deltage  i  hans  Arbejde  for  Irlands 
økonomiske  Fremgang.  Han  giver  en  levende  Skil- 
dring af  de  irske  Bønders  Fattigdom  og  Usselhed  — 
bl.  a.  meddeler  han  det  interessante  Træk,  at  han 
i  de  engelske  Kolonier  i  Amerika  har  hørt  Negrene 
sige:  hvis  Negrene  ikke  var  Negre,  vilde  Irlænderne 

være  det  — ,  og  han  viser,  at  Ingen  bedre  end  de 
katolske  Præster  kan  vække  Befolkningen  af  dens 
Søvn.  Navnlig  opfordrer  han  til  Virksomhed  for 
Renlighedens  Udbredelse;  „dermed  er  det  Halve 
vundet".  Katolikerne  svarede  med  en  varm  Takke- 
skrivelse til  Berkeley  og  tog  med  Iver  Arbejdet  op. 
Et  Vidnesbyrd  om  deres  Beredvillighed  til  at  følge 
hans  Raad  var  Bestemmelsen  om  for  Fremtiden  at 
formindske  Antallet  af  katolske  Helligdage  i  Irland 
ganske  betydeligt. 

En  af  de  Mænd,  der  havde  fulgt  Berkeley  til 
Amerika  forat  deltage  i  hans  Kollegiums-Gerning, 
var  John  James,  en  udmærket  Mand,  som  efter  sin 
Tilbagekomst  til  England  1736  stadig  stod  i  Brev- 
vexling  med  Berkeley.  Denne  Mand  meddelte  1741 
Berkeley  sin  Beslutning  at  træde  over  til  den  ka- 
tolske Kirke.  Berkeley  svarede  med  et  langt  Brev, 
hvori  han  i  de  kærligste  Udtryk  drøfter  Sagen  med 
ham.  Han  indrømmer,  at  de  katolske  Kirkefædre  og 
Skolastikere  har  givet  langt  betydeligere  Bidrag  til 
Udviklingen  af  Kristendommens  Tankeindhold  end 
de  protestantiske  Forfattere;  men  han  hævder  ligesaa 
bestemt,  at  de  ældre  kristne  Lærere  ikke  sympatise- 
rer med  de  specifik  katolske  Dogmer:  Pavedømmet, 
Afladen,  Skærsilden  o.  s.  v.  Derefter  gaar  han  ud- 
førlig ind  paa  alle  Katolikernes  Argumenter  og  søger 
at  gendrive  dem,  men  slutter  med  at  opfordre  Ven- 
nen til  at  fremsætte  sine  Tanker  og  om  mulig  over- 
bevise ham.  „Thi  jeg  vil  kun  Sandheden."  Hele 
Brevet  aander  den  inderligste  Kærlighed.  Tre  Maa- 
neder  senere  døde  James  uden  at  have  udført  sin 
Beslutning  og  testamenterede  hele  sin  store  Formue 
—  han  var  Baronet  og  den  siste  af  sin  Slægt  —  til 
Berkeley,  som  bestemt  vægrede  sig  ved  at  modtage 
den.  Den  blev  saa  fordelt  mellem  godgørende 
Stiftelser. 

Inden  jeg  gaar  over  til  den  siste  Fase  i  Berke- 
leys Forfatterskab,    skal   jeg   blot  endnu  omtale   et 

mindre  Skrift  som  fremkaldtes  ved  en  Bevægelse  i 
Irland  af  særlig  uhyggelig  Art.  En  Maler  ved  Navn 
Peter  Lens  havde  stiftet  en  Sekt,  som  kaldte  sig 
„Biasters"  (Forbandere).  Dens  „Religion"  bestod  i 
Djævledyrkelse.  Under  de  Forhør,  der  blev  afholdt 
over  Lens,  tilstod  han,  at  han  havde  anraabt  Djæ- 
velen, drukket  paa  hans  Velgaaende  og  udtalt  de 
mest  haarrejsende  Gudsbespottelser.  Berkeley  mødte, 
da  Sagen  kom  for  i  det  irske  Parlament,  og  holdt 
fra  Biskopbænken  en  ildfuld  Tale  om  de  Forholds- 
regler, som  maatte  tages  overfor  Ondet.  Kort  i  For- 
vejen havde  han  udsendt  „En  Afhandling,  rettet  til 
Øvrigheden,  foranlediget  ved  de  siste  Tiders  uhyre 
Løsagtighed  og  Vantro."  Dette  Skrift  slutter  sig  i  sin 
Tankegang  til  hans  tidligere  etisk-religiøse  Skrifter, 
men  enkelte  Antydninger  viser,  at  hans  Grundsyn 
har  undergaaet  Ændringer,  der  peger  i  Retning  af 
det  ejendommelige  Standpunkt,  han  udvikler  i  „Siris". 
Han  gør  Religionen  til  Etikens  nødvendige  Forud- 
sætning. „En  indre  Følelse  af  Ærefrygt  for  Guds 
Majestæt  er  det  eneste,  der  kan  fremavle  og  bevare 
en  sand  Ærbødighed  for  den  ringere  jordiske  Maje- 
stæt i  alle  dens  forskellige  Grader  og  Former.  Au- 
toritetens første  Led  er  fæstet  til  Guds  Trone")." 
„Religion  er  det  Centrum,  som  forener,  det  Kit,  som 
forbinder  de  forskellige  Led  eller  Medlemmer  af  et 
socialt  Hele."  Berkeley  blotter  den  herskende  Over- 
tro paa  de  uvurderlige  Følger  af  Ændringer  i  Re- 
geringsformerne, navnlig  i  republikansk  Retning;  det 
er  Sindelaget,  alt  kommer  an  paa.  Aabenlys  Guds- 
bespottelse bør  ikke  taales,  men  Straffe  og  Lov- 
paragraffer  holder   ikke   i   Længden   Undergangens 


Sign.  for  dette  Udtryks  Vedkommende  (der  faar  Betydning 
senere)  Bacons  Ord  i  „Adv.  of  learning" :  „Naar  en  Mand 
betragter  Aarsagernes  Afhængighed  og  Forsynets  Værker, 
vil  han  let  komme  til  den  Anskuelse,  i  Overensstemmelse 
med  Digterens  Allegori,  at  det  yderste  Led  af  Naturens 
Kæde  er  befæstet  til  Foden  af  Juppiters  Trone." 

Bølge  tilbage.  Der  paahviler  hvert  enkelt  Medlem  af 
Samfundet  et  personligt  Ansvar  for,  hvorledes  han 
virker  ved  sit  Ord  og  Exempel,  først  og  fremmest 
for,  hvad  han  gør  ud  af  sit  eget  indre  Menneske. 
Religion  er  Samfundsfølelse  og  Sammenhængsbe- 
vidsthed;  uden  en  saadan  kan  intet  Samfund  i 
Længden  opretholdes. 


IX. 
„Siris".  Siste  Leveaar  og  Død. 

Vinteren  1739 — 40  var  saa  streng,  at  der  blev 
ligefrem  Hungersnød  i  Berkeleys  fattige  Distrikt. 
Han  gjorde,  hvad  der  stod  i  hans  Magt  forat  lette 
de  Ulykkelige  deres  Byrde.  Hver  Mandag  Morgen 
uddelte  han  20  £  blandt  de  fattige,  og  hans  Køkken 
stod  til  Stadighed  aabent  for  de  hungrige.  En  Mor- 
gen mødte  han  ved  Husandagten  uden  Pudder  i 
Haaret  og  befalede  sine  Folk  at  følge  hans  Exempel: 
Melet  kunde  finde  en  bedre  Anvendelse.  Som  det 
plejer  at  gaa,  efterfulgtes  Nøden  i  de  følgende  Aar 
af  pestagtige  Sygdomme.  Navnlig  Kopperne  rasede 
epidemisk.  Den  fattige  Egn  havde  ingen  faste  Læger; 
Berkeley  maatte  hjælpe  ogsaa  her.  I  et  Brev  til  Ja- 
mes af  7de  Juni  1741  siger  han,  at  han  er  sin  Fa- 
milies og  Naboernes  „eneste  Læge".  I  Amerika 
havde  han  erfaret,  at  Indianerne  anvender  Tjærevand 
mod  Kopper.  Han  prøvede  dette  Middel,  og  med  et 
Held,  der  overraskede  ham  og  kastede  hans  Aand 
ind  i  en. helt  ny  Række  af  Tanker.  Dem  er  det,  han 
giver  Udtryk  i  sit  siste  filosofiske  Arbejde.  Han  skrev 
paa  det  i  flere  Aar;  intet  af  hans  Skrifter,  siger  han 
selv,  kostede  ham  saa  megen  Anstrengelse  som  dette. 

Forat  forstaa  Karakteren  af  dette  hans  nye  og 
siste  Standpunkt  maa  man  vide,  at  han  i  Mellem- 
tiden —  allerede  under  sit  amerikanske  Ophold  — 
havde  fordybet  sig  i  den  antike  Filosofi.  Navnlig 
Plato   og  Plotin,    som   han  vistnok  studerede  med 

Ficinos  Kommentarer,  greb  ham  stærkt  og  gjorde 
det  klart  for  ham,  at  han  i  sine  tidligere  Skrifter 
var  gaaet  alt  for  let  hen  over  afgørende  Punkter, 
Rimeligvis  har  ogsaa  de  logiske  Konsekvenser  af 
„Principles"  og  „Alciphron"  givet  hans  Tænkning 
nye  Impulser.  Berkeley  stod  som  Aand  aldrig  stille; 
hans  Liv  er  en  stadig  Udvikling.  Endnu  kan  det  an- 
føres, at  Biskop  Laws  ejendommelige  Platonisme, 
som  den  bl.  a.  ytrer  sig  i  hans  Skrift  mod  Tindal, 
maaske  har  været  af  Betydning  for  denne  siste  Fase 
i  Berkeleys  Filosofi,  skøndt  han  intetsteds  siger  det 
direkte. 

„Siris",  som  Bogen  kom  til  at  hedde  i  anden 
Udgave,  der  fulgte  faa  Uger  efter  første,  er  et  græsk 
Ord  og  betyder  en  Kjæde;  det  almindelige  græske 
Ord  er  „Seira".  Berkeley  meddeler  i  „The  second 
letter  to  Thomas  Prior"  (Works  III.  S.  319),  at  Ægyp- 
terne kaldte  Nilen  Siris,  og  han  sammenligner  sit 
Verdensprincip  med  denne  Flod,  fordi  dens  Kilde 
er  skjult,  medens  dens  Vand  gennem  utallige  Arme 
befrugter  det  omliggende  Land.  Den  fuldstændige 
Titel  lyder:  „Siris,  en  Kæde  af  filosofiske  Reflexioner 
og  Undersøgelser  over  Tjærevandets  udmærkede 
Egenskaber  samt  over  forskellige  andre  Emner,  der 
er  forbundne  med  hinanden." 

Denne  mærkelige  Bog,  der  „begynder  med  Tjære- 
vand og  ender  med  Treenigheden",  giver  først  en 
udførlig  Redegørelse  for  Berkeleys  Tilberedelse  af 
Tjærevandet  (Recepten  ændres  iøvrig  jævnlig  i  de 
senere  Smaaskrifter  om  Emnet),  samt  Resultaterne 
af  hans  Kure.  De  synes  forbausende.  Selv  tog  han 
hver  Dag  i  flere  Aar  sin  Dosis;  Familien  brugte  det 
ligesaa  stadig.  Ikke  blot  for  Kopper,  men  for  næsten 
alle  Sygdomme  viste  Midlet  sig  virksomt,  bl.  a.  for 
Gigt,  som  Sydenham  havde  vist  stammer  fra  slet 
Fordøjelse.  Ogsaa  til  Forbindinger  mod  Saar  an- 
vendte Berkeley  det.  Det  er  vanskeligt  at  sige  noget 
afgørende  for  eller  imod  denne  Del  af  Værket.  Maa- 
ske er  det  de  antiseptiske  (carbonale)  Bestanddele 

af  Tjæren,  der  i  adskillige  Tilfælde  har  gjort  en 
heldig  Virkning.  Nutidens  Læger  bruger  ikke  Berke- 
leys „Panacéa" ;  men  hvem  kan  vide,  om  ikke  kom- 
mende Opdagelser  vil  godtgøre,  at  der  ligger  en 
eller  anden  Sandhed  skjult  bag  hans  Paastande? 
Sligt  er  hændet  før.  I  Thomas  Priors  „Authentic 
Narrative  of  the  succes  of  Tar-water"  meddeles 
mange  Tilfælde  af  højst  overraskende  Art,  f.  Ex. 
Kaptajn  Drapers  beedigede  Erklæring,  at  han  under 
en  Siavetransport  i  Guineabugten  brugte  Tjærekuren 
mod  en  Koppeepedemi  ombord;  af  180  Patienter 
kom  179  sig,  og  den  ene,  som  døde,  havde  ikke 
været  at  formaa  til  at  indtage  Midlet.  Adskillige 
samtidige  Læger  udtaler  sig  med  Begejstring  om 
Berkeleys  „Opdagelse",  f.  Eks.  Dr.  Linden  i  hans  Bog 
om  lægende  Vande  1752.  Ogsaa  Fielding  nævner 
Berkeley  og  hans  Tjærekur  beundrende  i  Indlednin- 
gen til  sin  „Voyage  to  Lisbon".  Endog  saa  sent  som 
1789  anerkender  Dr.  Cullen  i  sin  „Materia  medica" 
Tjærevandets  Betydning.  Mange  Læger  var  paa  den 
anden  Side  erklærede  Modstandere,  især  da  Midlet 
kom  paa  Mode,  og  der  omkring  i  Europa  oprettedes 
Anstalter  til  Fabrikation  af  Tjærevand").  Jenners  Op- 
dagelse af  Vaccinen  er  50  Aar  senere  end  Berke- 
leys „Siris". 

„Siris"  udkom  i  tre  Oplag  1744.  I  1746  og  47 
fulgte  nye  Oplag.  I  de  følgende  Aar  oversattes  den 
paa  fransk,  portugisisk,  tysk  og  hollandsk. 

For  nærværende  Afhandlings  Formaal  er  den 
medicinske  Side  af  Sagen  naturligvis  af  mindre  In- 
teresse. Fra  sit  Udgangspunkt,  Tjærevandet,  gaar 
Berkeley  over  til  de  „forskellige  andre  Emner",  idet 


*)  Medens  Holberg  stillede  sig  skeptisk  til  Tjærevandet  (Ep. 
I.  71)  var  Hans  Gram  en  begejstret  Tilhænger.  Ligesaa  den 
højt  ansete  svenske  Børnelæge  Rosen,  hvis  Hovedværk  ud- 
kom saa  sent  som  1765.  (Se  Jul.  Petersen:  „Den  danske 
Lægevidenskab"  1700—1750  S.  123).  Endnu  for  100  Aar 
siden  anvendtes  Tjærevand  paa  vore  Hospitaler  mod  visse 
Slimhindebetændelser. 

han  opkaster  Spørgsmaalet:  hvoraf  kommer  Tjære- 
vandets  helbredende  Egenskaber? 

Undersøgelsen  begynder  med  en  botanisk  Ind- 
ledning, der  viser  en  paa  den  Tid  mærkelig  For- 
staaelse  af  Planternes  fysiologiske  Funktioner.  Grew 
havde  ganske  vist  1682  grundlagt  Plantefysiologien, 
og  de  epochegørende  botaniske  Opdagelser  ved 
Mikroskopets  Hjælp  var  netop  da  i  deres  Begyn- 
delse, men  det  er  alligevel  mere  i  Kraft  af  en  ge- 
nial Gælning  end  grundet  paa  videnskabelig  Kend- 
skab, naar  Berkeley  tilskriver  Planten  Aandedræt, 
Blodomløb,  Fordøjelses-  og  Forplantningsvirksomhed 
i  gennemført  Analogi  med  Dyret  og  Mennesket.  De 
æteriske  Olier,  som  bindes  i  Harpixen,  er  „Plantens 
Sjæl",  eller  rettere:  denne  Sjæl,  som  „navnlig  findes 
i  Barkens  og  Frøets  Geller",  bindes  af  hine  Olier, 
da  den  ellers  vilde  forflygtiges.  Den  bliver  til  ved 
Solens  Indflydelse,  som  Berkeley  erklærer,  er  noget 
mere  end  blot  Varme,  uden  dog  nærmere  at  oplyse, 
hvad  dette  „mere"  monne  være.  Som  Farverne  efter 
Newtons  Lære  alle  indesluttes  i  Sollyset,  saaledes 
ligger  ogsaa  alle  Livsprincipets  elementære  Bestem- 
melser deri.  Med  Rette  gjorde  Grækerne  Solguden 
til  Lægekunstens  Herre.  Livsprincipet  kan  bedst  sym- 
boliseres ved  Ilden;  men  vi  maa  saa  tænke  os  denne 
som  en  „usynlig  Ild",  der  gennemtrænger  og  opliver 
alle  Organismer.  Den  stammer  fra  Solen;  den  syn- 
lige Ild  er  kun  en  af  dens  Virkninger.  Al  Ild  og  alt 
Liv  har  sin  Kilde  i  Solen.  Luften  er  Gennemgangs- 
ledet og  Oplagsstedet  for  den  usynlige  Ilds  Frem- 
bringelser. Det  vældige  Ildprincip  er  altid  rede  til  at 
virke,  fordi  Luften  omgiver  Alt.  „Tingenes  Sæd  sy- 
nes at  ligge  latent  i  Luften,  rede  til  at  vise  sig,  naar 
de  finder  en  passende  Jordbund, Hele  At- 
mosfæren synes  levende."  Al  Forraadnelse  og  al 
Generation  er  derfor  umiddelbart  knyttet  til  Luften 
og  umulig  uden  denne.  Klinger  dette  ikke  næsten 
som  en  Anelse  om  Bakterier  og  Infusorier?  Luftens 
Kemi  var  dengang  saa  godt  som  et  terra  incognita. 

Forresten  er  Berkeleys  kemiske  Fantasier  om  „Syrer" 
og  „Salte"  ganske  middelalderlige;  det  var  desværre 
ikke  Boyle,  men  Homberg,  han  fulgte. 

Gennem  Tjærevandet  finder  nu  Ildprincipet,  der 
er  særlig  stærkt  koncentreret  i  hint"),  en  ny  Vej  til 
den  menneskelige  Organisme  og  virker  støttende 
og  fremmende  paa  dennes  oprindelige  Livsprincip, 
navnlig  paa  den  assimilerende  Virksomhed. 

Den  usynlige  Ide,  der  altsaa  vel  maa  tænkes  som 
en  Enhed  af  Lys,  Varme,  alle  elementære,  saavel 
som  alle  organiske  Kræfter,  er  det  fysiske  Bevægel- 
sesprincip.  Den  mekaniske  Forklaring  af  Tilværelsen, 
der  vil  aflede  de  højere  Former  af  de  lavere,  er 
selvmodsigende;  Verden  forestiller  man  sig  bedst  i 
Skikkelse  af  et  levende  Væsen,  hvis  Vitalprincip  er 
den  usynlige  Ild.  Længere  kan  Fysiken  ikke  bringe 
os**). 

Men  al  fysisk  Realitet  er  et  Tegnsprog,  hvori 
Gud  udtaler  sin  Villie.  Ad  den  metafysiske  Slutnings 
Vej  føres  vi  til  „Kædens"  øverste  Led:  den  aktive 
Intelligens.  De  to  yderste  Led  er  altsaa  ulegemlige, 
nemlig  Gud  og  Sjælen  (Menneskets  eller  Dyrets); 
de  mellemliggende  Led  er  fysiske,  legemlige,  og  af 
dem  er  den  usynlige  Ild  det  øverste.  Tilværelsen  er 
en  sammenhængende  Enhed,  hvori  alle  enkelte  Led 
€r  betingede  ved  Sammenhængen.  „Som  en  By  hol- 
des sammen  ved  Enighed,  hvis  Aarsag  er  Loven, 
saaledes  holdes  Verden  sammen  ved  en  Harmoni, 
hvis  Aarsag  er  Gud."  (§  279). 

De  hidtil  fremstillede  Tanker  lod  sig  til  Nød 
forene  med  Teismen  i  „Principles"  og  „Alciphron". 
De   mellemliggende   etiske   Reflexioner  har  nærmet 


*)  I  Platons  „Timæos"  (60)  omtales  Tjære  som  et  af  Ild  sær- 
lig imprægneret  Stof. 
**)  Cudworth  (1617—1688)  har  med  sin  Lære  om  ,den  plastiske 
Natur"  som  Mellemled  mellem  Gud  og  Verden  tildels  fore- 
grebet dette  Punkt  i  Berkeleys  nye  Lære.  (Se  .The  true 
intellectual  system  of  the  universe'  1678.)  Han  har  dog 
neppe  paavirket  Berkeley  direkte. 

den  hele  Anskuelse  mere  til  Panteismen  end  før; 
men  Berkeley  værger  sig  udtrykkelig  mod  den  Me- 
ning, at  han  skulde  ville  fortone  Gud  til  et  imma- 
nent, upersonligt  Verdensprincip,  og,  som  vi  skal 
se,  er  han  sikkert  ogsaa  berettiget  til  fremdeles  at 
kalde  sin  Verdensanskuelse  Teisme  trods  den  Ven- 
ding mod  Kollektivisme,  der  er  ejendommelig  for 
„Siris". 

Men  vi  kommer  nu  til  et  Punkt,  hvor  Berkeley 
ligefrem  gaar  mod  sin  tidligere  Lære.  Det  er  med 
Hensyn  til  Principet  for  Gudserkendelsen.  Tidligere 
havde  han,  i  Overensstemmelse  med  Locke  (eller 
rettere  i  Konsekvens  af  ham),  lært,  at  al  vor  Erken- 
delse stammer  fra  Sansningen  („Ideerne"),  og  paa- 
vist  erkendelsesteoretiske  Konsekvenser  heraf.  Til  sin 
Sensualisme  knyttede  han  saa  umiddelbart  sin 
Teisme  ved  at  opfatte  Sanseindtrykkene  som  et 
Tegnsprog,  hvori  Gud  meddeler  sig  til  Mennesket. 
Nærmere  Eftertanke  og  Studium  har  vist  ham  denne 
Teoris  Vanskeligheder,  og  da  han  ikke  vil  opgive 
sin  Teisme,  omdanner  og  supplerer  han  sin  sen- 
sualistiske Erkendelseslære  paa  en  interessant  Maade. 
Denne  Del  af  „Siris"  er  utvivlsomt  den  i  enhver 
Henseende  værdifuldeste,  men  desværre  er  det  mest 
i  Antydninger  —  stundom  dunkle  nok  —  at  han 
udtrykker  sig.  Han  var  60  Aar,  da  han  skrev  „Siris", 
paa  mange  Maader  bøjet  og  opslidt.  Dersom  den 
intellektuelle  Friskhed,  der  sprudler  i  „Principles", 
havde  staaet  til  hans  Raadighed,  vilde  han  rimelig- 
vis have  ført  Erkendelseslæren  et  betydeligt  Skridt 
videre  hen  mod  dens  Gennembrud  med  Kant. 

I  §264,  i  §294-95  og  enkelte  andre  Steder  i 
„Siris"  erklærer  Berkeley  udtrykkelig,  at  Sanserne 
kun  giver  os  Tilsyneladelser  („the  course  and  ana- 
logy  of  appearances").  Aarsagen  til  dem  lærer  vi  at 
kende  gennem  Tænkning,  Fornuft,  Intellect  („Thought, 
reason,  intellect  introduce  us  into  the  knowledge  of 
their  causes").  De  sanselige  Tilsyneladelser  er  fly- 
dende,  ubestandige,  forfængelige;   men   paa  Grund 

af  deres  umiddelbare  og  intense  Virkning  paa  Sjæ- 
len, samt  fordi  de  har  saa  stor  Betydning  for  vort 
Velvære,  tiltrækker  de  sig  vor  største  Opmærksom- 
hed. Den  Kyndige  indser  imidlertid  snart,  at  „Viden- 
skabens Principer  hverken  er  Genstande  for  Sans- 
ning eller  Imagination,  men  at  Intellekten,  Fornuften 
er  den  eneste  sikre  Fører  til  Sandhed".  Videnskaben 
i  Form  af  Mekanik  og  Fysik  finder  de  almindelige 
Regler  for  Tilsyneladelsernes  Forløb  og  Orden;  men 
i  sin  højeste  Form,  som  Metafysik,  opdager  den  det 
sande  Princip,  den  oprindelige  siste  Aarsag  til  Alt: 
Aanden.  Som  der  i  Tilværelsen  er  en  nedstigende 
Kæde  fra  Gud  gennem  Tingene  til  Mennesket,  saa- 
ledes  er  der  i  Erkendelsen  en  opstigende  Kæde  fra 
Sansningen  gennem  Erindringen.  Imaginationen,  For- 
nuftslutningen til  den  højeste  Erkendelsesform:  Intui- 
tionen af  Gud. 

Sansningen  giver  os  kun  en  Mangfoldighed  af 
usammenhængende  Indtryk.  Heri  bringer  Vanen  en 
vis  Orden,  som  Mekaniken  yderligere  kan  fæstne  i 
Bevidstheden.  Men  sand  Enhed  giver  Sansningen 
ikke.  Thi  sand  Enhed  vil  sige  mer  end  tilfældigt 
Samvær;  det  vil  sige:  indbyrdes  Afhængighed,  Soli- 
daritet. En  saadan  virkelig  Enhed  kender  vi  kun  et 
eneste  Exempel  paa:  vor  egen  Personlighed 
(§  346).  Her  maa  vi  derfor  tage  vort  Udgangspunkt, 
naar  vi  vil  stræbe  at  danne  os  en  Forestilling  om 
Tilværelsens  Væsen:  den  uendelige  Sammenhæng  i 
Gud.  Enhed  vil,  i  det  menneskelige  Sprog,  sige 
Personlighed.  Kun  en  Personlighed  kan  danne  sig 
en  Verdensanskuelse,  Dyret  kan  det  ikke. 

Men  vor  Forstaaelse  af  Tilværelsens  Væsen  bliver 
alligevel  aldrig  adæqvat.  Vi  kender  intet  bedre  Ud- 
tryk for  Guds  Væsen  end  Personlighed,  men  det 
udtømmer  eller  dækker  ikke  Guds  sande  Væsen.  Vi 
kan  ikke  tænke  os  Gud  som  sansende,  da  han  der- 
ved vilde  blive  et  begrænset,  lidende  Væsen.  Gud 
maa  være  ren  Intellekt  (§  289).  Paa  den  anden  Side 
kan  han  heller  ikke  tænkes  som  en  blot  aktiv  Potens, 

der  uden  Bevidsthed  frembringer  Alt,  thi  derved  vilde 
han  synke  ned  under  vort  Personlighedsbegreb.  Gud 
maa  have  et  Aandsindhold,  men  hans  Ideer  er  af  en 
anden  Art  end  vore  flygtige,  forgængelige  og  ufuld- 
komne; Guds  Ideer  er,  hvad  Plato  først  af  Alle  og 
bedst  af  Alle  har  indset,  „de  mest  virkelige  Ting, 
aandelige,  uforanderlige,  og  derfor  uendelig  mere 
virkelige  end  de  flydende,  forgængelige  Sanseobjek- 
ter." Mennesket  kan  kun  ane  dette  Tilværelsens 
sande  Indhold,  hvoraf  vort  Aandsindhold  er  en 
skyggeagtig  Afbildning;  men  fordi  vi  er  Personlig- 
heder, skabte  i  Guds  Billede,  i  Slægt  med  Tilværel- 
sens Princip,  kan  vi  danne  os  en  symbolsk,  og 
forsaavidt  rigtig  Forestilling  om  Sandheden.  Denne 
højeste  Forestilling  vindes  gennem  Intellekten  og  er 
i  sit  Maximum  Intuition,  hvad  navnlig  Plotin  har 
forstaaet. 

Gud  er  altsaa  først  (d:  først  i  Begrebet,  ikke 
først  i  Tid)  den  alt  omfattende  Enhed.  Dernæst 
Intellekt,  Bevidsthed,  Aandsindhold  (men  der  har 
aldrig  været  en  Tid,  hvor  den  oprindelige  Enhed 
og  ikke  Intellekten  var  til.)  Endelig  er  Gud  Livs- 
principet.  Villien,  det  højeste  Ophav  til  alt  Liv,  hvil- 
ket atter  vil  sige  al  Bevægelse  og  Virken  i  Tilvæ- 
relsen. Disse  tre  Hypostaser  (Enhed,  Logos,  Psyke) 
betegner  Berkeley  symbolsk  som :  authority,  light, 
life,  og  ser  i  dem  det  metafysiske  Udtryk  for  den 
kristne  Treenighed :  Vi  oprinder  fra  Faderen,  vi  op- 
lyses af  Sønnen,  vi  oplives  af  Aanden.  — 

Berkeley  har  paa  egen  Haand  opdaget  den  skep- 
tiske Konsekvens,  der  kan  drages  af  hans  „Princip- 
les." Humes  „Treatise  of  human  Nature,"  hvori  han 
omtaler  Berkeley  med  den  højeste  Beundring,  var 
udkommet  1739,  men  i  sin  afgørende  Form,  som 
„An  Enquiry  concerning  human  Understanding,"  ud- 
kom den  først  1748,  fire  Aar  efter  „Siris".  Berkeley 
omtaler  aldrig  Hume;  han  synes  ikke  at  have  læst 
ham;  i  alt  Fald  har  han  ikke  interesseret  sig  for 
hans  Værker.    At   den  blotte  Række   af  associerede 

Sansninger  ikke  kan  føre  os  til  Aarsagsbegrebet,  er 
indlysende  for  Berkeley,  der  jo  allerede  i  sine  første 
Arbejder  havde  opdaget,  at  de  sanselige  Indtryk  som 
rent  passive  kun  ved  en  Fejlslutning,  der  skyldes 
Vanen,  kan  forvexles  med  aktive  Aarsager.  Han  maa 
da  enten  (som  Hume)  opgive  Aarsagsbegrebet  eller 
søge  andre  Erkendelseskilder  end  Sansningen.  Vejen 
til  de  abstrakte  Almenforestillinger  havde  han  brudt 
af.  Gennem  Plato  føres  han  til  et  nyt  Udgangspunkt 
og  finder  den  nyere  Filosofis  Motto:  Selvet.  Aar- 
sagsbegrebets  Rod  finder  han  i  vor  egen  Selvvirk- 
somhed og  Selverkendelse,  som  han  opfatter  som 
umiddelbar,  „intuitiv".  Han  aner,  tydeligt  nok,  her, 
hvad  Kant  senere  gav  Udtryk;  hans  „Personlighed" 
er  principielt  det  samme  som  Kants  „Apperception". 
Han  gennemarbejder  ikke  denne  Tanke,  men  han  fort- 
sætter den,  stadig  i  Antydninger.  Uden  om  den  Konse- 
kvens, Fichte  drog  af  Kant,  og  som  man  kunde  tro 
maatte  ligge  Berkeley  nær,  naa'r  han  frem  til  en 
Anelse  om  Schellings  og  Hegels  Princip").  Berkeleys 
Verdensprincip  minder,  ogsaa  ved  sin  Form,  om 
Schellings  „Indifferens"  og  Hegels  „Fornuft".  Der 
er,  som  tidligere  omtalt.  Elementer  af  „Romantik" 
i  Berkeley.  Deduktionen  af  Treenigheden  er  som  en 
Anelse  om  de  spekulative  Konstruktioner  i  det  19de 
Aarhundredes  Begyndelse.  Fremtidstanker  i  Foster- 
tilstand opdager  man  jævnlig  hos  denne  Ildaand, 
der  finder  det  højeste  Symbol  paa  Guds  Virken,  ikke 
i  Materien,  men  i  Ilden,  ikke  i  Væren,  men  i  Vorden. 
Opdriften  mod  det  Evige  var  Grunddriften  i  hans 
Væsen.  Først  mener  han  naivt,  at  en  fordomsfri  An- 
vendelse af  vore  Aandsevner,  „sund  Fornuft",  kan 
føre  ham  til  Maalet.  Langsomt  gaar  de  farlige  Konse- 
kvenser af  Sensualismen  op  for  ham;  samtidig  fører 
hans  etiske  Ideer  ham  til  Opfattelsen  af  Tilværelsen 
som  et  solidarisk  Hele;  og  alle  hans  Tanker  samler 


')  Bergsons   Filosofi   har   i   Nutiden    slaaet  ind   paa  en   lig- 
nende Vej. 

sig  saa  i  Anelsen  om  den  store  „Kæde",  der  knytter 
Mennesket  til  Gud  og  er  selve  Tilværelsens  Indhold. 

Berkeleys  Tænkning  er  i  stadig  Udvikling.  Og 
alt  som  hans  Syn  udvides,  opdager  han  stadig  fjer- 
nere Horizonter,  til  det  gaar  op  for  ham,  at  al  men- 
neskelig Erkendelse  er  et  skyggeagtigt,  ufuldkomment 
Afbillede  af  den  guddommelige  Sandhed.  At  vor 
Viden  slutter  og  maa  slutte  i  et  Mysterium,  er  al 
Visdoms  siste  Ord.  Det  vil  ikke  sige,  at  vi  skal  op- 
give Kampen;  det  vil  tvertimod  sige,  at  der  ingen 
endelig  Grænse  kan  afstikkes  for  vor  Tænkning. 
Berkeleys  Indsigt  i  Erkendelsens  Relativitet  gør  ham 
ikke  mistrøstig.  Hans  siste  Ord  er  en  modig  Erklæ- 
ring om  Arbejdets  Uendelighed:  „Den,  der  vil  gøre 
et  virkeligt  Fremskridt  i  Erkendelse,  maa  ofre  saavel 
sin  ældre  Alder,  som  sin  Ungdom,  saavel  den  se- 
neste Høst  som  de  første  Frugter,  paa  Sandhedens 
Alter."  Disse  Slutningsord  af  „Siris"  er  Mottoet  for 
Berkeleys  Liv  som  Tænker;  større  Ros  kan  man 
ikke  give  en  Filosof.  — 

Efter  „Siris"  skrev  Berkeley  kun  et  Par  Smaa- 
afhandlinger  til  yderligere  Oplysning  om  Tjærevan- 
dets medicinske  Egenskaber.  De  er  uden  filosofisk 
Interesse.  Efter  at  England  1742  til  Berkeleys  store 
Sorg  var  blevet  indviklet  i  Syvaarskrigen  som  Marie 
Theresias  Allierede  —  Berkeley  var  en  ligesaa  be- 
stemt Modstander  af  Krig  som  af  Alkohol  — ,  maatte 
det  for  siste  Gang  kæmpe  med  Stuarterne  1745. 
Slaget  ved  Culloden  gjorde  omsider  Ende  paa  Bor- 
gerkrigen. Det  var  i  den  Anledning,  Berkeley  skrev 
sin  førnævnte  Henvendelse  til  den  katolske  Gejstlig- 
hed; han,  der  i  sin  Ungdom  var  blevet  mistænkt 
for  at  være  Jakobit,  tog  loyalt  Kong  Georgs  Parti. 
Forresten  deltog  han  saa  lidt  som  mulig  i  det  offen- 
lige  Liv.  Korrespondancer  med  ældre  og  yngre  Ven- 
ner giver  os  til  det  siste  Billedet  af  et  Familieliv, 
hvor  aandelige  Interesser  af  forskellig  Art  udfylder 
den  Tid,  som  et  samvittighedsfuldt  Embedsarbejde 
levnede.   Han  underviste  selv  sine  tre  Sønner.  Den 

mellemste,  William,  der  var  hans  Hjærtebarn  og 
meg-t  musikalsk,  døde  1751,  ikke  20  Aar  gammel, 
samme  Aar  som  Berkeleys  Ungdomsven,  Thomas 
Prior.  Det  var  et  frygteligt  Slag  for  Faderen,  og  han 
forvandt  det  ikke.  Aaret  efter  tog  han  sin  Afsked 
som  Biskop  —  Broderen  Robert  overtog  Embedet 
som  hans  Vikar  —  og  drog  i  August  Maaned  med 
hele  sin  Familie  til  Oxford  forat  bo  sammen  med 
sin  yngste  Søn  George  i  hans  Kollegietid. 

I  Oxford  udgav  han  sine  mindre  Afhandlinger 
under  Titelen  „Miscellany".  Kun  fem  Maaneder  efter 
Ankomsten  til  dette  Sted,  hvor  han  havde  været  Gæst 
i  sin  Ungdom,  og  hvor  han  nu  haabede  at  tilbringe 
sit  Livs  Aften,  døde  han  pludselig  14de  Januar  1753. 
Sygdommen  angives  som  „nervøs  Kolik"  og  formo- 
des af  Lægerne  at  være  fremkaldt  „ved  et  altfor 
stillesiddende  Liv".  I  sit  Testamente  betinger  Berke- 
ley sig,  at  hans  Lig  skal  forblive  ubegravet,  indtil 
Forraadnelsen  er  begyndt.  Han  blev  bisat  sex  Dage 
efter  sin  Død  i  Oxford  Christ  Church.  En  Mindetavle 
er  ophængt  her,  saavel  som  fornylig  i  Cloynes  Ka- 
tedral; til  denne  siste  indkom  Bidragene  hovedsage- 
lig fra  Amerika.  Berkeleys  siste  Descendent  var  en 
Sønnesøn,  Digteren  George  Monk  Berkeley,  som 
døde  meget  ung  1793. 


X. 

Konsekvenser  af  Berkeleys  Filosofi.  Resumé. 

Faa  Tænkere  er  blevet  saa  grundig  misforstaaede 
som  Berkeley.  Lige  fra  hans  egen  Samlids  Kritikere 
(Baxter,  Beattie,  Browne  o.  s.  v.)  op  til  Kant  og 
Lange")  har  man  haardnakket  villet  opfatte  ham 
som  Virkelighedsfornægter,  At  han  kun  nægter  Ma- 
terien, men  netop  understreger  Virkeligheden  ved  at 
henføre  den  direkte  til  Gud,  var  noget,  han  selv 
atter  og  atter  gjorde  gældende  —  til  ingen  Nytte. 
I  den  nyere  Tid  har  i  England  navnlig  Stuart  Mill 
og  Bain  bidraget  til  en  bedre  Forstaaelse  af  hans 
Principer.  Frasers  biografiske  Arbejder  og  især  hans 
Udgaver  af  Værkerne^)  sikrer  vel  Berkeley  mod 
Misforstaaelser  af  den  nævnte  Art  i  Fremtiden.  Nyere 
engelske  Tænkere  nærmer  sig  jævnlig  Berkeley. 
Collyns  Simon  („Universal  Immaterialism")  erklæ- 
rer sig  ligefrem  for  hans  Discipel;  Ferrier  („Institutes 
of  Metaphysic")  og  Hodgson  („Philosophy  of  reflec- 
tion")  staar  ham  nær,  især  den  siste.  I  Tyskland  er 
det  Herder  („Metakritik"),  Schopenhauer  og  L  H. 
Fichte,  der  har  forstaaet  ham  bedst.  Af  nyere  Skrifter 
fremhæver  jeg  Ueberwegs  kritiske  Noter  til  -hans 
Oversættelse  af  „Principles",  Frederichs  Afhandling 
i  „Dorotheenstådtische  Realschules"  Program  1870, 
Richard  Bohmés  „Die  Grundlage  des  berkeleyischen 

*)  Se  f.  Ex.  Geschichte  des  Materialismus.  S.  235  „Jener  sah 
die  Welt  fiir  eine  einzige  grosse  Sinnestaschung  an  ' 
'■''•)  Jeg  har  taget  mine  Citater  fra  den  siste  Udgave  1901. 

Immaterialismus"  1892  og  Th.  Loewys  „Der  Idealis- 
mus Berkeleys"  1891.  De  to  siste  er  stærkt  kritise- 
rende. Til  Gengæld  er  Penjons:  „Etudes  sur  la  vie 
et  les  æuvres  philosophiques  de  G.  Berkeley"  1878 
absolut  anerkendende. 

Naar  jeg  til  Slutning  skal  forsøge  kortelig  at 
gennemgaa  de  direkte  og  indirekte  Virkninger  af 
Berkeleys  Filosofi  paa  den  senere  Filosofis  Udvikling, 
maa  jeg  minde  om,  at  vi  hos  Berkeley  finder  to 
forskelligartede  Bestræbelser  nøje  og  naivt  forbundne 
med  hinanden:  en  erkendelsesteoretisk  og  en  meta- 
fysisk. Det  er  hidtil  den  første,  som  mest  har  be- 
skæftiget Eftertidens  Tænkere. 

Gaar  vi  ud  fra  Erfaringen  som  vor  Erkendelses 
Kilde,  er  det  første,  vi  bliver  opmærksom  paa.  Grund- 
forholdet mellem  det  erkendende  Subjekt  og  Erken- 
delsens Genstand,  Objektet.  Ingen  Erkendelses- 
teori vil  rimeligvis  nogensinde  komme  ud  over  denne 
Dualisme.  At  Objektet  ikke  kan  undvære  Subjektet, 
har  Berkeley  set  og  betonet;  at  Subjektet  lige  saa 
lidt  kan  undvære  Objektet,  hindrede  hans  religiøse 
Forudsætninger  ham  i  at  indse  med  tilsvarende  Klar- 
hed. Jeg  vil  nu  først  følge  Udviklingen  ud  fra  det 
ene  Led  i  Forholdet:  Objektet. 

Objektet  lærer  vi  oprindelig  at  kende  gennem 
Sansningen,  og  Sansningen  giver  os  ingen  anden 
Virkelighed  end  Fornemmelserne.  Naar  vi  antager, 
at  der  ligger  noget  bagved  disse,  maa  denne  Anta- 
gelse stamme  fra  Iagttagelser,  vi  har  gjort,  ikke  i 
Objekternes  Verden,  men  i  Subjektets.  Dette  indser 
Berkeley  tydeligt  i  sin  senere  Filosofi  og  aner  det 
allerede  i  sin  tidligste,  naar  han  erklærer  Aanden 
for  det  eneste  aktive  Princip.  Rum  og  Tid  kan  ikke 
sanses;  altsaa  er  de  kun  Udtryk  for  den  Orden,  vi 
indfører*)  i  Fænomenernes  Række.  Berkeleys  Protest 
mod  Newtons    „absolute  Rum"    er  en   klar  Konse- 


*)  Bevidst  eller  ubevidst?  Med  dette  Spørgsmaal  har  Berkeley 
aldrig  indladt  sig 

kvens  af  hans  Udgangspunkt  og  viser  hans  Frem- 
synthed.  Særlige  Vanskeligheder  bereder  A årsags- 
begrebet Berkeley,  I  sine  første  Skrifter  opfatter 
han  Aarsagen  under  Synspunktet:  Aktivitet  og  er- 
klærer, at  da  „Ideerne"  er  passive,  maa  Aarsagen 
søges  i  Aanden.  Sandheden  heraf  er,  at  vi  faar  Aar- 
sagsforestillingen  fra  vor  egen  Virksomhed.  Havde 
vi  ikke  Villie  og  Evne  til  at  paavirke  Tingene,  vilde 
vi  aldrig  have  dannet  noget  Aarsagsbegreb.  Det  er 
en  Misforstaaelse,  som  Berkeley  undertiden  synes  at 
dele*),  at  Vanen  skulde  kunne  frembringe  Aarsags- 
forestillingen  ved  Association.  Hume  rammer  her 
dybt,  idet  han  afslører  en  af  Berkeleys  Konsekven- 
ser: Aarsagsbegrebets  Opløsning.  Men  ganske  vist 
har  Aarsagsbegrebets  Dannelse  paa  den  anden  Side 
i  Tingenes  lovbundne  Følge  en  nødvendig  Betin- 
gelse. Fulgte  Tingene  ikke  bestemte  Love,  skiftede 
de  planløst,  som  i  Mills  Fantasiverden  hinsides  Fix- 
stjernerne,  saa  vilde  vor  Aarsagsforestiiling  aldrig 
være  kommet  ud  over  Fostertilstanden.  Men  at  Tin- 
gene følger  Love  kan  kun  vides  af  Erfaring;  det  er 
altsaa  en  Hypotese  og  kan  aldrig  blive  andet.  Forud- 
sætningen: at  Tilværelsesprincipet  er  selvoverens- 
stemmende, kan  ikke,  hvad  Berkeley  antager,  vides 
apriori. 

Naar  der  nu  spørges  om  det  sande  Objekt,  maa 
det  først  undersøges,  hvorledes  dette  Spørgsmaal  op- 
staar.  Det  har  jeg  søgt  at  vise  i  min  Kritik  over 
„Principles".  At  vi  overhovedet  gaar  videre  end  til 
Fornemmelserne,  at  vi  danner  Hypoteser  om  deres 
„sande"  Væsen,  beror  paa  vor  Evne  til  at  erindre 
og  haabe.  Denne  Evne  kan  ikke  reduceres  til  noget 
andet,  men  er  et  Grundfænomen.  Vi  lever  faktisk 
ikke  blot  i  Nuet,  men  ogsaa  i  Fortid  og  Fremtid. 
Navnlig  er  det  os  af  den  højeste  praktiske  Vigtighed 
at  kunne  gøre  os  nogenlunde  paalidelige  Forvent- 
ninger om  det,  der  kommer.  Vore  Aarsagsslutninger 

*)  Se  f.  Ex.  denne  Bog  tidligere  S.  42. 

er  Hypoteser,  som  drives  frem  af  vor  praktiske 
Trang*).  At  vor  Erkendelse  har  været  „rigtig",  ken- 
des paa  Resultaterne:  om  vore  Forventninger  op- 
fyldes. Aarsagssætningen  er  en  Hypotese,  der  stadig 
maa  verificeres  ved  Erfaringen ;  for  hver  ny  Bekræf- 
telse voxer  Forventningens  Sikkerhed. 

Erfaringen  er  nu  principielt  vor  egen  Erfaring. 
Opdagelsen  af,  at  vi  kan  tage  fejl  (hvilket  kendes 
paa  Skuffelsen),  fører  os  til  at  søge  andre  Garantier 
end  vore  umiddelbare  Erfaringer.  Gennem  Analogi 
naa'r  vi  da  til  andre  Menneskers  Erfaring,  som  vi 
kun  kan  lære  at  kende  indirekte.  Det  viser  sig  nem- 
lig erfaringsmæssigt  meget  tidlig,  at  vi  ved  dette 
Middel  vinder  sikrere  Resultater  og  værger  os  mod 
talrige  Skuffelser.  Erfaringen  lærer  os  altsaa  i  alle 
Tvivlsmaal  at  tage  vor  Tilflugt  til  Andres  Vidnes- 
byrd. Herved  faar  Begrebet:  „rigtig"  Erkendelse  en 
Tilføjelse.  En  rigtig  Erkendelse  er  en  saadan,  som 
stemmer  med  den  normale  Bevidsthed.  Den 
sande  videnskabelige  Erkendelse  vindes  ved  en  Re- 
duktion til  Normalbevidstheden  med  Udsondring  af 
de  blot  subjektive  og  tilfældige  Differenser  (Laas  III. 
S.  454).  Videnskabelig  Erkendelse  er  den  naturlige 
Forlængelse  af  den  almindelige  praktiske  Erkendelse. 

Men  Normalbevidstheden  er  et  Grænsebegreb,  et 
Ideal,  ikke  en  konstant,  uforanderlig  Værdi;  den  for- 
andrer sig  under  Menneskehedens  Udvikling  og 
naa's  tillige  aldrig  helt.  Da  vi  nu  dog  maa  gaa  ud 
fra,  at  Sandheden  er  lig  med  sig  selv  (Identitets- 
sætningen),  ledes  vi  ganske  naturligt  til  at  opstille 
et  Ideal  af  Erkendelse,  hvori  Objektet  faar  sin  „sande" 
Objektivitet.  Det  sande  Objekt  er  det,  der  objekti- 
veres i   en   saadan  Erkendelse.    At  nu   denne  fuld- 


*)  Naar  Laas  i  sin  „Idealismus  und  Posivitismus"  siger,  at  For- 
nemmelserne selv  „fremdriver  Hypoteserne",  taler  denne 
ellers  saa  klare  Empiriker  som  en  Mystiker.  (Se  f.  Ex.  III 
S.  266)  „Anregungen  der  empirischen  Objecte"  (S.  278)  — 
hvad  er  det  for  noget?  Objekterne  er,  som  Berkeley  rigtig 
har  set,  absolut  passive  —  som  Objekter. 

komne  Objektivering,  uden  hvilken  ingen  „Sandhed" 
er  tænkelig,  maa  være  mer  end  blot  Perception,  at 
den  tilHge  maa  være  en  Frembringen,  er  vel  Kærnen 
i  Berkeleys  Tankegang,  men  han  finder  ikke  det 
klare  utvetydige  Udtryk  derfor. 

Naar  denne  Tankegang  udvides  i  tilbagegaaende 
(eller  fremadgaaende)  Retning,  faar  vi  ogsaa  For- 
klaringen paa,  hvad  Fortidens  (eller  Fremtidens) 
Objektivitet  vil  sige.  At  Verden  var  til,  før  vi  blev 
til  (og  vil  være  til,  naar  vi  er  døde),  kan  ikke  be- 
tyde, at  der  engang  var  (eller  vil  komme)  en  Objek- 
tivitet uden  Objektivering,  thi  det  er  meningsløst. 
Det  vil,  i  første  Instans,  sige,  hypotetisk:  at  der- 
som vi  havde  været  tilstede,  saa  vilde  Verden  have 
set  saaledes  ud.  Dernæst,  idet  Normalbevidstheden 
indskydes:  at  Menneskene  dengang  saa  Verden  saa- 
ledes. Endelig:  at  en  højeste,  frembringende  Subjek- 
tivitet vilde  det  saaledes  og  altsaa  saa  det  saaledes. 
Denne  siste  hypotetiske  Forudsætning  er  kun  en 
naturlig  Forlængelse  af  den  første  og  anden. 

Vi  vender  nu  tilbage  til  Udgangspunktet:  Grund- 
forholdets to  Led,  og  forsøger  at  følge  Udviklingen 
ud  fra  det  andet  Led:  Subjektet.  Hvorledes  lærer  vi 
Subjektet,  først  vort  eget  Selv  at  kende?  Stundom 
svarer  Berkeley  (med  Locke):  gennem  umiddelbar 
Intuition,  til  andre  Tider:  gennem  Fornuftslutninger. 
Ogsaa  her  griber  Hume  ind.  Han  erklærer,  at  han 
ikke  har  nogen  intuitiv  Erkendelse  af  sit  Selv,  og 
opløser  derefter  konsekvent  den  aandelige  Substans 
paa  samme  Vis  og  med  de  samme  Grunde,  som 
Berkeley  opløser  den  materielle.  Men  samtidig  un- 
dres han  med  Rette  over,  at  „et  Knippe  Forestillin- 
ger" kan  blive  sig  selv  bevidst.  — 

Den  Maade,  hvorpaa  Selverkendelsen  udvikler  sig 
(navnlig  gennem  Iagttagelsen  af  det  egne  Legeme, 
en  Faktor,  som  Berkeley  ikke  var  opmærksom  paa), 
er  fremstillet  af  senere  Tænkere,  som  Bain,  Spencer, 
Lotze,  Wundt  o.  s.  v.  Af  dem  lærer  vi,  at  Selvet 
ikke    erkendes    ved    en    umiddelbar   Intuition,    men 

tillige  gennem  en  lang  Række  af  Erfaringer  og  Slut- 
ninger, altsaa  forsaavidt  analogt  med  Objekt-erken- 
delsen. Grundforholdet  kan  overhovedet  aldrig  for- 
svinde. Naar  Subjektet  gøres  til  Genstand  for  Er- 
kendelse, bliver  det  forsaavidt  Objekt.  At  jeg  kender 
mine  egne  Hemmeligheder  bedre  end  Nogen  anden, 
beror  paa  den  principielt  ligegyldige  Omstændighed, 
at  jeg  har  lettere  Erfarings-adgang  til  dem;  forresten 
hedder  det  da  ogsaa,  at  man  kender  sig  selv  daarligst. 

Alligevel  er  der  en  Grundforskel  mellem  Selv- 
erkendelsen og  Objekt-erkendelsen.  Berkeley  har  set 
den,  men  ikke  forstaaet  den.  Han  røber  sin  Usikker- 
hed ved  at  lede  efter  Ordbetegnelser  for  Forskellen. 
Vi  har  ikke  en  „Ide"  om  Selvet,  men  vel  en  „no- 
tion". —  Dette  Navn,  som  endda  først  dukker  op  i 
anden  Udgave  af  „Principles"  (i  første  bruges  det 
enstydig  og  jævnsides  med  „idea")  er  kun  et  Navn 
og  siger  slet  ikke  andet  end,  at  her  er  en  Forskel. 
Hvilken  er  da  denne? 

Ja,  der  er  jo  for  det  første  den  Forskel,  at  Sub- 
jektets Indhold  er  usanseligt.  Jeg  kan  iagttage  mine 
Forestillingsbilleder,  men  jeg  kan  ikke  vise  dem  til 
Andre.  Forskellen  er  endvidere  karakteriseret  ved, 
at  jeg  kan  frembringe  Forestillinger.  Her  bliver 
ikke,  som  ved  Objekt-erkendelsen,  Tale  om  en  „sand" 
eller  „usand"  Erkendelse.  Det,  Forestillingen  synes 
at  være,  det  er  den.  Jeg  er  alene  med  mine  Fore- 
stillinger paa  en  helt  anden  Maade  end  med  de  ydre 
Objekter.  Dette  er  imidlertid  ikke  noget,  jeg  véd 
intuitivt,  men  tværtimod  noget,  jeg  maa  erfare  og 
rimeligvis  er  længe  om  at  indse  (Barnet  forvexler 
sine  Fornemmelser  og  Forestillinger).  iVlen  Forestil- 
lingsindholdet  kan  jo  ogsaa,  vilde  Berkeley  maaske 
svare"),  endnu  tildels  henregnes  under  „Ideerne". 
Den  dybest  liggende  Grund  til  Forskellen  mellem 
Selverkendelsen  og  Objekt-erkendelsen  maa  søges  i 
Følelses-  og  Villieslivet.  I  Kraft  navnlig  af  Livsfølelsen 


*)  Se  dog  Anmærkningen  S.  41  i  denne  Bog. 


158 

og  Villien  til  Livet  bliver  Subjektet  (som  Objekt)  af 
en  kvalitativ  anden  Beskaffenhed  end  alle  øvrige 
Objekter.  Naar  Følelsen  og  Villien  bliver  Erkendel- 
sesobjekter,  erfarer  jeg,  at  der  er  en  Sammenhæng 
mellem  mit  Væsens  Dele,  som  ikke  kan  opløses, 
uden  at  Bevidstheden  opløses.  At  Selvbevidstheden 
dybest  stammer  fra  Villien,  har  Berkeley  set,  uden 
at  kunne  drage  Konsekvensen;  hans  Mangel  paa 
Interesse  for  Følelseslivets  psykologiske  Betydning 
var  en  Hindring"). 

Var  Mennesket  et  blot  erkendende  Væsen,  vilde 
Forskellen  mellem  Selverkendelsen  og  Objekt-erken- 
delsen rimeligvis  have  et  ubestemt,  æterisk  Præg. 
Gennem  sine  Handlinger  lærer  Mennesket  sig 
selv  at  kende  paa  en  langt  mere  intensiv  Maade  end 
gennem  sine  Forestillinger.  Det  er  paa  denne  Art 
af  Selverfaring,  Personligheden  efterhaanden  tages  i 
Besiddelse.  Og  den  er  ogsaa  Betingelsen  for,  at  vi 
kan  lære  andre  Selv  at  kende,  nemlig  ved  Analogi- 
slutninger fra  deres  Handlinger.  Det  blot  teoretisk 
erkendende  Selv  vilde  aldrig  komme  udenfor  sig 
selv.  Da  Berkeley  ikke  har  faaet  fat  paa  dette  afgø- 
rende Punkt,  kan  han  heller  ikke  slippe  over  fra  sit 
eget  Selv  til  de  Andres.  Var  Selverkendelsen  ude- 
lukkende intuitiv,  vilde  denne  Overgang  nemlig  være 
afskaaret.  Ved  hvilken  Art  af  Analogislutning  skulde 
jeg  vel  fra  Iagttagelsen  af  andre  Legemer  kunne 
gætte,  at  der  til  disse  svarede  Selv  af  lignende  Art 
som  det  Selv,  jeg  har  erkendt  intuitivt,  uden  Iagt- 
tagelse af  nogetsomhelst  legemligt?  De  andre  Selv 
kan  jeg  jo  dog  ikke  erkende  intuitivt.  Og  af  samme 
Grund  bliver  Berkeleys  metafysiske  Deduktion  af 
Gudsbegrebet  saa  ufuldstændig  og  selvmodsigende. 
I  „Siris"  har  han  opdaget,  at  der  mangler  væsenlige 
Led  i  Kæden  og  søgt  at  udfylde  Manglerne.   Først 

*)  At  den  i  Villien  dybest  koncentrerede  Individualitet  atter 
med  Hensyn  ti!  sin  Oprindelse,  er  en  Gaade  eller  rettere 
en  Grænse  for  vor  Erkendelse,  er  Psykologiens  Svar,  ud 
over  hvilket  man  neppe  nogensinde  naa'r. 

gennem  de  elisk-religiøse  Følelses-  og  Villiesmomen- 
ter  kan  den  abstrakte  uendelige  Subjektivitet  udvik- 
les til  noget  andet  og  mere  end  en  logisk  Formel. 

Den  dybe  Modsætning  mellem  Tilværelsens  Kon- 
tinuitet og  Sanseverdenens  Intermittens  (se  Høffding: 
„Filosofiske  Grundproblemer")  har  Berkeley  anet; 
han  finder  Broen  i  vor  Personlighed,  og  andetsteds 
vil  den  vel  neppe  findes,  men  Broen  mellem  sin 
Metafysik  og  sin  Etik  fik  han  ikke  gjort  færdig  gen- 
nem Anelserne  i  „Siris".  — 

Hume  drager  de  skeptiske  Konsekvenser  af  Berke- 
leys Princip").  Reid  søger  at  flygte  fra  dem  ved  at 
henfly  til  „Instinktet",  „the  common  sense";  denne 
Synsmaade  giver  ikke  noget  principielt  nyt,  den  maa 
vel  nærmest  betragtes  som  en  Gaaen  paa  Akkord 
med  Gennemsnitsmenneskets  Fordomme.  Skøndt 
Kant  misforstod  Berkeley  og  (i  „Widerlegung  des 
Idealismus"  i  „Kritik  d.  r.  V."  og  i  „Prolego- 
mena")  tillagde  ham  Meninger,  han  udtrykkelig  har 
værget  sig  imod  (se  herom  Janitsch:  „Kants  Urtheile 
iiber  Berkeley",  1879),  kommer  han  dog,  gennem 
sin  Kritik  af  Hume,  til  at  drage  afgørende  Konse- 
kvenser af  Berkeleys  Filosofi.  Kants  kritiske  Metode 
skiller  de  nødvendig  sammenhørende  teoretiske  og 
praktiske  Momenter  fra  hinanden  og  faar  derved  i 
„Kritik  der  reinen  Vernunft"  en  rent  teoretisk  Be- 
vidsthed, som  i  Virkeligheden  er  et  abstrakt  Skema. 
Med  vidunderlig  Skarpsindighed  analyserer  han  den 
forskelsløse  Masse,  hvormed  Berkeley  naivt  opere- 
rede; men  til  Gengæld  begaar  han  en  Fejl,  som 
Berkeley  ikke  gjorde  sig  skyldig  i,  idet  han  opstiller 
den  ikke-objektiverede  „Ding  an  sich"  som  Tilvæ- 
relsens „sande"  Indhold.  Paa  dette  Punkt  har  Ny- 
kantianerne nærmet  sig  Berkeley.   Allerede  Maimon 


*)  At  Hume  paa  mange  Maader  —  f.  Ex.  ved  Paavisningen 
af  den  ubevidste  Associationsproces  ved  Almenforestillin- 
gernes Dannelse,  for  ikke  at  tale  om  lians  etiske,  national- 
økonomiske og  religionsfilosofiske  Undersøgelser,  —  udfylder 
og  fortsætter  Berkeley,  skal  her  blot  nævnes  i  Forbigaaende. 

og  Fries  (se  Høffding:  „Filosofiske  Grundproblemer" 
S.  38)  indsaa  tydeligere  end  Kant  Umuligheden  af 
at  sammenligne  vore  Forestillinger  om  Tingene  med 
Tingene  selv.  Det  havde  Berkeley  set,  da  han  er- 
klærede: „En  Ide  kan  ikke  sammenlignes  med  andet 
end  en  Ide". 

Gennem  den  nykantianske  Erkendelsesteori,  som 
paa  saa  mange  Punkter  vender  tilbage  til  Berkeley 
og  Hume,  er  ogsaa  den  førstes  metafysiske  Ansku- 
else paany  blevet  underkastet  Diskussion.  Den  nyere 
idealistiske  Metafysik  er  sig  bevidst,  at  den  kun  kan 
danne  Hypoteser,  medens  Berkeley  indbildte  sig,  at 
han  drog  nødvendige  Fornuftslutninger;  men  Ind- 
holdet af  disse  nye  Hypoteser  stemmer  ofte  mærke- 
lig overens  med  Berkeleys  Tanker.  Lotzes  berømte 
Sætning  „Det  Virkelige  er  Aand"  er  et  Exempel.  1 
sin  „Logik"  S.  524  siger  han:  „Maaske  gives  der 
ingen  Verden  af  Ting  og  Begivenheder  udenfor  os, 
men  kun  Fænomenet  af  en  saadan,  frembragt  af  en 
eneste,  ubekendt,  alle  Aander  gennemtrængende 
Magt."  Hvad  er  dette  andet  end  Berkeley?  Otto 
Liebmann  slutter  sig  i  erkendelsesteoretisk  Hen- 
seende til  Berkeley-^)  og  i  sine  „Gedanken  und 
Thatsachen"  1882  siger  han  S.  83:  „Maaske  er  de 
ydre  Fænomener  kun  Symptomer  paa  indre  Virk- 
somheder, maaske  forholder  vor  galilæi-newtonske 
Mekanik  sig  til  det  absolut  Virkelige,  som  de  trykte 
Noder  til  den  virkelige  Musik".  Lad  mig  kun  endnu 
have  Lov  til  at  anføre  en  Udtalelse  af  Huber  i  hans 
„Die  Forschung  nach  der  Materie"  1877.  „Vor  Tanke, 
for  hvilken  Tilværelsen  under  vore  fortsatte  Under- 
søgelser først  viste  sig  som  en  uhyre  Mekanisme  af 
døde  Atomer,  dernæst  som  en  Proces  mellem  ho- 
mogene Elementer,  atter  senere  som  en  Organisme, 
dannet  af  levende  Medlemmer  eller  Monader,  finder 


^)  Se  f.  Ex.  „Kant  und  die  Epigonen"  S.  4.  „Læren  om  Sanse- 
kvaliteternes Subjektivitet  er  ikke  en  spekulativ  Flause, 
men  en  over  al  Partiskhed  ophøjet  Sætning,  hvis  Sandhed 
er  gaaet  op  selvstændigt  for  alle  Tiders  fortrinligste  Hoveder." 

endelig  det  sande  Princip  for  Mekanismen,  de  ke- 
miske Forhold,  den  aandelige  Organisme,  i  en  Tanke, 
men  en  oprindelig,  der  ikke  er  betinget  som  Men- 
neskets og  reduceret  til  at  percipere  en  allerede  given 
og  ordnet  Verden,  nej,  en  skabende,  absolut  be- 
stemmende, oprindeligere  end  alt  tilværende.  Mate- 
rien forsvinder  og  den  kommer  ikke  mere  til  Syne 
uden  som  Isissløret,  bag  hvilket  viser  sig  alle  Tings 
Betingelse,  den  allesteds  nærværende,  absolute 
Aand"^). 

Materiebegrebets  Opløsning,  Voluntarismen,  den 
nykantianske  Subjektivisme  er  alt  tilsammen  Fæno- 
mener, som  viser  det  berettigede  i  atter  at  fremdrage 
Berkeleys  Gerning.  Hans  Primitivitet,  hans  Fordoms- 
frihed, hans  Skarpsindighed  vil  til  alle  Tider  være 
sjeldne  Egenskaber  mellem  Menneskenes  Børn.  At 
hans  Verdensanskuelse  farvedes  af  hans  religiøse 
Overbevisning,  viser  kun,  at  han  var  et  Menneske, 
en  hel,  sluttet  og  ægte  Personlighed. 


*)  En  Dansker  maa  have  Lov  til  at  pege  paa  Overensstem- 
melsen mellem  Berkeley  og  Rasmus  Nielsen,  som  iøvrig 
aldrig  forstod  Berkeley  rigtig. 

